**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2022 ԹՎԱԿԱՆԻ ԱՌԱՋԻՆ ԿԻՍԱՄՅԱԿԻ ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ՎԵՐԼՈՒԾՈՒԹՅՈՒՆ**

ԲՈՎԱՆԴԱԿՈՒԹՅՈՒՆ

[ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2022 ԹՎԱԿԱՆԻ ԱՌԱՋԻՆ ԿԻՍԱՄՅԱԿԻ ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ԱՄՓՈՓԱԳԻՐ 3](#_Toc110961251)

[ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՄԱԿՐՈՏՆՏԵՍԱԿԱՆ ԵՎ ՀԱՐԿԱԲՅՈՒՋԵՏԱՅԻՆ ԶԱՐԳԱՑՈՒՄՆԵՐԸ 2022 ԹՎԱԿԱՆԻ ԱՌԱՋԻՆ ԿԻՍԱՄՅԱԿՈՒՄ 9](#_Toc110961252)

[ՄԱԿՐՈՏՆՏԵՍԱԿԱՆ ԶԱՐԳԱՑՈՒՄՆԵՐ 9](#_Toc110961253)

[Արտաքին միջավայրի զարգացումներ 9](#_Toc110961254)

[ՀՀ մակրոտնտեսական զարգացումներ 10](#_Toc110961255)

[ՀԱՐԿԱԲՅՈՒՋԵՏԱՅԻՆ ՔԱՂԱՔԱԿԱՆՈՒԹՅԱՆ ՀԻՄՆԱԿԱՆ ԶԱՐԳԱՑՈՒՄՆԵՐԸ 28](#_Toc110961256)

[Հավելված: Տնտեսության ճյուղերի և ենթաճյուղերի, արտահանման և ներմուծման ապրանքախմբերի հիմնական ցուցանիշների աղյուսակներ 32](#_Toc110961257)

[ՀՀ ՊԵՏԱԿԱՆ ԲՅՈՒՋԵԻ 2022 ԹՎԱԿԱՆԻ ԱՌԱՋԻՆ ԿԻՍԱՄՅԱԿԻ ՑՈՒՑԱՆԻՇՆԵՐԸ 35](#_Toc110961258)

[ՀՀ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐԸ 2022 ԹՎԱԿԱՆԻ ԱՌԱՋԻՆ ԿԻՍԱՄՅԱԿՈՒՄ 36](#_Toc110961259)

[Հարկային եկամուտներ և պետական տուրքեր 37](#_Toc110961260)

[Պաշտոնական դրամաշնորհներ 44](#_Toc110961261)

[Այլ եկամուտներ 46](#_Toc110961262)

[ՀՀ ՊԵՏԱԿԱՆ ԲՅՈՒՋԵԻ ԾԱԽՍԵՐԸ 2022 ԹՎԱԿԱՆԻ ԱՌԱՋԻՆ ԿԻՍԱՄՅԱԿՈՒՄ 49](#_Toc110961263)

[ՀՀ պետական բյուջեի ծախսերը ծրագրային դասակարգմամբ 55](#_Toc110961264)

[ՀՀ ՊԵՏԱԿԱՆ ԲՅՈՒՋԵԻ ՊԱԿԱՍՈՒՐԴԸ 2022 ԹՎԱԿԱՆԻ ԱՌԱՋԻՆ ԿԻՍԱՄՅԱԿՈՒՄ](#_Toc110961265)

[(ՀԱՎԵԼՈՒՐԴԸ) 138](#_Toc110961266)

[ՀՀ ՊԵՏԱԿԱՆ ՊԱՐՏՔԸ 145](#_Toc110961267)

# ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2022 ԹՎԱԿԱՆԻ ԱՌԱՋԻՆ ԿԻՍԱՄՅԱԿԻ ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ԱՄՓՈՓԱԳԻՐ

**ՄԱԿՐՈՏՆՏԵՍԱԿԱՆ ԵՎ ՀԱՐԿԱԲՅՈՒՋԵՏԱՅԻՆ ԱՄՓՈՓԱԳԻՐ**

1. 2021 թվականից համաշխարհային տնտեսությունը, այդ թվում՝ ՀՀ գործընկեր երկրների տնտեսությունները թևակոխել էին տնտեսական աճի վերականգնման փուլ, որը շարունակվել է նաև 2022 թվականի առաջին եռամսյակում։ Սակայն ռուս-ուկրաինական հակամարտությամբ և դրա արդյունքում ՌԴ-ի նկատմամբ կիրառվող աննախադեպ պատժամիջոցների բացասական ազդեցություններով պայմանավորված՝ մարտ ամսից սկսել են դրսևորվել տնտեսական ակտիվության դանդաղման միտումներ: Կորոնավիրուսի համավարակի հետևանքով ստեղծված առաջարկի սահմանափակումների պայմաններում համաշխարհային պահանջարկի վերականգնման, ինչպես նաև ռուս-ուկրաինական հակամարտության ազդեցությամբ միջազգային (այդ թվում՝ հումքային) շուկաներում գրանցվել են բարձր գնաճային միտումներ:
2. Համավարակի և Արցախյան պատերազմի շոկերից հետո տնտեսության 2021 թվականի վերականգնման տեմպերն արագացան 2022 թվականի տարեսկզբին։ Չնայած փետրվարի վերջերից սկիզբ առած ռուս-ուկրաինական հակամարտության և Ռուսաստանի դեմ կիրառված պատժամիջոցների բացասական ազդեցությունների հետևանքով տնտեսական ակտիվության մարտ ամսի որոշակի դանդաղմանը՝ ապրիլ ամսից դեպի Հայաստան մարդկանց ներհոսքի, ինչպես նաև զբոսաշրջության զգալի ավելացման և տեղեկատվական տեխնոլոգիաների ոլորտի ընկերությունների՝ ՀՀ տեղափոխման արդյունքում տնտեսական ակտիվության աճի տեմպերը կտրուկ արագացան, հատկապես՝ ծառայությունների ոլորտում: Արդյունքում հունվար-հունիսին գրանցվեց տնտեսական ակտիվության 11.8% աճ: 2022 թվականի առաջին կիսամյակում տնտեսության բոլոր ճյուղերում, բացառությամբ գյուղատնտեսության, գրանցվել է թողարկման ծավալների աճ: Տնտեսական ակտիվության աճն ուղեկցվել է ներքին պահանջարկի աճով:
3. 2022 թվականի առաջին կիսամյակում ներքին և արտաքին տնտեսական զարգացումներով պայմանավորված՝ արտաքին առևտուրը նշանակալի աճ է գրանցել. ապրանքների արտահանումն աճել է 36.3%-ով, իսկ ներմուծումը՝ 48.7%-ով։ 2022 թվականի մարտ ամսին արձանագրված արտաքին առևտրի աճի բարձր տեմպերից հետո, ռուս-ուկրաինական հակամարտության և ՌԴ-ի նկատմամբ կիրառվող աննախադեպ պատժամիջոցների բացասական ազդեցություններով պայմանավորված, տարեսկզբի համեմատ տեղի ունեցավ աճի տեմպերի որոշակի դանդաղում, սակայն ապրիլ ամսից այն սկսեց նորից արագանալ, և առաջին կիսամյակում գրանցվեց արտահանման և ներմուծման երկնիշ աճ:
4. Մարդկանց և ընկերությունների ներհոսքն ուղեկցվել է արտարժույթի (դոլար և ռուբլի) մեծ ներհոսքով, որի հետևանքով 2022 թվականի մարտից սկսած ՀՀ արժութային շուկայի շրջանառության ծավալներն էապես ավելացել են: Այս պայմաններում 2022 թվականի առաջին կիսամյակում, հատկապես՝ մարտ ամսից հետո ՀՀ դրամը ԱՄՆ դոլարի և եվրոյի նկատմամբ դրսևորել է արժևորման վարքագիծ: Իսկ ռուսական ռուբլու նկատմամբ արձանագրվել է հակառակ պատկերը՝ մարտի կտրուկ արժևորմանը հետևել է արժեզրկման միտումը։
5. 2022 թվականի առաջին կիսամյակում համաշխարհային ապրանքահումքային շուկաներում գների աճով, ինչպես նաև ՀՀ տնտեսությունում համախառն պահանջարկի ավելացմամբ պայմանավորված՝ 12-ամսյա գնաճն արագացել է՝ 2022 թվականի հունիսին կազմելով 10.3%: Կիսամյակի ընթացքում, հաշվի առնելով միջազգային պարենային շուկաներում գնաճային զարգացումները և գնաճային սպասումների որոշակի ավելացումը, ՀՀ ԿԲ-ն բարձրացրել է վերաֆինանսավորման տոկոսադրույքն ընդհանուր առմամբ 1.5 տոկոսային կետով՝ սահմանելով 9.25%:
6. 2022 թվականի առաջին կիսամյակում բանկային համակարգի վարկերի ծավալները 2021 թվականի վերջի համեմատությամբ սկսել են աճել՝ արտացոլելով տնտեսության վերականգնման պայմաններում վարկերի նկատմամբ պահանջարկի վերականգնումը։ Ընդ որում, վարկերի աճը հիմնականում պայմանավորվել է հիպոտեկային վարկերի աճով, որի վրա շարունակում է իր դրական ազդեցությունն ունենալ եկամտային հարկի վերադարձի քաղաքականությունը։ Ավանդները բարձր աճի տեմպեր են գրանցել՝ արտացոլելով ինչպես անհատների, այնպես էլ ձեռնարկությունների ավանդների աճի միտումները (ընդ որում, ինչպես վարկերի, այնպես էլ ավանդների աճի հաշվարկվող տեմպերը նվազեցրել է դրամի արժևորումը)։
7. Ինչպես վարկերի և ավանդների, այնպես էլ ՀՀ պետական պարտատոմսերի և եվրոբոնդերի տոկոսադրույքները կիսամյակի ընթացքում աճի միտումներ են ցուցաբերել՝ արտացոլելով գնաճային սպասումների ավելացումը, դրամավարկային պայմանների կոշտացումը, ինչպես նաև միջազգային ֆինանսական շուկաներում տոկոսադրույքների բարձրացումը և տարածաշրջանային անկայուն միջավայրով պայմանավորված՝ ՀՀ երկրի ռիսկի հավելավճարի աճը։
8. 2022 թվականի առաջին կիսամյակում հարկման բազաների բարձր աճի և 2021 թվականի հարկային օրենսդրության փոփոխությունների պայմաններում ՀՀ պետական բյուջեի հարկային եկամուտներն աճել են բարձր տեմպերով՝ կազմելով 927.9 մլրդ դրամ և նախորդ տարվա նույն ժամանակահատվածի համեմատ աճելով 23.7%-ով:
9. 2022 թվականի առաջին կիսամյակում տնտեսական աճի բարձր տեմպի պայմաններում հարկաբյուջետային քաղաքականության ազդեցությունն ամբողջական պահանաջարկի վրա եղել է զսպող: Ընդ որում, պետական բյուջեի եկամուտների գերակատարման և ծախսերի թերակատարման արդյուքնում ձևավորվել է պետական բյուջեի հավելուրդ՝ պլանավորված պակասուրդի փոխարեն:

**ՀՀ ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ԱՄՓՈՓ ՑՈՒՑԱՆԻՇՆԵՐԸ**

1. ՀՀ կառավարության կողմից եռամսյակային համամասնություններով հաստատված ՀՀ 2022 թվականի առաջին կիսամյակի եկամուտների և ծախսերի` Կառավարությանն օրենսդրությամբ վերապահված լիազորությունների շրջանակներում կատարված փոփոխությունների արդյունքում ձևավորված կիսամյակային ծրագրային ցուցանիշները կատարվել են եկամուտների գծով՝ 104.4%-ով՝ կազմելով 982.8 մլրդ դրամ, ծախսերի գծով՝ 84.8%-ով՝ կազմելով 910.3 մլրդ դրամ: Հարկ է նշել, որ հաշվետու տարում ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնված պարտավորությունների ամբողջական և ժամանակին կատարումը:
2. Նախորդ տարվա առաջին կիսամյակի համեմատ պետական բյուջեի եկամուտներն աճել են 24.3%‑ով կամ 191.9 մլրդ դրամով՝ հիմնականում պայմանավորված հարկային եկամուտների և պետական տուրքերի աճով: Ընդ որում, եկամուտների երեք հիմնական խմբերում էլ արարձանագրվել է մուտքերի աճ:
3. Նախորդ տարվա նույն ժամանակահատվածի համեմատ պետական բյուջեի ծախսերն աճել են 5.1%-ով կամ 44 մլրդ դրամով:

**ՀՀ պետական բյուջեի եկամուտները**

1. 2021 թվականի առաջին կիսամյակի համեմատ այլ եկամուտների առաջանցիկ աճի արդյունքում բյուջեի եկամուտներում 0.5 տոկոսային կետով ավելացել է այլ եկամուտների տեսակարար կշիռը, իսկ հարկային եկամուտների (ներառյալ` պետական տուրքը) և պաշտոնական դրամաշնորհների տեսակարար կշիռները նվազել են համապատասխանաբար 0.4 և 0.1 տոկոսային կետով:
2. 2022 թվականի առաջին կիսամյակի ընթացքում ՀՀ պետական բյուջե են մուտքագրվել 927.9 մլրդ դրամ հարկային եկամուտներ և պետական տուրքեր, որոնք 4.2%‑ով գերազանցել են ճշտված ծրագրով սահմանված ցուցանիշը: 2021 թվականի նույն ժամանակահատվածի համեմատ հարկային եկամուտներն ու պետական տուրքերն աճել են 23.7%‑ով կամ 177.7 մլրդ դրամով, որը հիմնականում պայմանավորված է շահութահարկի, ավելացված արժեքի հարկի և պետական տուրքի գծով մուտքերի աճով:
3. 2022 թվականի առաջին կիսամյակի ընթացքում ստացվել են 4.4 մլրդ դրամ պաշտոնական դրամաշնորհներ՝ կազմելով ծրագրված մուտքերի 35.4%-ը, որը պայմանավորված է նպատակային ծրագրերի կատարողականով:
4. Հաշվետու ժամանակահատվածում ՀՀ պետական բյուջեի այլ եկամուտները կազմել են 50.5 մլրդ դրամ՝ 31.8%-ով գերազանցելով ծրագրված և 39%-ով՝ 2021 թվականի առաջին կիսամյակի համապատասխան ցուցանիշը:

**ՀՀ պետական բյուջեի ծախսերը**

1. ՀՀ 2022 թվականի պետական բյուջեի կատարումն ապահովող միջոցառումների վերաբերյալ ՀՀ կառավարության որոշմամբ առաջին կիսամյակում նախատեսվել էր թվով 174 ծրագրերի իրականացում 46 պետական մարմինների և ՀՀ կառավարության պատասխանատվության ներքո: Կառավարության կատարած ճշտումների արդյունքում նախատեսված ծրագրերի թիվը կազմել է 175, որոնցից փաստացի միջոցներ են օգտագործվել 163-ի գծով, ընդ որում Կառավարության պատասխանատվությամբ 3 ծրագրերի շրջանակներում նախատեսված միջոցներն ըստ անհրաժեշտության վերաբաշխվել են համապատասխան ծրագրերին և միջոցառումներին:
2. ՀՀ 2022 թվականի պետական բյուջեի առաջին կիսամյակի փաստացի ծախսերի՝ 910.3 մլրդ դրամի 31.6%-ը բաժին է ընկել ՀՀ աշխատանքի և սոցիալական հարցերի նախարարության, 17.2%-ը՝ ՀՀ պաշտպանության նախարարության, 10.8%-ը՝ ՀՀ ֆինանսների նախարարության, 9.4%-ը՝ ՀՀ կրթության, գիտության, մշակույթի և սպորտի նախարարության, 8%-ը՝ ՀՀ տարածքային կառավարման և ենթակառուցվածքների նախարարության, 6.3%-ը՝ ՀՀ առողջապահության նախարարության, 3.9%-ը՝ ՀՀ ոստիկանության, 2.2%‑ը՝ ՀՀ էկոնոմիկայի նախարարության պատասխանատվությամբ իրականացվող ծրագրերին:
3. 2021 թվականի առաջին կիսամյակի համեմատ ՀՀ պետական բյուջեի ծախսերի 5.1% կամ 44 մլրդ դրամ աճը հիմնականում պայմանավորված է ՀՀ պաշտպանության նախարարության ծախսերի 8% (11.6 մլրդ դրամ), ՀՀ ֆինանսների նախարարության ծախսերի 10.4% (9.3 մլրդ դրամ), ՀՀ ոստիկանության ծախսերի 32.6% (8.8 մլրդ դրամ), ՀՀ կրթության, գիտության, մշակույթի և սպորտի նախարարության ծախսերի 10.8% (8.4 մլրդ դրամ), ՀՀ տարածքային կառավարման և ենթակառուցվածքների նախարարության ծախսերի 8.4% (5.6 մլրդ դրամ) և ՀՀ ազգային անվտանգության ծառայության ծախսերի 26.7% (4.3 մլրդ դրամ) աճով:
4. Ըստ տնտեսագիտական կառուցվածքի բյուջեի ծախսերի 89.3%-ը կամ 813.3 մլրդ դրամը բաժին է ընկել ընթացիկ ծախսերին, 10.3%-ը կամ 97.1 մլրդ դրամը՝ ոչ ֆինանսական ակտիվների հետ գործառնություններին, իսկ նախորդ տարվա առաջին կիսամյակի համեմատ 5.1% աճը հիմնականում պայմանավորված է կենսաթոշակների և կապիտալ ծախսերի աճով: Կապիտալ ծախսերի առաջանցիկ աճով պայմանավորված՝ պետական բյուջեի ծախսերում 1.8 տոկոսային կետով նվազել է ընթացիկ ծախսերի տեսակարար կշիռը և նույնքան ավելացել ոչ ֆինանսական ակտիվների հետ գործառնությունների տեսակարար կշիռը:
5. Նախորդ տարվա առաջին կիսամյակի համեմատ ընթացիկ ծախսերի 3% (24 մլրդ դրամ) աճը պայմանավորված է աշխատանքի վարձատրության (6.4 մլրդ դրամ), պարտքի սպասարկման (9.7 մլրդ դրամ), սուբսիդիաների(7.4 մլրդ դրամ), դրամաշնորհների (6.9 մլրդ դրամ), կենսաթոշակների (21.9 մլրդ դրամ) և այլ ծախսերի (5.7 մլրդ դրամ) աճով:
6. Ոչ ֆինանսական ակտիվների հետ գործառնությունների ծրագրված ցուցանիշի 58.2% կատարողականը, ինչպես նաև նախորդ տարվա առաջին կիսամյակի համեմատ 25.9% (20 մլրդ դրամ) աճը հիմնականում պայմանավորված են ոչ ֆինանսական ակտիվների գծով ծախսերով (կապիտալ ծախսերով):
7. Հաշվետու ժամանակահատվածում կապիտալ ծախսերը կազմել են 100.6 մլրդ դրամ կամ ճշտված ծրագրի 59.3%-ը և 29.4%-ով (22.9 մլրդ դրամով) գերազանցել նախորդ տարվա նույն ժամանակահատվածի ցուցանիշը: Առանց ՀՀ պաշտպանության նախարարության կապիտալ ծախսերի՝ պետական բյուջեի կապիտալ ծախսերի աճը կազմել է 69.3% (16 մլրդ դրամ):

**ՀՀ պետական բյուջեի պակասուրդը (հավելուրդը)**

1. 2022 թվականի առաջին կիսամյակում ՀՀ պետական բյուջեն կատարվել է 72.4 մլրդ դրամ հավելուրդով՝ առաջին կիսամյակի համար ծրագրված 122.6 մլրդ դրամ և նախորդ տարվա նույն ժամանակահատվածի 75.5 մլրդ դրամ պակասուրդի դիմաց: Բյուջեի հավելուրդը հիմնականում պայմանավորված է ծախսերի համեմատ եկամուտների առավել բարձր կատարողականով, որի արդյունքում ֆինանսավորման ներքին աղբյուրներում նախատեսված՝ բյուջեի ազատ միջոցներն աճել են 110.1 մլրդ դրամով: Արտաքին աջակցությամբ իրականացվող նպատակային ծրագրերի շրջանակներում ստացվել է նախատեսված վարկային միջոցների 53.6%-ը՝ 51.1 մլրդ դրամ:
2. Հաշվետու ժամանակահատվածում ֆինանսավորման ներքին աղբյուրները կազմել են 19.3 մլրդ դրամ (կատարողականը՝ 10.2%), արտաքին աղբյուրները՝ -91.7 մլրդ դրամ (կատարողականը՝ 160.6%):

**ՀՀ ՊԵՏԱԿԱՆ ՊԱՐՏՔԸ**

1. 2022 թվականի հունիսի 30-ի դրությամբ ՀՀ պետական պարտքը կազմել է 4,005.3 մլրդ դրամ (9,931.8 մլն ԱՄՆ դոլար): ՀՀ պետական պարտքում 2,652.3 մլրդ դրամը (6,495.9 մլն ԱՄՆ դոլարը) կազմել է արտաքին պարտքը, 1,402.9 մլրդ դրամը (3,435.9 մլն ԱՄՆ դոլարը)՝ ներքին պարտքը:
2. ՀՀ դրամով և ԱՄՆ դոլարով արտահայտված` նախորդ տարեվերջի համեմատ ՀՀ պետական պարտքի ցուցանիշները փոփոխվել են անհամաչափորեն` համապատասխանաբար նվազել 8.5%-ով և աճել 7.7%-ով: Դա պայմանավորված է եղել 2021 թվականի վերջի և 2022 թվականի հունիս ամսվա վերջի դրությամբ ձևավորված ԱՄՆ դոլար / ՀՀ դրամ փոխարժեքների տարբերությամբ, որը փոփոխվել է 15%-ով՝ 480.14-ից նվազելով մինչև 408.31:
3. 2022 թվականի հունիսի 30-ի դրությամբ ՀՀ արտաքին պետական պարտքը նախորդ տարեվերջի համեմատությամբ նվազել է 539.8 մլրդ դրամով (152.5 մլն ԱՄՆ դոլարով), իսկ ներքին պետական պարտքն աճել է 165.5 մլրդ դրամով (858.7 մլն ԱՄՆ դոլարով):
4. ՀՀ կառավարության պարտքը 2022 թվականի հունիսի 30-ի դրությամբ կազմել է 3,834.0 մլրդ դրամ (9,389.9 մլն ԱՄՆ դոլար), որից արտաքին պարտքը՝ 2,431.1 մլրդ դրամ (5,954.0 մլն ԱՄՆ դոլար), իսկ ներքին պարտքը՝ 1,402.9 մլրդ դրամ (3,435.9 մլն ԱՄՆ դոլար):
5. 2022 թվականի հունիսի 30-ի դրությամբ ՀՀ կառավարության պարտքը նախորդ տարեվերջի համեմատությամբ նվազել է 375.8 մլրդ դրամով (աճել է 622 մլն ԱՄՆ դոլարով), մասնավորապես՝ արտաքին պարտքը նվազել է 541.3 մլրդ դրամով (236.7 մլն ԱՄՆ դոլարով):

# ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՄԱԿՐՈՏՆՏԵՍԱԿԱՆ ԵՎ ՀԱՐԿԱԲՅՈՒՋԵՏԱՅԻՆ ԶԱՐԳԱՑՈՒՄՆԵՐԸ 2022 ԹՎԱԿԱՆԻ ԱՌԱՋԻՆ ԿԻՍԱՄՅԱԿՈՒՄ

## ՄԱԿՐՈՏՆՏԵՍԱԿԱՆ ԶԱՐԳԱՑՈՒՄՆԵՐ

## Արտաքին միջավայրի զարգացումներ

***Տնտեսական զարգացումներ:*** 2022 թվականի առաջին կիսամյակում հիմնական գործընկեր երկրների տնտեսություններում նկատվել են տնտեսական աճերի դանդաղումներ՝ ռուս-ուկրաինական հակամարտությամբ և դրա արդյունքում ՌԴ-ի նկատմամբ կիրառվող աննախադեպ պատժամիջոցների բացասական ազդեցություններով պայմանավորված։ Ապրիլ ամսից ՌԴ-ում դրսևորվել է տնտեսական ակտիվության անկում: 2022 թվականի առաջին կիսամյակում նախորդ տարվա համապատասխան ժամանակահատվածի նկատմամբ ԱՄՆ տնտեսությունը գրանցել է 2.6% աճ, ընդ որում՝ երկրորդ եռամսյակում արձանագրվել է 1.6% աճ, Եվրագոտու տնտեսությունն աճել է 4.7%-ով[[1]](#footnote-1), երկրորդ եռամսյակում` 4%-ով, իսկ Չինաստանում գրանցվել է 2.6% տնտեսական աճ[[2]](#footnote-2), երկրորդ եռամսյակում` 0.4% աճ: Ռուսաստանի տնտեսությունը 2022 թվականի առաջին կիսամյակում նախորդ տարվա նույն ժամանակահատվածի նկատմամբ 0.5% նվազում է գրանցել, ընդ որում՝ երկրորդ եռամսյակում տնտեսական անկումներ են գրանցվել։ Այսպես՝ Ռուսաստանի տնտեսական ակտիվությունը մինչև մարտ գրանցած աճի տեմպերի դանդաղումից հետո ապրիլին նվազել է 2․8%-ով, մայիսն՝ 4.3%-ով, իսկ հունիսին՝ 4.9%-ով[[3]](#footnote-3):

***Միջազգային գներ[[4]](#footnote-4):*** Հիմնականում պայմանավորված համաշխարհային տնտեսության վերականգմամբ՝ տարեսկզբից միջազգային շուկայում հումքային ապրանքների գների նախորդ տարվա աճի միտումը պահպանվում է: Նավթի միջազգային գները 2022 թվականի առաջին կիսամյակում աճել են միջինում 63.9%-ով՝ 2022 թվականի հունիսին կազմելով 120.1 դոլար մեկ բարելի համար: Պղնձի միջազգային գները շարունակում են աճել, սակայն ավելի դանդաղ տեմպերով․ 2022 թվականի առաջին կիսամյակում պղնձի միջազգային գներն աճել են 7.3%-ով՝ 2022 թվականի հունիսին կազմելով 9024.5 դոլար մեկ տոննայի համար։ Աճի դանդաղումը հիմնականում պայմանավորված է Չինաստանի տնտեսական աճի դանդաղումով։ Պարենի միջազգային գները[[5]](#footnote-5) 1990 թվականից ի վեր 2022 թվականի մարտ ամսին գրանցած պատմական թռիչքից հետո սկսել են ցուցաբերել աճի դանդաղման միտում։ Այսպես՝ հունիս ամսին պարենի միջազգային գների ինդեքսը կազմել է 154.2` նախորդ ամսվա 157.9-ի դիմաց՝ մեծ մասամբ պայմանավորված բուսական յուղերի, հացահատիկի, շաքարավազի միջազգային գների նվազմամբ, թեև որոշ ապրանքների գներ փոքր-ինչ աճել են (կաթնամթերք և մսամթերք)։

## ՀՀ մակրոտնտեսական զարգացումներ

###### **Համախառն առաջարկ և պահանջարկ**

***Համախառն առաջարկ:*** ՀՀ տնտեսության վերականգնման տարեսկզբի բարձր տեմպերը 2022 թվականի փետրվարի վերջերից սկիզբ առած ռուս-ուկրաինական հակամարտության և Ռուսաստանի դեմ կիրառված պատժամիջոցների բացասական ազդեցությունների արդյունքում մարտ ամսին դանդաղեցին։ Ապրիլ ամսից հակամարտող երկրներից դեպի Հայաստան մարդկանց ներհոսքի, ինչպես նաև զբոսաշրջության զգալի ավելացման և տեղեկատվական տեխնոլոգիաների ոլորտի ընկերությունների՝ ՀՀ տեղափոխման արդյունքում տնտեսական ակտիվության աճի տեմպերը կտրուկ արագացան: Առաջին կիսամյակում նախորդ տարվա նույն ժամանակահատվածի համեմատ գրանցվեց տնտեսական ակտիվության ցուցանիշի (ՏԱՑ) 11.8% աճ (Գծապատկերներ 1-4)։ Տնտեսական ակտիվության աճը հիմնականում պայմանավորված էր ծառայությունների աճով (նպաստումը` 12.3 տոկոսային կետ): Առևտրի, արդյունաբերության և շինարարության աճերը ևս նպաստեցին տնտեսական ակտիվությանը (համապատասխանաբար՝ 1.3, 1.3 և 0.9 տոկոսային կետ), մինչդեռ գյուղատնտեսության նվազումը 0.7 տոկոսային կետով հակազդեց տնտեսական ակտիվությանը:

2022 թվականի փետրվարի 24-ից մեկնարկած ռուս-ուկրաինական պատերազմի և Ռուսաստանի դեմ կիրառված պատժամիջոցների բացասական ազդեցությունները ՀՀ տնտեսության վրա նկատվեցին մարտ ամսին։ Մասնավորապես՝ մարտ ամսին գրանցվեց արդյունաբերության նվազում (նախորդ տարվա մարտի նկատմամբ 6.4%-ով)՝ պայմանավորված Թեղուտի հանքի գործունեության դադարեցմամբ, ՌԴ տնտեսական աճի դանդաղմամբ ու հումքային և պարենային ապրանքների մատակարարման շղթաների որոշ խաթարումներով: Սակայն պատկերը փոխվեց ապրիլ ամսից, նախ միջազգային զբոսաշրջիկների կտրուկ ավելացման (2022թ. առաջին կիսամյակում նախորդ տարվա նույն ժամանակահատվածի նկատմամբ 2.4 անգամ) և ՌԴ-ից ՏՏ ոլորտի աշխատակիցների և ընկերությունների՝ ՀՀ տեղափոխման արդյունքում ծառայությունների, առևտրի ոլորտներում նկատվեց աճի տեմպերի արագացում: Մյուս կողմից՝ պատժամիջոցների հետևանքով որոշ երկրներից ՌԴ ներմուծման շուկայի սահմանափակումները նպաստեցին ՀՀ-ից դեպի Ռուսաստան արտահանման պահանջարկի ավելացմանը, ինչի արդյունքում արդյունաբերության ճյուղը սկսեց վերականգնվել: Տնտեսական դրական զարգացումներին իր նպաստումն է ունեցել բնակարանային շինարարության ոլորտի բարձր աշխուժությունը, որին նպաստել է հիպոտեկային վարկերի տոկոսավճարների՝ եկամտահարկից վերադարձման պետական աջակցության ծրագիրը, ծրագրի աստիճանական Երևան քաղաքից դուրսբերման մասով կատարված օրենսդրական փոփոխությունները՝ ձևավորելով նորակառույց բնակարանների նկատմամբ բարձր պահանջարկ, ինչպես նաև օտարերկրացիների ներհոսքը:

Առաջին կիսամյակում կորոնավիրուսի համավարակի հինգերորդ ալիքի, ինչպես նաև բնակչության շրջանում պատվաստման աճող, սակայն դեռևս համեմատաբար ցածր մակարդակի ազդեցությունները տնտեսության զարգացումների վրա չեն նկատվել[[6]](#footnote-6)։

***Արդյունաբերություն[[7]](#footnote-7)։*** Արդյունաբերության ճյուղի տարեսկզբի բարձր աճի տեմպը փետրվարից սկսեց դանդաղել, իսկ մարտ ամսին գրանցվեց արդյունաբերության անկում՝ պայմանավորված ռուս-ուկրաինական պատերազմի և Ռուսաստանի դեմ կիրառված պատժամիջոցների բացասական ազդեցություններով: Ապրիլ ամսից արդյունաբերության ճյուղը սկսեց վերականգնվել, և հունիսին արդյունաբերության ճյուղում գրանցվեց երկնիշ աճ։ Այս պայմաններում 2022 թվականի առաջին կիսամյակում արդյունաբերության համախառն թողարկումն աճել է 5.8%-ով, ինչը հիմնականում պայմանավորված է եղել մշակող արդյունաբերության աճով (նպաստումը՝ 8.6 տոկոսային կետ): Միաժամանակ հանքագործական արդյունաբերություն և բացահանքերի շահագործում ենթաճյուղի նվազումը բացասաբար է ազդել (3.0 տոկոսային կետով) արդյունաբերության աճի վրա:

Մշակող արդյունաբերության աճին նպաստել են ինչպես ներքին, այնպես էլ արտաքին պահանջարկի աճերը: ՌԴ ներմուծման շուկաների սահմանափակումները և ՌԴ նկատմամբ գնային մրցունակության բարձրացումը նպաստել են ՀՀ-ից դեպի ՌԴ մշակող արդյունաբերության արտահանման ավելացմանը, բացի այդ ծառայությունների և շինարարության ոլորտի դրական զարգացումները մեծացրել են մշակող արդյունաբերության որոշ տեսակների նկատմամբ պահանջարկը: Ենթաճյուղի աճը հիմնականում պայմանավորված է եղել սննդամթերքի (նպաստումը` 4.1 տոկոսային կետ), այլ ոչ մետաղական հանքային արտադրատեսակների (նպաստումը` 3.7 տոկոսային կետ), հիմնային մետաղների (նպաստումը` 3.3 տոկոսային կետ), ինչպես նաև ոսկերչական արտադրատեսակների (նպաստումը` 1.1 տոկոսային կետ) արտադրության ծավալների աճով:

***Գյուղատնտեսություն։*** Գյուղատնտեսության, անտառային տնտեսության և ձկնորսության համախառն արտադրանքը նվազել է 3.4%-ով՝ հիմնականում պայմանավորված բուսաբուծության և անասնաբուծության նվազմամբ (նպաստումները` համապատասխանաբար 3.5 և 1.6 տոկոսային կետեր)։ Բուսաբուծության նվազումը պայմանավորված է եղել հացահատիկի և հատիկաընդեղենի, կարտոֆիլի, ինչպես նաև բանջարեղենի համախառն բերքի նվազմամբ, ինչի պատճառ են հանդիսացել ցանքային տարածությունների նվազումը, ինչպես նաև բնակլիմայական պայմանները: Անասնաբուծության նվազումն իր հերթին պայմանավորված է եղել կաթի արտադրության և սպանդի համար նախատեսված գյուղատնտեսական կենդանիների և թռչնի նվազմամբ, ինչի պատճառ է հանդիսացել տնային տնտեսությունների անասնագլխաքանակի նվազումը: Ձկնորսության աճը զգալիորեն հակազդել է ընդհանուր ճյուղի նվազմանը (նպաստումը` 1.7 տոկոսային կետ)։

***Շինարարություն։*** Շինարարության ճյուղում գրանցված 12.7% աճը պայմանավորված է եղել հիմնականում կազմակերպությունների միջոցներով իրականացված շինարարության ծավալների աճով (նպաստումը` 11.1 տոկոսային կետ)։ Վերջինս պայմանավորվել է ներքին ներդրողների միջոցներով ֆինանսավորվող շինարարության աճով, ինչն էլ իր հերթին վկայում է ներքին միջոցներով իրականացվող մասնավոր ներդրումների աճի մասին (պայմանավորված հիմնականում բնակարանային շինահրարության ծավալների աճով, որին նպաստել է հիպոտեկային վարկերի տոկոսավճարների՝ եկամտահարկից վերադարձման պետական աջակցության ծրագիրը, ինչպես նաև օտարերկրյա քաղաքացիների մեծ ներհոսքի պայմաններում բնակարանային շուկայում առաջացած պահանջարկը)։ Շինարարության աճին դրական նպաստում են ունեցել նաև համայնքների (2․0 տոկոսային կետ) և պետական բյուջեի ու մարդասիրական օգնության (0.5-ական տոկոսային կետ) միջոցներով ֆինանսավորվող շինարարությունը։ Պետական բյուջեի միջոցներով ֆինանսավորվող շինարարությանը բացասական է նպաստել միջազգային վարկերով ֆինանսավորվող շինարարությունը։ Բնակչության միջոցներով իրականացված շինարարության ծավալների նվազումը 1․4 տոկոսային կետով հակազդել է ընդհանուր շինարարության աճին։

Ըստ տնտեսական գործունեության տեսակների՝ շինարարության աճին հիմնականում նպաստել է անշարժ գույքի հետ կապված գործունեության (հիմնականում՝ բնակարանաշինություն), տրանսպորտի (հիմնականում՝ ճանապարհաշինություն), ջրամատակարարում, կոյուղի, թափոնների կառավարում և վերամշակում, ինչպես նաև տեղեկատվություն և կապ ոլորտում իրականացված շինարարության ծավալների աճը։ Մինչդեռ էլեկտրականության, գազի, գոլորշու և լավորակ օդի մատակարարում, կացության և հանրային սննդի կազմակերպում, մշակույթ, զվարճություններ և հանգիստ ենթաճյուղերում իրականացված շինարարության նվազումը հակազդել է ընդհանուր շինարարության աճին (նպաստումները` համապատասխանաբար 4.5, 3.5, 0.5 տոկոսային կետեր)։

***Ծառայություններ և առևտուր։*** Ծառայություններն աճել են 26.9%-ով՝ հիմնականում պայմանավորված ֆինանսական և ապահովագրական գործունեություն (նպաստումը` 10.5 տոկոսային կետ), տեղեկատվություն և կապ (նպաստումը` 4.8 տոկոսային կետ), տրանսպորտ (նպաստումը` 4.5 տոկոսային կետ), ինչպես նաև կացության և հանրային սննդի կազմակերպում (նպաստումը` 2.4 տոկոսային կետ) ենթաճյուղերի աճերով: Ֆինանսական և ապահովագրական գործունեություն ենթաճյուղի դրական զարգացումները զուգորդվել են բանկային համակարգում 2022 թվականի առաջին կիսամյակում (հիմնականում երկրորդ եռամսյակում) շահութաբերության աննախադեպ բարձր ցուցանիշներով, ինչին նպաստել են արտարժութային գործառնություններից լրացուցիչ եկամուտները (այդ թվում՝ փոխարժեքի տատանումներից և միջնորդավճարներից գոյացած հասույթը), ոչ ռեզիդենտների կողմից նոր բանկային հաշիվների ստեղծումը:

Տեղեկատվություն և կապ, տրանսպորտ ենթաճյուղերի դրական զարգացումները պայմանավորված են եղել ՌԴ-ից ՏՏ ոլորտի աշխատակիցների և ընկերությունների՝ ՀՀ տեղափոխմամբ, ինչպես նաև դեպի Հայաստան միջազգային զբոսաշրջության բարձր աճի տեմպերով: Առևտրի 10.7% աճը հիմնականում պայմանավորված է եղել մեծածախ առևտրի և ավտոմեքենաների առևտրի աճերով (նպաստումները՝ համապատասխանաբար 8.3 և 1.6 տոկոսային կետեր)։ Մեծածախ առևտրի բարձր աճը պայմանավորված է տնտեսության մյուս հատվածներում առկա բարձր պահանջարկով, ինչպես նաև ազգային արժույթի արժեզրկման սպասումների հետևանքով տնտեսավարողների կողմից ներմուծված ապրանքների պաշարների կուտակմամբ: Առևտրի և ծառայությունների աճն ուղեկցվել է ներքին (մասնավորապես՝ մասնավոր սպառման) և արտաքին (մասնավորապես՝ ծառայությունների արտահանման) պահանջարկի աճերով:

Հաշվետու ժամանակահատվածում բեռնափոխադրումների և ուղևորափոխադրումների ծավալներն աճել են: Բեռնափոխադրումների ծավալի 11.2% աճը հիմնականում պայմանավորված է եղել ներհանրապետական ավտոմոբիլային բեռնափոխադրումների աճով (նպաստումը՝ 9․0 տոկոսային կետ): Ուղևորափոխադրումների ծավալն աճել է 40.4%-ով՝ հիմնականում պայմանավորված ավտոմոբիլային տրանսպորտային միջոցներով (նպաստումը՝ 34.0 տոկոսային կետ) իրականացված ուղևորափոխադրումների աճով:

Զբոսաշրջիկների այցելությունների բարձր աճն (2022 թվականի առաջին կիսամյակում նախորդ տարվա նույն ժամանակահատվածի նկատմամբ 2.4 անգամ) իր հերթին դրական ազդեցություն է ունեցել ծառայությունների որոշ տեսակների, առևտրի, ինչպես նաև ուղևորափոխադրումների վրա:

|  |  |
| --- | --- |
| **Գծապատկեր 1.** ՏԱՑ և տնտեսության ճյուղերի իրական աճերը նախորդ տարվա նույն ժամանակահատվածի նկատմամբ (%)  *Աղբյուրը՝ ՀՀ ՎԿ* | **Գծապատկեր 2.** ՏԱՑ և տնտեսության ճյուղերի իրական աճերը նախորդ տարվա նույն ամսվա նկատմամբ (%)  *Աղբյուրը՝ ՀՀ ՎԿ* |
| **Գծապատկեր 3.** Տնտեսության ճյուղերի նպաստումները ՏԱՑ-ին (տ.կ.)[[8]](#footnote-8)  *Աղբյուրը՝ ՀՀ ՎԿ, ՀՀ ՖՆ հաշվարկներ* | **Գծապատկեր 4.** Տնտեսության ճյուղերի նպաստումները ՏԱՑ-ին նախորդ տարվա նույն ամսվա նկատմամբ (տ.կ.)  *Աղբյուրը՝ ՀՀ ՎԿ, ՀՀ ՖՆ հաշվարկներ* |

***Համախառն պահանջարկ[[9]](#footnote-9):*** Հունվար-հունիսին տնտեսական ակտիվության աճն ուղեկցվել է ներքին պահանջարկի աճով:

***Սպառում։*** Հունվար-հունիսին սպառումն իրական արտահայտությամբ աճել է շուրջ 10.1%-ով՝ պայմանավորված մասնավոր հատվածի սպառման աճով, որին նպաստել են բնակչության տնօրինվող եկամտի աճը (այդ թվում՝ դրամական փոխանցումների բարձր աճը) և համավարակի պայմաններում կուտակված խնայողությունների օգտագործումը: Մասնավոր սպառման աճին դրական նպաստում է ունեցել նաև դեպի Հայաստան զբոսաշրջության բարձ աճը: Պետական սպառման նվազումը բացասաբար է ազդել ընդհանուր սպառման աճի վրա։

***Ներդրումներ։*** Հունվար-հունիսին գնահատվում է կապիտալ ներդրումների[[10]](#footnote-10)՝ նախորդ տարվա նույն ժամանակահատվածի նկատմամբ իրական արտահայտությամբ շուրջ 16.1% աճ՝ պայմանավորված և՛ մասնավոր, և՛ պետական ներդրումների աճով: Մասնավոր ներդրումների վրա դրական ազդեցություն է ունեցել հիպոտեկային և շինարարության վարկերի ծավալների աճը:

Ներդրումների աճը հիմնականում պայմանավորված է եղել անշարժ գույքի հետ կապված գործունեության, տրանսպորտի, ջրամատակարարում, կոյուղի, թափոնների կառավարում և վերամշակում ինչպես նաև տեղեկատվություն և կապ ոլորտներում կատարված ներդրումների աճով[[11]](#footnote-11):

***Զուտ արտահանում։*** Ապրանքների և ծառայությունների արտահանման իրական ծավալների աճը գնահատվում է մոտ 30%` պայմանավորված արտաքին պահանջարկի աճով (ՏՏ, զբոսաշրջիկներին մատուցված ծառայությունների աճ), ինչպես նաև ՌԴ ներմուծման շուկաների սահմանափակման արդյունքում՝ դեպի ՌԴ արտահանման ծավալների աճով: Հաշվետու ժամանակահատվածում ապրանքների և ծառայությունների ներմուծման ծավալները նախորդ տարվա նույն ժամանակահատվածի համեմատ աճել են շուրջ 26.1%-ով` պայմանավորված տնտեսական ակտիվության և ներքին պահանջարկի աճով: Ներմուծման աճին դրական նպաստում են ունեցել նաև արժևորված ազգային արժույթը և տնտեսվարողների կողմից ազգային արժույթի արժեզրկման սպասումներով պայմանավորված ներմուծման ծավալների աճը:

###### **Աշխատանքի շուկա**

Տնտեսական բարձր ակտիվության պայմաններում առաջին կիսամյակում գործազրկությունը նվազել է, իսկ աշխատավարձերը՝ աճել։ 2022 թվականի հունվար-հունիսին պաշտոնապես գրանցված գործազուրկների միջին ամսական թիվը նախորդ տարվա նույն ժամանակահատվածի նկատմամբ նվազել է 10%-ով՝ կազմելով 56,067 մարդ: Միևնույն ժամանակ վարձու աշխատողների թիվն աճել է շուրջ 6%-ով՝ կազմելով 671,905 մարդ։ Վարձու աշխատողների թվի աճին հիմնականում նպաստել է կացություն և հանրային սննդի կազմակերպում, մեծածախ և մանրածախ առևտուր, ինչպես նաև տեղեկատվություն և կապ, շինարարություն և տուրիզմին սպասարկող այլ ոլորտներում աշխատողների թվի աճը։ Սա իր հերթին հիմնականում պայմանավորված է ՀՀ ժամանած զբոսաշրջիկների և աշխատանքային միգրանտների թվի ավելացմամբ։

2022 թվականի առաջին եռամսյակում գործազրկության մակարդակը նախորդ տարվա նույն եռամսյակի նկատմամբ նվազել է 1.9 տոկոսային կետով՝ կազմելով 14.8%, գործազուրկների թիվը նվազել է 10.2%-ով, զբաղվածների թիվն՝ աճել 3.3%-ով։ Միաժամանակ, աշխատուժի առաջարկն աճել է 1%-ով։

2022 թվականի առաջին կիսամյակում միջին ամսական անվանական աշխատավարձը նախորդ տարվա նույն ժամանակահատվածում գրանցված ցուցանիշի նկատմամբ աճել է 11.3%-ով` կազմելով 218,641 դրամ: Աշխատավարձի աճին հիմնականում նպաստել են տեղեկատվություն և կապ, ֆինանսական և ապահովագրական գործունեություն, ինչպես նաև մեծածախ և մանրածախ առևտուր ոլորտների աշխատավարձերի աճը։ Միջին ամսական անվանական աշխատավարձը պետական հատվածում աճել է 4.5%-ով` կազմելով 175,920 դրամ, իսկ ոչ պետականում` 13.2%-ով և կազմել է 237,705 դրամ: Իրական աշխատավարձը 8.1% գնաճի պայմաններում 2022 թվականի նույն ժամանակահատվածի համեմատ աճել է շուրջ 3%-ով:

###### **Գնաճ և դրամավարկային քաղաքականություն**

2022 թվականի առաջին կիսամյակում գնաճի տեմպերն արագացել են, որի պայմաններում ՀՀ ԿԲ-ն շարունակել է խստացնել դրամավարկային պայմանները՝ բարձրացնելով վերաֆինանսավորման տոկոսադրույքը: Եռամսյակի առաջին երկու ամիսների ընթացքում դիտվել է 12 ամսյա գնաճի տեմպերի դանդաղման գործընթաց, մինչդեռ մարտ ամսից սկսած, պայմանավորված նախ ռուս-ուկրաինական հակամարտության սրման արդյունքում միջազգային ապրանքահումքային շուկաներում դիտված գների կտրուկ աճով և ՀՀ դրամի փոխարժեքի կարճատև արժեզրկմամբ, ապա՝ համախառն պահանջարկի զգալի աճով (այդ թվում՝ օտարերկյա այցելուների կտրուկ աճով պայմանավորված) 12 ամսյա գնաճը սկսել է արագանալ և հունիսին կազմել է 10.3%, իսկ միջին գնաճն առաջին կիսամյակում՝ 8.1%: Գնաճի տեմպերի լրացուցիչ արագացումը որոշակիորեն զսպվել է ՀՀ դրամի փոխարժեքի արժևորմամբ, որի ազդեցությունն աստիճանաբար արտացոլվել է ներմուծվող ապրանքների գներում։

1. 2022 թվականի առաջին կիսամյակի գնաճի նպաստումները խոշոր ապրանքախմբերով, տոկոսային կետ[[12]](#footnote-12)

Միջին գնաճին առավելապես նպաստել է «Սննդամթերք և ոչ ալկոհոլային խմիչքներ» ապրանքախմբում արձանագրված 13.7% գների աճը (նպաստումը գնաճին` 5.1 տոկոսային կետ)՝ հիմնականում պայմանավորված առաջին անհրաժեշտության պարենային ապրանքների (բանջարեղեն, հացաբուլկեղեն և ձավարեղեն, միս, կաթնամթերք և այլն) գների աճով: «Ալկոհոլային խմիչքներ, ծխախոտային արտադրատեսակներ» խմբում արձանագրվել է 7.8% գնաճ (նպաստումը գնաճին` 0.3 տոկոսային կետ), իսկ «Ոչ պարենային ապրանքների» խմբում արձանագրվել է 6.1% գնաճ (նպաստումը գնաճին` 1.4 տոկոսային կետ), ինչը հիմնականում պայմանավորված է էլեկտրաէներգիայի և վառելիքի գների աճով։ Բնակչությանը մատուցված ծառայությունների գծով արձանագրվել է 3.5% գնաճ (դրական նպաստումը գնաճին` 1.3 տոկոսային կետ), ինչը հիմնականում պայմանավորված է եղել բնակարանների վարձավճարների, էլեկտրաէներգիայի, տրանսպորտային, ինչպես նաև միջազգային զբոսաշրջության ծառայությունների սակագների աճով։

2022 թվականի հունվար-հունիս ամիսներին, հաշվի առնելով միջազգային պարենային շուկաներում գնաճային զարգացումները, գնաճային սպասումների որոշակի արագացումը և տնտեսությունում պահանջարկի (սպառման և ծառայությունների արտահանման) բարձր աճը, ՀՀ ԿԲ-ն բարձրացրել է վերաֆինանսավորման տոկոսադրույքն ընդհանուր առմամբ 1.5 տոկոսային կետով՝ սահմանելով այն 9.25%: Այնուամենայնիվ, ֆինանսական շուկաներում վարկերի և ավանդների տոկոսադրույքներն անհամաչափորեն են ճշգրտվել միջբանկային ռեպո և կարճաժամկետ պետական պարտատոմսերի շուկաների համեմատ, որոնք զգայուն են եղել դրամավարկային քաղաքականության տոկոսադրույքների նկատմամբ (Գծապատկեր 6)։

1. ՀՀ դրամով տոկոսադրույքների միտումները ՀՀ ֆինանսական շուկաներում,%[[13]](#footnote-13)

###### **Արտաքին առևտուր և դրամական փոխանցումներ**

***Արտաքին առևտուր (դոլարային արտահայտությամբ)[[14]](#footnote-14):*** 2022 թվականի առաջին կիսամյակում ներքին պահանջարկի վերականգնման, ներմուծման գների աճի և արտաքին որոշ շուկաներում պահանջարկի աճի հետևանքով արտահանման ընդլայնման պայմաններում գրանցվել է արտաքին ապրանքաշրջանառության երկնիշ աճ։ Արտաքին ապրանքաշրջանառությունը 2022 թվականի առաջին կիսամյակում կազմել է 5152.5 մլն ԱՄՆ դոլար` նախորդ տարվա համեմատ աճելով 44%-ով: Ընդ որում, արտահանումն աճել է 36.3%‑ով` կազմելով 1881.5 մլն ԱՄՆ դոլար, իսկ ներմուծումը` 48.7%-ով և կազմել 3271 մլն ԱՄՆ դոլար: Տարեսկզբից արձանագրված արտաքին առևտրի աճի բարձր տեմպը՝ ՌԴ-ի և Ուկրաինայի միջև հակամարտության և ՌԴ-ի նկատմամբ կիրառվող աննախադեպ պատժամիջոցների բացասական ազդեցություններով պայմանավորված՝ մարտ ամսին դանադաղեց, սակայն ապրիլ ամսից այն սկսեց նորից արագանալ՝ արձանագրելով դեպի ՌԴ արտահանման աննախադեպ բարձր աճ (օրինակ՝ հունիս ամսին արտահանումը դեպի ՌԴ նախորդ տարվա հունիս ամսվա համամեմատ աճել է շուրջ 107.4%-ով)։

Արտահանման համեմատ ներմուծման առաջանցիկ աճով պայմանավորված` ընթացիկ տարվա առաջին վեց ամիսներին ապրանքների գծով արտաքին առևտրի բացասական մնացորդը նախորդ տարվա նկատմամբ վատթարացել է (69.7%-ով) և կազմել 1389.5 մլն ԱՄՆ դոլար:

1. Առևտրային հաշվեկշռի դինամիկան հունվար-հունիս ամիսներին (մլն ԱՄՆ դոլար)[[15]](#footnote-15)

***Արտահանում:*** 2022 թվականի առաջին կիսամյակում արձանագրվել է արտահանման 36.3% աճ` հիմնականում պայմանավորված արտահանման որոշ շուկաներում արտաքին պահանջարկի աճով, մետաղների միջազգային գների աճով, ՌԴ նկատմամբ կիրառվող աննախադեպ պատժամիջոցների արդյունքում Արևմուտքի հետ համագործակցելու սահմանափակումների հետևանքով ՀՀ արտահանման՝ դեպի ՌԴ ընդյալնման հանգամանքով։ 2022 թվականի մարտ ամսին ՌԴ-ի և Ուկրիանիայի միջև հակամարտության և ՌԴ-ի նկատմամբ կիրառվող պատժամիջոցների բացասական ազդեցությունների, արդյունքում՝ ՌԴ տնտեսական աճի դանդաղման, մարտ ամսին ռուբլու նկատմամբ դրամի արժևորման, մատակարարման շղթաների որոշակի խաթարման, ինչպես նաև Թեղուտի հանքավայրի շահագործման ժամանակավոր կասեցման արդյունքում արձանագրվել է արտահանման աճի տեմպերի զգալի դանդաղում: Սակայն 2022 թվականի ապրիլ ամսից սկսած՝ արտահանման աճը նորից սկսեց արագանալ, ավելին՝ վերջին 3 ամիսներին դեպի ՌԴ արտահանման մեծ տեմպերով ընդլայնում է տեղի ունենում: 2022 թվականին հունվար-հունիս ամիսներին ՀՀ ապրանքների արտահանման 36.3% անվանական դոլարային աճը հիմնականում պայմանավորվել է իրական ծավալների աճով: Իրական արտահանման աճի ցուցանիշը կազմել է 28%:

1. Ապրանքների արտահանման միտումները հունվար-հունիս ամիսներին[[16]](#footnote-16)

2022 թվականի առաջին կիսամյակում արտահանման աճին բոլոր ապրանքախմբերը դրական նպաստում են ունեցել, մասնավորապես դրական են նպաստել «Թանկարժեք և կիսաթանկարժեք քարեր, թանկարժեք մետաղներ դրանցից իրեր» (12.2 տոկոսային կետով), «Պատրաստի սննդի արտադրանք» (6.7 տոկոսային կետով), «Ոչ թանկարժեք մետաղներ և դրանցից պատրաստված իրեր» (5.4 տոկոսային կետով), «Մեքենաներ և սարքավորումներ»(3.2 տոկոսային կետով), «Հանքահումքային արտադրանք» (1.6 տոկոսային կետով)[[17]](#footnote-17) ապրանքախմբերը:

***Ներմուծում:*** 2022 թվականի առաջին կիսամյակում արձանագրվել է ներմուծման երկնիշ աճ` հիմնականում պայմանավորված տնտեսական բարձր ակտիվությամբ, ներմուծման բարձր գներով (7․1)% և ներքին պահանջարկի վերականգնմամբ: Դոլարային արտահայտությամբ ապրանքների ներմուծման աճը 2022 թվականի առաջին կիսամյակում կազմել է 48.7%: Այդուհանդերձ, կիսամյակի ընթացքում նկատվել է ներմուծման աճի տեմպի դանդաղում մինչև ապրիլ, և արդեն իսկ մայիս և հունիս ամիսներին նկատվել է աճի արագացում, մասնավորապես՝ հունիս ամսին աճը կազմել է 73.1% (տե՛ս ստորև ներկայացված գծապատկերը): 2022 թվականի հունվար-հունիս ամիսների ՀՀ ապրանքների ներմուծման անվանական դոլարային աճի կեսը պայմանավորվել է իրական ծավալների աճով (24.5%):

1. Ապրանքների ներմուծման միտումները հունվար-հունիս ամիսներին[[18]](#footnote-18)

2022 թվականի հունվար-հունիս ամիսներին գրեթե բոլոր ապրանքախմբերով տեղի է ունեցել ներմուծման՝ դոլարային արտահայտությամբ ծավալների աճ: Աճին ամենամեծ նպաստումն են ունեցել «Հանքահումքային արտադրանք» (6.8 տոկոսային կետ), «Մեքենաներ, սարքավորումներ և մեխանիզմներ» (6.6 տոկոսային կետ) «Վերգետնյա, օդային և ջրային տրանսպորտի միջոցներ» (6.3 տոկոսային կետ), «Թանկարժեք և կիսաթանկարժեք քարեր, թանկարժեք մետաղներ և դրանցից իրեր» (5.5 տոկոսային կետ), «Ոչ թանկարժեք մետաղներ և դրանցից պատրաստված իրեր» (4.4 տոկոսային կետ) ապրանքախմբերը[[19]](#footnote-19)։

Ըստ ապրանքների լայն տնտեսական դասակարգման[[20]](#footnote-20) ներմուծման հունվար-հունիս ամիսների աճին նպաստել են «Միջանկյալ սպառման ապրանքները» (28.1 տոկոսային կետով, այդ թվում՝ արդյունաբերական մատակարարումները՝ 17.1 տոկոսային կետով), «Վերջնական սպառման ապրանքները» (9.52 տոկոսային կետով), «Կապիտալ ապրանքները» (7.0 տոկոսային կետով) և «Մարդատար ավտոմեքենաները» (4.4 տոկոսային կետով)[[21]](#footnote-21):

***Ներմուծման ծածկման գործակից:*** Ներմուծման ծածկման գործակիցը 2022 թվականի առաջին կիսամյակում նախորդ տարվա նույն ժամանակահատվածի նկատմամբ վատթարացել է. 2022 թվականի հունվար-հունիսին արտահանման հաշվին ֆինանսավորվել է ներմուծման շուրջ 68%-ը:

1. Ներմուծման ծածկման գործակիցը հունվար-հունիս ամիսներին[[22]](#footnote-22)

***Արտաքին առևտուրն ըստ գործընկեր երկրների:*** 2022 թվականի առաջին կիսամյակում արտաքին առևտրաշրջանառության աշխարհագրական կառուցվածքը որոշ չափով փոխվել է։ ԵԱՏՄ-ի և այլ երկրների հետ արտաքին առևտրաշրջանառության ծավալները մեծացել են, մինչդեռ ԵՄ-ի հետ՝ նվազել։ ՀՀ արտաքին առևտրաշրջանառության 34.9%-ը բաժին է ընկել ԱՊՀ (որից 33.6%‑ը` ԵԱՏՄ), 18.8%-ը` ԵՄ և 46.73-ը` այլ երկրներին: ՀՀ արտաքին առևտրաշրջանառության մեջ ԱՊՀ երկրների կշիռն ավելացել է 0.8, ԵԱՏՄ-ինը՝ 1.9 (ՌԴ՝ 1.3 ), այլ երկրներինը՝ 0.3 տոկոսային կետերով, իսկ ԵՄ-ի կշիռը նվազել է 1.1 տոկոսային կետով։

ՀՀ խոշոր առևտրային գործընկեր ՌԴ-ի հետ առևտրաշրջանառության ծավալները հաշվետու ժամանակաշրջանում սկսել են վերականգնվել, մասնավորապես՝ հունիս ամսին արտահանումը դեպի ՌԴ աճել է 107.4%-ով, իսկ ներմուծումը` 73%-ով: 2022 թվականի առաջին կիսամյակում ՌԴ-ի կշիռը կազմել է ՀՀ առևտրաշրջանառության 32%-ը: ՀՀ խոշոր առևտրային գործընկերների շրջանակում ընդգրկված էին նաև Չինաստանը (13.2%), Իրանը (6.0%), Գերմանիան (3.7%), ԱՄՆ-ն և Վրաստանը (միևնույն՝ 3.1%) և այլն:

***Դրամական փոխանցումներ[[23]](#footnote-23):*** Տարեսկզբից նկատվում է ՀՀ բանկերի միջոցով ֆիզիկական անձանց անունով արտերկրից ստացված զուտ փոխանցումների զգալի աճ՝ պայմանավորված ինչպես տրանսֆերտների ներհոսքով, այնպես էլ ռուս-ուկրաինական հակամարտության արդյունքում հիմնականում ՌԴ-ից դեպի ՀՀ տեղափոխված կամ գրանցված տնտեսական որոշ գործունեություններով։ Տնտեսություն ներհոսող դրամական զուտ փոխանցումները (առևտրային և ոչ առևտրային բնույթի) 2022 թվականի հունվար-հունիս ամիսներին էական աճ են դրսևորել՝ շուրջ 155.7%, հիմնականում՝ ՌԴ-ի հաշվին: ՌԴ-ից հունիս ամսի զուտ փոխանցումների աճը կազմել է 391.2%:

###### **Արժութային շուկա և փոխարժեքներ**

***Արժութային շուկա։*** ՀՀ արժութային շուկայի շրջանառության ծավալը 2022 թվականի մարտից սկսած ավելացել է, սակայն եթե մարտ և ապրիլ ամիսներին այն դրսևորվել է բանկերի կողմից վաճառքի ծավալներին գերազանցող առքի ծավալներով, ապա մայիս և հունիս ամիսներին առքի և վաճառքի ծավալներն իրար ավելի մոտ են եղել։ Միաժամանակ, եթե մարտ և ապրիլ ամիսներին բանկերի կողմից լրացուցիչ ձեռքբերումները եղել են ԱՄՆ դոլարով, ապա մայիս և հունիս ամիսներին զգալիորեն աճել է ռուսական ռուբլու առքի ծավալը՝ զգալիորեն սկսելով գերազանցել վաճառքի ծավալները։ Նշված զարգացումների պայմաններում ՀՀ ԿԲ-ն արժութային շուկայում իրականացրել է ԱՄՆ դոլարի ձեռքբերումներ:

1. ՀՀ արժութային (ներբանկային) շուկայի շրջանառության տվյալներն ըստ դրամային համարժեքների, մլրդ դրամ[[24]](#footnote-24)

###### **Փոխարժեքներ**

***Երկկողմանի փոխարժեքներ։*** 2022 թվականի առաջին կիսամյակում ՀՀ դրամը ԱՄՆ դոլարի և եվրոյի նկատմամբ դրսևորել է արժևորման վարքագիծ` պայմանավորված արտարժույթի նշանակալի ներհոսքով, բացառությամբ՝ մարտ ամսի, երբ արձանագրվեց արժեզրկում՝ հիմնականում պայմանավորված ռուս-ուկրաինական հակամարտության հետևանքով ռուբլու ժամանակավոր տատանմամբ։

ԱՄՆ դոլարի, եվրոյի և ռուսական ռուբլու նկատմամբ ՀՀ դրամը 2022 թվականի առաջին կիսամյակում արժևորվել է համապատասխանաբար 11.5%-ով, 22.6%-ով և 10.8%-ով։ Տարվա առաջին կիսամյակում ԱՄՆ դոլարի և եվրոյի նկատմամբ ՀՀ դրամը տարեսկզբից մինչև փետրվարի վերջ հարաբերականորեն կայուն վարքագիծ է դրսևորել, որից հետո ռուս-ուկրաինական հակամարտության և ՌԴ-ի նկատմամաբ կիրառված պատժամիջոցների հետևանքով ձևավորված անորոշություններով պայմանավորված՝ կարճատև արժեզրկվել է մարտ ամսվա առաջին կեսին, այնուհետև կայուն տեմպերով սկսել է արժևորվել՝ արտարժույթի նշանակալի ներհոսքով։

Ռուբլու նկատմամբ դրամը դրսևորել է հայելային պատկեր․ տարեսկզբից կայուն վարքագիծ է նկատվել, այնուհետև փետրվարի վերջին տասնօրյակից մինչև մարտի երկրորդ տասնօրյակը կտրուկ տեմպերով արժևորվել է՝ միջազգային շուկայում ռուսական ռուբլու դիրքի թուլացմամբ պայմանավորված:

***Արդյունավետ փոխարժեքներ:*** ՀՀ արտաքին առևտրի տեսանկյունից առավել կարևոր արժույթներից բաղկացած զամբյուղի նկատմամբ ՀՀ ազգային արժույթն անվանական արտահայտությամբ 2022 թվականի առաջին կիսամյակում արժևորվել է 22%-ով, իսկ իրական արտահայտությամբ՝ 18.2%-ով, ինչն իր բացասական ազդեցությունն է թողել առևտրային հաշվեկշռի վրա։

|  |  |
| --- | --- |
| 1. ՀՀ դրամի անվանական փոխարժեքի օրական դինամիկան հիմնական արժույթների նկատմամբ (աճ՝ դրամի արժևորում)   *Աղբյուրը՝ ՀՀ ԿԲ, ՀՀ ՖՆ հաշվարկներ* | 1. ՀՀ իրական և անվանա-կան արդյունավետ փոխարժեքների կուտակային տ/տ աճերի դինամիկան (աճ՝ արժևորում)   *Աղբյուրը՝ ՀՀ ԿԲ, ՀՀ ՖՆ հաշվարկներ* |

###### **Ֆինանսական շուկաներ[[25]](#footnote-25)**

***Վարկեր և ավանդներ:*** 2021 թվականին գրանցված անկումից հետո 2022 թվականի առաջին կիսամյակում վարկերի ծավալները սկսել են աճել՝ չնայած որ ԱՄՆ դոլարի նկատմամբ դրամի արժևորումը դրամային արտահայտությամբ նվազեցրել է արտարժութային վարկերի աճի տեմպը։ 2022 թվականի հունիսին առևտրային բանկերի կողմից ռեզիդենտներին տրամադրված վարկերի ծավալների աճը կազմել է 1.9%[[26]](#footnote-26)՝ 2021 թվականի հունիսին արձանագրված 2.2% աճի համեմատ: Վարկերի աճին 8.7 տոկոսային կետով նպաստել է դրամային վարկերի աճը, իսկ արտարժութային վարկերն ունեցել են բացասական նպաստում՝ 6.7 տոկոսային կետով (արտարժութային վարկերը դրամային արտահայտությամբ նվազել են 14.5%-ով՝ հիմնականում պայմանավորված ԱՄՆ դոլարի նկատմամբ դրամի արժեզրկմամբ):

Վարկերի աճը հիմնականում պայմանավորվել է հիպոտեկային (աճը՝ 30.9 տոկոս, նպաստումը՝ 4.8 տոկոսային կետ), շինարության (աճը՝ 9.2 տոկոս, նպաստումը՝ 0.7 տոկոսային կետ) և գյուղատնտեսության (աճը՝ 6 տոկոս, նպաստումը՝ 1 տոկոսային կետ) ոլորտների վարկերով, իսկ արդյունաբերության, սպառողական, սպասարկման ոլորտի, տրանսպորտի և կապի, առևտրի ոլորտի վարկերը բացասական նպաստում են ունեցել (համապատասխանաբար 1.3, 1.2, 1, 0.8 և 0.8 տոկոսային կետով):

1. Ռեզիդենտների վարկերի և ավանդների ծավալների աճը (նախորդ տարվա նկատմամբ, %)[[27]](#footnote-27)

2022 թվականի առաջին կիսամյակում ավանդների ծավալների աճի տեմպը նախորդ տարվա նույն ժամանակահատվածի նկատմամբ շարունակել է աճել բարձր տեմպերով, թեպետ աճի տեմպը դանդաղել է՝ պայմանավորված ԱՄՆ դոլարի նկատմամբ դրամի արժևորման գործոնով։ Առևտրային բանկերի կողմից ռեզիդենտներից ներգրավված ավանդներն աճել են 10.3%‑ով, որին նպաստել են ինչպես տնային տնտեսությունների, այնպես էլ ձեռնարկությունների ավանդների աճը՝ համապատասխանաբար 4.5 և 2.3 տոկոսային կետով։ Արժութային կառուցվածքի տեսակետից 6.9 տոկոսային կետով դրական նպաստում է ունեցել դրամային ավանդների աճը, իսկ արտարժութային ավանդների նպաստումը կազմել է 3.4 տոկոսային կետ:

2022 թվականի առաջին կիսամյակում դոլարայնացման մակարդակը նվազել է՝ հիմնականում պայմանավորված ԱՄՆ դոլարի նկատմամբ ՀՀ դրամի արժևորմամբ: Ռեզիդենտների արտարժութային ավանդներ/ընդամենը ավանդներ հարաբերակցությունը նախորդ տարվա համեմատ նվազել է 0.9 տոկոսային կետով՝ կազմելով 41.8%, իսկ ռեզիդենտների վարկավորման ընդհանուր կառուցվածքում արտարժույթով վարկերի կշիռը նվազել է 7.5 տոկոսային կետով՝ կազմելով 39%։ Առանց դրամի արժևորման՝ ավանդների դոլարայնացումը կաճեր 3.4 տոկոսային կետով, իսկ վարկերի դոլարայնացումը կնվազեր 3.3% տոկոսային կետով[[28]](#footnote-28)։

***Վարկերի և ավանդների տոկոսադրույքներ:*** 2022 թվականի առաջին կիսամյակոմ ՀՀ դրամով վարկերի և ավանդների տոկոսադրույքներն աճի միտում են դրսևորել: Տոկոսադրույքների աճին նպաստել են գնաճի և գնաճային սպասումների ավելացումը, ԿԲ-ի կողմից դրամավարկային պայմանների կոշտացումը (վերջին 12 ամիսների ընթացքում վերաֆինանսավորման տոկոսադրույքը բարձրացել է 3.75 տոկոսային կետով), ինչպես նաև տարածաշրջանի և ՀՀ երկրի ռիսկի հավելավճարի դեպի վեր ճշգրտումը: 2022 թվականի հունվար-հունիսին ՀՀ դրամով վարկավորման (մինչև մեկ տարի ժամկետով) միջին տարեկան տոկոսադրույքը կազմել է 11.9%՝ նախորդ տարվա նկատմամբ աճելով 0.3 տոկոսային կետով: ՀՀ դրամային ավանդների (մինչև մեկ տարի ժամկետով) միջին տոկոսադրույքը կազմել է 8.7%՝ նախորդ տարվա համեմատ աճելով 0.6 տոկոսային կետով:

Արտարժույթով ավանդների (մինչև մեկ տարի ժամկետով) միջին տարեկան տոկոսադրույքը 2022 թվականի հունվար-հունիսին կազմել է 2%՝ նախորդ տարվա նույն ժամանակահատվածի նկատմամբ աճելով 0.4 տոկոսային կետով: Իսկ արտարժույթով վարկավորման (մինչև մեկ տարի ժամկետով) միջին տոկոսադրույքը անփոփոխ է մնացել՝ 7.8%:

Ֆինանսական շուկայում արտարժույթով և դրամով միջին կշռված մինչև 1 տարի ժամկետով տոկոսադրույքների միջև միջին սպրեդը 2022 թվականի առաջին կիսամյակում նախորդ համադրելի ժամանակահատվածի նկատմամբ նվազել է 0.3 տոկոսային կետով` կազմելով 4.7: Դրամով վարկերի և ավանդների միջև տոկոսադրույքների սպրեդը նվազել է 0.2 տոկոսային կետով՝ մինչև 3.2 տոկոսային կետ, իսկ արտարժույթով վարկերի և ավանդների սպրեդը՝ 0.4 տոկոսային կետով` կազմելով 5.8 տոկոսային կետ:

***ՀՀ պետական պարտատոմսերի շուկա:*** ՀՀ պետական պարտատոմսերի շուկայում նկատվել է ՊՊ տեղաբաշխման միջին կշռված եկամտաբերության որոշակի աճ, ինչը կարող է բացատրվել գնաճի և գնաճային սպասումների ավելացմամբ, ՀՀ ԿԲ կողմից վերաֆինանսավորման տոկոսադրույքի, ինչպես նաև մարտ ամսին ռուս-ուկրաինական հակամարտությունից բխող ռազմաքաղաքական և տնտեսական ճգնաժամով պայմանավորված՝ տարածաշրջանի և ՀՀ երկրի ռիսկի հավելավճարի ճշգրտմամբ: Եթե 2021 թվականի առաջին կիսամյակում տեղաբաշխված պետական պարտատոմսերի միջին կշռված եկամտաբերությունը կազմել էր 8.8%, ապա 2022 թվականի նույն ժամանակահատվածում այն կազմել է 10.7% կամ շուրջ 1.9 տոկոսային կետով ավելի:

2022 թվականի առաջին կիսամյակում տեղաբաշխված պետական պարտատոմսերի ծավալը կազմել է 245.2 մլրդ դրամ՝ 2021 թվականի առաջին կիսամյակի 188.9 մլրդ դրամի դիմաց, իսկ տեղաբաշխման միջին կշռված ժամկետայնությունը` 2213 օր՝ 2021 թվականի նույն ժամանակահատվածի 3886 օր ցուցանիշի համեմատ:

2022 թվականի հունվար-հունիսին պետական (շուկայական) պարտատոմսերի նկատմամբ պահանջարկը գերազանցել է տեղաբաշխման ցուցանիշը 2 անգամ (2021 թվականի առաջին կիսամյակում՝ 1.7 անգամ), իսկ տեղաբաշխման ենթակա ծավալ/տեղաբաշխված ծավալ միջին հարաբերակցությունը կազմել է 1.15 (2021 թվականի առաջին կիսամյակում` 1.07):

***ՀՀ եվրապարտատոմսերի երկրորդային շուկա:*** ՀՀ եվրապարտատոմսերի երկրորդային շուկայում եկամտաբերությունները 2022 թվականի առաջին կիսամյակում զգալի աճ են գրանցել՝ պայմանավորված ինչպես միջազգային շուկաներում տոկոսադրույքների բարձրացման միտումներով, այնպես էլ ռուս-ուկրաինական հակամարտության սպասվող բացասական ազդեցությունների ներքո տարածաշրջանի երկրների, այդ թվում՝ ՀՀ երկրի ռիսկի հավելավճարի ճշգրտմամբ։ Միջազգային կապիտալի շուկայում 2015 թվականին 7.5% եկամտաբերությամբ թողարկված պետական արտարժութային պարտատոմսերի եկամտաբերությունը 2022 թվականի առաջին կիսամյակում միջինում կազմել է 6.3%՝ 2021 թվականի նույն ժամանակահատվածում արձանագրված 3.6%-ի դիմաց, 2019 թվականին 4.2% եկամտաբերությամբ թողարկված պարտատոմսերի եկամտաբերությունը 2022 թվականի առաջին կիսամյակում միջինում կազմել է 6.5%` 2021 թվականի առաջին կիսամյակում գրանցված 4.2%-ի դիմաց, իսկ 2021 թվականի փետրվարին 3.9% եկամտաբերությամբ թողարկված պարտատոմսերի եկամտաբերությունը կիսամյակի վերջի դրությամբ կազմել է 6.8%` նախորդ տարվա նույն ժամանակահատվածի 4.5%-ի համեմատությամբ։

ՀՀ երկրի ռիսկի հավելավճարը ևս զգալիորեն բարձրացել է՝ պայմանավորված ռուս-ուկրաինական հակամարտության, ՌԴ նկատմամբ պատժամիջոցների, ինչպես նաև ԱՄՆ ԴՊՀ կողմից տոկոսադրույքների բարձրացման պայմաններում տարածաշրջանային և ընդհանուր առմամբ՝ զարգացող երկրներին բնորոշ ռիսկերի ավելացմամբ։ Մասնավորապես, 2029 թվականին մարվող եվրապարտատոմսերի ռիսկի հավելավճարը 2022 թվականի հունվար-հունիսին միջինում կազմել է 4.1 տոկոսային կետ՝ նախորդ տարվա նույն ժամանակահատվածի 2.8 տոկոսային կետ ցուցանիշի դիմաց։

## ՀԱՐԿԱԲՅՈՒՋԵՏԱՅԻՆ ՔԱՂԱՔԱԿԱՆՈՒԹՅԱՆ ՀԻՄՆԱԿԱՆ ԶԱՐԳԱՑՈՒՄՆԵՐԸ

2022 թվականի առաջին կիսամյակում տնտեսական աճի և պահանջարկի աճի բարձր տեմպերի պայմաններում հարկաբյուջետային քաղաքականության ազդեցությունն ամբողջական պահանաջարկի վրա եղել է զսպող: Ընդ որում, նախորդ տարվա նույն ժամանակահատվածի համեմատ մի կողմից արձանագրվել է պետական բյուջեի եկամուտների գերակատարում, մյուս կողմից՝ ծախսերի թերակատարում, ինչի արդյունքում ձևավորվել է պետական բյուջեի հավելուրդ՝ պլանավորված պակասուրդի փոխարեն:

***Պետական բյուջեի եկամուտները:*** 2022 թվականի առաջին կիսամյակում ՀՀ պետական բյուջեի եկամուտներն աճել են բարձր տեմպերով՝ պայմանավորված բարձր տնտեսական աճով և գնաճով, ինչպես նաև հարկային օրենսդրության փոփոխություններով: Ընդ որում, առաջին կիսամյակում տնտեսական ակտիվության տեմպերի արագացմանը զուգընթաց, հարկերի հավաքագրման բարձր աճի տեմպերը պահպանվել են ամբողջ կիսամյակի ընթացքում։ 2022 թվականի հունվար-հունիս ամիսների արդյունքներով ՀՀ պետական բյուջեի ընդհանուր եկամուտները կազմել են 982.8 մլրդ դրամ՝ նախորդ տարվա նույն ժամանակահատվածի համեմատ աճելով 24.3%-ով, իսկ հարկերը և տուրքերը կազմել են 927.9 մլրդ դրամ՝ նախորդ տարվա նույն ժամանակահատվածի համեմատ աճելով 23.7%-ով: Հարկային եկամուտների աճը հիմնականում պայմանավորված է հարկման բազաների (հիմնականում սպառման և ներմուծման, ինչպես նաև շահույթների և աշխատավարձերի) աճի, ինչպես նաև 2021 թվականի հարկային օրենսդրության բարեփոխումներով, մասնավորապես՝ արտահանման տուրքի ներդրմամբ:

1. Պետական բյուջեի հարկային եկամուտները 2021-2022թթ. ըստ ամիսների

***Պետական բյուջեի ծախսերը:*** Պետական բյուջեի ծախսերը 2022 թվականի առաջին վեց ամիսներին աճել են, սակայն ծրագրվածի համեմատ արձանագրվել է էական թերակատարում: 2022 թվականի առաջին կիսամյակում պետական բյուջեի ծախսերը կազմել են 910.3 մլրդ դրամ՝ նախորդ տարվա նույն ժամանակահատվածի համեմատ աճելով 5.1%-ով: Նույն ժամանակահատվածում ընթացիկ ծախսերը կազմել են 813.3 մլրդ դրամ` նախորդ տարվա նույն ժամանակահատվածի համեմատ աճելով 3%‑ով:

Ոչ ֆինանսական ակտիվների հետ գործառնությունները կազմել են 97.1 մլրդ դրամ, որում ոչ ֆինանսական ակտիվների գծով ծախսերը (կապիտալ ծախսեր) կազմել են 100.6 մլրդ դրամ` նախորդ տարվա նույն ժամանակահատվածի նկատմամբ աճելով 29.4%‑ով: 2022 թվականի վեց ամիսներին կապիտալ ծախսերի ճշտված ծրագրի կատարողականը վատթարացել է՝ կազմելով 59.3%՝ նախորդ տարվա նույն ժամանակահատվածի 64.3%-ի դիմաց։ Ե՛վ ներքին, և՛ արտաքին միջոցների հաշվին իրականացված կապիտալ ծախսերը թերակատարվել են, սակայն ավելի ցածր կատարողական է արձանագրվել արտաքին աջակցությամբ իրականացվող ծախսերի գծով, որոնց շրջանակներում օգտագործվել է վեց ամիսների ծրագրված միջոցների ընդամենը 32.6%-ը: Կատարողականի համեմատաբար ցածր ցուցանիշները ցույց են տալիս, որ կապիտալ ծրագրերի կառավարման և իրականացման խնդիրը շարունակում է մնալ արդիական։

***Պետական աջակցության ծրագրերը:*** 2022 թվականի վեց ամիսներին ՀՀ պետական բյուջեի ընթացիկ ծախսերի կազմում կորոնավիրուսի (COVID-19) սոցիալ-տնտեսական հետևանքների չեզոքացման նպատակով իրականացված միջոցառումների գծով հատկացված միջոցների ծավալը կազմել է ընդամենը 11.5 մլրդ դրամ, որից 2.9 մլրդ դրամն ուղղվել է տնտեսական աջակցության միջոցառումներին, իսկ 8.6 մլրդ դրամը՝ առողջապահական միջոցառումներին:

Նույն ժամանակահատվածում պետական բյուջեից շարունակվել են իրականացվել Արցախյան պատերազմի հետևանքների մեղմանն ուղղված միջոցառումները, որոնց ծավալն առաջին կիսամյակում կազմել է շուրջ 0.6 մլրդ դրամ, որից շուրջ 0.4 մլրդ դրամն ուղղվել է սոցիալական աջակցության ծրագրերին: Բացի այդ, աճել է ՀՀ պետական բյուջեից Արցախի Հանրապետությանը տրամադրվող միջպետական վարկի ծավալը՝ կազմելով 93.1 մլրդ դրամ՝ նախորդ տարվա նույն ժամանակահատվածի 63 մլրդ դրամի դիմաց:

2022 թվականի առաջին կիսամյակում դեպի ՀՀ կապիտալի լրացուցիչ հոսքերով պայմանավորված ՀՀ դրամի արժևորման պայմաններում արտահանելի հատվածին աջակցելու նպատակով ՀՀ կառավարությունը 2022թ. մարտի 24-ի թիվ N399-Լ որոշմամբ նախատեսել է տեղեկատվական տեխնոլոգիաների ոլորտի առևտրային կազմակերպություններին և անհատ ձեռնարկատերերին, որոնք համապատասխանում են որոշմամբ սահմանված պահանջներին, տրամադրել պետական աջակցություն՝ նոր ընդունված աշխատողների գծով պետական բյուջե վճարված եկամտային հարկի 50 տոկոսի չափով։

***Պետական բյուջեի պակասուրդը:*** Վերոնշյալ զարգացումների արդյունքում պետական բյուջեն եղել է հավելուրդային: 2022 թվականի առաջին կիսամյակում ձևավորվել է պետական բյուջեի 72.4 մլրդ դրամ հավելուրդ՝ նախորդ տարվա նույն ժամանակահատվածի 75.5 մլրդ դրամ պակասուրդի դիմաց:

***Հարկաբյուջետային ազդակը:*** 2022 թվականի վեց ամիսների ընթացքում տնտեսության վերականգնման պայմաններում հարկաբյուջետային քաղաքականության ազդեցությունն ամբողջական պահանջարկի վրա գնահատվում է զսպող: Համախառն պահանջարկի վրա հարկաբյուջետային քաղաքականությունը 2022 թվականի վեց ամիսներին նախորդ տարվա նույն ժամանակահատվածի նկատմամբ ունեցել է զսպող (-4.0) ազդեցություն` պայմանավորված եկամուտների (-2.3) և ծախսերի (-1.7) զսպող ազդեցություններով:

1. Հարկաբյուջետային ազդակը 2018 թվականից եռամսյակային կտրվածքով (կուտակային)[[29]](#footnote-29)

## Հավելված: Տնտեսության ճյուղերի և ենթաճյուղերի, արտահանման և ներմուծման ապրանքախմբերի հիմնական ցուցանիշների աղյուսակներ

**Աղյուսակ 1:** Տնտեսության ճյուղերի և ենթաճյուղերի թողարկման ծավալների ցուցանիշները,

2022 թվականի հունվար-հունիս

|  |  |  |  |  |
| --- | --- | --- | --- | --- |
|  | Արժեք (մլրդ դրամ) | Կշիռը (%) | Աճի ինդեքս | Նպաստում (տոկոսային կետ)[[30]](#footnote-30) |
| Ամբողջ արդյունաբերություն, այդ թվում՝ | **1193.6** | **100.0** | **105.8** | **5.8** |
|  |  |  |  |  |
| հանքագործական արդյունաբերություն և բացահանքերի շահագործում | 295.4 | 24.7 | 89.7 | -3.0 |
| մշակող արդյունաբերություն | 718.9 | 60.2 | 115.1 | 8.6 |
| էլեկտրաէներգիայի, գազի, գոլորշու և լավորակ օդի մատակարարում | 166.8 | 14.0 | 101.0 | 0.1 |
| ջրամատակարարում, կոյուղի, թափոնների կառավարում և վերամշակում | 12.5 | 1.1 | 107.7 | 0.1 |

|  |  |  |  |  |
| --- | --- | --- | --- | --- |
|  | Արժեք (մլրդ դրամ) | Կշիռը (%) | Աճի ինդեքս | Նպաստում (տոկոսային կետ) |
| Գյուղատնտեսություն, անտառային տնտեսություն և ձկնորսություն | **321.6** | **100.0** | **96.6** | **-3.4** |
| *այդ թվում`* |  |  |  |  |
| բուսաբուծություն | 119.5 | 37.2 | 91.2 | -3.5 |
| անասնաբուծություն | 172.4 | 53.6 | 97.0 | -1.6 |
| անտառային տնտեսություն | 0.7 | 0.2 | 85.4 | -0.04 |
| ձկնորսություն | 29.0 | 9.0 | 126.0 | 1.7 |

|  |  |  |  |  |
| --- | --- | --- | --- | --- |
| *ըստ ֆինանսավորման աղբյուրների* | Արժեք (մլրդ դրամ) | Կշիռը (%) | Աճի ինդեքս | Նպաստում (տոկոսային կետ) |
| Շինարարություն | **149.0** | **100.0** | **112.7** | **12.7** |
| *այդ թվում`* |  |  |  |  |
| պետական բյուջեի, *այդ թվում՝* | 37.4 | 25.1 | 101.8 | 0.5 |
| *միջազգային վարկերի* | 14.1 | 9.5 | 59.3 | -7.5 |
| համայնքների միջոցների | 5.5 | 3.7 | 192.6 | 2.0 |
| մարդասիրական օգնության միջոցների | 1.5 | 1.0 | 179.8 | 0.5 |
| կազմակերպությունների միջոցների, *այդ թվում՝* | 69.1 | 46.3 | 127.2 | 11.1 |
| *օտարերկրյա ներդրողների* | 5.0 | 3.3 | 59.9 | -2.2 |
| բնակչության միջոցների | 35.5 | 23.8 | 94.9 | -1.4 |

|  |  |  |  |  |
| --- | --- | --- | --- | --- |
|  | Արժեք (մլրդ դրամ) | Կշիռը (%) | Աճի ինդեքս | Նպաստում (տոկոսային կետ) |
| Առևտուր | **1800.1** | **100.0** | **110.7** | **10.7** |
| *այդ թվում`* |  |  |  |  |
| մանրածախ առևտուր | 720.2 | 40.0 | 102.0 | 0.9 |
| մեծածախ առևտուր | 1012.0 | 56.2 | 115.4 | 8.3 |
| ավտոմեքենաների առևտուր | 67.9 | 3.8 | 152.6 | 1.6 |

|  |  |  |  |  |
| --- | --- | --- | --- | --- |
|  | Արժեք (մլրդ դրամ) | Կշիռը (%) | Աճի ինդեքս | Նպաստում (տոկոսային կետ) |
| Ծառայություններ | **1133.3** | **100.0** | **126.9** | **26.9** |
| *այդ թվում`* |  |  |  |  |
| կացության և հանրային սննդի կազմակերպում | 102.2 | 9.0 | 129.0 | 2.4 |
| մշակույթ, զվարճություններ և հանգիստ | 125.3 | 11.1 | 106.1 | 0.9 |
| կրթություն | 31.4 | 2.8 | 115.5 | 0.5 |
| առողջապահություն և բնակչության սոցիալական սպասարկում | 62.3 | 5.5 | 110.7 | 0.7 |
| անշարժ գույքի հետ կապված գործունեություն | 44.2 | 3.9 | 114.4 | 0.6 |
| տեղեկատվություն և կապ | 193.3 | 17.1 | 127.2 | 4.8 |
| տրանսպորտ | 133.4 | 11.8 | 143.2 | 4.5 |
| վարչարարական և օժանդակ գործունեություն | 37.5 | 3.3 | 126.9 | 0.9 |
| մասնագիտ., գիտական և տեխ. գործունեություն | 51.2 | 4.5 | 118.8 | 0.9 |
| ֆինանսական և ապահովագրական գործունեություն | 341.7 | 30.2 | 138.7 | 10.5 |
| սպասարկման այլ ծառայություններ | 10.7 | 0.9 | 124.0 | 0.2 |

**Աղյուսակ 2.** Արտահանման ապրանքային կառուցվածքը և նպաստումները 2022 թվականի հունվար-հունիս ամիսների արտահանման աճին

|  |  |  |  |  |
| --- | --- | --- | --- | --- |
| ԱՐՏԱՀԱՆՈՒՄ | Ծավալ (մլն ԱՄՆ դոլար) | Կշիռ (տոկոս) | Աճ (տոկոս) | Նպաստում (տոկոսային կետ) |
| ԸՆԴԱՄԵՆԸ | **1881.3** | **100.0** | **36.3** | **36.3** |
| Կենդանի կենդանիներ և կենդանական ծագման արտադրանք | 56.7 | 3.0 | 34.3 | 1.0 |
| Բուսական ծագման արտադրանք | 103.4 | 5.5 | 22.7 | 1.4 |
| Կենդանական և բուսական ծագման յուղեր և ճարպեր | 1.1 | 0.1 | 2836.2 | 0.1 |
| Պատրաստի սննդի արտադրանք | **351.2** | **18.7** | **36.0** | **6.7** |
| Հանքահումքային արտադրանք | 551.7 | 29.3 | 4.3 | 1.6 |
| Քիմիայի և դրա հետ կապված արդյունաբերության ճյուղերի արտադրանք | 26.7 | 1.4 | 67.6 | 0.8 |
| Պլաստմասսա և դրանցից իրեր, կաուչուկ և ռետինե իրեր | 15.5 | 0.8 | 97.2 | 0.6 |
| Կաշվի հումք, կաշի, մորթի և դրանցից պատրաստված իրեր | 4.1 | 0.2 | 212.5 | 0.2 |
| Փայտ և փայտյա իրեր | 1.1 | 0.1 | 215.3 | 0.1 |
| Թուղթ և թղթից իրեր | 2.4 | 0.1 | 223.7 | 0.1 |
| Մանածագործական իրեր | 84.6 | 4.5 | 4.5 | 0.3 |
| Կոշկեղեն, գլխարկներ, հովանոցներ | 3.2 | 0.2 | 72.6 | 0.1 |
| Իրեր քարից, գիպսից, ցեմենտից | 13.0 | 0.7 | 36.1 | 0.2 |
| Թանկարժեք և կիսաթանկարժեք քարեր, թանկարժեք մետաղներ և դրանցից իրեր | **305.6** | **16.2** | **122.5** | **12.2** |
| Ոչ թանկարժեք մետաղներ և դրանցից պատրաստված իրեր | **232.7** | **12.4** | **46.6** | **5.4** |
| Մեքենաներ, սարքավորումներ և մեխանիզմներ | **67.8** | **3.6** | **193.3** | **3.2** |
| Վերգետնյա, օդային և ջրային տրանսպորտի միջոցներ | 22.5 | 1.2 | 226.9 | 1.1 |
| Սարքեր և ապարատներ | 25.1 | 1.3 | 83.5 | 0.8 |
| Տարբեր արդյունաբերական ապրանքներ | 9.7 | 0.5 | 30.5 | 0.2 |
| Արվեստի ստեղծագործություններ | 3.2 | 0.2 | 661.2 | 0.2 |

**Աղյուսակ 3.** Ներմուծման ապրանքային կառուցվածքը և նպաստումները 2022 թվականի հունվար-հունիս ամիսների ներմուծման աճին

|  |  |  |  |  |
| --- | --- | --- | --- | --- |
| ՆԵՐՄՈՒԾՈՒՄ | Ծավալ (մլն ԱՄՆ դոլար) | Կշիռ (տոկոս) | Աճ (տոկոս) | Նպաստում (տոկոսային կետ) |
| ԸՆԴԱՄԵՆԸ | **3269.2** | **100.0** | **48.7** | **48.7** |
| Կենդանի կենդանիներ և կենդանական ծագման արտադրանք | 102.6 | 3.1 | 82.2 | 2.1 |
| Բուսական ծագման արտադրանք | **183.7** | **5.6** | **73.5** | **3.5** |
| Կենդանական և բուսական ծագման յուղեր և ճարպեր | 45.9 | 1.4 | 36.4 | 0.6 |
| Պատրաստի սննդի արտադրանք | 213.5 | 6.5 | 21.4 | 1.7 |
| Հանքահումքային արտադրանք | **560.0** | **17.1** | **36.8** | **6.8** |
| Քիմիայի և դրա հետ կապված արդյունաբերության ճյուղերի արտադրանք | **274.0** | **8.4** | **38.0** | **3.4** |
| Պլաստմասսա և դրանցից իրեր, կաուչուկ և ռետինե իրեր | 132.6 | 4.1 | 49.2 | 2.0 |
| Կաշվի հումք, կաշի, մորթի և դրանցից պատրաստված իրեր | 11.3 | 0.3 | 11.3 | 0.1 |
| Փայտ և փայտյա իրեր | 39.5 | 1.2 | 40.0 | 0.5 |
| Թուղթ և թղթից իրեր | 58.0 | 1.8 | 43.7 | 0.8 |
| Մանածագործական իրեր | 158.6 | 4.9 | 32.8 | 1.8 |
| Կոշկեղեն, գլխարկներ, հովանոցներ | 34.6 | 1.1 | 30.6 | 0.4 |
| Իրեր քարից, գիպսից, ցեմենտից | 59.7 | 1.8 | 26.3 | 0.6 |
| Թանկարժեք և կիսաթանկարժեք քարեր, թանկարժեք մետաղներ և դրանցից իրեր | **230.2** | **7.0** | **111.5** | **5.5** |
| Ոչ թանկարժեք մետաղներ և դրանցից պատրաստված իրեր | **256.5** | **7.8** | **61.6** | **4.4** |
| Մեքենաներ, սարքավորումներ և մեխանիզմներ | **509.1** | **15.6** | **39.5** | **6.6** |
| Վերգետնյա, օդային և ջրային տրանսպորտի միջոցներ | 244.3 | 7.5 | 131.5 | 6.3 |
| Սարքեր և ապարատներ | 69.8 | 2.1 | 27.9 | 0.7 |
| Տարբեր արդյունաբերական ապրանքներ | 76.3 | 2.3 | 14.8 | 0.4 |
| Արվեստի ստեղծագործություններ | 9.0 | 0.3 | 4417.9 | 0.4 |

**Աղյուսակ 4.** Ներմուծումն ըստ ապրանքների լայն տնտեսական՝ BEC դասակարգչի և նպաստումները հունվար-հունիս ամիսներին

|  |  |  |  |  |  |  |
| --- | --- | --- | --- | --- | --- | --- |
|  | Կշիռ (տոկոս) | | Աճ (տոկոս) | | Նպաստում  (տոկոսային կետ) | |
|  | 2021 | 2022 | 2021 | 2022 | 2021 | 2022 |
| Ընդամենը | **100** | **100** | **9.2** | **48.8** | **9․2** | **48.8** |
| Վերջնական սպառման ապրանքներ | 27.0 | 24.4 | 7.7 | 34.1 | 2.1 | 9.2 |
| Միջանկյալ սպառման ապրանքներ | 55.5 | 56.2 | 11.2 | 50.7 | 6.1 | 28.1 |
| Կապիտալ ապրանքներ | 15.7 | 15.3 | 2.9 | 44.7 | 0.5 | 7.0 |
| Ավտոմեքենա մարդատար | 1.8 | 4.2 | 29.7 | 242.5 | 0.5 | 4.4 |

# ՀՀ ՊԵՏԱԿԱՆ ԲՅՈՒՋԵԻ 2022 ԹՎԱԿԱՆԻ ԱՌԱՋԻՆ ԿԻՍԱՄՅԱԿԻ ՑՈՒՑԱՆԻՇՆԵՐԸ[[31]](#footnote-31)

«Հայաստանի Հանրապետության 2022 թվականի պետական բյուջեի մասին» ՀՀ օրենքով (այսուհետ՝ Օրենք) պետական բյուջեի տարեկան եկամուտները սահմանվել էին 1,947.8 մլրդ դրամ, ծախսերը՝ 2,184.0 մլրդ դրամ, պակասուրդը՝ 236.3 մլրդ դրամ: Առաջին կիսամյակի hամար ՀՀ կառավարության կողմից հաստատված կիսամյակային համամասնություններով եկամուտների, ծախսերի և պակասուրդի մեծությունները սահմանվել էին համապատասխանաբար 920.6 մլրդ դրամ, 1,043.0 մլրդ դրամ և 122.4 մլրդ դրամ: Կիսամյակի ընթացքում պետական բյուջեի ցուցանիշներում ՀՀ կառավարության լիազորությունների շրջանակներում կատարվել են փոփոխություններ՝ ներառելով նաև պետության դրամական միջոցների համախմբված հաշվառման նպատակով Օրենքի 9-րդ հոդվածի 2‑րդ կետով սահմանված՝ առանց սահմանափակման պետական բյուջեից կատարվող վճարումները և վերջիններիս արդյունքում ձևավորված եկամուտները:

2022 թվականի առաջին կիսամյակի ընթացքում ՀՀ պետական բյուջեի եկամուտները կազմել են 982.8 մլրդ դրամ, ծախսերը` 910.3 մլրդ դրամ, հավելուրդը՝ 72.4 մլրդ դրամ: Բյուջեի եկամուտների գծով արձանագրվել է կիսամյակային ծրագրային ցուցանիշի գերակատարում, մինչդեռ ծախսերը զիջել են ծրագրված ցուցանիշը, արդյունքում նախատեսված պակասուրդի փոխարեն արձանագրվել է հավելուրդ: Նախորդ տարվա առաջին կիսամյակի համեմատ պետական բյուջեի եկամուտների 24.3% (191.9 մլրդ դրամ) աճը հիմնականում պայմանավորված է հարկային եկամուտների և պետական տուրքերի աճով, իսկ ծախսերի 5.1% (44 մլրդ դրամ) աճը՝ հիմնականում կենսաթոշակների և կապիտալ ծախսերի աճով:

1. *ՀՀ պետական բյուջեի ցուցանիշները (մլրդ դրամ)*

|  |  |  |  |  |  |  |  |
| --- | --- | --- | --- | --- | --- | --- | --- |
|  | **2021թ. առաջին կիսամյակի փաստ** | **2022թ. տարեկան ճշտված պլան** | **2022թ.**  **առաջին կիսամյակի ճշտված պլան** | **2022թ. առաջին կիսամյակի փաստ** | **Կատարո-ղականը տարեկան ճշտված պլանի նկատմամբ**  **(%)** | **Կատարո-ղականը առաջին կիսամյակի ճշտված պլանի նկատմամբ**  **(%)** | **2022թ. առաջին կիսամյակը 2021թ. առաջին կիսամյակի նկատմամբ**  **(%)** |
| Եկամուտներ | 790.9 | 2,005.9 | 941.0 | 982.8 | 49.0 | 104.4 | 124.3 |
| Ծախսեր | 866.4 | 2,241.3 | 1,073.6 | 910.3 | 40.6 | 84.8 | 105.1 |
| Պակասուրդ | 75.5 | 235.4 | 132.6 | (72.4) | (30.8) | (54.6) | (95.9) |

# ՀՀ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐԸ 2022 ԹՎԱԿԱՆԻ ԱՌԱՋԻՆ ԿԻՍԱՄՅԱԿՈՒՄ

2022 թվականի առաջին կիսամյակում ստացվել են 982.8 մլրդ դրամ փաստացի եկամուտներ` 4.4%‑ով գերազանցելով կիսամյակային ճշտված ծրագրով կանխատեսված ցուցանիշը: Նշված գումարից 978.4 մլրդ դրամը կազմել են ներքին աղբյուրներից ստացված եկամուտները` ապահովելով ծրագրի 105.4%‑ը, 4.4 մլրդ դրամը ստացվել է պաշտոնական դրամաշնորհների տեսքով, որոնք 64.6%-ով զիջել են ծրագրված ցուցանիշը: 2021 թվականի առաջին կիսամյակի համեմատ պետական բյուջեի եկամուտների երեք հիմնական խմբերում էլ արձանագրվել է մուտքերի աճ:

1. *ՀՀ պետական բյուջեի եկամուտները (մլրդ դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. առաջին կիսամ-յակի փաստ** | **2022թ.**  **առաջին կիսամ-յակի ճշտված պլան** | **2022թ. առաջին կիսամ-յակի փաստ** | **Կատարո-ղականը առաջին կիսամյակի ճշտված պլանի նկատմամբ**  **(%)** | **2022թ. առաջին կիսամյակը 2021թ. առաջին կիսամյակի նկատմամբ**  **(%)** | **2022թ. և 2021թ. տարբե-րությունը** |
| **Պետական բյուջեի եկամուտներ** | **790.9** | **941.0** | **982.8** | **104.4** | **124.3** | **191.9** |
| Հարկային եկամուտներ և պետական տուրքեր | 750.2 | 890.4 | 927.9 | 104.2 | 123.7 | 177.7 |
| Պաշտոնական դրամաշնորհներ | 4.3 | 12.4 | 4.4 | 35.4 | 101.0 | 0.0 |
| Այլ եկամուտներ | 36.3 | 38.3 | 50.5 | 131.8 | 139.0 | 14.2 |

2021 թվականի առաջին կիսամյակի համեմատ այլ եկամուտների առաջանցիկ աճի արդյունքում բյուջեի եկամուտներում 0.5 տոկոսային կետով ավելացել է այլ եկամուտների տեսակարար կշիռը, իսկ հարկային եկամուտների (ներառյալ` պետական տուրքը) և պաշտոնական դրամաշնորհների տեսակարար կշիռները նվազել են համապատասխանաբար 0.4 և 0.1 տոկոսային կետով:

1. ՀՀ պետական բյուջեի եկամուտների կառուցվածքը 2021-2022թթ.

## Հարկային եկամուտներ և պետական տուրքեր

Կառավարության սկզբնական ծրագրով 2022 թվականի առաջին կիսամյակի համար սահմանվել էր 879.6 մլրդ դրամ հարկերի ու տուրքերի ստացում: Կառավարության լիազորությունների շրջանակներում կատարված փոփոխությունների արդյունքում 2022 թվականի առաջին կիսամյակի ճշտված ծրագիրը կազմել է 890.4 մլրդ դրամ, որի դիմաց ՀՀ պետական բյուջե են մուտքագրվել 927.9 մլրդ դրամ հարկային եկամուտներ և պետական տուրքեր, որոնք 4.2%‑ով գերազանցել են առաջին կիսամյակի ծրագրային ցուցանիշը:

2021 թվականի նույն ժամանակահատվածի համեմատ հարկային եկամուտներն ու պետական տուրքերն աճել են 23.7%‑ով կամ 177.7 մլրդ դրամով, որը հիմնականում պայմանավորված է շահութահարկի, ավելացված արժեքի հարկի և պետական տուրքի գծով մուտքերի աճով: 2021 թվականի առաջին կիսամյակի համեմատ գրեթե բոլոր հարկատեսակների գծով արձանագրվել է մուտքերի աճ, բացառությամբ մաքսատուրքի և հանրային ծառայությունների կարգավորման պարտադիր վճարների:

Այն օրենսդրական փոփոխությունները, որոնք կարող էին ազդեցություն ունենալ հարկային եկամուտների և պետական տուրքերի գծով 2022 թվականի առաջին կիսամյակի պետական բյուջեի մուտքերի վրա, այդ թվում՝ նաև նախորդ տարվա նույն ժամանակահատվածի համեմատ դրանց փոփոխության վրա ազդեցության տեսանկյունից, ներկայացված են առանձին տեղեկանքով[[32]](#footnote-32):

2022 թվականի առաջին կիսամյակում պետական բյուջե մուտքագրված առանձին հարկատեսակների վերաբերյալ տեղեկատվությունը ներկայացված է Աղյուսակ 3-ում:

1. *ՀՀ պետական բյուջեի հարկային եկամուտների և պետական տուրքերի փաստացի ցուցանիշները (մլրդ դրամ)*

|  |  |  |  |  |
| --- | --- | --- | --- | --- |
|  | **2021թ.**  **առաջին կիսամյակի փաստ** | **2022թ. առաջին կիսամյակի փաստ** | **2022թ. առաջին կիսամյակը**  **2021թ. առաջին կիսամյակի նկատմամբ**  **(%)** | **2022թ. և 2021թ. տարբե-րությունը** |
| **Հարկային եկամուտներ և պետական տուրքեր** | **750.2** | **927.9** | **123.7** | **177.7** |
| **1. Հարկային եկամուտներ** | **733.4** | **867.8** | **118.3** | **134.4** |
| ԱԱՀ | 242.3 | 287.8 | 118.8 | 45.5 |
| Ակցիզային հարկ | 43.8 | 49.3 | 112.7 | 5.5 |
| Շահութահարկ | 108.8 | 162.6 | 149.4 | 53.8 |
| Մաքսատուրք | 42.5 | 15.5 | 36.4 | (27.0) |
| Եկամտային հարկ | 210.6 | 227.3 | 107.9 | 16.7 |
| Շրջանառության հարկ | 14.3 | 18.3 | 127.4 | 3.9 |
| Սոցիալական վճար (կուտակային կենսաթոշակի գծով) | 20.6 | 29.8 | 144.2 | 9.1 |
| Բնապահպանական հարկ և բնօգտագործման վճար | 34.0 | 52.9 | 155.7 | 18.9 |
| Այլ հարկեր | 20.6 | 24.4 | 118.8 | 3.9 |
| Հարկերի անցումային գերավճարից մարված հարկային պարտավորություններ | (4.1) | 0.0 | 0.6 | 4.1 |
| **2. Պետական տուրք** | **16.8** | **60.1** | **357.3** | **43.3** |
| **Կշիռն ընդամենը հարկերի և տուրքերի մեջ** |  |  |  |  |
| **1. Հարկային եկամուտներ** | **97.8** | **93.5** |  |  |
| ԱԱՀ | 32.3 | 31.0 |  |  |
| Ակցիզային հարկ | 5.8 | 5.3 |  |  |
| Շահութահարկ | 14.5 | 17.5 |  |  |
| Մաքսատուրք | 5.7 | 1.7 |  |  |
| Եկամտային հարկ | 28.1 | 24.5 |  |  |
| Շրջանառության հարկ | 1.9 | 2.0 |  |  |
| Սոցիալական վճար (կուտակային կենսաթոշակից) | 2.8 | 3.2 |  |  |
| Բնապահպանական հարկ և բնօգտագործման վճար | 4.5 | 5.7 |  |  |
| այլ հարկեր | 2.7 | 2.6 |  |  |
| Հարկերի անցումային գերավճարից մարված հարկային պարտավորություններ | (0.5) | 0.0 |  |  |
| **2. Պետական տուրք** | **2.2** | **6.5** |  |  |

Հաշվետու ժամանակահատվածի հարկային եկամուտների և պետական տուրքերի 31%‑ն ապահովվել է *ավելացված արժեքի հարկի* հաշվին: Նախորդ տարվա նույն ժամանակահատվածի համեմատ ավելացված արժեքի հարկի մուտքերի 18.8% աճը պայմանավորված է ինչպես ներմուծվող, այնպես էլ ՀՀ-ում արտադրվող ապրանքներից ու մատուցվող ծառայություններից ստացված մուտքերի աճով:

1. *ԱԱՀ-ի գծով ՀՀ պետական բյուջեի մուտքերը (մլրդ դրամ)*

|  |  |  |  |  |
| --- | --- | --- | --- | --- |
|  | **2021թ.**  **առաջին կիսամյակի փաստ** | **2022թ.**  **առաջին կիսամյակի փաստ** | **2022թ. առաջին կիսամյակը**  **2021թ. առաջին կիսամյակի նկատմամբ**  **(%)** | **2022թ. և 2021թ. տարբե-րությունը** |
| **Ավելացված արժեքի հարկ** | **242.3** | **287.8** | **118.8** | **45.5** |
| Ներմուծումից, այդ թվում՝ | 143.4 | 173.2 | 120.8 | 29.8 |
| * ԵԱՏՄ երկրներից | 58.5 | 68.3 | 116.8 | 9.8 |
| Ներքին շրջանառությունից | 98.8 | 114.5 | 115.9 | 15.7 |

2022 թվականի առաջին կիսամյակում պետական բյուջե մուտքագրված հարկային եկամուտների ու պետական տուրքերի 5.3%-ն ապահովվել է *ակցիզային հարկի* հաշվին: Նախորդ տարվա նույն ժամանակահատվածի համեմատ ակցիզային հարկի մուտքերի աճը հիմնականում պայմանավորված է հանրապետությունում արտադրվող ենթաակցիզային ապրանքների գծով մուտքերի աճով:

1. *Ակցիզային հարկի գծով ՀՀ պետական բյուջեի մուտքերը (մլրդ դրամ)*

|  |  |  |  |  |
| --- | --- | --- | --- | --- |
|  | **2021թ.**  **առաջին կիսամյակի փաստ** | **2022թ.**  **առաջին կիսամյակի փաստ** | **2022թ. առաջին կիսամյակը**  **2021թ. առաջին կիսամյակի նկատմամբ**  **(%)** | **2022թ. և 2021թ. տարբե-րությունը** |
| **Ակցիզային հարկ** | **43.8** | **49.3** | **112.7** | **5.5** |
| Ներմուծվող ենթաակցիզային ապրանքներից | 22.2 | 22.5 | 101.7 | 0.4 |
| ՀՀ-ում արտադրվող ենթաակցիզային ապրանքներից | 21.6 | 26.8 | 124.0 | 5.2 |

Հաշվետու ժամանակահատվածում 227.3 մլրդ դրամ են կազմել *եկամտային հարկի* մուտքերը՝ ապահովելով հարկային եկամուտների և պետական տուրքերի 24.5%-ը: Նախորդ տարվա նույն ժամանակահատվածի համեմատ եկամտային հարկի մուտքերն աճել են 7.9%-ով կամ 16.7 մլրդ դրամով: Հարկ է նշել, որ 2022 թվականի առաջին կիսամյակում պետական բյուջեի հարկային եկամուտների ցուցանիշի վրա նվազեցնող ազդեցություն է ունեցել հիպոտեկային վարկի սպասարկման համար վճարվող (տոկոսների մասով) գումարների աճը: Հաշվետու ժամանակահատվածում բնակարան ձեռքբերելու կամ անհատական բնակելի տուն կառուցելու նպատակով հիպոտեկային վարկի սպասարկման համար վճարվող տոկոսների մասով վարկառուներին և համավարկառուներին է վերադարձվել 16.2 մլրդ դրամ եկամտային հարկ, որը նախորդ տարվա համեմատ աճել է 66.5%‑ով կամ 6.5 մլրդ դրամով:

2022 թվականի առաջին կիսամյակի պետական բյուջե մուտքագրված հարկային եկամուտների ու պետական տուրքերի 1.7%-ն ապահովվել է *մաք­սա­տուրքի* հաշվին՝ կազմելով 15.5 մլրդ դրամ: 2021 թվականի առաջին կիսամյակի համեմատ մաքսատուրքի 63.6% (27 մլրդ դրամ) նվազումը հիմնականում պայմանավորված է ՌԴ կողմից փոխանցված մաքսատուրքի նվազմամբ:

Հաշվետու ժամանակահատվածում կուտակային կենսաթոշակային բաղադրիչի մասնակիցների կողմից պետական բյուջե է փոխանցվել 29.8 մլրդ դրամ *սոցիալական վճար*` ապահովելով հարկային եկամուտների և պետական տուրքերի 3.2%-ը և 44.2%-ով կամ 9.1 մլրդ դրամով գերազանցելով նախորդ տարվա նույն ժամանակահատվածի ցուցանիշը: Աճը հիմնականում պայմանավորված է «Կուտակային կենսաթոշակների մասին» ՀՀ օրենքում կատարված փոփոխությունների համաձայն 2022 թվականի հունվարի 1-ից սոցիալական վճարի անհատի մասնաբաժնում աշխատողի մասնակցության դրույքաչափի բարձրացմամբ 3.5%‑ից 4.5%:

Հաշվետու ժամանակահատվածում *բնապահպանական հարկի և բնօգտագործման վճարների* գծով մուտքերը կազմել են ավելի քան 52.9 մլրդ դրամ՝ ապահովելով պետական բյուջեի հարկային եկամուտների և պետական տուրքերի 5.7%‑ը: Նախորդ տարվա նույն ժամանակահատվածի համեմատ բնապահպանական հարկի և բնօգտագործման վճարների գծով մուտքերի աճը հիմնականում պայմանավորված է արդյունահանված մետաղական օգտակար հանածոների և դրանց վերամշակման արդյունքում ստացված արտադրանքի իրացման համար վճարվող ռոյալթիի գծով մուտքերի 55.8% (16.9 մլրդ դրամ) աճով, որոնք կազմել են 47.1 մլրդ դրամ: Բացի այդ, նախորդ տարվա առաջին կիսամյակի համեմատ 2 անգամ կամ շուրջ 1.2 մլրդ դրամով աճել են ՀՀ ներմուծվող (այդ թվում՝ ԵԱՏՄ անդամ պետություններից) շրջակա միջավայրին վնաս պատճառող ապրանքների համար գանձված բնապահպանական հարկի գծով մուտքերը:

2022 թվականի առաջին կիսամյակում ՀՀ պետական բյուջե են մուտքագրվել ընդհանուր առմամբ 24.4 մլրդ դրամ *այլ հարկեր*՝ կազմելով պետական բյուջեի հարկային եկամուտների և պետական տուրքերի 2.6%-ը: Մասնավորապես` 17.1 մլրդ դրամ են կազմել «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով սահմանված դրոշմանիշային վճարները, 2.5 մլրդ դրամ՝ ռադիոհաճախականության օգտագործման պարտադիր վճարները, 1.8 մլրդ դրամ՝ ճանապարհային հարկը, 1.4 մլրդ դրամ` հարկային օրենսդրության խախտման համար սահմանված տուգանքները, 866.3 մլն դրամ՝ ԵԱՏՄ անդամ չհանդիսացող պետություններից միջազգային փոստային կամ սուրհանդակային առաքումներով կամ որպես ուղեկցող բեռ ներմուծվող ապրանքների համար ՀՀ մաքսային մարմինների կողմից գանձվող միասնական մաքսային վճարը, 412.2 մլն դրամ՝ հանրային ծառայությունների կարգավորման պարտադիր վճարները: Նախորդ տարվա առաջին կիսամյակի համեմատ այլ հարկերի փաստացի ցուցանիշն աճել է 18.8%-ով կամ 3.9 մլրդ դրամով: Աճն արձանագրվել է հիմնականում դրոշմանիշային վճարների գծով, որոնք 27.8%-ով կամ 3.7 մլրդ դրամով գերազանցել են նախորդ տարվա համապատասխան ցուցանիշը:

2022 թվականի առաջին կիսամյակում ՀՀ պետական բյուջե են մուտքագրվել շուրջ 60.1 մլրդ դրամ *պետական տուրքեր`* 60%‑ով գերազանցելով կիսամյակային ծրագրային ցուցանիշը: Վերջինս հիմնականում պայմանավորված է պետական տուրքերում մեծ տեսակարար կշիռ ունեցող լիցենզավորման ենթակա կամ թույլտվություններով գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար գանձվող տուրքերի կատարողականով: Հիմնականում նշված տուրքերի աճով է պայմանավորված նաև 2021 թվականի առաջին կիսամյակի համեմատ պետական տուրքի գծով մուտքերի 3.6 անգամ (43.3 մլրդ դրամ) աճը:

Առանձին պետական տուրքերի վերաբերյալ տեղեկատվությունը ներկայացված է Աղյուսակ 6‑ում:

1. *Պետական տուրքերի գծով ՀՀ պետական բյուջեի մուտքերը (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2021թ. առաջին կիսամ-յակի փաստ** | **2022թ. առաջին կիսամ-յակի ճշտված պլան** | **2022թ. առաջին կիսամ-յակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2022թ. առաջին կիսամյակը 2021թ. առաջին կիսամյակի նկատմամբ (%)** |
| **Պետական տուրքեր** | **16.8** | **37.6** | **60.1** | **160.0** | **357.3** |
| Դատարան տրվող հայցադիմումների, դիմումների, դատարանի դատական ակտերի դեմ վերաքննիչ և վճռաբեկ բողոքների համար, ինչպես նաև դատարանի կողմից տրվող փաստաթղթերի պատճեններ (կրկնօրինակներ), գործում առկա լուսանկարների (լուսաժապավենների), ձայնագրությունների, տեսագրությունների և դրանց էլեկտրոնային կրիչների բնօրինակից պատճենահանված կրիչ և դատական նիստի համակարգչային ձայնագրման կրկնօրինակ տալու համար | 1.2 | 1.2 | 1.5 | 125.1 | 128.5 |
| Հյուպատոսական ծառայությունների կամ գործողությունների համար | 1.7 | 1.2 | 1.2 | 98.0 | 70.6 |
| Պետական գրանցման համար | 2.3 | 2.6 | 2.3 | 90.2 | 99.3 |
| Ֆիզիկական անձանց տրվող իրավաբանական նշանակություն ունեցող փաստաթղթերի, որոշակի ծառայությունների կամ գործողությունների համար | 1.0 | 1.3 | 1.4 | 104.4 | 138.3 |
| Լիցենզավորման ենթակա կամ թույլտվություններով գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար | 4.6 | 24.5 | 45.8 | 187.0 | 988.8 |
| Օրենքով սահմանված այլ ծառայությունների և գործողությունների համար | 5.8 | 6.5 | 7.7 | 118.0 | 132.6 |
| Այլ պետական տուրքեր[[33]](#footnote-33) | 0.2 | 0.3 | 0.2 | 92.0 | 112.4 |

Հաշվետու ժամանակահատվածում *պետական գրանցումների* համար պետական բյուջե է մուտքագրվել 2.3 մլրդ դրամ` 9.8%-ով (253.1 մլն դրամով) զիջելով կանխատեսված ցուցանիշը և 0.7%-ով (15.6 մլն դրամով)՝ նախորդ տարվա նույն ժամանակահատվածի փաստացի մուտքերը: Կանխատեսված ցուցանիշի համեմատ շեղումը հիմնականում պայմանավորված է ավտոմոբիլի հաշվառման համարանիշ (բացառությամբ տարանցիկ և ժամանակավոր համարանիշի) տալու, գյուղատնտեսական ինքնագնաց մեքենայի գրանցման, պետական համարանիշ տալու, ինչպես նաև կորցրած պետական համարանիշը վերականգնելու և ավտոմոբիլի, մոտոտրանսպորտային միջոցի, տրիցիկլի, քվադրիցիկլի, կցորդի (կիսակցորդի) հաշվառման վկայագիր տալու համար բյուջե մուտքագրված տուրքերի կատարողականով, որոնք կազմել են համապատասխանաբար 993.3 մլն դրամ և 514.1 մլն դրամ՝ 17.3%-ով (207.5 մլն դրամով) և 14.3%‑ով (85.9 մլն դրամով) զիջելով կանխատեսված ցուցանիշները: Նախորդ տարվա առաջին կիսամյակի համեմատ պետական գրանցումների համար գանձված տուրքերի նվազումը հիմնականում պայմանավորված է «Պետական տուրքի մասին» ՀՀ օրենքում կատարված փոփոխությամբ, որի համաձայն 2021 թվականի օգոստոսի 18-ից հանվել է լիցենզառուներին տրանսպորտային միջոցների պարտադիր տեխնիկական զննության համապատասխան նմուշի փաստաթուղթ տրամադրելու համար պետական տուրքի պահանջը: Միաժամանակ, նախորդ տարվա առաջին կիսամյակի համեմատ աճել են ավտոմոբիլի հաշվառման համարանիշ (բացառությամբ տարանցիկ և ժամանակավոր համարանիշի) տալու, գյուղատնտեսական ինքնագնաց մեքենայի գրանցման, պետական համարանիշ տալու, ինչպես նաև կորցրած պետական համարանիշը վերականգնելու (17.2%‑ով կամ 145.4 մլն դրամով), գույքի նկատմամբ իրավունքների պետական գրանցում կատարելու (15.8%-ով կամ 87.3 մլն դրամով) և ավտոմոբիլի, մոտոտրանսպորտային միջոցի, տրիցիկլի, քվադրիցիկլի, կցորդի (կիսակցորդի) հաշվառման վկայագիր տալու (18.2%-ով կամ 79.1 մլն դրամով) համար գանձված տուրքերը:

Հաշվետու ժամանակահատվածում պետական բյուջե մուտքագրված պետական տուրքերի 76.2%-ը ստացվել է *լիցենզավորման ենթակա կամ թույլտվություններով գործունեություն իրականացնելու նպատակով լիցենզիաներ, արտոնագրեր (թույլտվություններ) տալու* համար, որոնց գծով պետական բյուջե է մուտքագրվել շուրջ 45.8 մլրդ դրամ` 87%-ով (21.3 մլրդ դրամով) գերազանցելով կանխատեսված ցուցանիշը և 9.9 անգամ (41.2 մլրդ դրամով)՝ նախորդ տարվա նույն ժամանակահատվածի փաստացի մուտքերը: Ծրագրվածից ավել մուտքերի ստացումը հիմնականում պայմանավորված է պղնձի և մոլիբդենի խտահանքեր արտահանելու լիցենզիաներ կամ թույլտվություններ կամ հավաստագրեր տրամադրելու համար պետական տուրքերի մուտքերով: Նշված տուրքը սահմանվել է 2021 թվականի սեպտեմբերից, և հիմնականում դրանով է պայմանավորված նախորդ տարվա առաջին կիսամյակի համեմատ պետական տուրքի գծով մուտքերի, և, մասնավորապես, լիցենզավորման գծով մուտքերի աճը: Նշված տուրքի հաշվին ապահովվել է լիցենզավորման ենթակա կամ թույլտվություններով գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար գանձվող տուրքերի 88.8%-ը, որի գծով պետական բյուջե է մուտքագրվել 40.7 մլրդ դրամ՝ 103.3%-ով գերազանցելով առաջին կիսամյակի ծրագրային ցուցանիշը:

Լիցենզավորման ենթակա կամ թույլտվություններով գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար գանձված տուրքերի առաջին կիսամյակի կանխատեսված ցուցանիշի գերազանցումը մասամբ պայմանավորված է մաքսային բնագավառում լիցենզիաներ տալու համար գանձվող տուրքերի կատարողականով: Հաշվետու ժամանակահատվածում մաքսային բնագավառում լիցենզավորման գծով մուտքերը կազմել են ավելի քան 1.9 մլրդ դրամ՝ 15.5%-ով (261 մլն դրամով) գերազանցելով կանխատեսված և 21.3%‑ով (341.3 մլն դրամով)՝ նախորդ տարվա նույն ժամանակահատվածի փաստացի ցուցանիշները:

2022 թվականի առաջին կիսամյակում պետական տուրքերի 12.8%-ը բյուջե է վճարվել *օրենքով սահմանված այլ ծառայությունների և գործողությունների* դիմաց՝ կազմելով շուրջ 7.7 մլրդ դրամ, որը 18%‑ով (1.2 մլրդ դրամով) գերազանցել է կանխատեսված ցուցանիշը և 32.6%-ով (1.9 մլրդ դրամով)՝ նախորդ տարվա նույն ժամանակահատվածի փաստացի մուտքերը: Ծրագրվածից ավել մուտքերի ստացումը հիմնականում պայմանավորված է օրենքով սահմանված դեպքերում ծանուցման ենթակա գործունեությամբ զբաղվելու իրավունք ձեռք բերելու, ՀՀ-ից օդային տրանսպորտի միջոցներով ֆիզիկական անձանց (օդային ուղևորների) ելքի և վարորդական վկայական տալու (վարորդական վկայականը փոխանակելու, կորած վարորդական վկայականի փոխարեն նորը տալու) համար համար բյուջե մուտքագրված տուրքերի կատարողականով, որոնք կազմել են համապատասխանաբար 1.3 մլրդ դրամ, 5.1 մլրդ դրամ և 851 մլն դրամ՝ 3.8 անգամ (968.2 մլն դրամով), 22.5%-ով (934.3 մլն դրամով) և 56.6%‑ով (307.6 մլն դրամով) գերազանցելով կանխատեսված ցուցանիշները: Միաժամանակ, հաշվետու կիսամյակում սև մետաղի թափոնների և ջարդոնի, խողովակների և դրանց կցամասերի, սև մետաղական կոնստրուկցիաների, ինչպես նաև գունավոր մետաղի թափոնների և ջարդոնի արտահանման համար նախատեսված 1.1 մլրդ դրամի դիմաց փաստացի մուտքեր չեն ստացվել: Վերջինս պայմանավորված է նրանով, որ ՀՕ-46-ն որոշմամբ (ուժի մեջ է մտել 2022 թվականի հունվարի 25-ին) 6 ամիս ժամկետով կիրառվել է Հայաստանի Հանրապետությունից մի շարք ապրանքների արտահանման ժամանակավոր արգելք: Նախորդ տարվա առաջին կիսամյակի համեմատ օրենքով սահմանված այլ ծառայությունների և գործողությունների համար գանձված տուրքերն աճել են 32.6%-ով կամ 1.9 մլրդ դրամով, որը հիմնականում պայմանավորված է ՀՀ-ից օդային տրանսպորտի միջոցներով ֆիզիկական անձանց (օդային ուղևորների) ելքի, վարորդական վկայական տալու (վարորդական վկայականը փոխանակելու, կորած վարորդական վկայականի փոխարեն նորը տալու) և օրենքով սահմանված դեպքերում ծանուցման ենթակա գործունեությամբ զբաղվելու իրավունք ձեռք բերելու համար գանձվող տուրքերի համապատասխանաբար 50.4% (1.7 մլրդ դրամ), 53.6% (296.9 մլն դրամ) և 28.9% (296.2 մլն դրամ) աճով:

## Պաշտոնական դրամաշնորհներ

2022 թվականի առաջին կիսամյակում ստացվել են շուրջ 4.4 մլրդ դրամ պաշտոնական դրամաշնորհներ՝ կազմելով ծրագրված մուտքերի 35.4%-ը, որը պայմանավորված է նպատակային ծրագրերի կատարողականով:

1. *Պաշտոնական դրամաշնորհներ (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2021թ. առաջին կիսամ-յակի փաստ** | **2022թ. առաջին կիսամ-յակի ճշտված պլան** | **2022թ. առաջին կիսամ-յակի փաստ** | **Կատարո-ղականն առաջին կիսամյակիճշտված պլանի նկատմամբ (%)** | **2022թ. առաջին կիսամյակը 2021թ. առաջին կիսամյակի նկատմամբ (%)** |
| ***Պաշտոնական դրամաշնորհներ,*** այդ թվում` | **4.3** | **12.4** | **4.4** | **35.4** | **101.0** |
| Նպատակային դրամաշնորհներ | 4.3 | 12.0 | 4.0 | 33.5 | 92.8 |
| Բյուջետային աջակցության դրամաշնորհներ | 0.0 | 0.4 | 0.4 | 96.7 | - |

Նպատակային ծրագրերից 5-ի շրջանակներում նախատեսված 806.2 մլն դրամ դրամաշնորհները չեն ստացվել, իսկ 15 ծրագրերի շրջանակներում նախատեսված միջոցները ստացվել են մասնակիորեն՝ 30.8%-ով, որոնք կազմել են շուրջ 3.3 մլրդ դրամ: 2 ծրագրերի շրջանակներում ստացված դրամաշնորհները գերազանցել են ծրագիրը 20.1%-ով կամ 130.3 մլն դրամով:

1. Նպատակային դրամաշնորհներն ըստ դոնորների (մլն դրամ)

Հաշվետու ժամանակահատվածում ՄԱԿ-ի Մանկական հիմնադրամի (ՅՈՒՆԻՍԵՖ) հետ կնքված սոցիալական աջակցության փոխըմբռնման հուշագրով նախատեսված «Աջակցություն ռազմական գործողությունների արդյունքում տեղահանված ընտանիքիների երեխաներին» բյուջետային աջակցության դրամաշնորհային ծրագրի շրջանակներում նախատեսված 183 մլն դրամն ամբողջությամբ ստացվել է: Բյուջետային աջակցության դրամաշնորհային ծրագրի շրջանակներում առաջին կիսամյակի ընթացքում ընթացքում Պետականաշինության և խաղաղաշինության հիմնադրամի (ՊԽՀ) TF0B5651 դրամաշնորհային համաձայնագրով՝ «Հայաստան՝ աջակցություն հակամարտությունից տուժած ընտանիքներին» դրամաշնորհային ծրագրի շրջանակում ՀԲ-ի կողմից տրամադրվել է 169.6 մլն դրամ (նախատեսվածի 93.4%-ը):

## Այլ եկամուտներ

2022 թվականի առաջին կիսամյակում ՀՀ պետական բյուջեի այլ եկամուտները կազմել են շուրջ 50.5 մլրդ դրամ՝ 31.8%-ով գերազանցելով ծրագրված ցուցանիշը: Վերջինս հիմնականում պայմանավորված է բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից ու դեպոզիտներից ստացված տոկոսավճարների, ապրանքների մատակարարումից և ծառայությունների մատուցումից ստացված մուտքերի և իրավախախտումների համար գործադիր, դատական մարմինների կողմից կիրառվող պատժամիջոցներից մուտքերի կիսամյակային ծրագրային ցուցանիշների գերազանցմամբ: Նախորդ տարվա նույն ժամանակահատվածի համեմատ այլ եկամուտների 39% (14.2 մլրդ դրամ) աճը հիմնականում պայմանավորված է օրենքով և այլ իրավական ակտերով սահմանված այլ եկամուտների, բանկերում ու այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացված տոկոսավճարների գծով մուտքերի աճով:

Այլ եկամուտների առանձին բաղադրիչների վերաբերյալ տեղեկատվությունը ներկայացված է Աղյուսակ 8‑ում:

1. *Այլ եկամուտների գծով ՀՀ պետական բյուջեի մուտքերը (մլն դրամ)*

|  |  |  |  |  |  |
| --- | --- | --- | --- | --- | --- |
|  | **2021թ. առաջին կիսամ-յակի փաստ** | **2022թ. առաջին կիսամ-յակի ճշտված պլան** | **2022թ. առաջին կիսամ-յակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2022թ. առաջին կիսամյակը 2021թ. առաջին կիսամյակի նկատմամբ (%)** |
| **Այլ եկամուտներ** | **36,326.4** | **38,294.9** | **50,477.9** | **131.8** | **139.0** |
| Պետական սեփականություն հանդիսացող գույքի վարձակալությունից եկամուտներ | 557.5 | 3,336.1 | 1,449.9 | 43.5 | 260.1 |
| Տոկոսավճարներ և շահաբաժիններ, այդ թվում՝ | 13,111.0 | 6,690.0 | 15,925.2 | 238.0 | 121.5 |
| * բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացվող տոկոսավճարներ | 13,057.7 | 6,600.0 | 15,835.6 | 239.9 | 121.3 |
| * իրավաբանական անձանց կապիտալում կատարված ներդրումներից ստացվող շահաբաժիններ | 53.3 | 90.0 | 89.6 | 99.6 | 168.2 |
| Պետության կողմից տրված վարկերի օգտագործման դիմաց վճարներ (տոկոսներ), այդ թվում՝ | 5,127.6 | 5,994.5 | 5,784.2 | 96.5 | 112.8 |
| * ռեզիդենտներին տրամադրված վարկերի օգտագործման տոկոսավճարներ | 5,084.7 | 5,967.9 | 5,757.5 | 96.5 | 113.2 |
| * ոչ ռեզիդենտներին տրամադրված վարկերի օգտագործման տոկոսավճարներ | 42.9 | 26.6 | 26.7 | 100.5 | 62.3 |
| Այլ կատեգորիաներում չդասակարգված տրանսֆերտներ | 560.5 | 198.2 | 198.3 | 100.0 | 35.4 |
| Իրավախախտումների համար գործադիր, դատական մարմինների կողմից կիրառվող պատժամիջոցներից մուտքեր | 7,341.5 | 6,871.3 | 8,598.3 | 125.1 | 117.1 |
| Ապրանքների մատակարարումից և ծառայությունների մատուցումից եկամուտներ | 9,437.8 | 8,442.6 | 10,692.9 | 126.7 | 113.3 |
| Օրենքով և իրավական այլ ակտերով սահմանված՝ պետական բյուջե մուտքագրվող այլ եկամուտներ | 190.6 | 6,762.1 | 7,829.1 | 115.8 | 4107.1 |

Հաշվետու ժամանակահատվածում բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացվել են 15.8 մլրդ դրամ տոկոսավճարներ, որոնք 139.9%-ով գերազանցել են կիսամյակային ծրագրային ցուցանիշը և 21.3%-ով՝ նախորդ տարվա նույն ժամանակահատվածի ցուցանիշը: Ծրագրված ցուցանիշի գերազանցումը պայմանավորված է 2022 թվականի առաջին կիսամյակի ընթացքում պետական բյուջեի մուտքերի գերակատարմամբ և ելքերի կիսամյակային ծրագրային ցուցանիշի համեմատաբար ցածր կատարողականով, որոնց պայմաններում առաջացել են լրացուցիչ ժամանակավոր ազատ դրամական միջոցներ, ինչպես նաև պարտատոմսերի՝ ծրագրավորվածից ավել տեղաբաշխմամբ, որոնք ներդրվել են՝ ապահովելով լրացուցիչ տոկոսային եկամուտներ: Տոկոսագումարների գերակատարմանը, ինչպես նաև նախորդ տարվա նույն ժամանակահատվածի համեմատ աճին նպաստել է նաև ավանդի ներդրման տոկոսադրույքի աճը: Նախորդ տարվա առաջին կիսամյակի համեմատ ավանդի ներդրման տոկոսադրույքն աճել է 2.86 տոկոսային կետով՝ ապահովելով 2.8 մլրդ դրամով ավել մուտքեր: 2022 թվականի առաջին կիսամյակում ներդրված ավանդների միջին կշռված տոկոսադրույքը կազմել է 8.98%` 2021 թվականի առաջին կիսամյակի 6.13%-ի դիմաց:

Հաշվետու ժամանակահատվածում ապրանքների մատակարարումից և ծառայությունների մատուցումից ստացված մուտքերը կիսամյակային ծրագրային ցուցանիշը գերազանցել են 26.7%‑ով, որը հիմնականում պայմանավորված է ՀՀ ոստիկանության կողմից ապահովված եկամուտների 33.9% (1.2 մլրդ դրամ) և ՀՀ արդարադատության նախարարության կողմից ապահովված եկամուտների 65.5% (801.8 մլն դրամ) գերազանցմամբ: Նախորդ տարվա նույն ժամանակահատվածի ցուցանիշի նկատմամբ 13.3% աճը հիմնականում պայմանավորված է ՀՀ ոստիկանության, ՀՀ կադաստրի կոմիտեի և ՀՀ արդարադատության նախարարության կողմից մատուցվող ծառայությունների դիմաց ստացված մուտքերի աճով:

2022 թվականի առաջին կիսամյակի ընթացքում իրավախախտումների համար գործադիր, դատական մարմինների կողմից կիրառվող պատժամիջոցներից ստացված մուտքերի կիսամյակային ծրագրային ցուցանիշի 25.1%‑ով գերազանցումը հիմնականում պայմանավորված է ՀՀ ոստիկանության կողմից կիրառված պատժամիջոցների արդյունքում գանձված գումարների ծրագրի գերազանցմամբ, որոնք կազմել են 7.1 մլրդ դրամ կամ ծրագրված ցուցանիշի 116.5%‑ը: Նախորդ տարվա նույն ժամանակահատվածի համեմատ իրավախախտումների համար կիրառվող պատժամիջոցներից ստացված մուտքերի 17.1% (1.3 մլրդ դրամ) աճը հիմնականում պայմանավորված է ՀՀ ոստիկանության կողմից ապահովված մուտքերի 9.8% (634.1 մլն դրամ) և ՀՀ վարչապետի աշխատակազմի ներքո գործող տեսչական մարմինների կողմից ապահովված մուտքերի 233.7% (334.6 մլն դրամ) աճով:

Պետական սեփականություն հանդիսացող գույքի վարձակալության դիմաց պետական բյուջե ստացված մուտքերի 43% կատարողականը, ինչպես նաև նախորդ տարվա նույն ժամանակահատվածի համեմատ 160.1%-ով աճը հիմնականում պայմանավորված են «Վեոլիա Ջուր» ՓԲԸ կողմից վարձակալական վճարի ժամանակացույցի համաձայն ՀՀ պետական բյուջե փոխանցված վարձակալական վճարներով, որոնք կազմել են 1.2 մլրդ դրամ՝ ապահովելով 38.3% կատարողական և 232%-ով գերազանցելով նախորդ տարվա մուտքերը:

Նախորդ տարվա նույն ժամանակահատվածի համեմատ իրավաբանական անձանց կապիտալում կատարված ներդրումներից ստացված շահութաբաժինների 68.2%-ով աճը հիմնականում պայմանավորված է ՀՀ պաշտպանության նախարարության ներքո գտնվող ընկերություններում պետական մասնակցության դիմաց 39 մլն դրամ շահութաբաժինների ստացմամբ:

Հա­յաստանի Հանրապետության կողմից ոչ ռեզիդենտներին տրամադրված վարկերի գծով բյուջետային մուտ­քե­րը կազմել են 26.7 մլն դրամ, որոնք գոյացել են Հայաստանի Հանրապետության հանդեպ Վրաստանի Հան­րա­պե­տու­թյան պարտքի սպա­­սարկման տոկոսավճար­­նե­րից: Ծրագրային ցուցանիշի 0.5% գերազանցումը պայմանավորված է ծրագրայինի համեմատ վճարման օրվա դրությամբ փաստացի փոխարժեքի բարձր մակարդակով:

Նախորդ տարվա առաջին կիսամյակի համեմատ ռեզիդենտներին պետության կողմից տրամադրված վարկերի օգտագործման տոկոսավճարների 13.2% աճը հիմնականում պայմանավորված է նոր վարկային միջոցների տրամադրմամբ:

Հաշվետու ժամանակահատվածում պետական բյուջե մուտքագրված այլ կատեգորիաներում չդասակարգված տրանսֆերտները 64.6%-ով կամ 362.1 մլն դրամով զիջել են նախորդ տարվա ցուցանիշը՝ պայմանավորված օտարերկրյա պետություններում գործող ՀՀ դեսպանությունների գործունեությանն աջակցելու նպատակով կատարված նվիրաբերություններից մուտքերի նվազմամբ:

# ՀՀ ՊԵՏԱԿԱՆ ԲՅՈՒՋԵԻ ԾԱԽՍԵՐԸ 2022 ԹՎԱԿԱՆԻ ԱՌԱՋԻՆ ԿԻՍԱՄՅԱԿՈՒՄ

2022 թվականի առաջի կիսամյակում ՀՀ պետական բյուջեի փաստացի ծախսերը կազմել են ավելի քան 910.3 մլրդ դրամ: Պետական բյուջեի ծախսերի առաջին կիսամյակի ճշտված ծրագիրը կատարվել է 84.8%-ով, շեղումների ընդհանուր գումարի 57.4%-ը բաժին է ընկել ընթացիկ ծախսերին, 42.6%-ը` ոչ ֆինանսական ակտիվների հետ գործառնություններին: Ընթացիկ ծախսերում շեղումների հիմնական մասը բաժին է ընկել այլ ծախսերին, ծառայությունների և ապրանքների ձեռքբերման ծախսերին, դրամաշնորհներին, նպաստներին և կենսաթոշակներին: Հարկ է նշել, որ չնայած բյուջետային ծախսերի համեմատաբար ցածր կատարողականին` հաշվետու ժամանակահատվածում ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնված պարտավորությունների ամբողջական և ժամանակին կատարումը:

Ըստ ֆինանսավորման աղբյուրների պետական բյուջեի ներքին աղբյուրների հաշվին կատարվել է ծախսերի 97.5%-ը կամ 887.4 մլրդ դրամը, որոնց կիսամյակային ծրագիրը կատարվել է 87.8%-ով: Բյուջեի ծախսերի 2.5%-ը՝ 23.0 մլրդ դրամը ֆինանսավորվել է արտաքին աղբյուրներից, որը կազմել է կիսամյակային ծրագրի 36.8%‑ը[[34]](#footnote-34):

1. *ՀՀ պետական բյուջեի ծախսերը (մլրդ դրամ)[[35]](#footnote-35)*

|  |  |  |  |
| --- | --- | --- | --- |
|  | **2021թ. առաջին կիսամյակի փաստ** | **2022թ. առաջին կիսամյակի ճշտված պլան** | **2022թ. առաջին կիսամյակի փաստ** |
| **Ընդամենը ծախսեր** | **866.4** | **1,073.6** | **910.3** |
| Ընթացիկ ծախսեր | 789.3 | 907.0 | 813.3 |
| Ոչ ֆինանսական ակտիվների հետ գործառնություններ | 77.1 | 166.7 | 97.1 |
|  |  |  |  |
| **Կշիռն ընդամենը ծախսերի մեջ** |  |  |  |
| Ընթացիկ ծախսեր | 91.1 | 84.4 | 89.3 |
| Ոչ ֆինանսական ակտիվների հետ գործառնություններ | 8.9 | 15.6 | 10.7 |

Նախորդ տարվա նույն ժամանակահատվածի համեմատ պետական բյուջեի ծախսերն աճել են 5.1%-ով կամ 44.0 մլրդ դրամով՝ հիմնականում պայմանավորված կենսաթոշակների և կապիտալ ծախսերի աճով: Կապիտալ ծախսերի առաջանցիկ աճով պայմանավորված՝ պետական բյուջեի ծախսերում 1.8 տոկոսային կետով նվազել է ընթացիկ ծախսերի տեսակարար կշիռը և նույնքան ավելացել ոչ ֆինանսական ակտիվների հետ գործառնությունների տեսակարար կշիռը:

Ընթացիկ ծախսերի բաղադրիչների վերաբերյալ տվյալները ներկայացված են Աղյուսակ 10-ում:

1. *ՀՀ պետական բյուջեի ընթացիկ ծախսերը (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2021թ. առաջին կիսամ-յակի փաստ** | **2022թ. առաջին կիսամ-յակի ճշտված պլան** | **2022թ. առաջին կիսամ-յակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2022թ. առաջին կիսամյակը 2021թ. առաջին կիսամյակի նկատմամբ (%)** |
| **Ընթացիկ ծախսեր** | **789.3** | **907.0** | **813.3** | **89.7** | **103.0** |
| Աշխատավարձ | 75.6 | 87.5 | 82.0 | 93.7 | 108.5 |
| Ծառայությունների և ապրանքների ձեռքբերում | 69.7 | 87.8 | 68.2 | 77.7 | 97.8 |
| Տոկոսավճարներ | 87.1 | 103.0 | 96.9 | 94.0 | 111.2 |
| Սուբսիդիաներ | 59.0 | 70.8 | 66.4 | 93.7 | 112.5 |
| Դրամաշնորհներ | 90.1 | 115.4 | 97.0 | 84.1 | 107.7 |
| Սոցիալական նպաստներ և կենսաթոշակներ | 297.2 | 304.0 | 286.6 | 94.3 | 96.4 |
| Այլ ծախսեր | 110.5 | 138.5 | 116.2 | 83.9 | 105.1 |
| **Կշիռն ընթացիկ ծախսերում (%)** |  |  |  |  |  |
| Աշխատավարձ | 9.6 | 9.6 | 10.1 |  |  |
| Ծառայությունների և ապրանքների ձեռք բերում | 8.8 | 9.7 | 8.4 |  |  |
| Տոկոսավճարներ | 11.0 | 11.4 | 11.9 |  |  |
| Սուբսիդիաներ | 7.5 | 7.8 | 8.2 |  |  |
| Դրամաշնորհներ | 11.4 | 12.7 | 11.9 |  |  |
| Սոցիալական նպաստներ և կենսաթոշակներ | 37.7 | 33.5 | 35.2 |  |  |
| Այլ ծախսեր | 14.0 | 15.3 | 14.3 |  |  |

Հաշվետու ժամանակահատվածում պետական բյուջեից տրամադրված սուբսիդիաների ծրագրային ցուցանիշից շեղումն արձանագրվել է հիմնականում Հանրակրթության ծրագրում: Նախորդ տարվա առաջին կիսամյակի համեմատ սուբսիդիաներն աճել են 12.5%‑ով (7.4 մլրդ դրամով), որը հիմնականում պայմանավորված է Գյուղատնտեսության խթանման և Գյուղատնտեսության արդիականացման ծրագրերի շրջանակներում տրամադրված սուբսիդիաների աճով:

Կառավարության պարտքի սպասարկման ծախսերի գծով հաշվետու ժամանակահատվածում արձանագրվել է շուրջ 6.2 մլրդ դրամի խնայողություն: Պետական գանձապետական պարտատոմսերի սպասարկման գծով 2.4 մլրդ դրամի շեղումը պայմանավորված է կանխատեսածի համեմատ փաստացի եկամտաբերության տարբերությամբ: Արտաքին տոկոսավճարների գծով 3.8 մլրդ դրամի շեղումը պայմանավորված է եղել.

* 6-ամսյա ԱՄՆ դոլարի LIBOR, 6-ամսյա EURIBOR կանխատեսումային ու 2022 թվականի առաջին կիսամյակի վճարումների համար կիրառված փաստացի դրույքաչափերի տարբերությամբ,
* 2021 թվականին ու 2022 թվականի առաջին կիսամյակի ընթացքում մի շարք վարկերի գծով մասհանումների պլանային ցուցանիշի էական թերակատարմամբ,
* SDR-ի՝ ԱՄՆ դոլարի նկատմամբ կանխատեսումային և փաստացի ձևավորված փոխարժեքների տարբերությամբ, ինչպես նաև արտարժույթների նկատմամբ ՀՀ դրամի կանխատեսումային և փաստացի ձևավորված փոխարժեքների տարբերությամբ: 2022 թվականի առաջին կիսամյակի ընթացքում կիրառված ԱՄՆ դոլար / ՀՀ դրամ միջին կշռված փաստացի փոխարժեքը կազմել է 466.29, մինչդեռ պետական բյուջեի ծրագրավորման ընթացքում արտարժութային մուտքերի և ելքերի փոխարկման համար կիրառվել է 477.45 փոխարժեքը (01.11.2021թվականի դրությամբ ՀՀ կենտրոնական բանկի կողմից հրապարակված միջին փոխարժեք),
* արտարժութային պետական պարտատոմսերի սպասարկման գծով 0.29 մլրդ դրամի շեղումը պայմանավորված է եղել ԱՄՆ դոլարի նկատմամբ ՀՀ դրամի կանխատեսումային և փաստացի ձևավորված փոխարժեքների տարբերությամբ: 2022թ. առաջին կիսամյակի ընթացքում կիրառված ԱՄՆ դոլար / ՀՀ դրամ միջին կշռված փաստացի փոխարժեքը կազմել է 489.43, մինչդեռ 2022թ. պետական բյուջեի ծրագրավորման ընթացքում արտարժութային մուտքերի և ելքերի փոխարկման համար կիրառվել է 477.45 փոխարժեքը (01.11.2021թ. դրությամբ ՀՀ կենտրոնական բանկի կողմից հրապարակված միջին փոխարժեք)

2022 թվականի առաջին կիսամյակում նախորդ տարվա նույն ժամանակահատվածի համեմատ ՀՀ կառավարության պարտքի սպասարկման ծախսերն աճել են 11.2%-ով կամ 9.7 մլրդ դրամով, որը պայմանավորված է եղել շրջանառության մեջ գտնվող արտարժութային և գանձապետական պարտատոմսերի ծավալների աճով: Կառավարության պարտքի կառուցվածքում գանձապետական պարտատոմսերի կշռի աճը նպաստել է կառավարության ընդհանուր պարտքի միջին կշռված անվանական տոկոսադրույքի աճին: Այսպես՝ 2022թ. հունիսի 30-ի դրությամբ պարտքի միջին կշռված անվանական տոկոսադրույքը կազմել է 5.5% և նախորդ տարվա նույն ժամանակահատվածի համեմատությամբ աճել է 1.1 տոկոսային կետով:

Արտաքին վարկերի գծով տվյալ ցուցանիշն աճել է 0.5 տոկոսային կետով: Հարկ է նշել, որ.

* լողացող տոկոսադրույքով տրամադրվող վարկերի սպասարկման ծախսերի հաշվարկման հիմքում ընկած 6-ամսյա ԱՄՆ դոլարի LIBOR դրույքաչափի 2021թ. առաջին կիսամյակի միջին ցուցանիշը կազմել էր 0.201%, իսկ 2022թ. առաջին կիսամյակի ցուցանիշը՝ 1.442% (հիշյալ տոկոսադրույքի հիման վրա է իրականացվում արտաքին վարկերի շուրջ 20%-ի սպասարկումը),
* COVID-19-ի համավարակով պայմանավորված` Համաշխարհային բանկի և ՀՀ ֆինանսների նախարարության միջև ձեռք բերված պայմանավորվածությամբ Համաշխարհային բանկը ևս մեկ տարի (2021թ. հուլիսի 1-ից մինչև 2022թ. հուլիսի 1-ը) ժամկետով չեղարկեց Զարգացման միջազգային ընկերակցության կողմից ՀՀ կառավարությանը տրամադրված վարկերի համար «արագացված մարման դրույթի» շրջանակներում 2014 թվականի հուլիսի 1-ից կիրառված լրացուցիչ 1.7% տոկոսադրույքը:

Շրջանառության մեջ գտնվող պետական գանձապետական պարտատոմսերի միջին կշռված եկամտաբերությունն աճել է 0.03 տոկոսային կետով:

1. *Կառավարության պարտքի սպասարկման ծախսերը (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2021թ. առաջին կիսամյակի փաստ** | **2022թ. առաջին կիսամյակի ճշտված պլան** | **2022թ. առաջին կիսամյակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2022թ. առաջին կիսամյակը 2021թ. առաջին կիսամյակի նկատմամբ (%)** |
| **Տոկոսավճարներ** | **87.1** | **103.0** | **96.9** | **94.0** | **111.2** |
| Ներքին տոկոսավճարներ | 53.1 | 63.0 | 60.6 | 96.2 | 114.0 |
| Արտաքին տոկոսավճարներ | 34.0 | 40.0 | 36.3 | 90.6 | 106.7 |

Նախորդ տարվա առաջին կիսամյակի համեմատ պետական բյուջեից տրամադրված դրամաշնորհների աճը հիմնականում պայմանավորված է Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման ծախսերի աճով, որոնք կազմել են 15.6 մլրդ դրամ և 26.5%-ով (3.3 մլրդ դրամով) գերազանցել նախորդ տարվա նույն ժամանակահատվածի ցուցանիշը, գիտական ենթակառուցվածքի արդիականացման նպատակով տրամադրված սուբվենցիաների 39.9% (1.2 մլրդ դրամ) աճով, ինչպես նաև ենթակառուցվածքների զարգացման նպատակով ՀՀ մարզերին տրամադրված սուբվենցիաների 88.4% (1.5 մլրդ դրամ) աճով:

1. *ՀՀ պետական բյուջեից տրամադրված դրամաշնորհները (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2021թ. առաջին կիսամ-յակի փաստ** | **2022թ. առաջին կիսամ-յակի ճշտված պլան** | **2022թ. առաջին կիսամ-յակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2022թ. առաջին կիսամյակը 2021թ. առաջին կիսամյակի նկատմամբ (%)** |
| **Դրամաշնորհներ** | **90.1** | **115.4** | **97.0** | **84.1** | **107.7** |
| Միջազգային կազմակերպություններին | 1.6 | 2.6 | 2.4 | 90.7 | 148.1 |
| Պետական հատվածի այլ մակարդակներին (ընթացիկ), այդ թվում` | 86.1 | 102.6 | 90.0 | 87.8 | 104.6 |
| - Համայնքների բյուջեներին համահարթեցման սկզբունքով տրվող դոտացիաներ | 32.3 | 32.1 | 32.1 | 100.0 | 99.6 |
| Պետական հատվածի այլ մակարդակներին (կապիտալ) | 2.4 | 10.2 | 4.6 | 45.4 | 191.5 |

Նախորդ տարվա նույն ժամանակահատվածի համեմատ սոցիալական նպաստների գծով ծախսերի նվազումը հիմնականում պայմանավորված է ռազմական դրությամբ պայմանավորված՝ Ադրբեջանի Հանրապետության վերահսկողության տակ անցած տարածքներում հաշվառված քաղաքացիներին 2021 թվականին դրամական աջակցության տրամադրմամբ:

Կենսաթոշակների գծով ծախսերի աճը հիմնականում պայմանավորված է կուտակային կենսաթոշակային հատկացումների աճով, որոնք կազմել են 57.7 մլրդ դրամ՝ 54.1%-ով (20.2 մլրդ դրամով) գերազանցելով 2021 թվականի նույն ժամանակահատվածի ցուցանիշը:

1. *ՀՀ պետական բյուջեից տրամադրված նպաստները և կենսաթոշակները (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2021թ. առաջին կիսամ-յակի փաստ** | **2022թ. առաջին կիսամ-յակի ճշտված պլան** | **2022թ. առաջին կիսամ-յակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2022թ. առաջին կիսամյակը 2021թ. առաջին կիսամյակի նկատմամբ (%)** |
| **Սոցիալական նպաստներ և կենսաթոշակներ** | **297.2** | **304.0** | **286.6** | **94.3** | **96.4** |
| Նպաստներ | 124.6 | 97.8 | 92.1 | 94.2 | 73.9 |
| Կենսաթոշակներ | 172.6 | 206.1 | 194.5 | 94.4 | 112.7 |

Ոչ ֆինանսական ակտիվների գծով ծախսերի (կապիտալ ծախսերի) ծրագրից 69.1 մլրդ դրամ (40.7%) շեղումը հիմնականում պայմանավորված է «Ճանապարհային ցանցի բարելավում» (23.1 մլրդ դրամ), «ՀՀ պաշտպանության ապահովում» (7.9 մլրդ դրամ) «Ոռոգման համակարգի առողջացում» (6.6 մլրդ դրամ) և «Քաղաքային զարգացում» (6.5 մլրդ դրամ) ծրագրերի շրջանակներում կատարված կապիտալ ծախսերի շեղումներով:

Կապիտալ ծախսերի ցածր կատարողականը մեծ մասամբ արձանագրվել է արտաքին աջակցությամբ իրականացվող նպատակային ծրագրերում, որոնց շրջանակներում կատարվել են 21.6 մլրդ դրամի կապիտալ ծախսեր՝ կազմելով ծրագրված ցուցանիշի 33.6%-ը: Իսկ մյուս ծրագրերի շրջանակներում նախատեսված կապիտալ ծախսերը կատարվել են 75%-ով՝ կազմելով 79.0 մլրդ դրամ:

Նախորդ տարվա նույն ժամանակահատվածի համեմատ ոչ ֆինանսական ակտիվների հետ գործառնությունների ցուցանիշի 25.9% (20.0 մլրդ դրամ) աճը պայմանավորված է կապիտալ ծախսերի աճով: Վերջինս էլ հիմնականում պայմանավորված է «Ճանապարհային ցանցի բարելավում», «ՀՀ պաշտպանության ապահովում» և «Ոստիկանության ոլորտի քաղաքականության մշակում, կառավարում, կենտրոնացված միջոցառումներ, մոնիտորինգ և վերահսկողություն» ծրագրերի շրջանակներում կատարված ծախսերի աճով: Նշենք, որ առանց ՀՀ պաշտպանության նախարարության կապիտալ ծախսերի՝ պետական բյուջեի կապիտալ ծախսերի աճը կազմել է 69.3% (16 մլրդ դրամ):

Ոչ ֆինանսական ակտիվների օտարումից հաշվետու ժամանակահատվածում ստացվել են 3.6 մլրդ դրամ մուտքեր՝ կիսամյակային ծրագրով նախատեսված 3 մլրդ դրամի և 2021 թվականի նույն ժամանակահատվածում ստացված 644.8 մլն դրամի դիմաց:

1. *ՀՀ պետական բյուջեի ոչ ֆինանսական ակտիվների հետ գործառնությունները (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2021թ. առաջին կիսամ-յակի փաստ** | **2022թ. առաջին կիսամ-յակի ճշտված պլան** | **2022թ. առաջին կիսամ-յակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2022թ. առաջին կիսամյակը 2021թ. առաջին կիսամյակի նկատմամբ (%)** |
| **Ոչ ֆինանսական ակտիվների հետ գործառնություններ** | **77.1** | **166.7** | **97.1** | **58.2** | **125.9** |
| Ոչ ֆինանսական ակտիվների գծով ծախսեր (կապիտալ ծախսեր), այդ թվում՝ | 77.7 | 169.7 | 100.6 | 59.3 | 129.4 |
| * շենքեր և շինություններ | 72.8 | 143.3 | 84.9 | 59.2 | 116.6 |
| * մեքենաների և սարքավորում-ների ձեռք բերում, պահպանում և հիմնանորոգում | 4.2 | 21.6 | 14.0 | 64.8 | 329.3 |
| * այլ հիմնական միջոցներ | 0.7 | 4.7 | 1.7 | 37.0 | 252.2 |
| Ոչ ֆինանսական ակտիվների օտարումից մուտքեր | (0.6) | (3.0) | (3.6) | 118.5 | 551.2 |

## ՀՀ պետական բյուջեի ծախսերը ծրագրային դասակարգմամբ[[36]](#footnote-36)

ՀՀ 2022 թվականի պետական բյուջեի կատարումն ապահովող միջոցառումների վերաբերյալ ՀՀ կառավարության որոշմամբ առաջին կիսամյակում նախատեսվել էր թվով 174 ծրագրերի իրականացում 46 պետական մարմինների և ՀՀ կառավարության պատասխանատվության ներքո: ՀՀ կառավարության կողմից կատարված ճշտումների արդյունքում նախատեսված ծրագրերի թիվը կազմել է 175, որոնցից առաջին կիսամյակում փաստացի միջոցներ են օգտագործվել 163-ի գծով, ընդ որում ՀՀ կառավարության պատասխանատվությամբ 3 ծրագրերի շրջանակներում նախատեսված միջոցներն ըստ անհրաժեշտության վերաբաշխվել են համապատասխան ծրագրերին և միջոցառումներին: Ծրագրերի շրջանակներում նախատեսված 871 միջոցառումներից ամբողջությամբ կամ մասնակիորեն կատարվել են 733-ը կամ 84.2%-ը:

2022 թվականի առաջին կիսամյակում ՀՀ պետական բյուջեի ծախսերը կազմել են 910.3 մլրդ դրամ կամ ծրագրված ցուցանիշի 84.8%-ը: Շեղումը կազմել է 163.3 մլրդ դրամ, որը հիմնականում արձանագրվել է ՀՀ տարածքային կառավարման և ենթակառուցվածքների (57.3 մլրդ դրամ), ՀՀ պաշտպանության (22.4 մլրդ դրամ), ՀՀ աշխատանքի և սոցիալական հարցերի (20.4 մլրդ դրամ) և ՀՀ կրթության, գիտության, մշակույթի և սպորտի (14.2 մլրդ դրամ) նախարարությունների պատասխանատվությամբ իրականացվող ծրագրերում:

Պետական բյուջեի փաստացի ծախսերում ամենամեծ տեսակարար կշիռները՝ 31.6% և 17.2%, ունեցել են համապատասխանաբար ՀՀ աշխատանքի և սոցիալական հարցերի նախարարության և ՀՀ պաշտպանության նախարարության պատասխանատվությամբ իրականացվող ծրագրերը:

2021 թվականի առաջին կիսամյակի համեմատ ՀՀ պետական բյուջեի ծախսերն աճել են 5.1%‑ով կամ 44 մլրդ դրամով, որը հիմնականում պայմանավորված է ՀՀ պաշտպանության նախարարության ծախսերի 8% (11.6 մլրդ դրամ), ՀՀ ֆինանսների նախարարության ծախսերի 10.4% (9.3 մլրդ դրամ), ՀՀ ոստիկանության ծախսերի 32.6% (8.8 մլրդ դրամ), ՀՀ կրթության, գիտության, մշակույթի և սպորտի նախարարության ծախսերի 10.8% (8.4 մլրդ դրամ), ՀՀ տարածքային կառավարման և ենթակառուցվածքների նախարարության ծախսերի 8.4% (5.6 մլրդ դրամ) և ՀՀ ազգային անվտանգության ծառայության ծախսերի 26.7% (4.3 մլրդ դրամ) աճով:

1. *ՀՀ պետական բյուջեի ծախսերն ըստ պատասխանատու մարմինների (մլրդ դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. առաջին կիսամյակի փաստ** | **2022թ. առաջին կիսամյակի ճշտված պլան** | **2022թ. առաջին կիսամյակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2022թ. առաջին կիսամյակը 2021թ. առաջին կիսամյակի նկատմամբ (%)** | **2022թ. և 2021թ. տարբե-րությունը** |
| **ԸՆԴԱՄԵՆԸ ԾԱԽՍԵՐ** | **866.4** | **1,073.6** | **910.3** | **84.8** | **105.1** | **44.0** |
| ՀՀ ՏԿԵՆ | 66.8 | 129.7 | 72.4 | 55.8 | 108.4 | 5.6 |
| ՀՀ առողջապահության նախարարություն | 60.7 | 62.6 | 57.8 | 92.3 | 95.2 | (2.9) |
| ՀՀ էկոնոմիկայի նախարարություն | 17.2 | 26.1 | 19.7 | 75.5 | 114.7 | 2.5 |
| ՀՀ ԿԳՄՍՆ | 77.3 | 99.9 | 85.7 | 85.8 | 110.8 | 8.4 |
| ՀՀ պաշտպանության նախարարություն | 145.1 | 179.1 | 156.7 | 87.5 | 108.0 | 11.6 |
| ՀՀ աշխատանքի և սոցիալական հարցերի նախարարություն | 294.2 | 307.9 | 287.6 | 93.4 | 97.7 | (6.7) |
| ՀՀ ֆինանսների նախարարություն | 89.0 | 104.7 | 98.3 | 93.9 | 110.4 | 9.3 |
| ՀՀ պետական եկամուտների կոմիտե | 10.8 | 14.5 | 12.7 | 87.0 | 116.8 | 1.8 |
| ՀՀ ազգային անվտանգության ծառայություն | 16.0 | 23.5 | 20.3 | 86.2 | 126.7 | 4.3 |
| ՀՀ ոստիկանություն | 27.0 | 38.6 | 35.8 | 92.9 | 132.6 | 8.8 |
| Այլ պետական մարմիններ | 62.1 | 86.9 | 63.3 | 72.9 | 102.0 | 1.3 |

*ՀՀ Նախագահի աշխատակազմի* պատասխանատվությամբ *Հանրապետության նախագահի լիազորությունների իրականացման ապահովման* ծախսերը 2022 թվականի առաջին կիսամյակում կատարվել են 73%‑ով՝ կազմելով 552.9 մլն դրամ: ՀՀ Նախագահի աշխատակազմին հատկացված միջոցների գերակշիռ մասն ուղղվել է Հանրապետության նախագահի գործունեության և ներկայացուցչականության ապահովման միջոցառմանը, որի շրջանակներում օգտագործվել է 548.7 մլն դրամ՝ ապահովելով 73.2% կատարողական՝ պայմանավորված հաստիքների ոչ լրիվ համալրմամբ և որոշ ծախսային հոդվածների, մասնավորապես՝ արտասահմանյան գործուղումների գծով առկա տնտեսումներով: Նախորդ տարվա առաջին կիսամյակի համեմատ ՀՀ Նախագահի աշխատակազմի ծախսերն աճել են 15.1%-ով կամ 72.5 մլն դրամով, որը հիմնականում արձանագրվել է Հանրապետության նախագահի գործունեության և ներկայացուցչականության ապահովման ծախսերում: Վերջիններս աճել են 19.3%-ով (88.8 մլն դրամով)՝ հիմնականում պայմանավորված արտասահմանյան գործուղումների գծով ծախսերի աճով:

*ՀՀ Ազգային ժողովի* ծախսերը 2022 թվականի առաջին կիսամյակում կատարվել են 78.9%-ով՝ կազմելով 2.4 մլրդ դրամ: Մասնավորապես՝ 80.5% կամ 2.1 մլրդ դրամ է կազմել ՀՀ Ազգային ժողովի գործունեության ապահովման, օրենսդրական, վերլուծական և ներկայացուցչական ծառայությունների գծով ծախսերի կատարողականը՝ պայմանավորված որոշ հոդվածներով ծախսերի չիրականացմամբ: Նախորդ տարվա առաջին կիսամյակի համեմատ ՀՀ Ազգային ժողովի ծախսերն աճել են 25%-ով՝ հիմնականում պայմանավորված ԱԺ աշխատակազմի թափուր հաստիքների համալրմամբ, «Պետական պաշտոններ և պետական ծառայության պաշտոններ զբաղեցնող անձանց վարձատրության մասին» ՀՀ օրենքի համաձայն պատգամագավորի փոխհատուցման վճարի ավելացմամբ, որը 2021 թվականի սեպտեմբեր ամսից սահմանվել է 250 հազար դրամ՝ նախկինում գործող 50 հազարի փոխարեն, արտասահմանյան գործուղումների գծով ծախսերի, ինչպես նաև ներկայացուցչական ծախսերի աճով։

*ՀՀ Վարչապետի աշխատակազմի* պատասխանատվությամբ 2022 թվականի առաջին կիսամյակում կատարվել է պետական բյուջեի 7 ծրագիր՝ նախատեսված 11-ի փոխարեն: Ծախսերը կազմել են շուրջ 7.8 մլրդ դրամ կամ ծրագրի 74.4%‑ը: Ծրագրված ցուցանիշից շեղումը հիմնականում պայմանավորված է Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման, Տեսչական վերահսկողության ու ՀՀ Վարչապետի լիազորությունների իրականացման ապահովման ծրագրերի կատարողականով: Նախորդ տարվա առաջին կիսամյակի համեմատ ՀՀ Վարչապետի աշխատակազմի պատասխանատվությամբ իրականացվող ծրագրերի գծով ծախսերը նվազել են 28.6%‑ով կամ 3.1 մլրդ դրամով, որը հիմնականում պայմանավորված է ՀՀ Վարչապետի լիազորությունների իրականացման ապահովման ծրագրի շրջանակներում կատարված ծախսերի նվազմամբ: Հարկ է նշել, որ 2022 թվականից Համաշխարհային բանկի աջակցությամբ իրականացվող առևտրի և ենթակառուցվածքների զարգացման վարկային ծրագիրը ՀՀ Վարչապետի լիազորությունների իրականացման ապահովման ծրագրից փոխանցվել է ՀՀ բարձր տեխնոլոգիական արդյունաբերության նախարարության պատասխանատվությամբ իրականացվող Բարձր տեխնոլոգիական արդյունաբերության էկոհամակարգի, թվայնացման և շուկայի զարգացման ծրագրին: Ուստի 2021 թվականի առաջին կիսամյակի համադրելի ցուցանիշի համեմատ ՀՀ Վարչապետի աշխատակազմի պատասխանատվությամբ իրականացվող ծախսերը նվազել են 5.9%‑ով կամ 488.5 մլն դրամով, որը հիմնականում պայմանավորված է Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման ու ՀՀ Վարչապետի լիազորությունների իրականացման ապահովման ծրագրերի շրջանակներում կատարված ծախսերի նվազմամբ:

1. *ՀՀ Վարչապետի աշխատակազմի կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. առաջին կիսամյակի փաստ**  **(2022թ. հետ համադրելի)** | **2022թ. առաջին կիսամյակի ճշտված պլան** | **2022թ. առաջին կիսամյակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2022թ. առաջին կիսամյակը 2021թ. առաջին կիսամյակի նկատմամբ (%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **8,268.3** | **10,455.7** | **7,779.8** | **74.4** | **94.1** | **(488.5)** |
| Պետական հատվածի արդիականացման ծրագիր | 1,152.9 | 1,499.4 | 1,229.1 | 82.0 | 106.6 | 76.3 |
| ՀՀ Վարչապետի լիազորությունների իրականացման ապահովում | 3,497.2 | 3,629.1 | 3,301.1 | 91.0 | 94.4 | (196.1) |
| Տեսչական վերահսկողության ծրագիր | 1,911.6 | 2,415.8 | 2,074.1 | 85.9 | 108.5 | 162.5 |
| Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացում և պաշտպանություն , դրանց կողմից ընդունված վճիռների և որոշումների կատարման ապահովում | 980.7 | 1,882.4 | 602.5 | 32.0 | 61.4 | (378.2) |
| Այլ ծրագրեր | 726.0 | 1,029.0 | 573.0 | 55.7 | 78.9 | (153.0) |

2022 թվականի առաջին կիսամյակում *Պետական հատվածի արդիականացման ծրագրի* շրջանակներում օգտագործվել է 1.2 մլրդ դրամ կամ նախատեսված միջոցների 82%-ը: Միջոցներն օգտագործվել են Համաշխարհային բանկի աջակցությամբ իրականացվող Պետական հատվածի արդիականացման երրորդ ծրագրի շրջանակներում: Նշված գումարից 1.1 մլրդ դրամն ուղղվել է ծրագրի շրջանակներում էլեկտրոնային կառավարման համակարգերի և սարքավորումների ձեռքբերմանը՝ կազմելով ծրագրված ցուցանիշի 85.8%-ը: Շեղումը հիմնականում պայմանավորված է Հայաստանի քրեական գործերի մինչդատական վարույթի էլեկտրոնային կառավարման hամակարգի մատակարարման և տեղադրման պայմանագրում կատարված փոփոխությամբ, որի հետևանքով հաջորդ փուլի աշխատանքներն իրականացվել են ուշացումով: 115.3 մլն դրամ ուղղվել է ծրագրի շրջանակներում ՀՀ հանրային հատվածի ֆինանսական կառավարման բարեփոխումների մշակման և իրականացման խորհրդատվական ծառայությունների ձեռքբերմանը, որը կազմել է ծրագրային ցուցանիշի 57.4%-ը: Վերջինս պայմանավորված է նրանով, որ Հարկադիր կատարումն ապահովող ծառայության էլեկտրոնային հարթակի մշակման առաջին փուլի աշխատանքները պահանջել են նախատեսվածից ավելի երկար ժամկետ: Արդյունքում հաջորդ փուլի աշխատանքների իրականացումն ու համապատասխան վճարումները տեղափոխվել են երրորդ եռամսյակ: Նախորդ տարվա առաջին կիսամյակի համեմատ Պետական հատվածի արդիականացման ծրագրի գծով ծախսերն աճել են 6.6%-ով կամ 76.3 մլն դրամով:

Հաշվետու ժամանակահատվածում *ՀՀ Վարչապետի լիազորությունների իրականացման ապահովման ծրագրի* շրջանակներում օգտագործվել է 3.3 մլրդ դրամ՝ ապահովելով 91% կատարողական: Շեղումը հիմնականում պայմանավորված է Վարչապետի լիազորությունների իրականացման ապահովման ծրագրում ընդգրկված ծառայությունների, ծրագրերի համակարգման միջոցառման ծախսերի կատարողականով: Վերջինս պայմանավորված է հաստիքների ոչ լրիվ համալրմամբ, ապրանքների և ծառայությունների գնման մրցույթների ոչ ամբողջ ծավալով իրականացմամբ, ինչպես նաև մրցույթների արդյունքում ապրանքների և ծառայությունների՝ նախատեսվածից ցածր գներով ձեռքբերմամբ: Նշված միջոցառման շրջանակներում օգտագործվել է շուրջ 1.7 մլրդ դրամ կամ նախատեսված միջոցների 85.3%-ը: ՀՀ Վարչապետի լիազորությունների իրականացման ապահովման ծրագրի շրջանակներում հատկացված միջոցներն ուղղվել են տասը միջոցառումների իրականացմանը, որոնցից վեցի գծով արձանագրվել է 100% կատարողական: Նշված միջոցառումների շրջանակներում ամբողջությամբ ապահովվել են նախատեսված արդյունքային ցուցանիշները:

2021 թվականի առաջին կիսամյակի համադրելի ցուցանիշի համեմատ ՀՀ Վարչապետի լիազորությունների իրականացման ապահովման ծրագրի ծախսերը նվազել են 5.6%‑ով կամ 196.1 մլն դրամով, որը հիմնականում պայմանավորված է 2021 թվականի առաջին կիսամյակում նախորդ տարվա հարկային պարտավորութունների վճարման և տվյալների փոխանակման միջգերատեսչական կապի ապահովման նպատակով համապատասխանաբար 556 մլն դրամ և 218.7 մլն դրամ միջոցների հատկացմամբ, որոնք 2022 թվականի առաջին կիսամյակում չեն նախատեսվել: Միաժամանակ հարկ է նշել, որ զգալիորեն՝ 152.8%-ով ավելացել են Հայաստանի Հանրապետությունում և արտերկրում ներդրումային և ՊՄԳ ծրագրերի իրականացմանը պետական աջակցության ծախսերը, որոնք կատարվել են նախատեսված ծավալով և կազմել են 986.2 մլն դրամ:

*Տեսչական վերահսկողության* ծրագրի շրջանակներում հաշվետու ժամանակահատվածում օգտագործվել է շուրջ 2.1 մլրդ դրամ կամ նախատեսված միջոցների 85.9%-ը: Հատկացված միջոցներն ուղղվել են տասնմեկ միջոցառումների իրականացմանը, որոնցից երկուսի գծով արձանագրվել է 100% կատարողական: Շեղումը հիմնականում առաջացել է առողջապահության, սննդամթերքի անվտանգության, քաղաքաշինության և ճարտարապետության ու բնապահպանության բնագավառներում վերահսկողության ծառայությունների գծով ծախսերում՝ պայմանավորված տեսչական մարմինների աշխատակազմերի հաստիքների ոչ լրիվ համալրմամբ, ապրանքների և ծառայությունների գնման մրցույթների ոչ ամբողջ ծավալով իրականացմամբ, մրցույթների արդյունքում ապրանքների և ծառայությունների՝ նախատեսվածից ցածր գներով ձեռքբերմամբ, ինչպես նաև անբարենպաստ եղանակային պայմանների հետևանքով գործուղումների՝ նախատեսվածից պակաս քանակով: Հիմնականում նշված միջոցառումների շրջանակներում կատարված ծախսերի աճով է պայմանավորված նախորդ տարվա առաջին կիսամյակի համեմատ Տեսչական վերահսկողության ծրագրի գծով ծախսերի 8.5% (162.5 մլն դրամ) աճը:

Հաշվետու կիսամյակում *Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման* ծրագրի ծախսերը կազմել են շուրջ 602.5 մլն դրամ կամ ծրագրային ցուցանիշի 32%-ը: Շեղումը հիմնականում պայմանավորված է Հայաստանի Հանրապետության շահերի ներկայացմանն ու պաշտպանությանն ուղղված փաստաբանական, իրավաբանական ծառայությունների գծով ծախսերի կատարողականով: Հաշվետու ժամանակահատվածում նշված միջոցառման շրջանակներում տրամադրվող իրավական խորհրդատվական և տեղեկատվական ծառայությունների թիվը կազմել է 5՝ նախատեսված 7‑ի դիմաց՝ պայմանավորված հաշվետու ժամանակահատվածում ներկայացված վճարման փաստաթղթերի քանակով: Նշված միջոցառման շրջանակներում օգտագործվել է նախատեսված միջոցների 33%-ը՝ շուրջ 547.6 մլն դրամ: Հիմնականում նշված միջոցառման ծախսերի նվազմամբ է պայմանավորված նախորդ տարվա առաջին կիսամյակի համեմատ Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման ծրագրի ծախսերի 38.6% (378.2 մլն դրամ) նվազումը:

ՀՀ Վարչապետի աշխատակազմի կողմից իրականացված այլ ծրագրերից 2022 թվականի առաջին կիսամյակում *Հանրային իրազեկման* ծրագրի շրջանակներում օգտագործվել է 386.7 մլն դրամ կամ նախատեսված միջոցների 73.1%-ը: Շեղումը հիմնականում պայմանավորված է միջազգային լրատվամիջոցներում պետական լրատվական գործակալության ցիտման ինդեքսի և ՀՀ-ի վերաբերյալ օբյեկտիվ տեղեկատվության տարածման աջակցության համար նախատեսված 127 մլն դրամ միջոցները չօգտագործելու հանգամանքով: Վերջինս պայմանավորված է ՀՀ կառավարության որոշմամբ հատկացված միջոցները տրամադրելու նպատակով «Արմենպրես» գործակալության հետ դրամաշնորհային պայմանագրի կնքման ժամկետով (հունիսի 27), որի հետևանքով վճարումները կատարվել են հուլիսի սկզբին: Հանրային իրազեկման ծրագրի շրջանակներում հատկացված միջոցներն ուղղվել են հինգ միջոցառումների իրականացմանը, որոնցից երեքի գծով արձանագրվել է 100% կատարողական: Մասնավորապես՝ 200.2 մլն դրամն ուղղվել է կառավարության գործունեության լուսաբանման, թեմատիկ վերլուծությունների և ԶԼՄ-ների ամենօրյա մշտադիտարկման նպատակով հանրային իրազեկման և հասարակական-քաղաքագիտական հետազոտությունների միջոցառման իրականացմանը: Միջոցառման շրջանակներում նախատեսված արդյունքային ցուցանիշների գծով հիմնականում արձանագրվել է գերակատարում, ինչը պայմանավորված է հաշվետու ժամանակահատվածում ՀՀ շահերին առնչվող միջազգային, ներքաղաքական և արտաքին քաղաքական ակտիվ գործընթացներով, ինչպես նաև զեկուցման ենթակա հրատապ թեմաների աճով: 116.8 մլն դրամ ուղղվել է ԱՊՀ երկրներում հեռուստառադիոծրագրերի հեռարձակման համար «Միր» միջպետական հեռուստառադիոընկերության ՀՀ մասնաբաժնի վճարմանը: 9 մլն դրամն ուղղվել է պատմության, մշակույթի, ազգագրության վերաբերյալ տեղեկատվության ուսումնասիրությունների իրականացմանը: Նախորդ տարվա առաջին կիսամյակի համեմատ Հանրային իրազեկման ծրագրի գծով ծախսերը նվազել են 20.3%-ով կամ 98.3 մլն դրամով` հիմնականում պայմանավորված հանրային իրազեկման և հասարակական-քաղաքագիտական հետազոտությունների միջոցառման գծով ծախսերի 30.5% (87.9 մլն դրամ) նվազմամբ:

*ՀՀ սահմանադրական դատարանի* *գործունեության ապահովմանը* 2022 թվականի առաջին կիսամյակում տրամադրվել է 281.6 մլն դրամ՝ ապահովելով 93.3% կատարողական: Միջոցները հիմնականում ուղղվել են ՀՀ սահմանադրական դատարանի գործունեության և սահմանադրական արդարադատության ապահովման միջոցառմանը, որի ծախսերը կազմել են 280.6 մլն դրամ կամ ծրագրված ցուցանիշի 94.1%-ը` պայմանավորված տնտեսումներով: 2021 թվականի համեմատ ՀՀ սահմանադրական դատարանի ծախսերն աճել են 12.7%-ով կամ 31.7 մլն դրամով, որը մեծ մասամբ պայմանավորված է աշխատանքի վարձատրության ծախսերի աճով՝ հիմնականում կապված աշխատողների թվաքանակի ավելացման հետ:

*Բարձրագույն դատական խորհրդին* 2022 թվականի առաջին կիսամյակում ՀՀ պետական բյուջեից տրամադրվել է 5.1 մլրդ դրամ՝ ապահովելով կիսամյակային ծրագրի 89.1% կատարողական: Միջոցներն ուղղվել են *Դատական իշխանության գործունեության ապահովման և իրականացման* ծրագրին: Գրեթե բոլոր միջոցառումներում առկա շեղումները հիմնականում պայմանավորված են շարունակական ծախսերի խնայողությամբ և թափուր հաստիքների առկայությամբ: 2021 թվականի նույն ժամանակահատվածի համեմատ Բարձրագույն դատական խորհրդի ծախսերն աճել են 8.7%-ով կամ 413.8 մլն դրամով՝ հիմնականում պայմանավորված դատավորների հաստիքների ավելացման արդյունքում աշխատանքի վարձատրության ծախսերի աճով:

*ՀՀ դատախազությանը* 2022 թվականի առաջին կիսամյակում տրամադրվել է շուրջ 2.8 մլրդ դրամ՝ ապահովելով ծրագրված ցուցանիշի 93%-ը: Հատկացումների հաշվին կատարվել են 2 ծրագրեր՝ *«Փորձաքննության ծառայություններ» և «Դատավարական ղեկավարում և դատախազական հսկողություն»:* Միջոցների գերակշիռ մասը՝ 2.4 մլրդ դրամը, տրամադրվել է Դատական ղեկավարման և դատախազական հսկողության ծրագրին, որը կատարվել է 94%-ով: Նախորդ տարվա առաջին կիսամյակի համեմատ ՀՀ դատախազության ծախսերն աճել են 24.7%‑ով կամ 544.1 մլն դրամով՝ հիմնականում պայմանավորված Քրեական հետապնդման, դատավարական ղեկավարման և դատախազական հսկողության ծառայությունների տրամադրման ծախսերի՝ 16.2% (336.8 մլն դրամ) և Փորձաքննության ծառայությունների տրամադրման ծախսերի 157.2% (196.4 մլն դրամ) աճով:

*ՀՀ տարածքային կառավարման և ենթակառուցվածքների նախարարության* պատասխանա-տվությամբ 2022 թվականի առաջին կիսամյակի ընթացքում կատարվել է պետական բյուջեի 19 ծրագիր՝ նախատեսված 22-ի փոխարեն, որոնց գծով ծախսերը կազմել են 72.4 մլրդ դրամ կամ ծրագրված ցուցանիշի 55.8%‑ը: Ծրագրից շեղումը հիմնականում պայմանավորված է Ճանապարհային ցանցի բարելավման, Քաղաքային զարգացման, Ոռոգման համակարգի առողջացման և Տարածքային զարգացման ծրագրերի կատարողականով: 2021 թվականի նույն ժամանակահատվածի համեմատ ծախսերի աճը հիմնականում պայմանավորված է Ճանապարհային ցանցի բարելավման և Դպրոցների սեյսմիկ անվտանգության մակարդակի բարձրացման ծրագրերի շրջանակներում կատարված ծախսերի ավելացմամբ: Միաժամանակ, նախարարության ընդհանուր ծախսերի աճի վրա զգալի բացասական ազդեցություն է ունեցել Պետական գույքի կառավարման ծրագրի շրջանակներում ոչ ֆինանսական ակտիվների օտարումից մուտքերի աճը, ինչպես նաև Քաղաքային զարգացման ու Ջրամատակարարաման և ջրահեռացման բարելավման ծրագրերի շրջանակներում կատարված ծախսերի նվազումը:

1. *ՀՀ տարածքային կառավարման և ենթակառուցվածքների նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. առաջին կիսամ-յակի փաստ** | **2022թ. առաջին կիսամ-յակի ճշտված պլան** | **2022թ. առաջին կիսամ-յակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2022թ. առաջին կիսամյակը 2021թ. առաջին կիսամյակի նկատմամբ (%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **66,782.3** | **129,660.1** | **72,398.6** | **55.8** | **108.4** | **5,616.3** |
| Ոռոգման համակարգի առողջացում | 7,351.6 | 14,314.4 | 6,946.2 | 48.5 | 94.5 | (405.4) |
| Ճանապարհային ցանցի բարելավում | 9,006.6 | 46,812.1 | 17,427.1 | 37.2 | 193.5 | 8,420.6 |
| Ջրամատակարարաման և ջրահեռացման բարելավում | 3,058.2 | 3,841.2 | 1,511.1 | 39.3 | 49.4 | (1,547.1) |
| Պետական գույքի կառավարում | (72.4) | (2,369.8) | (2,951.6) | 124.5 | 4074.3 | (2,879.1) |
| Քաղաքային զարգացում | 7,039.5 | 13,677.9 | 5,230.4 | 38.2 | 74.3 | (1,809.1) |
| Դպրոցների սեյսմիկ անվտանգության մակարդակի բարձրացման ծրագիր | 1,746.0 | 4,223.2 | 3,825.9 | 90.6 | 219.1 | 2,079.9 |
| Տարածքային զարգացում | 35,697.3 | 41,179.5 | 36,220.5 | 88.0 | 101.5 | 523.3 |
| Այլ ծրագրեր | 2,955.6 | 7,981.6 | 4,188.9 | 52.5 | 141.7 | 1,233.4 |

2022 թվականի առաջին կիսամյակի ընթացքում *Ոռոգման համակարգի առողջացման* ծրագրի շրջանակներում օգտագործվել է նախատեսված միջոցների 48.5%-ը՝ ավելի քան 6.9 մլրդ դրամ: Ծրագրի կատարողականը հիմնականում պայմանավորված է տվյալ բնագավառում արտաքին աջակցությամբ իրականացվող վարկային և դրամաշնորհային ծրագրերի կատարողականով: Մասնավորապես.

* Եվրասիական զարգացման բանկի աջակցությամբ իրականացվող ոռոգման համակարգերի զարգացման ծրագրի շրջանակներում առաջին կիսամյակում հիմնանորոգվել է 50.4 կմ երկարությամբ ոռոգման ցանց՝ նախատեսված 73.4 կմ-ի փոխարեն: Ծրագրի շրջանակներում օգտագործվել է 2 մլրդ դրամ կամ նախատեսված միջոցների 71%-ը՝ հիմնականում պայմանավորված 2 շինարարական կազմակերպությունների կողմից որոշ աշխատանքների հետաձգմամբ, քանի որ ոռոգման սեզոնում հնարավոր չի եղել աշխատանքների կատարումը.
* Ֆրանսիայի Հանրապետության կառավարության աջակցությամբ իրականացվող Վեդու ջրամբարի կառուցման վարկային ծրագրի շրջանակներում կառուցվել է 8.5 մետր երկարությամբ պատվար՝ նախատեսված 14 մետրի դիմաց. տարբերությունը պայմանավորված է աշխատանքների կատարման դիմաց ներակայացված կատարողական ակտն ընդունման փուլում գտնվելու հանգամանքով: Ծրագրի շրջանակներում օգտագործվել է հատկացված միջոցների 60.7%-ը՝ շուրջ 1.5 մլրդ դրամ: Շեղումը շինարարական աշխատանքների մասով հիմնականում պայմանավորված է մեկ կատարողական ակտն ընդունման փուլում գտնվելու հանգամանքով և կանխատեսված ու փաստացի փոխարժեքների տարբերությամբ, իսկ ծրագրի խորհրդատվության և կառավարման ծախսերի մասով՝ դոնորի ընթացակարգերով պայմանավորված՝ խորհրդատվական ծառայության պայմանագրից մեկի՝ նախատեսվածից ուշ ստորագրմամբ: Ֆրանսիայի Հանրապետության կառավարության աջակցությամբ իրականացվող՝ Վեդու ջրամբարի կառուցման դրամաշնորհային ծրագրի շրջանակներում օգտագործվել է հատկացված միջոցների 83.3%-ը՝ 118.8 մլն դրամ: Շեղումը պայմանավորված է կանխատեսված ու փաստացի փոխարժեքների տարբերությամբ.
* Գերմանիայի զարգացման վարկերի բանկի աջակցությամբ իրականացվող Ախուրյան գետի ջրային ռեսուրսների ինտեգրացված կառավարման վարկային և դրամաշնորհային ծրագրերի շրջանակներում օգտագործվել է նախատեսված միջոցների 6.7%-ը՝ 255.1 մլն դրամ վարկային ծրագրի խորհրդատվության և կառավարման բաղադրիչի շրջանակներում: Շեղումը հիմնականում պայմանավորված է նրանով, որ շինարարական աշխատանքների համար հայտարարված մրցույթները գտնվել են գնահատման փուլում, իսկ խորհրդատվական ծառայության մատուցման մասով՝ պայմանագրի ժամկետի երկարաձգման նպատակով ընթացող բանակցություններով.
* Գերմանիայի զարգացման վարկերի բանկի աջակցությամբ իրականացվող Ախուրյան գետի ջրային ռեսուրսների ինտեգրացված կառավարում փուլ 1 ծրագրով Ջրաձոր գյուղի վերաբնակեցման գործողությունների համար ենթակառուցվածքների և բնակելի տների կառուցման նպատակով առաջին կիսամյակում օգտագործվել է նախատեսված միջոցների 12.3%-ը՝ 80.4 մլն դրամ՝ պայմանավորված նախագծանախահաշվային փաթեթների ընդունման և վերաբնակեցման համար փոխհատուցման հարցերով զբաղվող հանձնաժողովի ձևավորման գործընթացով:

Նախատեսված ամբողջ ծավալով՝ 800 մլն դրամի չափով ֆինանսական աջակցություն է տրամադրվել ոռոգում-ջրառ իրականացնող կազմակերպություններին, որոնց միջոցով ապահովվել է 388.9 մլն մ3 ջրամատակարարում: Նախատեսված 2 մլրդ դրամի չափով ֆինանսական աջակցություն է տրամադրվել ոռոգման ծառայություններ մատուցող ընկերություններին, որոնց միջոցով ոռոգվել է 78,654.0 հա հողատարածք: Ոռոգման համակարգերի հիմնանորոգման համար հատկացված 295.6 մլն դրամը չի օգտագործվել, քանի որ նյութերի գների բարձրացման արդյունքում նախագծային փաստաթղթերի վերանայման անհրաժեշտություն է առաջացել, որից հետո հայտարարվել է նոր բաց մրցույթ:

2021 թվականի առաջին կիսամյակի համեմատ Ոռոգման համակարգի առողջացման ծրագրի ծախսերը նվազել են 5.5%-ով կամ 405.4 մլն դրամով՝ հիմնականում պայմանավորված հաշվետու ժամանակահատվածում ոռոգման համակարգի առողջացմանն աջակցության նպատակով միջոցներ չհատկացվելու, ինչպես նաև ոռոգում-ջրառ իրականացնող կազմակերպություններին ֆինանսական աջակցության և Ֆրանսիայի Հանրապետության կառավարության աջակցությամբ իրականացվող Վեդու ջրամբարի կառուցման ծրագրի շրջանակներում կատարված ծախսերի նվազմամբ:

Հաշվետու ժամանակահատվածում *Ճանապարհային ցանցի բարելավման* ծրագրին ուղղվել է 17.4 մլրդ դրամ՝ կազմելով ծրագրված ցուցանիշի 37.2%-ը: Շեղումը հիմնականում պայմանավորված է արտաքին աջակցությամբ իրականացվող Հյուսիս-հարավ միջանցքի զարգացման ծրագրի կատարողականով:

Հյուսիս-հարավ միջանցքի զարգացման ծրագրի` տարբեր դոնորների աջակցությամբ իրականացվող միջոցառումների շրջանակներում օգտագործվել է նախատեսված միջոցների 14.9%‑ը` 3.9 մլրդ դրամ: Մասնավորապես՝ «Եվրասիական զարգացման բանկի աջակցությամբ իրականացվող Հյուսիս-հարավ միջանցքի զարգացման ծրագիր» միջոցառման շրջանակներում նախատեսված 7.6 մլրդ դրամը չի օգտագործվել, քանի որ կապալառուի ընտրության մրցութային փաթեթը գտնվել է փորձագետի կողմից ուսումնասիրության փուլում: Եվրոպական ներդրումային բանկի աջակցությամբ իրականացվող Հյուսիս-հարավ միջանցքի զարգացման միջոցառումների շրջանակներում օգտագործվել է նախատեսված միջոցների 32.1%-ը՝ 1.5 մլրդ դրամ: Խորհրդատվական ծառայությունների գծով ծախսերի ցածր կատարողականը պայմանավորված է այն հանգամանքով, որ տեխնիկական վերահսկողի կողմից ներկայացված կատարողականները գտնվել են ստուգման և հաստատման փուլում: Դրամաշնորհային միջոցառման շրջանակներում շինարարական աշխատանքները չեն կատարվել և նախատեսված 360 մլն դրամը չի օգտագործվել՝ պայմանավորված ԵՆԲ-ի կողմից ֆինանսավորում չհատկացվելու հանգամանքով: Վարկային միջոցառման շրջանակներում օգտագործվել է նախատեսված միջոցների 33.4%-ը՝ 1.3 մլրդ դրամ, որը պայմանավորված է այն հանգամանքով, որ ծրագիրը դադարեցվել էր կապալառուի հանդեպ ունեցած պարտքի պատճառով: ՀՀ կառավարության որոշմամբ պետական բյուջեից պարտքի մարման նպատակով հատկացվել է գումար՝ հետագայում այն վարկային միջոցների հաշվին վերականգնելու պայմանով, որից հետո՝ հունիսի 8-ին, աշխատանքները վերսկսվել են: Միջոցառման շրջանակներում վերականգնվել է Լանջիկ-Գյումրի ճանապարհի 1 կմ հատված: Ասիական զարգացման բանկի աջակցությամբ իրականացվող Հյուսիս-հարավ միջանցքի զարգացման վարկային ծրագրի 2-րդ տրանշի շրջանակներում օգտագործվել է նախատեսված միջոցների 5%-ը՝ 323.1 մլն դրամ՝ պայմանավորված շինարարական աշխատանքների համար նախատեսված մրցույթներն ավարտված չլինելու, ինչպես նաև խորհրդատվական ծառայությունների գծով կատարողական ակտերը ստուգման և հաստատման փուլում գտնվելու հանգամանքներով: Նույն ծրագրի 3-րդ տրանշի շրջանակներում օգտագործվել է 1.7 մլրդ դրամ կամ նախատեսված միջոցների 37.8%-ը՝ պայմանավորված եղանակային պայմաններով, որոնց հետևանքով աշխատանքների տեմպը դանդաղել էր: Միջոցառման շրջանակներում Թալին-Լանջիկ 71+500կմ-90+200կմ հատվածում իրականացվել են 16 կմ երկարությամբ ճանապարհահատվածի կառուցման աշխատանքներ:

Պետական նշանակության ավտոճանապարհների հիմնանորոգման միջոցառման շրջանակներում 2022 թվականի առաջին կիսամյակի ընթացքում օգտագործվել է նախատեսված միջոցների 74%-ը՝ 6.8 մլրդ դրամ: Կատարողականը պայմանավորված է նրանով, որ եղանակային անբարենպաստ պայմանների պատճառով որոշ շինարարական աշխատանքներ հետաձգվել են և վերսկսվել մայիսին, իսկ որոշ մասը հետաձգվել է գնման գործընթացի ժամանակատարության պատճառով:

Հայաստան-Վրաստան սահմանային տարածաշրջանային ճանապարհի բարելավման ծրագրի շրջանակներում ԱԶԲ և ԵՆԲ աջակցությամբ իրականացվող միջոցառումների շրջանակներում իրականացվել է ճանապարհների վրա վտանգավոր 12 կետերի վերացում, և վերականգնվել է 47.53 կմ ճանապարհահատված, օգտագործվել է 2.2 մլրդ դրամ կամ նախատեսված միջոցների 54.9%-ը: Շեղումը հիմնականում պայմանավորված է նրանով, որ կապալառուների կողմից ներկայացված կատարողականները գտնվել են «Ճանապարհային դեպարտամենտ» հիմնադրամի կողմից ստուգման և հաստատման փուլում:

Միջպետական և հանրապետական նշանակության ավտոճանապարհների պահպանման և անվտանգ երթևեկության ծառայությունների շրջանակներում հաշվետու ժամանակահատվածում իրականացվել են ընդհանուր օգտագործման ավտոմոբիլային ճանապարհների ընթացիկ ձմեռային (3288 կմ) և ամառային (2905 կմ) պահպանման, թունելների (3 հատ), կամուրջների (5 հատ) և մետաղական արգելափակոցների պահպանման և վերականգնման (790 կմ) աշխատանքներ: Միջոցառման ծախսերը կազմել են 2.7 մլրդ դրամ կամ կիսամյակային ծրագրի 63.7%-ը: Շեղումը հիմնականում պայմանավորված է նրանով, որ որոշ կատարողականներ ներկայացվել են հունիսի վերջին, և վճարումները կատարվել են հուլիս ամսին:

2021 թվականի առաջին կիսամյակի համեմատ Ճանապարհային ցանցի բարելավման ծրագրի շրջանակներում կատարված ծախսերն աճել են 93.5%-ով կամ 8.4 մլրդ դրամով՝ հիմնականում պայմանավորված պետական նշանակության ավտոճանապարհների հիմնանորոգման ծախսերի և արտաքին աջակցությամբ իրականացվող ծրագրերի շրջանակներում կատարված ծախսերի աճով։

2022 թվականի առաջին կիսամյակի ընթացքում *Ջրամատակարարման և ջրահեռացման բարելավման* ծրագրի շրջանակներում օգտագործվել է նախատեսված միջոցների 39.3%-ը՝ 1.5 մլրդ դրամ: Ծրագրի ծախսերն իրականացվել են արտաքին աջակցությամբ: Մասնավորապես՝ Գերմանիայի զարգացման վարկերի բանկի աջակցությամբ իրականացվող ջրամատակարարման և ջրահեռացման ենթակառուցվածքների վերականգնման ծրագրի երրորդ փուլի շրջանակներում օգտագործվել է 559.4 մլն դրամ՝ կազմելով ծրագրված ցուցանիշի 28.3%-ը: Ծրագրի շրջանակներում նորոգվել է 34.2 կմ երկարությամբ ջրագիծ՝ նախատեսված 84.7 կմ-ի փոխարեն, 2.7 կմ կոյուղագիծ՝ նախատեսված 2.6 կմ-ի փոխարեն և իրականացվել է 100 տնային միացում՝ նախատեսված 1990 հատի փոխարեն: Եվրոպական ներդրումային բանկի աջակցությամբ իրականացվող ջրամատակարարման և ջրահեռացման ենթակառուցվածքների վերականգնման ծրագրի երրորդ փուլի շրջանակներում նորոգվել է 40.6 կմ երկարությամբ ջրագիծ՝ նախատեսված 49.4 կմ-ի փոխարեն, 3.3 կմ կոյուղագիծ՝ նախատեսված 1.6 կմ-ի փոխարեն և իրականացվել է 265 տնային միացում՝ նախատեսված 1161 հատի փոխարեն: Ծրագրի շրջանակներում օգտագործվել է 659.3 մլն դրամ՝ կազմելով ծրագրված ցուցանիշի 59.2%-ը: Շեղումը վերոնշյալ երկու ծրագրերում պայմանավորված է այն հանգամանքով, որ, եղանակային անբարենպաստ պայմաններից ելնելով՝ 2 պայմանագրերի շրջանակներում նախատեսված աշխատանքները ձմեռային դադարից հետո վերսկսվել են ուշացումով: Հիմնականում նշված ծրագրերի շրջանակներում կատարված ծախսերի նվազմամբ պայմանավորված՝ նախորդ տարվա առաջին կիսամյակի համեմատ Ջրամատակարարման և ջրահեռացման բարելավման ծրագրի ծախսերը նվազել են 50.6%-ով կամ 1.5 մլրդ դրամով։

*Պետական գույքի կառավարման* ծրագրի գծով փաստացի ցուցանիշը կազմել է շուրջ ‑3 մլրդ դրամ՝ 24.5%-ով գերազանցելով ծրագրված ցուցանիշը, որը պայմանավորված է ոչ ֆինանսական ակտիվների օտարումից ծրագրվածից ավել մուտքերով: 2022 թվականի առաջին կիսամյակի ընթացքում Պետական գույքի կառավարման ծրագրի շրջանակներում կատարվել են 602.6 մլն դրամ ծախսեր՝ կազմելով ծրագրված ցուցանիշի 95.6%-ը, որը մասամբ պայմանավորված է հունիս ամսվա որոշ ծառայությունների դիմաց վճարման հայտերի մի մասը հուլիս ամսին ներկայացվելու հանգամանքով: Ոչ ֆինանսական ակտիվների օտարումից ստացվել է շուրջ 3.6 մլրդ դրամ՝ 18.5%-ով գերազանցելով կանխատեսված ցուցանիշը: Նախորդ տարվա ցուցանիշի համեմատ Պետական գույքի կառավարման ծրագրի ծախսերն աճել են 5.3%-ով, իսկ ոչ ֆինանսական ակտիվների օտարումից մուտքերը՝ 5.5 անգամ:

*Քաղաքային զարգացման* ծրագրի շրջանակներում 2022 թվականի առաջին կիսամյակի ընթացքում օգտագործվել է 5.2 մլրդ դրամ կամ նախատեսված միջոցների 38.2%-ը: Ծրագրի կատարողականը հիմնականում պայմանավորված է տվյալ բնագավառում արտաքին աջակցությամբ իրականացվող վարկային և դրամաշնորհային ծրագրերի կատարողականով:

Ասիական զարգացման բանկի աջակցությամբ իրականացվող քաղաքային ենթակառուցվածքների և քաղաքի կայուն զարգացման ներդրումային ծրագրի շրջանակներում օգտագործվել է նախատեսված միջոցների 22.5%-ը՝ 1.2 մլրդ դրամ, որը հիմնականում պայմանավորված է բնակիչների հետ առկա դատական վեճերի և եղանակային անբարենպաստ պայմանների պատճառով աշխատանքների դանդաղ ընթացքով, ինչպես նաև այն հանգամանքով, որ շինարարական աշխատանքների հսկողության ծառայությունների դիմաց վճարումները տեղափոխվել են երրորդ եռամսյակ:

Արևելյան Եվրոպայի էներգախնայողության և շրջակա միջավայրի գործընկերության տարածաշրջանային հիմնադրամի աջակցությամբ իրականացվող Երևան քաղաքի հանրային տրանսպորտի նոր երթուղային ցանցի շարժակազմի ներդրման ֆինանսական աջակցության դրամաշնորհային ծրագրի շրջանակներում նախատեսված 580 մլն դրամը չի օգտագործվել՝ պայմանավորված համաձայնագրերն ուժի մեջ մտած չլինելու հանգամանքով:

Եվրոպական միության հարևանության ներդրումային բանկի աջակցությամբ իրականացվող Երևանի մետրոպոլիտենի վերակառուցման երկրորդ դրամաշնորհային ծրագրի շրջանակներում նախատեսված աշխատանքները հիմնականում կատարվել են, սակայն նախատեսված 749.2 մլն դրամը չի օգտագործվել, ինչը պայմանավորված է նրանով, որ ՎԶԵԲ-ի առաջարկով վճարումները կատարվել են ՎԶԵԲ-ից ստացված վարկային միջոցների մնացորդից:

ՎԶԵԲ աջակցությամբ իրականացվող Գյումրու քաղաքային ճանապարհների ծրագրի շրջանակներում առաջին կիսամյակում նախատեսված աշխատանքները հիմնականում կատարվել են, օգտագործվել է 182.1 մլն դրամ կամ նախատեսված միջոցների 15.4%-ը՝ հիմնականում պայմանավորված վարկային և դրամաշնորհային միջոցների հասանելիության ժամկետի սպառմամբ, որի երկարաձգումը գտնվել է ստորագրման փուլում:

Երևան քաղաքի փողոցների ճանապարհաշինարարական աշխատանքների շրջանակներում հաշվետու ժամանակահատվածում վերանորոգվել են Երևան քաղաքի 163 փողոց (197,401.4 մ2), 18 մայթեր, բակային տարածքներ և միջբակային տարածքներ, ճաքալցվել է 8 փողոց: Միջոցառման շրջանակներում օգտագործվել է 1.1 մլրդ դրամ կամ առաջին կիսամյակի համար նախատեսված միջոցների 61.5%-ը, որը հիմնականում պայմանավորված է եղանակային անբարենպաստ պայմանների պատճառով աշխատանքների դանդաղ ընթացքով:

Նախորդ տարվա համեմատ Քաղաքային զարգացման ծրագրի շրջանակներում կատարված ծախսերը նվազել են 25.7%-ով կամ 1.8 մլրդ դրամով՝ հիմնականում պայմանավորված արտաքին աջակցությամբ իրականացվող վարկային և դրամաշնորհային ծրագրերի շրջանակներում կատարված ծախսերի նվազմամբ։

Հաշվետու ժամանակահատվածում *Դպրոցների սեյսմիկ անվտանգության մակարդակի բարձրացման ծրագիրն* իրականացվել է Ասիական զարգացման բանկի աջակցությամբ: Ծրագիրն օժանդակում է Աղետների ռիսկի նվազեցման ազգային ծրագրի իրականացմանը՝ բարելավելով դպրոցների սեյսմիկ անվտանգությունը, որպեսզի նվազեցվեն դպրոցներում հնարավոր զոհերը և վնասները երկրաշարժերի ժամանակ։ Ծրագրի շրջանակներում շինարարական աշխատանքներ են տարվել նախատեսված 22 դպրոցներում: Դպրոցների սեյսմիկ անվտանգության մակարդակի բարձրացման ծրագրի շրջանակներում օգտագործվել է 3.8 մլրդ դրամ՝ ապահովելով ծրագրային ցուցանիշի 90.6% կատարողական: Շեղումը հիմնականում պայմանավորված է նրանով, որ որոշ կատարողական ակտեր ներկայացվել են հունիսի վերջին և գտնվել են հաստատման փուլում։ Նախորդ տարվա նույն ժամանակահատվածի համեմատ Դպրոցների սեյսմիկ անվտանգության մակարդակի բարձրացման ծրագրի շրջանակներում կատարված ծախսերն աճել են 2.2 անգամ կամ 2.1 մլրդ դրամով:

*Տարածքային զարգացման ծրագրի* շրջանակներում 2022 թվականի առաջին կիսամյակում օգտագործվել է նախատեսված միջոցների 88%-ը՝ 36.2 մլրդ դրամ: Շեղումը հիմնականում պայմանավորված է ենթակառուցվածքների զարգացման նպատակով ՀՀ մարզերին սուբվենցիաների տրամադրման ծախսերի կատարողականով: Սուբվենցիոն ծրագրերն ուղղված են համայնքներում կապիտալ ներդրումներին, մասնավորապես՝ համայնքներում փողոցների, այգիների, պուրակների, խաղահրապարակների բարեկարգմանը, համայնքային շենքերի, մշակութային տների, մանկապարտեզների, հանդիսությունների սրահների կառուցմանն ու նորոգմանը, խմելու, կոյուղու, ոռոգման համակարգերի կառուցմանն ու նորոգմանը, գիշերային լուսավորության անցկացմանը, բնակավայրերի գազաֆիկացմանը, բազմաբնակարան շենքերի ընդհանուր բաժնային սեփականության գույքի վերանորոգմանը, գյուղատնտեսական և կոմունալ ծառայութունների համար մեքենասարքավորումների, ինչպես նաև գույքի ձեռքբերմանը։ Նշված միջոցառման շրջանակներում օգտագործվել է նախատեսված միջոցների 40.8%-ը կամ շուրջ 3.3 մլրդ դրամ` պայմանավորված նրանով, որ վճարումների համար անհրաժեշտ փաստաթղթերը գտնվել են հավաքման փուլում: Նախատեսված 273 (որոնցից 70-ը՝ խոշորացված) համայնքից փաստաթղթերը ներկայացվել են 119-ի կողմից:

Տարածքային զարգացման ծրագրին հատկացված միջոցների հիմանական մասը՝ 32.2 մլրդ դրամը կազմել է տեղական ինքնակառավարման մարմիններին ֆինանսական աջակցությունը՝ պետական բյուջեից համայնքների բյուջեներին ֆինանսական համահարթեցման սկզբունքով տրվող դոտացիաները և օրենքների կիրարկման արդյունքում համայնքների բյուջեների կորուստների փոխհատուցման ծախսերը, որոնք տրամադրվել են նախատեսված ծավալով:

Նախորդ տարվա համեմատ Տարածքային զարգացման ծրագրի շրջանակներում կատարված ծախսերն աճել են 1.5%-ով կամ 523.3 մլն դրամով: Աճը հիմնականում պայմանավորված է ենթակառուցվածքների զարգացման նպատակով ՀՀ մարզերին տրամադրված սուբվենցիաների 88.4% (1.5 մլրդ դրամ) աճով։

2022 թվականի առաջին կիսամյակում ՀՀ տարածքային կառավարման և ենթակառուցվածքների նախարարության պատասխանատվությամբ իրականացվող այլ ծրագրերից *Սոցիալական ներդրումների և տեղական զարգացման ծրագրի* իրականացման համար օգտագործվել է շուրջ 1.3 մլրդ դրամ՝ ապահովելով 51% կատարողական: Շեղումը զգալիորեն պայմանավորված է Համաշխարհային բանկի աջակցությամբ իրականացվող Տարածքային զարգացման հիմնադրամի ծրագրի շրջանակներում ՀՀ տարածքներում ջրագծերի, առողջապահության, կրթության, մշակույթի, հատուկ խնամքի և ենթակառուցվածքների ոլորտի վերականգնման և շինարարության աշխատանքների գծով ծախսերի կատարողականով, որը կազմել է 46.8%՝ 588.5 մլն դրամ՝ պայմանավորված համապատասխան որակի հայտեր չներկայացվելու պատճառով 3 մրցույթի չկայացմամբ: Սոցիալական ներդրումների և տեղական զարգացման ծրագրի ցածր կատարողականը պայմանավորված է նաև Համաշխարհային բանկի աջակցությամբ իրականացվող Սոցիալական ներդրումների և տեղական զարգացման ծրագրի լրացուցիչ ֆինանսավորման վարկի շրջանակներում ՀՀ համայնքային և միջհամայնքային ենթակառուցվածքների որակի, օգտագործման և հասանելիության բարելավման ծախսերի կատարողականով, որը կազմել է 29.7% կամ 184.1 մլն դրամ՝ պայմանավորված մրցութային գործընթացի երկարաձգմամբ:

Նախորդ տարվա նույն ժամանակահատվածի համեմատ Սոցիալական ներդրումների և տեղական զարգացման ծրագրի ծախսերն աճել են 37.9%-ով կամ 356.9 մլն դրամով՝ հիմնականում պայմանավորված ԱՄՆ ՄԶԳ աջակցությամբ իրականացվող Տեղական ինքնակառավարման բարեփոխումների դրամաշնորհային ծրագրի շրջանակներում ՀՀ խոշորացվող համայնքներում հանրային ծառայությունների բարելավման, ընդլայնման, միջհամայնքային ենթածրագրերի նախագծման, ընտրության և իրականացման միջոցառման ծախսերի 4.5 անգամ (303 մլն դրամ) աճով:

Հաշվետու ժամանակահատվածում *Կոշտ թափոնների կառավարման ծրագրի* շրջանակներում օգտագործվել է նախատեսված միջոցների 8.4%-ը՝ 112.3 մլն դրամ: Շեղումը հիմնականում պայմանավորված է Վերակառուցման և զարգացման եվրոպական բանկի աջակցությամբ իրականացվող Կոտայքի և Գեղարքունիքի մարզի կոշտ թափոնների կառավարման դրամաշնորհային ծրագրի կատարողականով, որի շրջանակներում օգտագործվել է 88.7 մլն դրամ կամ նախատեսված միջոցների 10.3%-ը: Ցածր կատարողականը պայմանավորված է այն հանգամանքով, որ մշակված սխեմաները գտնվել են խորհրդատուների հետ քննարկման փուլում, և նախատեսվում է վճարում կատարել աղբահանության սխեմաների ընդունումից հետո: ՎԶԵԲ-ի, Եվրոպական միության հարևանության ներդրումային գործիքի և Արևելյան եվրոպայի էներգախնայողության և բնապահպանական գործընկերության ֆոնդի աջակցությամբ իրականացվող Երևանի կոշտ թափոնների կառավարման դրամաշնորհային ծրագրերի շրջանակներում օգտագործվել է նախատեսված միջոցների 5%-ը՝ 23.6 մլն դրամ՝ հիմնականում պայմանավորված մրցույթի գնահատման գործընթացի երկարաձգմամբ: Նախորդ տարվա առաջին կիսամյակի համեմատ Կոշտ թափոնների կառավարման ծրագրի ծախսերը նվազել են 27.9%-ով կամ 43.5 մլն դրամով, որը պայմանավորված է ՎԶԵԲ աջակցությամբ իրականացվող Կոտայքի և Գեղարքունիքի մարզերի կոշտ թափոնների կառավարման դրամաշնորհային ծրագրի ծախսերի 43% (67.1 մլն դրամ) նվազմամբ:

*ՀՀ առողջապահության նախարարության* պատասխանատվությամբ 2022 թվականի առաջին կիսամյակի ընթացքում կատարվել են 12 ծրագրեր, որոնց ուղղվել է 57.8 մլրդ դրամ՝ ապահովելով ծրագրված ցուցանիշի 92.3%-ը։ Շեղումը հիմնականում պայմանավորված է «Հանրային առողջության պահպանում», «Առողջապահության համակարգի արդիականացման և արդյունավետության բարձրացման ծրագիր», «Առողջապահության ոլորտում պետական քաղաքականության մշակում, ծրագրերի համակարգում և մոնիտորինգ» և «Սոցիալապես անապահով և առանձին խմբերի անձանց բժշկական օգնություն» ծրագրերի կատարողականով: 2021 թվականի նույն ժամանակահատվածի համեմատ առողջապահության նախարարության ծախսերը նվազել են 4.8%‑ով կամ 2.9 մլրդ դրամով՝ հիմնականում պայմանավորված Հանրային առողջության պահպանման ծրագրի շրջանակներում կատարված ծախսերի նվազմամբ:

1. *ՀՀ առողջապահության նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. առաջին կիսամ-յակի փաստ** | **2022թ.**  **առաջին կիսամ-յակի ճշտված պլան** | **2022թ. առաջին կիսամ-յակի փաստ** | **Կատարո-ղականը առաջին կիսամյակի ճշտված պլանի նկատմամբ**  **(%)** | **2022թ առաջին կիսամյակը 2021թ. առաջին կիսամյակի նկատմամբ**  **(%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **60,718.1** | **62,620.8** | **57,798.2** | **92.3** | **95.2** | **(2,919.8)** |
| Հանրային առողջության պահպանում | 14,949.2 | 12,738.9 | 11,472.4 | 90.1 | 76.7 | (3,476.7) |
| Առողջության առաջնային պահպանում | 11,673.7 | 11,697.7 | 11,630.8 | 99.4 | 99.6 | (42.9) |
| Մոր և մանկան առողջության պահպանում | 7,395.1 | 7,372.1 | 7,299.5 | 99.0 | 98.7 | (95.6) |
| Ոչ վարակիչ հիվանդությունների բժշկական օգնության ապահովում | 6,572.5 | 6,457.2 | 6,350.7 | 98.3 | 96.6 | (221.8) |
| Սոցիալապես անապահով և առանձին խմբերի անձանց բժշկական օգնություն | 13,500.0 | 13,550.4 | 12,686.1 | 93.6 | 94.0 | (813.9) |
| Այլ ծրագրեր | 6,627.7 | 10,804.4 | 8,358.8 | 77.4 | 126.1 | 1,731.1 |

2022 թվականի առաջին կիսամյակի ընթացքում շուրջ 11.5 մլրդ դրամ տրամադրվել է *Հանրային առողջության պահպանման* ծրագրին` կազմելով ծրագրային ցուցանիշի 90.1%‑ը: Շեղումը հիմնականում պայմանավորված է ծրագրի ծախսերում մեծ տեսակարար կշիռ ունեցող Հայաստանի Հանրապետությունում կորոնավիրուսային վարակի (COVID-19) կանխարգելման, վերահսկման, բուժման և այլ համալիր միջոցառումների իրականցման ծախսերի կատարողականով, որը կազմել է շուրջ 8.6 մլրդ դրամ կամ 88.2%: Վերջինս պայմանավորված է, որ ՀՀ կառավարության որոշումը, որի համաձայն միջոցառմանը հատկացվել են լրացուցիչ 2.1 մլրդ դրամ միջոցներ, ընդունվել է հաշվետու ժամանակահատվածի վերջում, որի արդյունքում վճարումների մի մասը տեղափոխվել է հաջորդ եռամսյակ:

Իմունականխարգելման ազգային ծրագրի շրջանակներում հաշվետու ժամանակահատվածում իրականացվել է 431503 պատվաստում՝ կանխատեսված 585600-ի դիմաց։ Պատվաստումների՝ կանխատեսվածի համեմատ ցածր փաստացի թիվը հիմնականում պայմանավորված է դիմելիությամբ։ Իմունականխարգելման ազգային ծրագրի ծախսերը կազմել են 1.8 մլրդ դրամ` ապահովելով 94.5% կատարողական: Ցածր կատարողականը պայմանավորված է պատվաստումների թվով, ինչպես նաև պահեստում պատվաստանյութերի առկայությամբ, որի արդյունքում պատվաստանյութերի ձեռքբերումը տեղափոխվել է հաջորդ եռամսյակ:

Ամբողջությամբ օգտագործվել են բնակչության սանիտարահամաճարակային անվտանգության ապահովման և հանրային առողջապահական ծառայությունների համար նախատեսված միջոցները, որոնք կազմել են ավելի քան 1 մլրդ դրամ: Բնակչության սանիտարահամաճարակային անվտանգության ապահովման և հանրային առողջապահական ծառայությունների միջոցառման շրջանակներում կատարվել են 582109 հետազոտություններ` կանխատեսված 231000-ի փոխարեն, մատուցվել են վարակիչ օջախների ախտահանման 1082 ծառայություններ՝ կանխատեսված 2100-ի փոխարեն: Հետազոտությունների փաստացի քանակի գերազանցումը կանխատեսվածի համեմատ պայմանավորված է մոծակների տարածագոտիների ընդլայնմամբ, արևադարձային հիվանդությունների փոխանցողների ՀՀ տարածքում արձանագրումով և բերովի դեպքերի արձանագրման ռիսկի դեմ պայքարի շրջանակներում իրականացված հետազոտությունների քանակի աճով, իսկ վարակիչ օջախների ախտահանման ծառայությունների գծով փաստացի ցածր արդյունքային ցուցանիշը պայմանավորված է ախտահանման ենթակա օջախների փաստացի թվով: Միջոցառման շրջանակներում 2022 թվականի առաջին կիսամյակի ընթացքում ստացվել է նաև պատվաստանյութերի 1409600 դեղաչափ` կանխատեսված 487200-ի փոխարեն, որը պայմանավորված է կորոնավիրուսային հիվանդության դեմ ներկրված պատվաստանյութերի քանակով:

Նախորդ տարվա նույն ժամանակահատվածի համեմատ Հանրային առողջության պահպանման ծրագրի ծախսերը նվազել են 23.3%-ով կամ 3.5 մլրդ դրամով՝ հիմնականում պայմանավորված կորոնավիրուսի համավարակի հետ կապված ծախսերի նվազմամբ:

Հաշվետու ժամանակահատվածում *Առողջության առաջնային պահպանման* ծրագրի շրջանակներում օգտագործվել է ավելի քան 11.6 մլրդ դրամ` կազմելով ծրագրված ցուցանիշի 99.4%‑ը: Միջոցները հիմնականում ուղղվել են ամբուլատոր-պոլիկլինիկական բժշկական օգնության ծառայությունների ձեռքբերմանը: Միջոցառման շրջանակներում բնակչության առողջության առաջնային պահպանման կազմակերպություններում գրանցված անձանց թիվը կազմել է 3085.1 հազար` կանխատեսված 2940 հազարի դիմաց, այդ թվում՝ 18 և ավելի բարձր տարիքի անձանց թիվը՝ 2370.8 հազար՝ կանխատեսված 2244 հազարի դիմաց, մինչև 18 տարեկան անձանց թիվը՝ 714.3 հազար՝ կանխատեսված 696 հազարի դիմաց: Միջոցառման շրջանակներում նաև դպրոցում բժշկական օգնություն և սպասարկում է ստացել 389.7 հազար աշակերտ՝ կանխատեսված 374 հազարի դիմաց, անվճար և արտոնյալ պայմաններով դեղեր ստանալու իրավունք ունեցող անձանց թիվը համապատասխանել է կանխատեսված ցուցանիշին՝ կազմելով 1036871: Փաստացի արդյունքային ցուցանիշների գերազանցումը կանխատեսվածների նկատմամբ պայմանավորված է Էլեկտրոնային առողջապահության միասնական համակարգում փաստացի գրանցված բնակչության թվով: Ամբուլատոր-պոլիկլինիկական բժշկական հաստատություններում իրականացվել են նաև հղիների նախածննդյան և հետծննդյան հսկողության ընթացքում լաբորատոր-գործիքային ախտորոշիչ 348621 հետազոտություններ՝ կանխատեսված 393300-ի դիմաց: Կանխատեսվածից ցածր ցուցանիշը պայմանավորված է ամբուլատոր օղակ դիմելիությամբ։

Նախորդ տարվա նույն ժամանակահատվածի համեմատ Առողջության առաջնային պահպանման ծրագրի ծախսերն էական փոփոխություն չեն կրել:

2022 թվականի առաջին կիսամյակի ընթացքում *Մոր և մանկան առողջության պահպանման* ծրագրի շրջանակներում օգտագործվել է 7.3 մլրդ դրամ` ապահովելով 99% կատարողական: Ծրագրում ընդգրկված են հինգ միջոցառումներ, որոնց գծով արձանագրված որոշակի շեղումները հիմնականում պայմանավորված են առանձին կազմակերպություններում դեպքերի ցածր ցուցանիշով, որոնց ֆինանսավորումն իրականացվել է փաստացի կատարողականի դիմաց, իսկ դեպքերի գերակատարում ունեցող հիմնարկները ֆինանսավորվել են նախատեսվածի չափով` փաստացի կատարողականներից պակաս:

Մանկաբարձական բժշկական օգնության ծառայությունների ձեռքբերման միջոցառման շրջանակներում հաշվետու ժամանակահատվածում մանկաբարձական բժշկական օգնության ծառայություններ են մատուցվել 25748 անձի` կանխատեսված 22252-ի դիմաց, ծնունդների թիվը կազմել է 17526՝ կանխատեսված 15600-ի դիմաց, իսկ կեսարյան հատումների թիվը՝ 6817՝ կանխատեսված 5500-ի դիմաց: 2022 թվականի առաջին կիսամյակում մանկաբարձական բժշկական օգնության ծառայությունների ձեռքբերմանը հատկացվել է շուրջ 2.9 մլրդ դրամ, որն օգտագործվել է ամբողջությամբ:

Երեխաներին բժշկական օգնության ծառայությունների միջոցառման շրջանակներում հաշվետու ժամանակահատվածում ծառայություններից օգտվելու դեպքերի թիվը կազմել է 45760` կանխատեսված 29840-ի դիմաց, ցերեկային ստացիոնար և կարճաժամկետ կամ փոքր ծավալի բուժօգնության դեպքերի թիվը կազմել է 3705` կանխատեսված 2840-ի դիմաց։ Փաստացի արդյունքային ցուցանիշների գերազանցումը կանխատեսվածների նկատմամբ պայմանավորված է սուր շնչառական հիվանդությունների աճի արդյունքում հիվանդանոցային բուժօգնության դեպքերի թվի աճով: 2022 թվականի առաջին կիսամյակի ընթացքում երեխաներին բժշկական օգնության ծառայությունների ձեռքբերմանն ուղղվել է շուրջ 4.1 մլրդ դրամ կամ նախատեսվածի 98.5%-ը:

Նախորդ տարվա նույն ժամանակահատվածի համեմատ Մոր և մանկան առողջության պահպանման ծրագրի գծով ծախսերը նվազել են 1.3%-ով կամ 95.6 մլն դրամով՝ հիմնականում պայմանավորված երեխաներին բժշկական օգնության 2% (82.7 մլն դրամ) և անպտուղ զույգերի համար վերարտադրողական օժանդակ տեխնոլոգիաների կիրառմամբ բժշկական օգնության ծառայությունների գծով ծախսերի 51.1% (59 մլն դրամ) նվազմամբ:

*Ոչ վարակիչ հիվանդությունների բժշկական օգնության ապահովման* ծրագրի շրջանակներում օգտագործվել է շուրջ 6.4 մլրդ դրամ` կազմելով ծրագրված ցուցանիշի 98.3%-ը: Ծրագրի շեղումը հիմնականում պայմանավորված է առանձին կազմակերպություններում դեպքերի ցածր ցուցանիշով, որոնց ֆինանսավորումն իրականացվել է փաստացի կատարողականի դիմաց, իսկ դեպքերի գերակատարում ունեցող հիմնարկները ֆինանսավորվել են նախատեսվածի չափով` փաստացի կատարողականներից պակաս:

Ուռուցքաբանական և արյունաբանական հիվանդությունների բժշկական օգնության ծառայությունների շրջանակներում բուժօգնություն է ստացել 16841 հիվանդ՝ կանխատեսված 10500-ի դիմաց, իսկ վիրաբուժական միջամտությունների թիվը կազմել է 3768՝ կանխատեսված 2500-ի դիմաց: Հաշվետու ժամանակահատվածում ուռուցքաբանական և արյունաբանական հիվանդությունների բժշկական օգնության ծառայությունների ծախսերը կազմել են 1.9 մլրդ դրամ կամ ծրագրված ցուցանիշի 99.1%-ը,

Հոգեկան և նարկոլոգիական հիվանդների բժշկական օգնության ծառայությունների միջոցառման շրջանակներում բուժօգնություն է ստացել 4701 հիվանդ` կանխատեսված 2876-ի դիմաց: Միջոցառման գծով ծախսերը կատարվել են 97%-ով՝ կազմելով 1.3 մլրդ դրամ:

Հեմոդիալիզի և պերիտոնիալ դիալիզի անցկացման ծառայություններին հատկացված միջոցներով պետության կողմից երաշխավորված անվճար հիվանդանոցային բժշկական օգնության և սպասարկման շրջանակներում հաշվետու ժամանակահատվածում իրականացվել է 84520 սեանս` կանխատեսված 69000-ի դիմաց: Կանխատեսվածի համեմատ փաստացի բարձր արդյունքային ցուցանիշները պայմանավորված են բարձր դիմելիությամբ: Հեմոդիալիզի և պերիտոնիալ դիալիզի անցկացման ծառայություններին հատկացված 1.2 մլրդ դրամն ամբողջությամբ օգտագործվել է:

Անհետաձգելի բժշկական օգնության միջոցառման շրջանակներում պետության կողմից երաշխավորված անվճար հիվանդանոցային բժշկական օգնության և սպասարկման շրջանակներում անհետաձգելի բուժօգնություն է ստացել 14298 հիվանդ՝ կանխատեսված 12345-ի դիմաց: Հիվանդների փաստացի թվի գերազանցումը կանխատեսվածի նկատմամբ հիմնականում պայմանավորված է մատուցվող բուժօգնության՝ միջինից ցածր գին ունեցող ծառայությունների տեսակարար կշռի աճով: Անհետաձգելի բժշկական օգնության ծախսերն առաջին կիսամյակում կազմել են 1.2 մլրդ դրամ կամ ծրագրված ցուցանիշի 96.2%-ը:

Նախորդ տարվա առաջին կիսամյակի համեմատ Ոչ վարակիչ հիվանդությունների բժշկական օգնության ապահովման ծրագրի ծախսերը նվազել են 3.4%-ով կամ 221.8 մլն դրամով՝ հիմնականում պայմանավորված հոգեկան և նարկոլոգիական հիվանդների բժշկական օգնության ու անհետաձգելի բժշկական օգնության ծառայությունների ծախսերի համապատասխանաբար 10.8% (155.3 մլն դրամ) և 3.8% (49 մլն դրամ) նվազմամբ։

2022 թվականի առաջին կիսամյակի ընթացքում 12.7 մլրդ դրամ է տրամադրվել *Սոցիալապես անապահով և առանձին խմբերի անձանց բժշկական օգնության* ծրագրին՝ ապահովելով 93.6% կատարողական: Ծրագրում ընդգրկված են հինգ միջոցառումներ, որոնցում արձանագրվել են շեղումներ:

Սոցիալապես անապահով և հատուկ խմբերում ընդգրկվածներին տրամադրվող բժշկական օգնության ծառայությունների շրջանակներում պետության կողմից երաշխավորված անվճար հիվանդանոցային բժշկական օգնություն է ստացել 114438 հիվանդ` կանխատեսված 80000-ի դիմաց: 2022 թվականին առաջին կիսամյակի ընթացքում սոցիալապես անապահով և հատուկ խմբերում ընդգրկվածներին տրամադրվող բժշկական օգնության ծառայությունների ֆինանսավորմանը տրամադրվել է 8.9 մլրդ դրամ` ապահովելով 98.4% կատարողական: Շեղումը հիմնականում պայմանավորված է առանձին կազմակերպություններում դեպքերի ցածր ցուցանիշով, որոնց ֆինանսավորումն իրականացվել է փաստացի կատարողականի դիմաց, իսկ դեպքերի գերակատարում ունեցող հիմնարկները ֆինանսավորվել են նախատեսված չափով` փաստացի կատարողականներից պակաս:

Զինծառայողների, ինչպես նաև փրկարար ծառայողների և նրանց ընտանիքների անդամների համար բժշկական օգնության ծառայությունների գծով պետության կողմից երաշխավորված անվճար հիվանդանոցային բժշկական օգնության և սպասարկման շրջանակներում բուժօգնություն է մատուցվել 29282 հիվանդի՝ կանխատեսված 19850-ի դիմաց: Կանխատեսվածի համեմատ փաստացի բարձր արդյունքային ցուցանիշը պայմանավորված է բուժօգնության՝ միջինից ցածր գին ունեցող ծառայությունների ծավալի աճով: Միջոցառումն իրականացվում է չսահմանափակվող բյուջեի սկզբունքով: Զինծառայողների, ինչպես նաև փրկարար ծառայողների և նրանց ընտանիքների անդամների համար բժշկական օգնության ծառայությունների ծախսերը կազմել են շուրջ 2.6 մլրդ դրամ` ապահովելով 84.3% կատարողական: Շեղումը հիմնականում պայմանավորված է մատուցված ծառայությունների դիմաց վճարման հայտերի մի մասը հուլիսին ներկայացվելու հանգամանքով, ինչպես նաև միջինից ցածր գին ունեցող ծառայությունների քանակի հարաբերական աճով:

Պետական հիմնարկների և կազմակերպությունների աշխատողների բժշկական օգնության և սպասարկման գծով պետության կողմից երաշխավորված անվճար հիվանդանոցային բժշկական օգնության և սպասարկման շրջանակներում 2022 թվականի առաջին կիսամյակում ապահովագրական ընկերությունների կողմից հատուցվել է 3315 դեպք` կանխատեսված 4600-ի դիմաց: Միաժամանակ, իրականացվել են սոցիալական փաթեթի 23955 շահառուների կանխարգելիչ քննություններ՝ կանխատեսված 32000-ի դիմաց: Պետական հիմնարկների և կազմակերպությունների աշխատողների բժշկական օգնության և սպասարկման ծառայությունների ծախսերը կազմել են 964.9 մլն դրամ` 80.8%-ով ապահովելով ծրագրի կատարումը, որը պայմանավորված է մատուցված ծառայությունների դիմաց վճարման հայտերի մի մասը հուլիսին ներկայացվելու հանգամանքով, ինչպես նաև շահառուների ցածր դիմելիությամբ:

Նախորդ տարվա առաջին կիսամյակի համեմատ Սոցիալապես անապահով և առանձին խմբերի անձանց բժշկական օգնության ծրագրի գծով ծախսերը նվազել են 6%-ով կամ 813.9 մլն դրամով՝ հիմնականում պայմանավորված «Զինծառայողներին, ինչպես նաև փրկարար ծառայողներին և նրանց ընտանիքի անդամներին բժշկական օգնության ծառայություններ» և «Պետական հիմնարկների և կազմակերպությունների աշխատողների բժշկական օգնության և սպասարկման ծառայություններ» միջոցառումների շրջանակներում կատարված ծախսերի համապատասխանաբար 14% (421 մլն դրամ) և 19.2% (229.5 մլն դրամ) նվազմամբ:

ՀՀ առողջապահության նախարարության կողմից իրականացվող այլ ծրագրերից *Առողջապահության համակարգի արդիականացման և արդյունավետության բարձրացման* ծրագրի ծախսերը հաշվետու ժամանակահատվածում կազմել են 2.7 մլրդ դրամ կամ ծրագրային ցուցանիշի 67.2%-ը: Ծրագիրն ամբողջությամբ ֆինանսավորվել է արտաքին աջակցությամբ իրականացվող վարկային և դրամաշնորհային ծրագրերի շրջանակներում, իսկ ցածր կատարողականը պայմանավորված է հիմնականում Համաշխարհային բանկի աջակցությամբ իրականացվող Ոչ վարակիչ հիվանդությունների կանխարգելման և վերահսկման վարկային ծրագրի կատարողականով:

Համաշխարհային բանկի աջակցությամբ իրականացվող Ոչ վարակիչ հիվանդությունների կանխարգելման և վերահսկման վարկային ծրագրի ծառայությունների ձեռքբերման շրջանակներում հաշվետու ժամանակահատվածում նախատեսվել և իրականացվել են արգանդի պարանոցի քաղցկեղի 4000 հետազոտություն, շաքարային դիաբեթի 13000 հետազոտություն և հղիների արյան ու մեզի 2000 հետազոտություն: Ծրագրի՝ շենքային պայմանների բարելավման բաղադրիչի շրջանակներում իրականացվել են ՀՀ Գեղարքունիքի մարզի «Մարտունու բժշկական կենտրոն» ՓԲԸ-ի հիվանդանոցային նոր մասնաշենքի շինարարական աշխատանքները:

Համաշխարհային բանկի աջակցությամբ իրականացվող Ոչ վարակիչ հիվանդությունների կանխարգելման և վերահսկման ծրագրի լրացուցիչ ֆինանսավորման միջոցառման՝ շենքային պայմանների բարելավման բաղադրիչի շրջանակներում իրականացվել են ՀՀ Վայոց ձորի մարզի «Եղեգնաձորի բժշկական կենտրոն» ՓԲԸ-ի հիվանդանոցային նոր շենքի կառուցման աշխատանքները, իսկ ծառայությունների ձեռքբերման բաղադրիչի շրջանակներում՝ նշված շինարարական աշխատանքների տեխնիկական հսկողությունը:

Համաշխարհային բանկի աջակցությամբ իրականացվող Ոչ վարակիչ հիվանդությունների կանխարգելման և վերահսկման վարկային ծրագրի շրջանակներում հաշվետու ժամանակահատվածում ընդհանուր առմամբ օգտագործվել է 508 մլն դրամ կամ ծրագրված միջոցների 37.3%-ը: Ծրագրի ցածր կատարողականը հիմնականում պայմանավորված է որոշ կատարողականներ հաշվետու ժամանակահատվածի վերջում ներկայացվելու հանգամանքով, որոնց արդյունքում վճարումները տեղափոխվել են հաջորդ եռամսյակ:

Հաշվետու ժամանակահատվածում Գլոբալ հիմնադրամի աջակցությամբ իրականացվել են 8 միջոցառումներ, որոնց ընդհանուր առմամբ ուղղվել է 2.1 մլրդ դրամ՝ կազմելով ծրագրված ցուցանիշի 84.6%-ը: Մասնավորապես՝ Գլոբալ հիմնադրամի աջակցությամբ իրականացվող Հայաստանի Հանրապետությունում տուբերկուլյոզի և ՄԻԱՎ/ՁԻԱՀ-ի ծրագրերի հզորացման դրամաշնորհային ծրագրի շրջանակներում հաշվետու ժամանակահատվածում ընդհանուր առմամբ օգտագործվել է 1.3 մլրդ դրամ կամ նախատեսված միջոցների 78.5%-ը, որից 336.4 մլն դրամը տրամադրվել է ծրագրի ծառայությունների ձեռքբերման բաղադրիչին, 966.8 մլն դրամը` ՀՀ պետական առողջապահական համակարգի կարողությունների զարգացման և տեխնիկական հագեցվածության ապահովմանը: Ծրագրի կատարողականը հիմնականում պայմանավորված է ուղղակի գնման եղանակով ներմուծվող բեռների ուշացումներով, որոնց արդյունքում մատակարարումները և մաքսազերծման ծախսերը տեղափոխվել են հաջորդ եռամսյակ, ինչպես նաև արտարժույթի կանխատեսված և փաստացի փոխարժեքների տարբերությամբ:

Գլոբալ հիմնադրամի աջակցությամբ 446.4 մլն դրամ (նախատեսվածի 99.2%-ը) տրամադրվել է Հայաստանի Հանրապետությունում ՄԻԱՎ/ՁԻԱՀ-ի դեմ պայքարի ազգային ծրագրին աջակցություն դրամաշնորհային շարունակության ծրագրին, 280.8 մլն դրամ (նախատեսվածի 93.6%‑ը)` «Հայաստանի Հանրապետությունում տուբերկուլյոզի դեմ պայքարի ազգային ծրագրին աջակցություն», 50.5 մլն դրամ (նախատեսվածի 96.8%‑ը)` «Հայաստանի Հանրապետությունում ՄԻԱՎ/ՁԻԱՀ վարակի կանխարգելում թմրամիջոցներ օգտագործողների շրջանում», 23.2 մլն դրամ (նախատեսվածի 100.1%‑ը)` «Հայաստանի Հանրապետությունում Covid համավարակի դեմ պայքարի», 6.8 մլն դրամ (նախատեսվածի 96.7%‑ը)` «Հայաստանի Հանրապետությունում տուբերկուլյոզի և ՄԻԱՎ/ՁԻԱՀ-ի կանխարգելում, ախտորոշում և բուժում քրեակատարողական համակարգում» միջոցառումներին: Վերոնշյալ դրամաշնորհային ծրագրերի կատարողականները պայմանավորված են արտարժույթի կանխատեսված և փաստացի փոխարժեքների տարբերությամբ:

Գլոբալ հիմնադրամի աջակցությամբ 23.7 մլն դրամ (նախատեսվածի 78.9%‑ը) տրամադրվել է «Հայաստանի Հանրապետությունում տուբերկուլյոզով հիվանդներին հոգեբանական աջակցության տրամադրում» միջոցառմանը: Շեղումը պայմանավորված է կրթական միջոցառումները, առավել արդյունավետ կազմակերպման անհրաժեշտությամբ պայմանավորված, հաջորդ եռամսյակ տեղափոխելու հանգամանքով:

Նախորդ տարվա առաջին կիսամյակի համեմատ Առողջապահության համակարգի արդիականացման և արդյունավետության բարձրացման ծրագրի ծախսերն աճել են 118%-ով կամ 1.5 մլրդ դրամով, որը հիմնականում պայմանավորված է Գլոբալ հիմնադրամի աջակցությամբ իրականացվող միջոցառումների, մասնավորապես՝ «ՀՀ-ում տուբերկուլյոզի և ՄԻԱՎ/ՁԻԱՀ-ի ծրագրերի հզորացում» դրամաշնորհային ծրագրի շրջանակներում ՀՀ պետական առողջապահական համակարգի կարողությունների զարգացման և տեխնիկական հագեցվածության ապահովման ծախսերի աճով:

*Շտապ բժշկական օգնության* շրջանակներում հաշվետու ժամանակահատվածում սպասարկվել է 285.8 հազար կանչ` բյուջեով կանխատեսված 240 հազարի դիմաց: Օդային ճանապարհով սպասարկվել է սանիտարական ավիացիայի 24 կանչ՝ կանխատեսված 40‑ի դիմաց, մարզից Երևան կամ այլ տարածաշրջանային հիվանդանոցներ տեղափոխվել է 5613 հիվանդ՝ կանխատեսված 9000‑ի դիմաց: Շտապ բժշկական օգնության ծրագրի շրջանակներում օգտագործվել է շուրջ 2 մլրդ դրամ` ապահովելով 92.9% կատարողական: Շեղումը հիմնականում պայմանավորված է առանձին կազմակերպություններում դեպքերի ցածր ցուցանիշով (ինչպես նաև օդային ճանապարհով սպասարկվող սանիտարական ավիացիայի հիվանդների տեղափոխման դեպքերի՝ նախատեսվածից փոքր թվով), որոնց ֆինանսավորումն իրականացվել է փաստացի կատարողականի դիմաց, իսկ դեպքերի գերակատարում ունեցող հիմնարկները ֆինանսավորվել են նախատեսված չափով` փաստացի կատարողականներից պակաս: Նախորդ տարվա նույն ժամանակահատվածի համեմատ նվազելով 7.1%‑ով կամ 152.9 մլն դրամով:

*ՀՀ արդարադատության նախարարության* պատասխանատվությամբ 2022 թվականի առաջին կիսամյակի ընթացքում կատարվել է պետական բյուջեի 8 ծրագիր, որոնց գծով ծախսերը կազմել են 8.8 մլրդ դրամ՝ ապահովելով կիսամյակային ծրագրի 75.2%-ը: Շեղումը հիմնականում պայմանավորված է «Քրեակատարողական ծառայություններ», «Հակակոռուպցիոն քաղաքականության մշակում, ծրագրերի համակարգում և մոնիտորինգի իրականացում» և «Հարկադիր կատարման ծառայություններ» ծրագրերի կատարողականով: Նախորդ տարվա նույն ժամանակահատվածի համեմատ ՀՀ արդարադատության նախարարության ծախսերն աճել են 16.3%-ով կամ 1.2 մլրդ դրամով՝ հիմնականում պայմանավորված վերոնշյալ ծրագրերի, ինչպես նաև «Դատական և հանրային պաշտպանություն» ծրագրի շրջանակներում կատարված ծախսերի աճով:

1. *ՀՀ արդարադատության նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. առաջին կիսամ-յակի փաստ** | **2022թ. առաջին կիսամ-յակի ճշտված պլան** | **2022թ. առաջին կիսամ-յակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2022թ. առաջին կիսամյակը 2021թ. առաջին կիսամյակի նկատմամբ (%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **7,598.5** | **11,748.8** | **8,839.7** | **75.2** | **116.3** | **1,241.3** |
| Արդարադատության ոլորտում քաղաքականության մշակում, ծրագրերի համակարգում, խորհրդատվության և մոնիտորինգի իրականացում | 695.1 | 924.1 | 765.0 | 82.8 | 110.1 | 69.9 |
| Դատական և հանրային պաշտպանություն | 321.9 | 507.1 | 506.1 | 99.8 | 157.2 | 184.1 |
| Քրեակատարողական ծառայություններ | 4,969.7 | 7,142.3 | 5,659.1 | 79.2 | 113.9 | 689.4 |
| Հարկադիր կատարման ծառայություններ | 907.6 | 1,609.1 | 1,061.9 | 66.0 | 117.0 | 154.3 |
| Հակակոռուպցիոն քաղաքականության մշակում,ծրագրերի համակարգում և մոնիթորինգի իրականացում | 0.0 | 936.2 | 239.6 | 25.6 | - | 239.6 |
| Այլ ծրագրեր | 704.1 | 630.0 | 608.0 | 96.5 | 86.4 | (96.1) |

Հաշվետու ժամանակահատվածում *Արդարադատության ոլորտում քաղաքականության մշակման, ծրագրերի համակարգման, խորհրդատվության և մոնիտորինգի իրականացման* ծրագրին տրամադրվել է 765 մլն դրամ՝ ապահովելով ծրագրված ցուցանիշի 82.8%-ը: Շեղումը հիմնականում պայմանավորված է խորհրդատվությունների ձեռքբերման նպատակով հատկացված գումարը չօգտագործելու հանգամանքով՝ դրանց գնման գործընթացներն ամբողջությամբ չավարտվելու պատճառով: Նախորդ տարվա նույն ժամանակահատվածի համեմատ նշված ծրագրի ծախսերն աճել են 10.1%-ով (69.9 մլն դրամով):

506.1 մլն դրամ ուղղվել է *Դատական և հանրային պաշտպանության* ծրագրին, որը կատարվել է 99.8%-ով: Նախորդ տարվա համեմատ նշված ծախսերն աճել են 57.2%-ով կամ 184.1 մլն դրամով՝ հիմնականում պայմանավորված Փորձաքննությունների ծառայությունների տրամադրման նպատակով կատարված ծախսերի 2.7 անգամ (183.2 մլն դրամով) աճով: Հաշվետու ժամանակահատվածում իրականացվել է ընդհանուր առմամբ 6648 փորձաքննություն՝ կանխատեսված 5046-ի դիմաց, իսկ նախատեսված 288.7 մլն դրամն ամբողջությամբ օգտագործվել է:

*Քրեակատարողական ծառայությունների* ծրագրին 2022 թվականի առաջին կիսամյակում տրամադրվել է շուրջ 5.7 մլրդ դրամ կամ նախատեսված միջոցների 79.2%-ը: Շեղումը հիմնականում պայմանավորված է «Քրեակատարողական ծառայություններ» և «Քրեակատարողական հիմնարկների օպտիմալացում, շենքային պայմանների բավարարում» միջոցառումների կատարողականով: Նախորդ տարվա առաջին կիսամյակի համեմատ Քրեակատարողական ծառայությունների ծրագրի ծախսերն աճել են 13.9%‑ով (689.4 մլն դրամով)՝ պայմանավորված քրեակատարողական ծառայության կարողությունների զարգացման և տեխնիկական հագեցվածության ապահովման, ինչպես նաև քրեակատարողական հիմնարկների օպտիմալացման, շենքային պայմանների բավարարման համար հատկացված գումարներով, որոնք 2021 թվականին նախատեսված չէին:

Ծրագրին կատարված հատկացումների գերակշիռ մասն ուղղվել է «Քրեակատարողական ծառայություններ» միջոցառմանը, որի շրջանակներում իրականացվել է 2151 դատապարտյալների և կալանքի տակ գտնվող անձանց վերահսկողություն, կալանավայրերում դատապարտյալների կացության ապահովում, դատապարտյալների սոցիալ-հոգեբանական վերականգնում և ուսուցում՝ կանխատեսված 2500-ի դիմաց, որը պայմանավորված է նրանով, որ դատարանները հաճախակի են կիրառում գրավի դիմաց ազատում: Միջոցառման ծախսերը կատարվել են 85.6%-ով՝ կազմելով 4.4 մլրդ դրամ՝ պայմանավորված ծառայությունում թափուր հաստիքների առկայությամբ, շարունակական ծախսերի գծով միջոցների տնտեսմամբ և գնումների գործընթացի արդյունքում առաջացած խնայողություններով:

Քրեակատարողական հիմնարկների օպտիմալացման, շենքային պայմանների բավարարման համար առաջին կիսամյակում օգտագործվել է հատկացված միջոցների 30.4%-ը՝ 244.5 մլն դրամ: Ցածր կատարողականը պայմանավորված է կառուցվող օբյեկտի փոփոխությամբ, որի վերաբերյալ որոշումն ընդունվել է ապրիլին, և շինարարական աշխատանքները մեկնարկել են նախատեսվածից ուշ: Հաշվետու ժամանակահատվածում տրամադրվել է կանխավճար, իսկ մնացած վճարումներն իրականացվելու են հաջորդ եռամսյակներում:

*Հարկադիր կատարման ծառայությունների* ծրագրի շրջանակներում հաշվետու ժամանակահատվածում օգտագործվել է նախատեսված միջոցների 66%-ը՝ 1.1 մլրդ դրամ: Շեղումը հիմնականում արձանագրվել է ծառայության տեխնիկական հագեցվածության բարելավման ծախսերում, որոնք կազմել են 8.5 մլն դրամ կամ նախատեսվածի 1.6%-ը՝ պայմանավորված այն հանգամանքով, որ սերվերի ձեռքբերման համար կազմակերպված գնման մրցույթը երկու անգամ չի կայացել: Ծրագրի ծախսերը նախորդ տարվա առաջին կիսամյակի համեմատ աճել են 17%‑ով (154.3 մլն դրամով)՝ հիմնականում պայմանավորված «Հարկադիր կատարման ենթակա ակտերի կատարումն ապահովող ծառայություններ» միջոցառման շրջանակներում կատարված ծախսերի աճով, որի ծախսերը կազմել են 1.1 մլրդ դրամ կամ նախատեսվածի 96.9%-ը:

*Հակակոռուպցիոն քաղաքականության մշակման, ծրագրերի համակարգման և մոնիտորինգի իրականացման ծրագրի* շրջանակներում օգտագործվել է 239.6 մլն դրամ՝ ապահովելով կիսամյակային ծրագրի 25.6% կատարողական: Շեղումը հիմնականում պայմանավորված է նրանով, որ Հակակոռուպցիոն կոմիտեի շենքային պայմանների ապահովման համար նախատեսված 200 մլն դրամը չի օգտագործվել, քանի որ նախնական ուսումնասիրությունների արդյունքում հատկացված հողատարածքը համարվել է հուշարձանային գոտի, այնուհետև հետագա ուսումնասիրությունների արդյունքում, որևէ պատմամշակութային շերտի բացակայությամբ պայմանավորված, ձեռնարկվել են հողատարածքը հուշարձանային գոտուց հանելու միջոցառումներ, իսկ Հակակոռուպցիոն կոմիտեի տեխնիկական հագեցվածության ապահովման համար նախատեսված 409.4 մլն դրամից օգտագործվել է 62 մլն դրամը՝ համաձայն կնքված պայմանագրերով սահմանված ժամանակացույցերի:

2022 թվականի առաջին կիսամյակում ՀՀ արդարադատության նախարարության պատասխանատվությամբ իրականացվող այլ ծրագրերին տրամադրված 608 մլն դրամից 299.5 մլն դրամն ուղղվել է *Իրավական իրազեկման և տեղեկատվության ապահովման* ծրագրին, 259.6 մլն դրամը՝ *Արդարադատության համակարգի աշխատակիցների վերապատրաստմանը և հատուկ ուսուցմանը,* որոնք ապահովել են համապատասխանաբար 99.8% և 100% կատարողական: Նախորդ տարվա առաջին կիսամյակի համեմատ տվյալ ծրագրերի ծախսերը համապատասխանաբար նվազել են 0.3%-ով և աճել 3.3%-ով:

*ՀՀ Էկոնոմիկայի նախարարության* պատասխանատվությամբ 2022 թվականի առաջին կիսամյակում նախատեսված 13-ի դիմաց կատարվել է պետական բյուջեի 12 ծրագիր: Ծախսերը կազմել են 19.7 մլրդ դրամ կամ ծրագրված ցուցանիշի 75.5%‑ը: Շեղումը հիմնականում պայմանավորված է Ներդրումների և արտահանման խթանման, Զբոսաշրջության զարգացման, Գյուղական ենթակառուցվածքների վերականգնման և զարգացման, Անասնաբուժական ծառայությունների, ինչպես նաև Ճգնաժամերի հակազդման և արտակարգ իրավիճակների հետևանքների նվազեցման և վերացման ծրագրերի կատարողականով: Նախորդ տարվա առաջին կիսամյակի համեմատ ՀՀ Էկոնոմիկայի նախարարության պատասխանատվությամբ իրականացվող ծրագրերի գծով ծախսերն աճել են 14.7%‑ով կամ 2.5 մլրդ դրամով, որը հիմնականում ձևավորվել է Գյուղատնտեսության խթանման և Գյուղատնտեսության արդիականացման ծրագրերի շրջանակներում կատարված ծախսերի աճի ու Ճգնաժամերի հակազդման և արտակարգ իրավիճակների հետևանքների նվազեցման և վերացման ծրագրի շրջանակներում կատարված ծախսերի նվազման արդյունքում:

1. *ՀՀ էկոնոմիկայի նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. առաջին կիսամ-յակի փաստ** | **2022թ. առաջին կիսամ-յակի ճշտված պլան** | **2022թ. առաջին կիսամ-յակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2022թ. առաջին կիսամյակը 2021թ. առաջին կիսամյակի նկատմամբ (%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **17,211.4** | **26,141.4** | **19,749.5** | **75.5** | **114.7** | **2,538.1** |
| Գյուղատնտեսության խթանման ծրագիր | 3,818.5 | 10,071.5 | 10,046.1 | 99.7 | 263.1 | 6,227.6 |
| Գյուղատնտեսության արդիականացման ծրագիր | 1,213.3 | 3,053.0 | 2,710.1 | 88.8 | 223.4 | 1,496.9 |
| Ճգնաժամերի հակազդման և արտակարգ իրավիճակների հետևանքների նվազեցման և վերացման ծրագիր | 7,014.4 | 3,572.4 | 2,876.8 | 80.5 | 41.0 | (4,137.5) |
| Այլ ծրագրեր | 5,165.3 | 9,444.5 | 4,116.4 | 43.6 | 79.7 | (1,048.9) |

Հաշվետու ժամանակահատվածում *Գյուղատնտեսության խթանման* ծրագրի շրջանակներում օգտագործվել է ավելի քան 10 մլրդ դրամ կամ նախատեսվածի 99.7%-ը: Հատկացված միջոցներն ուղղվել են վեց միջոցառումների իրականացմանը, որոնցից չորսի գծով արձանագրվել է 100% կատարողական: Մասնավորապես՝ գյուղատնտեսական վարկերի տոկոսադրույքների սուբսիդավորման միջոցառման շրջանակներում օգտագործվել է շուրջ 5.9 մլրդ դրամ: 2022 թվականի առաջին կիսամյակում միջոցառման շահառուների թիվը նախատեսված 62504-ի փոխարեն կազմել է 64104, որից 59704-ը նախորդ տարիներից սուբսիդավորվող տնտեսավարող սուբյեկտներն են: Ցուցանիշի գերազանցումը պայմանավորված է ծրագրի նկատմամբ բարձր պահանջարկով: Շուրջ 2 մլրդ դրամ ուղղվել է ՀՀ-ում հողօգտագործողներին մատչելի գներով ազոտական, ֆոսֆորական և կալիումական պարարտանյութերի ձեռքբերմանն աջակցությանը: 2022 թվականի առաջին կիսամյակում միջոցառման շրջանակներում հողօգտագործողներին մատչելի գներով նախատեսված 10900 տոննա ազոտական պարարտանյութն ամբողջությամբ տրամադրվել է: Ավելի քան 1.7 մլրդ դրամ ուղղվել է գյուղատնտեսական հումքի մթերումների (գնումների) նպատակով ագրովերամշակման ոլորտին տրամադրվող վարկերի տոկոսադրույքների սուբսիդավորմանը: 2022 թվականի առաջին կիսամյակում միջոցառման շահառուների թիվը նախատեսված 139-ի փոխարեն կազմել է 143, որից 124-ը նախորդ տարիներից սուբսիդավորվող տնտեսավարող սուբյեկտներն են: Ցուցանիշի գերազանցումը պայմանավորված է ծրագրի (մասնավորապես՝ կաթի մթերումների իրականացման նպատակով ներգրավվող վարկերի) նկատմամբ բարձր պահանջարկով: 80 մլն դրամ ուղղվել է Հայաստանի Հանրապետության խաղողագործության և գինեգործության ոլորտներում վարվող պետական քաղաքականության ու զարգացման ծրագրերի իրականացման նպատակով պետական աջակցությանը: Միջոցառման շրջանակներում ամբողջությամբ ապահովվել են կանխատեսված արդյունքային ցուցանիշները:

Նախորդ տարվա առաջին կիսամյակի համեմատ Գյուղատնտեսության խթանման ծրագրի ծախսերն աճել են 163.1%-ով կամ 6.2 մլրդ դրամով, որը հիմնականում պայմանավորված է գյուղատնտեսական վարկերի տոկոսադրույքների սուբսիդավորման ծախսերի 143.1% (3.5 մլրդ դրամ) աճով, ինչպես նաև ՀՀ-ում հողօգտագործողներին մատչելի գներով ազոտական, ֆոսֆորական և կալիումական պարարտանյութերի ձեռքբերմանն աջակցության համար հաշվետու ժամանակահատվածում շուրջ 2 մլրդ դրամ միջոցների հատկացմամբ, որը 2021 թվականի առաջին կիսամյակում չէր նախատեսվել:

2022 թվականի առաջին կիսամյակում *Գյուղատնտեսության արդիականացման* ծրագրի շրջանակներում օգտագործվել է 2.7 մլրդ դրամ՝ ապահովելով 88.8% կատարողական: Ծրագրի շրջանակներում իրականացվել են 12 միջոցառումներ (նախատեսված 14-ի փոխարեն), որոնցից յոթի գծով արձանագրվել է 100% կատարողական՝ կազմելով 2.4 մլրդ դրամ, իսկ մյուս բոլոր միջոցառումների գծով արձանագրվել են շեղումներ: Առավել խոշոր շեղումն արձանագրվել է Հայաստանի Հանրապետությունում ինտենսիվ այգեգործության զարգացման նպատակով ծախսերի փոխհատուցման միջոցառման գծով, որի շրջանակներում նախատեսված 15 հա-ի դիմաց փաստացի հիմնվել են 1.128 հա նոր ինտենսիվ պտղատու այգիներ: Ծրագրված ցուցանիշից շեղումը պայմանավորված է անբարենպաստ եղանակային պայմանների հետևանքով աշխատանքների` նախատեսված ժամկետից ուշ իրականացմամբ, որի արդյունքում միջոցառման ծախսերը կատարվել են 5.8%-ով՝ կազմելով 9.3 մլն դրամ:

Փոքր և միջին ջերմոցային տնտեսությունների ներդրման պետական աջակցության միջոցառման շրջանակներում կառուցվել են 7 ջերմոցներ 0.27 հա ընդհանուր տարածքով՝ նախատեսված 20 ջերմոցի և 1 հա-ի փոխարեն: Ծախսերը կազմել են 159.8 մլն դրամ կամ ծրագրված ցուցանիշի 64.9%-ը: Շեղումը պայմանավորված է շինարարական ապրանքների գների աճի հետևանքով ջերմոցների կառուցման աշխատանքների՝ նախատեսված ժամկետից ուշ իրականացմամբ:

Փոքր և միջին «Խելացի» անասնաշենքերի կառուցման կամ վերակառուցման և դրանց տեխնոլոգիական ապահովմանը պետական աջակցության միջոցառման շրջանակներում պետական աջակցություն են ստացել նախորդ տարիներին կառուցված կամ վերակառուցված 8 անասնաշենքեր՝ նախատեսված 25-ի դիմաց: Ծախսերը կատարվել են 61.4%-ով՝ կազմելով 114.5 մլն դրամ: Շեղումը պայմանավորված է շինարարական ապրանքների թանկացման հետևանքով կառուցման աշխատանքների ժամանակավոր դադարեցմամբ կամ ձգձգմամբ:

Հաշվետու ժամանակահատվածում Հայաստանի Հանրապետության ագրոպարենային ոլորտի սարքավորումների լիզինգի աջակցության միջոցառման շահառուների թիվը նախատեսված 261-ի փոխարեն կազմել է 531, որից 430-ը նախորդ տարիներից սուբսիդավորվող տնտեսավարող սուբյեկտներն են: Ծրագրված ցուցանիշի գերազանցումը պայմանավորված է կորոնավիրուսի պայմաններում մինչև 2021 թվականի դեկտեմբերի 31-ը վարկավորման զրոյական տոկոսադրույքի սահմանման արդյունքում ծրագրի նկատմամբ մեծ պահանջարկով: Միջոցառմանն ուղղվել է շուրջ 715.7 մլն դրամ՝ ապահովելով 100% կատարողական:

Հայաստանի Հանրապետությունում խաղողի, ժամանակակից տեխնոլոգիաներով մշակվող ինտենսիվ պտղատու այգիների և հատապտղանոցների հիմնման համար վարկային տոկոսադրույքների սուբսիդավորման միջոցառման շրջանակներում նախատեսված 986.7 հա-ի դիմաց փաստացի կատարվել է 1490.4 հա նախորդ տարիներին հիմնված ինտենսիվ պտղատու այգիների համար նպատակային վարկերի տոկոսադրույքների սուբսիդավորում: Ծրագրված ցուցանիշի գերազանցումը պայմանավորված է կորոնավիրուսի պայմաններում մինչև 2021 թվականի դեկտեմբերի 31-ը վարկավորման զրոյական տոկոսադրույքի սահմանման արդյունքում ծրագրի նկատմամբ մեծ պահանջարկով: Միջոցառման ծախսերն իրականացվել են նախատեսված ծավալով՝ կազմելով 500 մլն դրամ:

Հայաստանի Հանրապետությունում խաղողի, ժամանակակից տեխնոլոգիաներով մշակվող ինտենսիվ պտղատու այգիների և հատապտղանոցների հիմնման համար պետական աջակցության շրջանակներում մարզերում հիմնվել են 85.3 հա նոր ինտենսիվ պտղատու այգիներ: Միջոցառման ծախսերն իրականացվել են նախատեսված ծավալով՝ կազմելով 462.5 մլն դրամ:

Նախորդ տարվա առաջին կիսամյակի համեմատ Գյուղատնտեսության արդիականացման ծրագրի ծախսերն աճել են 123.4%-ով կամ շուրջ 1.5 մլրդ դրամով, որը հիմնականում պայմանավորված է Հայաստանի Հանրապետության ագրոպարենային ոլորտի սարքավորումների լիզինգի աջակցության, Հայաստանի Հանրապետությունում խաղողի, ժամանակակից տեխնոլոգիաներով մշակվող ինտենսիվ պտղատու այգիների և հատապտղանոցների հիմնման համար պետական աջակցության և վարկային տոկոսադրույքների սուբսիդավորման ծախսերի աճով, ինչպես նաև Հայաստանի Հանրապետությունում ինտենսիվ այգեգործության զարգացման նպատակով սուբսիդավորման համար հաշվետու ժամանակահատվածում միջոցների հատկացմամբ, որոնք 2021 թվականի առաջին կիսամյակում չէին նախատեսվել:

2022 թվականի առաջին կիսամյակում *Ճգնաժամերի հակազդման և արտակարգ իրավիճակների հետևանքների նվազեցման և վերացման* ծրագրի շրջանակներում օգտագործվել է 2.9 մլրդ դրամ՝ ապահովելով 80.5% կատարողական: Շեղումը հիմնականում պայմանավորված է արտադրական հնարավորությունների արդիականացման և նոր տեխնոլոգիաների ներմուծման խթանման նպատակով մատչելի պայմաններով վարկերի տրամադրման միջոցով տնտեսության արդիականացման միջոցառմանը պետական աջակցության ծախսերի կատարողականով: Միջոցառման շրջանակներում հաշվետու ժամանակահատվածում աջակցություն է ստացել 1132 տնտեսավարող՝ կանխատեսված 1052-ի փոխարեն: Ցուցանիշի գերազանցումը պայմանավորված է ՀՀ կառավարության որոշմամբ միջոցառման պայմանների փոփոխություններով, որի արդյունքում բարձրացել է ծրագրի նկատմամբ պահանջարկը: Ծախսերը կազմել են շուրջ 2.4 մլրդ դրամ՝ ապահովելով 80.2% կատարողական: Շեղումը պայմանավորված է նրանով, որ ֆինանսական կառույցների հետ կնքվող պայմանագրերում նոր պայմաններ ընդգրկելու արդյունքում վարկերը հիմնականում սկսվել են տրամադրվել մայիս ամսից:

Հաշվետու ժամանակահատվածում Կորոնավիրուսի (COVID-19) տնտեսական հետևանքների չեզոքացման 24-րդ միջոցառման շրջանակներում տրամադրվող աջակցությունը նախատեսվել է կոնյակի սպիրտ և շշալցված կոնյակ իրացնող (հարյուր հազար լիտրից ավելի) տնտեսավարող սուբյեկտներին պետական տուրքի գծով կատարված վճարների փոխհատուցման նպատակով: Միջոցառման շրջանակներում աջակցություն է տրամադրվել մեծածավալ իրացում ունեցող 5 տնտեսավարողների՝ նրանց կողմից իրացված 3012 հազար լիտր կոնյակի սպիրտի համար՝ նախատեսված 3694 հազար լիտրի փոխարեն: Ծախսերը կազմել են 301.2 մլն դրամ կամ ծրագրային ցուցանիշի 81.5%-ը: Կանխատեսվածից ցածր ցուցանիշները պայմանավորված են Վերին Լարսի անցակետի տևական ժամանակով փակ լինելու հանգամանքով, որի հետևանքով իրացվել է նախատեսվածից քիչ քանակությամբ կոնյակի սպիրտ:

Հայաստանի Հանրապետությունում աշնանացան ցորենի արտադրության խթանման նպատակով սուբսիդավորման միջոցառման շրջանակներում իրականացվում է կորոնավիրուսի տնտեսական հետևանքների մեղմման նպատակով աշնանացան ցորենի սերմերի գնի մասնակի սուբսիդավորում: Հաշվետու ժամանակահատվածում սուբսիդիաներ են տրամադրվել նախորդ տարի ձեռք բերված 2631.97 տոննա աշնանացան ցորենի սերմնանյութի համար՝ նախատեսված 2760 տոննայի դիմաց: Միջոցառման ծախսերը կազմել են շուրջ 184.6 մլն դրամ կամ նախատեսվածի 86.6%-ը: Ցածր կատարողականը պայմանավորված է դիզելային վառելիքի և պարարտանյութի բարձր գներով, ինչպես նաև նրանով, որ շատ տնտեսավարողներ ցանքս են կատարել իրենց կողմից արտադրված սերմերով:

Նախորդ տարվա առաջին կիսամյակի համեմատ Ճգնաժամերի հակազդման և արտակարգ իրավիճակների հետևանքների նվազեցման և վերացման ծրագրի ծախսերը նվազել են 59%‑ով կամ 4.1 մլրդ դրամով, որը հիմնականում պայմանավորված է 2021 թվականի առաջին կիսամյակում Կորոնավիրուսի (COVID-19) տնտեսական հետևանքների չեզոքացման 23-րդ միջոցառման շրջանակներում աջակցության տրամադրման և Կորոնավիրուսով (COVID-19) պայմանավորված մեկուսացված անձանց կեցության ապահովման ծախսերով, որոնք 2022 թվականի պետական բյուջեում չեն նախատեսվել:

ՀՀ էկոնոմիկայի նախարարության կողմից իրականացված այլ ծրագրերից *Էկոնոմիկայի ոլորտում պետական քաղաքականության մշակման, ծրագրերի համակարգման և մոնիտորինգի* ծրագրին ուղղվել է 922.7 մլն դրամ՝ կազմելով ծրագրված ցուցանիշի 80.9%-ը: Շեղումը հիմնականում պայմանավորված է էկոնոմիկայի ոլորտում պետական քաղաքականության մշակման, ծրագրերի համակարգման և մոնիտորինգի ու Առևտրի համաշխարհային կազմակերպությունում (ԱՀԿ) և oտարերկրյա պետություններում ՀՀ առևտրային ներկայացուցիչների նպատակների և խնդիրների իրագործման միջոցառումների կատարողականով: Առաջին միջոցառման ծախսերը կազմել են 819.8 մլն դրամ կամ նախատեսվածի 88.7%-ը, որը հիմնականում պայմանավորված է կառուցվածքային փոփոխությունների արդյունքում թափուր հաստիքների առկայության հետևանքով աշխատանքի վարձատրության ծախսերի տնտեսմամբ:

ԱՀԿ-ում և oտարերկրյա պետություններում ՀՀ առևտրային ներկայացուցիչների նպատակների և խնդիրների իրագործման ծախսերը կազմել են 46.7 մլն դրամ կամ ծրագրային ցուցանիշի 38.8%‑ը, որը պայմանավորված է առևտրային ներկայացուցիչների նախատեսված երեք հաստիքներից մեկի թափուր լինելու հանգամանքով:

Էկոնոմիկայի ոլորտում պետական քաղաքականության մշակման, ծրագրերի համակարգման և մոնիտորինգի ծրագրի շրջանակներում հատկացված միջոցներն ուղղվել են թվով յոթ միջոցառումների իրականացմանը, որոնցից երեքի համար նախատեսված 38.2 մլն դրամ միջոցներն օգտագործվել են ամբողջությամբ:

Նախորդ տարվա նույն ժամանակահատվածի համեմատ Էկոնոմիկայի ոլորտում պետական քաղաքականության մշակման, ծրագրերի համակարգման և մոնիտորինգի ծրագրի գծով ծախսերն աճել են 5.6%-ով կամ 48.8 մլն դրամով, որը հիմնականում պայմանավորված է ԱՀԿ-ում և oտարերկրյա պետություններում ՀՀ առևտրային ներկայացուցիչների նպատակների և խնդիրների իրագործման ծախսերի 165.7% (29.1 մլն դրամ) աճով:

Հաշվետու ժամանակահատվածում *Գյուղական ենթակառուցվածքների վերականգնման և զարգացման* ծրագրի շրջանակներում օգտագործվել է 906.8 մլն դրամ կամ նախատեսված միջոցների 51%‑ը: Ծրագիրն իրականացվում է միջազգային կազմակերպությունների և օտարերկրյա պետությունների աջակցությամբ: Ցածր կատարողականը հիմնականում պայմանավորված է Համաշխարհային բանկի աջակցությամբ իրականացվող Համայնքների գյուղատնտեսական ռեսուրսների կառավարման և մրցունակության երկրորդ ծրագրի կատարողականով, որը կազմել է 58.9% կամ 687.4 մլն դրամ: Նշված գումարից ավելի քան 547.3 մլն դրամն ուղղվել է ծրագրի շրջանակներում գյուղական ենթակառուցվածքների վերականգնման և/կամ զարգացման նպատակով տրանսֆերտների տրամադրմանը՝ կազմելով ծրագրված ցուցանիշի 69.6%-ը: Վերջինս պայմանավորված է եղանակային անբարենպաստ պայմանների հետևանքով շինարարական աշխատանքների ուշ մեկնարկով: Ծրագրի իրականացման ժամկետների երկարաձգման պատճառով վերանայվել են որոշ աշխատանքների կատարման ժամկետները: Միջոցառման շրջանակներում կառուցվել են 1.4 կմ ջրագծեր, 2 հատ խմոցներ, 5 հատ փարախներ, կատարվել են աշխատանքներ 1000 հա ջրարբիացվող արոտավայրերում, ձեռք է բերվել 30 հատ գյուղատնտեսական տեխնիկա: Սահմանված գրեթե բոլոր արդյունքային չափորոշիչների գծով արձանագրվել են թերակատարումներ, որոնք պայմանավորված են եղանակային անբարենպաստ պայմանների հետևանքով շինարարական աշխատանքների ուշ մեկնարկով: Ծրագրի համակարգման և ղեկավարման ծախսերը կատարվել են 36.9%‑ով՝ կազմելով 140.1 մլն դրամ, որը պայմանավորված է համաձայնագրում կատարված փոփոխությամբ, որով երկարաձգվել է ծրագրի վերջնաժամկետը` սահմանվելով 2022 թվականի հոկտեմբերի 31-ը: Արդյունքում բիզնես ծրագրերի, կառավարչական, մասնագիտական ծառայությունների, տրանսպորտային նյութերի ծախսերը կատարվել են մասնակիորեն:

Վերակառուցման և զարգացման միջազգային բանկի աջակցությամբ իրականացվող «Գյուղատնտեսության ոլորտում քաղաքականության մոնիթորինգի և գնահատման կարողությունների զարգացում» դրամաշնորհային ծրագրի շրջանակներում օգտագործվել է նախատեսված միջոցների 59.4%‑ը՝ կազմելով շուրջ 204 մլն դրամ: Նշված գումարից 150.6 մլն դրամն ուղղվել է ծրագրի շրջանակներում գյուղատնտեսության քաղաքականության փաստահենք վերլուծության իրականացման ծախսերին՝ ապահովելով 52.4% կատարողական, որը պայմանավորված է ծրագրի ավարտով: Ծրագրի ավարտի ժամկետը սահմանվել է մայիսի 31-ը, որից հետո հնարավորություն է տրվել 4-ամսյա ժամկետում մարելու ստանձնած պարտավորությունները: Միջոցառմամբ նախատեսված աշխատանքներն ամբողջությամբ կատարվել և ընդունվել են, սակայն ժամանակի սղության հետևանքով որոշ վճարումներ տեղափոխվել են երրորդ եռամսյակ: Միջոցառման շրջանակներում մեկ արդյունքային չափորոշիչի գծով արձանագրվել է գերակատարում՝ վերապատրաստվել են ՀՀ էկոնոմիկայի նախարարության 104 աշխատակիցներ՝ նախատեսված 36-ի փոխարեն: Շեղումը պայմանավորված է նրանով, որ փաստացի մրցույթների արդյունքում հնարավոր է դարձել նույն գումարի շրջանակներում իրականացնել նախատեսվածից շատ վերապատրաստումներ: Ծրագրի՝ աշխարհագրական թվայնացված համակարգի ներդրման միջոցառման շրջանակներում ապահովվել է սահմանված արդյունքային չափորոշիչը: Ծախսերը կազմել են 53.4 մլն դրամ՝ ապահովելով 95.1% կատարողական: Շեղումը պայմանավորված է նրանով, որ պլանավորված գումարում ներառվել են նաև փոխարժեքային տարբերությունից ռիսկերը:

Չեն օգտագործվել Զարգացման ֆրանսիական գործակալության աջակցությամբ ՀՀ Արարատի և Արմավիրի մարզերում ժամանակակից պահանջներին համապատասխան ոռոգման համակարգերի ներդրման և զարգացման դրամաշնորհային ծրագրի շրջանակներում նախատեսված շուրջ 251 մլն դրամ միջոցները, որը պայմանավորված է մրցութային գործընթացի՝ նախատեսվածից երկար տևողությամբ:

Նախորդ տարվա առաջին կիսամյակի համեմատ Գյուղական ենթակառուցվածքների վերականգնման և զարգացման ծրագրի ծախսերն աճել են 4.1%-ով կամ 35.9 մլն դրամով, ինչը հիմնականում ձևավորվել է Վերակառուցման և զարգացման միջազգային բանկի աջակցությամբ իրականացվող «Գյուղատնտեսության ոլորտում քաղաքականության մոնիթորինգի և գնահատման կարողությունների զարգացում» դրամաշնորհային ծրագրի շրջանակներում կատարված ծախսերի 98.8% (101.4 մլն դրամ) աճի և Համաշխարհային բանկի աջակցությամբ իրականացվող Համայնքների գյուղատնտեսական ռեսուրսների կառավարման և մրցունակության երկրորդ ծրագրի շրջանակներում կատարված ծախսերի 8.7% (65.7 մլն դրամ) նվազման արդյունքում:

*Անասնաբուժական ծառայությունների* ծրագրի շրջանակներում օգտագործվել է 893.3 մլն դրամ կամ նախատեսված միջոցների 52.9%‑ը, որը հիմնականում պայմանավորված է Հայաստանի Հանրապետությունում խոշոր եղջերավոր կենդանիների համարակալման և հաշվառման համար նախատեսված 530.5 մլն դրամ միջոցները չօգտագործելու հանգամանքով: Վերջինս պայմանավորված է գնման երկարատև գործընթացով: Հայտարարված 3 մրցույթներից առաջին մրցույթի հաղթած մասնակիցը հրաժարվել է կնքել պայմանագիր, երկրորդ մրցույթը համարվել է չկայացած, իսկ երրորդ մրցույթը կայացել է, պայմանագիրը կնքվել է մայիս ամսին, մատակարարումը կիրականացվի երրորդ եռամսյակում:

Անասնաբուժական ծառայությունների ծրագրի ցածր կատարողականը մասամբ պայմանավորված է նաև գյուղատնտեսական կենդանիների պատվաստման ծախսերի 74.3% կատարողականով, որի շրջանակներում օգտագործվել է 739.3 մլն դրամ: Միջոցառման շրջանակներում իրականացվել են 499938 ախտորոշման և 2374689 կանխարգելիչ (պատվաստումներ) միջոցառումներ՝ նախատեսված համապատասխանաբար 494106-ի և 2897679-ի դիմաց: Նշենք, որ իրականացված ախտորոշման միջոցառումների ցուցանիշի գծով արձանագրված գերակատարումը պայմանավորված է կայուն հակահամաճարակային իրավիճակի պահպանման հանգամանքով: Միջոցառման կատարողականը հիմնականում պայմանավորված է հունիսի վերջին ՀՀ կառավարության որոշմամբ պատվաստանյութի ձեռքբերման երկրորդ փուլին լրացուցիչ միջոցների հատկացմամբ, սակայն ժամանակի սղության հետևանքով համաձայնագրի կնքումը գտնվել է ընթացքի մեջ:

Նախորդ տարվա առաջին կիսամյակի համեմատ Անասնաբուժական ծառայությունների ծրագրի ծախսերը նվազել են 25.5%-ով կամ 305.5 մլն դրամով, որը հիմնականում պայմանավորված է գյուղատնտեսական կենդանիների պատվաստման ծախսերի 25.9% (258.2 մլն դրամ) նվազմամբ:

2022 թվականի առաջին կիսամյակում *Զբոսաշրջության զարգացման* ծրագրի ծախսերը կազմել են շուրջ 794 մլն դրամ՝ ապահովելով 38.4% կատարողական: Շեղումը հիմնականում պայմանավորված է Համաշխարհային բանկի աջակցությամբ իրականացվող տեղական տնտեսության և ենթակառուցվածքների զարգացման ծրագրի կատարողականով, որը կազմել է 37.4% կամ 686.1 մլն դրամ: Ծրագրի կառավարման մասով կատարողականը կազմել է 70.4% կամ 22 մլն դրամ, որը պայմանավորված է աշխատակազմի ոչ լրիվ համալրման հետևանքով միջոցների տնտեսմամբ, նախատեսվածից պակաս քանակով գործուղումներով, ինչպես նաև գործառնական ծախսերի տնտեսմամբ: Ծրագրի շրջանակներում ՀՀ տարբեր մարզերում զբոսաշրջության հետ կապված ենթակառուցվածքների բարելավմանն ուղղված միջոցառումների գծով ծախսերը կազմել են 664.1 մլն դրամ՝ ապահովելով 36.8% կատարողական: Վերջինս պայմանավորված է նախագծային փաստաթղթերի լրացուցիչ փորձաքննության անհրաժեշտության, նախագծային փոփոխությունների և անհրաժեշտ համաձայնեցումների բացակայության հետևանքով թվով 4 ծրագրերի ուշ մեկնարկով:

Նախորդ տարվա առաջին կիսամյակի համեմատ Զբոսաշրջության զարգացման ծրագրի գծով ծախսերը նվազել են 36.4%-ով կամ 454.6 մլն դրամով, ինչը հիմնականում պայմանավորված է Համաշխարհային բանկի աջակցությամբ իրականացվող տեղական տնտեսության և ենթակառուցվածքների զարգացման ծրագրի ծախսերի 39.8% (452.9 մլն դրամ) նվազմամբ:

Հաշվետու ժամանակահատվածում *Ենթակառուցվածքների և գյուղական ֆինանսավորման* *աջակցության* ծրագրի ծախսերը կատարվել են 57.7%-ով՝ կազմելով 404.6 մլն դրամ: Ծրագիրն իրականացվում է արտաքին աջակցությամբ: Ցածր կատարողականը հիմնականում պայմանավորված է Գլոբալ էկոլոգիական հիմնադրամի աջակցությամբ իրականացվող Հայաստանում արտադրողականության աճին ուղղված հողերի կայուն կառավարման դրամաշնորհային ծրագրի կատարողականով, որը կազմել է 67.4% կամ 342.7 մլն դրամ: Նշված գումարն օգտագործվել է ծրագրի շրջանակներում ֆինանսական փաթեթների տրամադրման համար՝ ապահովելով 89.5% կատարողական: Միջոցառման շրջանակներում ապրանքային տեսքով ֆինանսական փաթեթներ են տրամադրվել 200 փոքր գյուղացիական տնտեսավարողների՝ նախատեսված 40-ի փոխարեն, որը պայմանավորված է տրամադրված ֆինանսական փաթեթների ցածր արժեքով: Շեղումը հիմնականում պայմանավորված է նրանով, որ ապրանքային տեսքով ֆինանսական փաթեթները տրամադրվել են նախատեսված միջին արժեքի նվազագույն չափով, ինչպես նաև արտարժույթի կանխատեսված և փաստացի փոխարժեքների տարբերությամբ: Տվյալ դրամաշնորհային ծրագրի շրջանակներում կայուն գյուղատնտեսական համակարգերում և տեխնոլոգիաներում ներդրումների համար նախատեսված 125.1 մլն դրամ միջոցները չեն օգտագործվել, ինչը պայմանավորված է նրանով, որ միջոցառման շրջանակներում դեգրադացված հողերի վերականգնման աշխատանքների իրականացման մրցութային փաթեթը դոնորի կողմից հաստատվել է մարտ ամսին, հայտարարված մրցույթն ամփոփվել է հունիսի 10-ին և ներկայացվել ղեկավար խորհրդի հաստատմանը, որից հետո կկնքվեն պայմանագրեր, և կմեկնարկեն աշխատանքները:

Նախորդ տարվա առաջին կիսամյակի համեմատ Ենթակառուցվածքների և գյուղական ֆինանսավորման աջակցության ծրագրի ծախսերը նվազել են 22.2%-ով կամ 115.3 մլն դրամով՝ հիմնականում պայմանավորված Գլոբալ էկոլոգիական հիմնադրամի աջակցությամբ իրականացվող Հայաստանում արտադրողականության աճին ուղղված հողերի կայուն կառավարման դրամաշնորհային ծրագրի շրջանակներում ֆինանսական փաթեթների տրամադրման ծախսերի 15.1% (61.2 մլն դրամ) նվազմամբ, ինչպես նաև 2021 թվականին ՕՊԵԿ զարգացման միջազգային հիմնադրամի աջակցությամբ իրականացվող «Ենթակառուցվածքների և գյուղական ֆինանսավորման աջակցություն» վարկային ծրագրի ավարտով:

*ՀՀ արտաքին գործերի նախարարության* պատասխանատվությամբ 2022 թվականի առաջին կիսամյակի ընթացքում կատարվել է պետական բյուջեի 6 ծրագիր, որոնց գծով ծախսերը կազմել են 8.5 մլրդ դրամ կամ ծրագրված ցուցանիշի 93.5%‑ը: Ծրագրված ցուցանիշից շեղումը հիմնականում պայմանավորված է Օտարերկրյա պետություններում ՀՀ դիվանագիտական ծառայության մարմինների գործունեության կազմակերպման ու իրականացման ծրագրի կատարողականով: Նախորդ տարվա նույն ժամանակահատվածի համեմատ նախարարության պատասխանատվությամբ կատարված ծրագրերի գծով ծախսերն աճել են 3.2%‑ով կամ 260.1 մլն դրամով՝ հիմնականում պայմանավորված Օտարերկրյա պետություններում ՀՀ դիվանագիտական ծառայության մարմինների գործունեության կազմակերպման ու իրականացման և Արտաքին գործերի ոլորտում Կառավարության քաղաքականության մշակման և իրականացման ծրագրերի շրջանակներում կատարված ծախսերի աճով:

1. *ՀՀ արտաքին գործերի նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. առաջին կիսամ-յակի փաստ** | **2022թ. առաջին կիսամ-յակի ճշտված պլան** | **2022թ. առաջին կիսամ-յակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2022թ. առաջին կիսամյակը 2021թ. առաջին կիսամյակի նկատմամբ (%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **8,249.9** | **9,100.0** | **8,510.0** | **93.5** | **103.2** | **260.1** |
| Արտաքին գործերի ոլորտում Կառավարության քաղաքականության մշակում և իրականացում | 710.4 | 1,076.2 | 990.2 | 92.0 | 139.4 | 279.8 |
| Համագործակցություն միջազգային կազմակերպությունների հետ | 1,097.7 | 1,114.6 | 1,113.4 | 99.9 | 101.4 | 15.7 |
| Օտարերկրյա պետություններում ՀՀ դիվանագիտական ծառայության մարմինների գործունեության կազմակերպում և իրականացում | 5,820.9 | 6,508.0 | 6,016.3 | 92.4 | 103.4 | 195.4 |
| Այլ ծրագրեր | 620.8 | 401.2 | 390.1 | 97.2 | 62.8 | (230.7) |

2022 թվականի առաջին կիսամյակում *Օտարերկրյա պետություններում ՀՀ դիվանագիտական ծառայության մարմինների գործունեության կազմակերպման և իրականացման* ծրագրի շրջանականերում ծախսերը կազմել են 6 մլրդ դրամ՝ 92.4%-ով ապահովելով ծրագրի կատարումը: Տարբերությունը հիմնականում պայմանավորված է ապահովագրվող դիվանագիտական անձնակազմի և ընտանիքի անդամների ցուցակների ճշտման, դիվանագիտական անձնակազմի ռոտացիայով և դեսպանությունների պահպանման համար կատարվող մի շարք վճարումներ հաջորդ եռամսյակում կատարելու հանգամանքով: Նախորդ տարվա նույն ժամանակահատվածի համեմատ տվյալ ծրագրի ծախսերն աճել են 3.4%-ով կամ 195.4 մլն դրամով:

Հաշվետու ժամանակահատվածում 1.1 մլրդ դրամ ուղղվել է *Միջազգային կազմակերպությունների հետ համագործակցության* ծրագրին` 99.9%-ով ապահովելով ծրագրային ցուցանիշը: Ծրագրի շրջանակներում օգտագործված միջոցները հիմնականում ուղղվել են 47 միջազգային կազմակերպություններին ՀՀ անդամակցության վճարներին: Նախորդ տարվա առաջին կիսամյակի համեմատ Միջազգային կազմակերպությունների հետ համագործակցության ծրագրի ծախսերն աճել են 1.4%-ով կամ 15.7 մլն դրամով։

*Արտաքին գործերի ոլորտում Կառավարության քաղաքականության մշակման և իրականացման* ծախսերը հաշվետու ժամանակահատվածում կազմել են 990.2 մլն դրամ կամ նախատեսվածի 92%-ը: Շեղումը հիմնականում «Կառավարության արտաքին քաղաքականության մշակում և իրագործման ապահովում» միջոցառման գծով է, որի շրջանակներում օգտագործվել է 957.7 մլն դրամ կամ նախատեսված միջոցների 95.3%-ը: Ծրագրված ցուցանիշներից շեղումը պայմանավորված է դիվանագետների ռոտացիայի արդյունքում աշխատավարձի և պարգևատրման հոդվածներով տնտեսումով, ինչպես նաև աշխարհաքաղաքական իրավիճակի և համաճարակային սահմանափակումների պատճառով տեղեկատվական ծառայությունների ձեռքբերումը հաջորդ եռամսյակ տեղափոխելու հանգամանքով: Արտաքին գործերի նախարարության կարողությունների զարգացման և տեխնիկական հագեցվածության ապահովման համար նախատեսված 38.9 մլն դրամը չի օգտագործվել՝ պայմանավորված վարչական սարքավորումների ձեռք բերման նպատակով նոր մրցույթի կայացմամբ, որի արդյունքում կնքվել է պայմանագիր, և ապրանքների մատակարարումը տեղափոխվել է հաջորդ եռամսյակ: Նախորդ տարվա առաջին կիսամյակի համեմատ ծրագրի ծախսերում արձանագրվել է 39.4% (279.8 մլն դրամ) աճ՝ հիմնականում պայմանավորված «Կառավարության արտաքին քաղաքականության մշակում և իրագործման ապահովում» միջոցառման ծախսերի աճով:

2022 թվականի առաջին կիսամյակում ՀՀ արտաքին գործերի նախարարության պատասխանատվությամբ իրականացվող այլ ծրագրերին տրամադրված 390.1 մլն դրամից 130.2 մլն դրամն ուղղվել է *Միջազգային հարաբերությունների և դիվանագիտության ոլորտում մասնագետների պատրաստման և վերապատրաստման* ծրագրին, որն օգտագործվել է նախատեսված ծավալով: Ծրագրի շրջանակներում նախատեսված 3 վերապատրաստման ծրագրերի փոխարեն իրականացվել է 5-ը, որի շրջանակներում վերապատրաստվել է 21 աշխատակից՝ նախատեսված 40‑ի փոխարեն. Ընթացքի մեջ գտնվող դասընթանցների ցուցանիշները կներկայացվեն հաջորդ եռամսյակում: Նախորդ տարվա առաջին կիսամյակի համեմատ նշված ծախսերն աճել են 20%-ով (21.7 մլն դրամով):

*Հայաստանի Հանրապետությունում և օտարերկրյա պետություններում արարողակարգային միջոցառումների իրականացման* նպատակով օգտագործվել է 113.8 մլն դրամ՝ կազմելով ծրագրային ցուցանիշի 91.1%-ը, որը պայմանավորված է կապի ծառայությունների գծով խնայողություններով, ինչպես նաև օտարերկրյա պատվիրակությունների այցերի ընթացքում և որոշ այցերի հետաձգման արդյունքում առաջացած խնայողություններով։ Նախորդ տարվա նույն ժամանակահատվածի համեմատ ծրագրի ծախսերն աճել են 31.9%-ով (27.5 մլն դրամով):

2022 թվականի առաջին կիսամյակի ընթացքում ՀՀ արտաքին գործերի նախարարության արտաբյուջետային միջոցներից, որոնք գոյանում են ՀՀ ոչ ռեզիդենտ իրավաբանական կամ ֆիզիկական անձանց կողմից օտարերկրյա պետություններում գործող ՀՀ դիվանագիտական ծառայության մարմիններին կատարվող նվիրաբերություններից, 146.1 մլն դրամ հատկացվել է *Օտարերկրյա պետություններում ՀՀ դիվանագիտական ծառայության կազմակերպմանը և իրականացմանն աջակցության* ծրագրի շրջանակներում, որն օգտագործվել է ողջ ծավալով: Նախորդ տարվա համեմատ տվյալ ծրագրի ծախսերը նվազել են 65.7%-ով կամ 279.9 մլն դրամով՝ պայմանավորված կատարված նվիրաբերությունների ծավալով:

*ՀՀ շրջակա միջավայրի նախարարության* պատասխանատվությամբ 2022 թվականի առաջին կիսամյակի ընթացքում կատարվել է պետական բյուջեի 6 ծրագիր, որոնց գծով ծախսերը կազմել են ավելի քան 2.7 մլրդ դրամ կամ նախատեսվածի 75.1%‑ը: Շեղումը հիմնականում պայմանավորված է Բնական պաշարների և բնության հատուկ պահպանվող տարածքների կառավարման և պահպանման ու Անտառների կառավարման ծրագրերի կատարողականներով: Նախորդ տարվա առաջին կիսամյակի համեմատ արձանագրվել է նախարարության պատասխանատվությամբ իրականացվող ծրագրերի շրջանակներում կատարված ծախսերի 2.6% (73.8 մլն դրամ) նվազում՝ հիմնականում պայմանավորված Բնական պաշարների և բնության հատուկ պահպանվող տարածքների կառավարման և պահպանման ծրագրի ծախսերի նվազմամբ:

1. *ՀՀ շրջակա միջավայրի նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. առաջին կիսամ-յակի փաստ** | **2022թ. առաջին կիսամ-յակի ճշտված պլան** | **2022թ. առաջին կիսամ-յակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2022թ. առաջին կիսամյակը 2021թ. առաջին կիսամյակի նկատմամբ (%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **2,820.7** | **3,660.0** | **2,746.9** | **75.1** | **97.4** | **(73.8)** |
| Շրջակա միջավայրի վրա ազդեցության գնահատում և մոնիթորինգ | 705.0 | 852.9 | 852.9 | 100.0 | 121.0 | 147.9 |
| Բնական պաշարների և բնության հատուկ պահպանվող տարածքների կառավարում և պահպանում | 793.0 | 1,229.8 | 568.5 | 46.2 | 71.7 | (224.5) |
| Անտառների կառավարում | 630.9 | 910.6 | 721.1 | 79.2 | 114.3 | 90.2 |
| Այլ ծրագրեր | 691.8 | 666.7 | 604.4 | 90.7 | 87.4 | (87.4) |

Հաշվետու ժամանակահատվածում *Շրջակա միջավայրի վրա ազդեցության գնահատման և մոնիթորինգի* ծրագրի իրականացման համար օգտագործվել է 852.9 մլն դրամ, որն ամբողջությամբ ապահովել է ծրագրված ցուցանիշը: Նախորդ տարվա նույն ժամանակահատվածի համեմատ ծրագրի ծախսերն աճել են 21%-ով կամ 147.9 մլն դրամով՝ հիմնականում պայմանավորված հիդրոօդերևութաբանության, շրջակա միջավայրի մոնիթորինգի և տեղեկատվության ապահովման ծախսերի աճով: Հիդրոօդերևութաբանություն, շրջակա միջավայրի մոնիթորինգի և տեղեկատվության ապահովման միջոցառման շրջանակներում իրականացվել են 61914 օդերևութաբանական, 5870 հելիոերկրաֆիզիկական, 6948 ագրոօդերևութաբանական, 36980 հիդրոլոգիական և 5858 ռադիոլոգիական դիտարկումներ, մակերևութային ջրերի, մթնոլորտային օդի, հողերի աղտոտվածության, Հայաստանում օդի անդրսահմանային աղտոտման, ստորերկրյա քաղցրահամ ջրերի քանակի և որակի մոնիթորինգ և այլն: Միջոցառման ծախսերը կազմել են 821.7 մլն դրամ՝ 19.8%-ով (135.8 մլն դրամով) գերազանցելով նախորդ տարվա առաջին կիսամյակի ցուցանիշը:

*Բնական պաշարների և բնության հատուկ պահպանվող տարածքների կառավարման և պահպանման* ծրագրի շրջանակներում հաշվետու ժամանակահատվածում նախատեսված միջոցներն օգտագործվել են 46.2%-ով և կազմել 568.5 մլն դրամ: Շեղումը հիմնականում պայմանավորված է Գերմանիայի զարգացման վարկերի բանկի (KFW) աջակցությամբ ՀՀ Սյունիքի մարզի բնության հատուկ պահպանվող տարածքների պահպանության դրամաշնորհային ծրագրի կատարողականով, որը կազմել է 8% կամ 48.2 մլն դրամ: Ցածր կատարողականը պայմանավորված է ծրագրի վերագործարկման արդյունքում պայմանագրերի՝ նախատեսվածից ուշ կնքվելու և միջոցառումների քննարկման ու համաձայնեցման ժամանակատարության հետևանքով աշխատանքների իրականացման ուշացմամբ:

Բնական պաշարների և բնության հատուկ պահպանվող տարածքների կառավարման և պահպանման ծրագրի շրջանակներում 513.2 մլն դրամ (ծրագրվածի 98.4%-ը) ուղղվել է բնության հատուկ պահպանվող տարածքների («Սևան», «Դիլիջան», «Արփի լիճ» ազգային պարկերի, «Խոսրովի անտառ» պետական արգելոցի, Արգելոցապարկային համալիր և Զանգեզուր կենսոլորտային համալիր ԲՀՊ տարածքների) պահպանությանը, դրանցում գիտական ուսումնասիրությունների և անտառատնտեսական աշխատանքների կատարմանը: Նշված միջոցառումների շրջանակներում հիմնականում ապահովվել են նախատեսված արդյունքային չափորոշիչները, որոշ չափորոշիչների գծով արձանագրվել է ծրագրված ցուցանիշների գերազանցում: Ծախսերի՝ ծրագրված ցուցանիշներից շեղումները պայմանավորված են այն հանգամանքով, որ հաշվետու ժամանակահատվածում մատուցված որոշ ծառայությունների դիմաց ֆինանսավորումն իրականացվել է հուլիս ամսին: Նախորդ տարվա առաջին կիսամյակի համեմատ Բնական պաշարների և բնության հատուկ պահպանվող տարածքների կառավարման և պահպանման ծրագրի ծախսերը նվազել են 28.3%-ով կամ 224.5 մլն դրամով՝ հիմնականում պայմանավորված Գերմանիայի զարգացման վարկերի բանկի (KFW) աջակցությամբ ՀՀ Սյունիքի մարզի բնության հատուկ պահպանվող տարածքների պահպանության դրամաշնորհային ծրագրի շրջանակներում ծախսերի նվազմամբ:

Հաշվետու ժամանակահատվածում 721.1 մլն դրամ է օգտագործվել *Անտառների կառավարման* ծրագրի շրջանակներում՝ ապահովելով ծրագրված ցուցանիշի 79.2%-ը: Շեղումը մասամբ առաջացել է անտառվերականգնման և անտառապատման աշխատանքների ծախսերում, որոնք կազմել են 8.3 մլն դրամ կամ ծրագրված ցուցանիշի 9.1%-ը, քանի որ աշխատանքները եղանակային անբարենպաստ պայմանների պատճառով կատարվել են ոչ ամբողջ ծավալով: Անտառների կառավարման ծրագրի կատարողականը պայմանավորված է նաև անտառկառավարման պլանների կազմման ծախսերի կատարողականով, որը կազմել է 51.9% կամ 48.9 մլն դրամ: Միջոցառման շրջանակներում 4 անտառտնտեսության մասնաճյուղերում իրականացվել է անտառկառավարման պլանների մշակման աշխատանքների առաջին նախապատրաստական փուլը, իրականացվում է դաշտային աշխատանքների երկրորդ փուլը, որը կավարտվի երրորդ եռամսյակում: Անտառների վնասակար օրգանիզմների դեմ պայքարի շրջանակներում նախատեսված աշխատանքները կատարվել են ամբողջ ծավալով, սակայն միջոցառման իրականացման համար նախատեսված 43.7 մլն դրամից օգտագործվել է 7.1 մլն դրամը (16.3%), քանի որ Անտառային կոմիտեի և «Արմ Աէրո» ՓԲԸ-ի միջև կնքված պայմանագրի վճարման ժամանակացույցի համաձայն վճարումն իրականացվել է հուլիս ամսին:

Անտառների կառավարման ծրագրին հատկացված միջոցների հիմնական մասը՝ 574.3 մլն դրամը, տրամադրվել է անտառպահպանական ծառայություններին՝ ապահովելով 100% կատարողական: Միջոցառման շրջանակներում ապահովվել է 342.4 հազար հա անտառային տարածքների պահպանում:

Նախորդ տարվա առաջին կիսամյակի համեմատ Անտառների կառավարման ծրագրի ծախսերն աճել են 14.3%-ով կամ 90.2 մլն դրամով՝ հիմնականում պայմանավորված Անտառկառավարման պլանների կազմման միջոցառման շրջանակներում կատարված ծախսերով, որոնց գծով նախորդ տարվա առաջին կիսամյակում հատկացված միջոցները չէին օգտագործվել, ինչպես նաև անտառային ոլորտում քաղաքականության մշակման և աջակցության ծառայությունների, ծրագրերի համակարգման ծախսերի աճով:

2022 թվականի առաջին կիսամյակում ՀՀ շրջակա միջավայրի նախարարության պատասխանատվությամբ իրականացվող այլ ծրագրերին տրամադրված 666.7 մլն դրամից 432.7 մլն դրամն օգտագործվել է *Շրջակա միջավայրի ոլորտում պետական քաղաքականության մշակման, ծրագրերի համակարգման և մոնիտորինգի* ծրագրի շրջանակներում, որը կատարվել է 90.6%-ով: Ծրագրված ցուցանիշներից շեղումը պայմանավորված է այն հանգամանքով, որ հաշվետու ժամանակահատվածում մատուցված որոշ ծառայությունների դիմաց ֆինանսավորումն իրականացվել է հուլիս ամսին: 2021 թվականի առաջին կիսամյակի համեմատ ծրագրի ծախսերը նվազել են 5.9%-ով (27.2 մլն դրամով):

*ՀՀ կրթության, գիտության, մշակույթի և սպորտի նախարարության* պատասխանատվության ներքո 2022 թվականի առաջին կիսամյակի ընթացքում իրականացվել են 21 ծրագրեր, որոնց շրջանակներում օգտագործվել է 85.7 մլրդ դրամ՝ ապահովելով ծրագրված ցուցանիշի 85.8% կատարողական: Առանձնապես խոշոր շեղումներ են արձանագրվել Հանրակրթության, Ապահով դպրոց, Գիտական և գիտատեխնիկական հետազոտությունների և Կրթության որակի ապահովման ծրագրերում: Նախորդ տարվա համեմատ նախարարության ծախսերի աճը հիմնականում պայմանավորված է Գիտական և գիտատեխնիկական հետազոտությունների, Ապահով դպրոց և Հանրակրթության ծրագրերի շրջանակներում կատարված ծախսերի համապատասխանաբար 56.5%, 861.4% և 2.4% աճով:

1. *ՀՀ կրթության, գիտության, մշակույթի և սպորտի նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. առաջին կիսամ-յակի փաստ** | **2022թ. առաջին կիսամ-յակի ճշտված պլան** | **2022թ. առաջին կիսամ-յակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2022թ. առաջին կիսամյակը 2021թ. առաջին կիսամյակի նկատմամբ (%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **77,327.3** | **99,887.7** | **85,701.4** | **85.8** | **110.8** | **8,374.1** |
| Մեծ նվաճումների սպորտ | 1,443.6 | 2,568.8 | 2,120.2 | 82.5 | 146.9 | 676.6 |
| Նախնական (արհեստագործական) և միջին մասնագիտական կրթություն | 4,905.1 | 5,305.1 | 4,876.1 | 91.9 | 99.4 | (29.0) |
| Բարձրագույն և հետբուհական մասնագիտական կրթության ծրագիր | 6,620.7 | 6,839.4 | 6,663.1 | 97.4 | 100.6 | 42.4 |
| Հանրակրթության ծրագիր | 45,945.4 | 51,664.0 | 47,045.5 | 91.1 | 102.4 | 1,100.0 |
| Գիտական և գիտատեխնիկական հետազոտությունների ծրագիր | 5,189.3 | 9,560.5 | 8,121.8 | 85.0 | 156.5 | 2,932.6 |
| Արվեստների ծրագիր | 4,237.2 | 5,562.4 | 4,747.0 | 85.3 | 112.0 | 509.7 |
| Ապահով դպրոց | 151.5 | 5,553.1 | 1,457.0 | 26.2 | 961.4 | 1,305.5 |
| Կրթության որակի ապահովում | 1,682.0 | 2,945.8 | 1,944.7 | 66.0 | 115.6 | 262.7 |
| Այլ ծրագրեր | 7,152.4 | 9,888.7 | 8,726.0 | 88.2 | 122.0 | 1,573.6 |

Հաշվետու ժամանակահատվածում *Մեծ նվաճումների սպորտի* ծրագրի շրջանակներում օգտագործվել է նախատեսված միջոցների 82.5%-ը՝ 2.1 մլրդ դրամ: Շեղումը հիմնականում պայմանավորված է «2022թ. Երևանում կայանալիք բռնցքամարտի Եվրոպայի առաջնության անցկացման ապահովում» և «ՀՀ առաջնություններին և միջազգային միջոցառումներին մասնակցության ապահովման համար մարզիկների նախապատրաստման ու առաջնությունների անցկացում» միջոցառումների կատարողականներով:

2022թ. Երևանում կայացած բռնցքամարտի Եվրոպայի առաջնությանը նախատեսվել և մասնակցել է 280 մարզիկ 34 երկրներից: Միջոցառման ծախսերի կատարողականը կազմել է 80.1% կամ 663.5 մլն դրամ, որը պայմանավորված է այն հանգամանքով, որ, համաձայն կնքված պայմանագրերի, դրանց արժեքի 20%-ի դիմաց վճարումներն իրականացվում են համապատասխան հաշվետվությունները ներկայացվելուց հետո:

ՀՀ առաջնություններին և միջազգային միջոցառումներին մասնակցության ապահովման համար մարզիկների նախապատրաստման ու առաջնությունների անցկացման միջոցառման շրջանակներում առաջին կիսամյակի ընթացքում Հայաստանում գործող ֆեդերացիաների կողմից նախատեսվել և կազմակերպվել են ՀՀ 64 առաջնություններ, որոնց մասնակցել է 6356 մասնակից՝ կանխատեսված համապատասխանաբար 70-ի և 6550-ի դիմաց: Կազմակերպվել է նաև 70 ուսումնամարզական հավաք՝ 1262 մասնակցով՝ կանխատեսված համապատասխանաբար 71-ի և 1606-ի դիմաց, 65 միջազգային միջոցառում 686 մասնակցով՝ կանխատեսված համապատասխանաբար 104-ի և 1493-ի դիմաց: Նախատեսվածի համեմատ ՀՀ առաջնությունների, ուսումնամարզական հավաքների և միջազգային միջոցառումների փաստացի փոքր թիվը պայմանավորված է օրացուցային պլանի փոփոխության արդյունքում որոշ միջոցառումների հետաձգմամբ: Արդյունքում ՀՀ առաջնություններին և միջազգային միջոցառումներին մասնակցության ապահովման համար մարզիկների նախապատրաստման և առաջնությունների անցկացման ծախսերի կատարողականը կազմել է 86.1% կամ 824 մլն դրամ, որը նաև պայմանավորված է որոշ ծառայությունների դիմաց վճարումները հուլիսին կատարելու հանգամանքով:

Օլիմպիական խաղերում, աշխարհի և Եվրոպայի առաջնություններում բարձր արդյունքների հասած ՀՀ հավաքական թիմերի մարզիկներին և նրանց մարզիչներին ՀՀ վարչապետի անվանական թոշակի հատկացմանն ուղղվել է շուրջ 232.8 մլն դրամ, որը կազմել է նախատեսված հատկացումների 91.6%‑ը՝ պայմանավորված վճարման հայտերի մի մասը առաջին կիսամյակի վերջում ներկայացվելու հանգամանքով, որի արդյունքում վճարումները տեղափոխվել են երրորդ եռամսյակ:

Մեծ նվաճումների սպորտի ծրագրի շրջանակներում կատարված ծախսերը 46.9%-ով (676.6 մլն դրամով) գերազանցել են նախորդ տարվա առաջին կիսամյակի ցուցանիշը՝ հիմնականում պայմանավորված 2022 թվականին Երևանում բռնցքամարտի Եվրոպայի առաջնության անցկացմամբ, ինչպես նաև Օլիմպիական խաղերում, աշխարհի և Եվրոպայի առաջնություններում բարձր արդյունքների հասած ՀՀ հավաքական թիմերի մարզիկներին և նրանց մարզիչներին անվանական թոշակի հատկացման ծախսերի 4 անգամ (174.1 մլն դրամ) աճով:

2022 թվականի առաջին կիսամյակում շուրջ 4.9 մլրդ դրամ է տրամադրվել *Նախնական (արհեստագործական) և միջին մասնագիտական կրթության* ծրագրին՝ ապահովելով 91.9% կատարողական: Շեղումը հիմնականում պայմանավորված է «Նախնական մասնագիտական (արհեստագործական) և միջին մասնագիտական ուսումնական հաստատությունների շենքային պայմանների բարելավում» միջոցառման ծախսերով, որոնք կազմել են 80.5 մլն դրամ կամ ծրագրված ցուցանիշի 26.1%-ը, որն ուղղվել է ՀՀ Կոտայքի մարզի «Նոր Գեղիի ակադեմիկոս Գ. Աղաջանյանի անվան պետական գյուղատնտեսական քոլեջ» ՊՈԱԿ-ի շենքի հիմնանորոգմանը: Ցածր կատարողականը պայմանավորված է այն հանգամանքով, որ հիմնանորոգման ենթակա 3 քոլեջներից 2-ի գծով կատարողական փաստաթղթերը հաշվետու ժամանակահատվածում չեն ներկայացվել, իսկ 1-ի գծով մեկ մասնաշենքի վերակառուցումը հնարավոր չի եղել մեկնարկել, քանի որ այնտեղ ընթացել է ուսումնական գործընթաց: Նախնական մասնագիտական (արհեստագործական) և միջին մասնագիտական ուսումնական հաստատությունների շենքերի կառուցման համար նախատեսված 103.3 մլն դրամը չի օգտագործվել՝ պայմանավորված գնման գործընթացի բողոքարկմամբ, որի հետևանքով շինարարական աշխատանքների գնման պայմանագիրը կնքվել հուլիսին:

Հաշվետու ժամանակահատվածում միջին մասնագիտական կրթության գծով ուսանողական նպաստների տրամադրման միջոցառման շրջանակներում նպաստ է տրամադրվել 16463 ուսանողի՝ կանխատեսված 21604-ի դիմաց: Հանրապետությունում 2022 թվականի առաջին կիսամյակում գործել է 69 միջին մասնագիտական պետական ուսումնական հաստատություն, միջին մասնագիտական կրթական ծրագիր է իրականացվել 79 պետական ուսումնական հաստատությունների կողմից՝ կանխատեսված 77-ի դիմաց, կարիերայի կենտրոնների ծառայություններից օգտվել է 18885 սովորող՝ կանխատեսված 5000-ի դիմաց: 2022 թվականի առաջին կիսամյակում միջին մասնագիտական կրթության գծով ուսանողական նպաստների տրամադրմանն ուղղվել է շուրջ 3.3 մլրդ դրամ, որը կազմել է նախատեսված հատկացումների 97.8%‑ը: Շեղումը հիմնականում պայմանավորված է նպաստ ստացող ուսանողների` կանխատեսվածից փոքր թվով:

Նախնական մասնագիտական (արհեստագործական) կրթության գծով ուսանողական նպաստների տրամադրման միջոցառման շրջանակներում նպաստ է տրամադրվել 5416 ուսանողի՝ կանխատեսված 7843-ի դիմաց: Հանրապետությունում 2022 թվականի առաջին կիսամյակում գործել է 21 նախնական մասնագիտական (արհեստագործական) պետական ուսումնական հաստատություն, նախնական մասնագիտական (արհեստագործական) կրթական ծրագիր իրականացնող 57 պետական ուսումնական հաստատություն՝ կանխատեսված 55-ի դիմաց, կարիերայի կենտրոնների ծառայություններից օգտվել են 4464 սովորողներ և շրջանավարտներ՝ կանխատեսված 2500-ի դիմաց: 2022 թվականի առաջին կիսամյակում նախնական մասնագիտական (արհեստագործական) կրթության գծով ուսանողական նպաստների ծախսերը կազմել են շուրջ 1.1 մլրդ դրամ՝ ապահովելով 97.9% կատարողական: Շեղումը պայմանավորված է նպաստ ստացող ուսանողների` կանխատեսվածից փոքր թվով:

Նախորդ տարվա նույն ժամանակահատվածի համեմատ Նախնական (արհեստագործական) և միջին մասնագիտական կրթության ծրագրի ծախսերն էական փոփոխություն չեն կրել։

2022 թվականի առաջին կիսամյակի ընթացքում *Բարձրագույն և հետբուհական մասնագիտական կրթության* ծրագրին տրամադրվել է շուրջ 6.7 մլրդ դրամ` ապահովելով ծրագրված ցուցանիշի 97.4% կատարողական: Շեղումը հիմնականում պայմանավորված է նրանով, որ չեն օգտագործվել ծրագրում ընդգրկված «Բարձրագույն ուսումնական հաստատությունների և «Զեյթուն» ուսանողական ավան» հիմնադրամի շենքային պայմանների բարելավում» միջոցառման համար նախատեսված 106.4 մլն դրամ միջոցները՝ պայմանավորված նախագծանախահաշվային փաստաթղթերի լրամշակման հետևանքով գնումների գործընթացի հետաձգմամբ:

Ծրագրի կատարողականը պայմանավորված է նաև բարձրագույն մասնագիտական կրթություն ստացող ուսանողների կրթաթոշակի գծով ծախսերով, որոնք կատարվել են 90%‑ով՝ կազմելով 453.1 մլն դրամ: Շեղումը պայմանավորված է արտերկրում սովորող ուսանողների կրթաթոշակները հուլիսին վճարելու հանգամանքով, արտարժույթի կանխատեսված ու փաստացի փոխարժեքների տարբերությամբ, ինչպես նաև կրթաթոշակ ստացող ուսանողների փաստացի թվով, որը միջին հաշվով կազմել է 9078՝ կանխատեսված 9689-ի դիմաց:

Բարձրագույն և հետբուհական մասնագիտական կրթության ծրագրի ծախսերում մեծ տեսակարար կշիռ ունեն բարձրագույն մասնագիտական կրթության գծով ուսանողական նպաստների տրամադրման ծախսերը, որոնք կատարվել են նախատեսված ծավալով՝ կազմելով շուրջ 5.3 մլրդ դրամ։ Միջոցառման շրջանակներում ուսանողական նպաստ է ստացել 10654 ուսանող (կանխատեսված 11163-ի դիմաց), որոնցից 695-ը ստացել է ուսման վարձավճարի լրիվ փոխհատուցում:

Նախորդ տարվա առաջին կիսամյակի համեմատ Բարձրագույն և հետբուհական մասնագիտական կրթության ծրագրի ծախսերն էական փոփոխություն չեն կրել։

2022 թվականի առաջին կիսամյակի ընթացքում ավելի քան 47 մլրդ դրամ է օգտագործվել *Հանրակրթության* ծրագրի շրջանակներում՝ ապահովելով 91.1% կատարողական: Շեղումը հիմնականում պայմանավորված է ծրագրի ծախսերում մեծ տեսակարար կշիռ ունեցող տարրական, հիմնական և միջնակարգ ընդհանուր հանրակրթության միջոցառումների կատարողականով, ինչպես նաև «Մոդուլային» տիպի մանկապարտեզների շենքային ապահովման ծախսերով, որոնք կատարվել են 3.2%-ով՝ կազմելով 38.3 մլն դրամ: Վերջինս պայմանավորված է հողահատկացման խնդիրներով, որոնց հետ կապված՝ կառուցվելիք օբյեկների մի մասի նախագծանախահաշվային փաստաթղթերի մշակումը (ներառյալ փորձաքննությունը) ավարտվել է կիսամյակի վերջում, բացի այդ, 3 նախագծի տեղակապման աշխատանքները մեկնարկել են կիսամյակի վերջում, իսկ 5 բնակավայրում դեռ առկա է եղել հողահատկացման խնդիր:

Ընդհանուր հանրակրթության ծախսերը հաշվետու ժամանակահատվածում կատարվել են 93.4%-ով՝ կազմելով 42.8 մլրդ դրամ: Շեղումները հիմնականում պայմանավորված են աշակերտների փաստացի թվով, ինչպես նաև տարեկան հատկացված գումարների եռամսյակային բաշխմամբ:

1. *Ընդհանուր հանրակրթության համակարգի ցուցանիշները*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. առաջին կիսամ-յակում սովորող-ների փաստացի թիվ** | **2022թ. առաջին կիսամ-յակում սովորող-ների փաստացի թիվ** | **2022թ. առաջին կիսամյակի և 2021թ. առաջին կիսամյակի տարբե-րությունը** | **2021թ. առաջին կիսամ-յակի փաստ**  **(մլն դրամ)** | **2022թ. առաջին կիսամ-յակի փաստ (մլն դրամ)** | **2022թ. առաջին կիսամյակը 2021թ. առաջին կիսամյակի նկատմամբ (%)** |
| **Ընդհանուր հանրակրթություն** | **391761** | **391677** | **(84)** | **42,270.0** | **42,774.8** | **101.2** |
| Տարրական | 153198 | 151832 | (1,366) | 15,958.4 | 16,024.7 | 100.4 |
| Հիմնական | 176672 | 180685 | 4,013 | 19,065.7 | 18,917.0 | 99.2 |
| Միջնակարգ | 61891 | 59160 | (2,731) | 7,245.9 | 7,833.0 | 108.1 |

Հատուկ հանրակրթությանը հատկացված 579.8 մլն դրամն ամբողջությամբ օգտագործվել է:

1. *Հատուկ հանրակրթության համակարգի ցուցանիշները*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. առաջին կիսամ-յակում սովորող-ների փաստացի թիվ** | **2022թ. առաջին կիսամ-յակում սովորող-ների փաստացի թիվ** | **2022թ. առաջին կիսամյակի և 2021թ. առաջին կիսամյակի տարբե-րությունը** | **2021թ. առաջին կիսամ-յակի փաստ**  **(մլն դրամ)** | **2022թ. առաջին կիսամ-յակի փաստ (մլն դրամ)** | **2022թ. առաջին կիսամյակը 2021թ. առաջին կիսամյակի նկատմամբ (%)** |
| **Հատուկ հանրակրթություն** | **505** | **533** | **28** | **454.7** | **579.8** | **127.5** |
| Տարրական | 162 | 159 | (3) | 135.1 | 185.0 | 136.9 |
| Հիմնական | 202 | 235 | 33 | 162.0 | 235.4 | 145.3 |
| Միջնակարգ | 141 | 139 | (2) | 157.5 | 159.4 | 101.2 |

Մասնագիտացված հանրակրթության ծախսերը հաշվետու ժամանակահատվածում կատարվել են 93.9%-ով՝ կազմելով 1.7 մլրդ դրամ: Շեղումը հիմնականում պայմանավորված է աշակերտների փաստացի թվով:

1. *Մասնագիտացված հանրակրթության համակարգի ցուցանիշները*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. առաջին կիսամ-յակում սովորող-ների փաստացի թիվ** | **2022թ. առաջին կիսամ-յակում սովորող-ների փաստացի թիվ** | **2022թ. առաջին կիսամյակի և 2021թ. առաջին կիսամյակի տարբե-րությունը** | **2021թ. առաջին կիսամ-յակի փաստ**  **(մլն դրամ)** | **2022թ. առաջին կիսամ-յակի փաստ (մլն դրամ)** | **2022թ. առաջին կիսամյակը 2021թ. առաջին կիսամյակի նկատմամբ (%)** |
| **Մասնագիտացված հանրակրթություն** | **3738** | **3656** | **(82)** | **1,631.5** | **1,737.4** | **106.5** |
| Տարրական | 308 | 299 | (9) | 105.7 | 109.1 | 103.2 |
| Հիմնական | 1857 | 1827 | (30) | 666.5 | 721.9 | 108.3 |
| Միջնակարգ | 1573 | 1530 | (43) | 859.4 | 906.5 | 105.5 |

Ծրագրում ընդգրկված յոթ միջոցառումների համար նախատեսված միջոցներն ամբողջությամբ օգտագործվել են՝ կազմելով շուրջ 1.1 մլրդ դրամ: Մասնավորապես՝ 364 մլն դրամ է տրամադրվել դպրոցներում STEM կրթության և ռոբոտատեխնիկայի զարգացման ծախսերին, որի շրջանակներում գործել է 1020 խումբ ինժեներական լաբորատորիաներում՝ կանխատեսված 921-ի դիմաց, 23 ԱԹՍ խումբ՝ ինժեներական լաբորատորիաներին կից և 10 ռոբոտաշինության խումբ:

330.3 մլն դրամ ուղղվել է գնահատման և թեստավորման ծառայություններին, որի շրջանակներում միջնակարգ դպրոցի պետական ավարտական քննությունների մասնակիցների թիվը կազմել է 31872, հիմնական դպրոցի ավարտական քննությունների մասնակիցներինը՝ 34469, 9-րդ դասարանի քննությունների մասնակիցներինը՝ 34469:

304.2 մլն դրամ տրամադրվել է 2022 թվականին ՀՀ-ում կենսաբանության միջազգային օլիմպիադայի նախապատրաստման ծախսերին:

Նախորդ տարվա առաջին կիսամյակի համեմատ Հանրակրթության ծրագրի ծախսերն աճել են 2.4%‑ով կամ 1.1 մլրդ դրամով՝ հիմնականում պայմանավորված միջնակարգ ընդհանուր հանրակրթության և 2022 թվականին ՀՀ-ում կենսաբանության միջազգային օլիմպիադայի նախապատրաստման գծով ծախսերի համապատասխանաբար 8.1% (587.1 մլն դրամ) և 18.2 անգամ (287.5 մլն դրամ) աճով, ինչպես նաև 2022 թվականին ՀՀ-ում կենսաբանության միջազգային օլիմպիադայի անցկացման նպատակով ներդրումների համար 104.3 մլն դրամի հատկացմամբ:

2022 թվականի առաջին կիսամյակում ավելի քան 8.1 մլրդ դրամ է տրամադրվել *Գիտական և գիտատեխնիկական հետազոտությունների* ծրագրին՝ ապահովելով 85% կատարողական և 56.5%‑ով կամ 2.9 մլրդ դրամով գերազանցելով նախորդ տարվա նույն ժամանակահատվածի ցուցանիշը: Ծրագրի նկատմամբ շեղումը հիմնականում պայմանավորված է «Գիտական ենթակառուցվածքի արդիականացում» և «Գիտական և գիտատեխնիկական պայմանագրային (թեմատիկ) հետազոտություններ» միջոցառումների կատարողականներով: Նախորդ տարվա առաջին կիսամյակի համեմատ ծրագրի ծախսերի աճը հիմնականում պայմանավորված է նշված երկու միջոցառումների գծով ծախսերի աճով:

Հաշվետու ժամանակահատվածում «Գիտական ենթակառուցվածքի արդիականացում» միջոցառման շրջանակներում ներգրավված է եղել թվով 67 կազմակերպություն, Հայաստանն անդամակցել է թվով 2 միջազգային գիտական կառույցի, պետական բյուջեից ֆինանսավորել է երիտասարդ գիտնականների թվով 3 դպրոց և 3 երաշխավորված գիտական միջոցառում: Միջոցառման գծով ծախսերը կազմել են շուրջ 4.2 մլրդ դրամ կամ ծրագրված ցուցանիշի 85.5%‑ը: Շեղումը հիմնականում պայմանավորված է գիտական կազմակերպությունների կողմից ներկայացված հայտերի քանակով, ինչպես նաև մրցութային գործընթացներով:

Գիտական և գիտատեխնիկական պայմանագրային (թեմատիկ) հետազոտությունների միջոցառման շրջանակներում հաշվետու ժամանակահատվածում պետական բյուջեից ֆինանսավորվել է 231 գիտական թեմա՝ կանխատեսված 486-ի փոխարեն, իրականացվել է 71 միջազգային գիտական ծրագիր՝ կանխատեսված 117-ի փոխարեն: Գիտական և գիտատեխնիկական պայմանագրային (թեմատիկ) հետազոտությունների գծով ծախսերը կազմել են ավելի քան 2.2 մլրդ դրամ կամ ծրագրված ցուցանիշի 77.3%-ը: Ծախսերի՝ ծրագրից շեղումը, ինչպես նաև փաստացի ցածր արդյունքային ցուցանիշները պայմանավորված են գիտական կազմակերպությունների կողմից մրցույթին մասնակցելու համար ներկայացվող հայտերի մի մասի՝ ընդունման և փորձաքննության փուլում գտնվելու հանգամանքով:

Ծրագրում ընդգրկված միջոցառումներից ութի գծով նախատեսված 1.2 մլրդ դրամն օգտագործվել է ամբողջությամբ: Նշված միջոցառումների շրջանակներում գրեթե ամբողջությամբ ապահովվել են սահմանված արդյունքային չափորոշիչները, որոշ ցուցանիշների գծով արձանագրվել է գերակատարում:

Հաշվետու ժամանակահատվածում *Արվեստների* ծրագրի շրջանակներում օգտագործվել է նախատեսված միջոցների 85.3%-ը՝ ավելի քան 4.7 մլրդ դրամ: Շեղումը հիմնականում պայմանավորված է մշակութային միջոցառումների կատարողականով, ինչպես նաև թատերահամերգային կազմակերպությունների նյութատեխնիկական բազայի համալրման համար նախատեսված 293.3 մլն դրամ միջոցները չօգտագործելու հանգամանքով: Վերջինս պայմանավորված է գնման գործընթացով՝ սարքավորումների մի մասի համար հայտարարված մրցույթները չեն կայացել և պայմանագրերը չեն կնքվել, իսկ մի մասի պայմանագրերը կնքվել են կիսամյակի վերջում, որի արդյունքում սարքավորումների մատակարարումները և վճարումները տեղափոխվել են հաջորդ եռամսյակ:

2022 թվականի առաջին կիսամյակի ընթացքում մշակութային միջոցառումների շրջանակներում իրականացվել են թվով 14 ստեղծագործական նախագծեր և միջոցառումներ՝ կանխատեսված 20‑ի փոխարեն, որից պետական աջակցությամբ իրականացվել են 10 ծրագրեր՝ նախատեսված 12-ի փոխարեն, 11 մանկապատանեկան մշակութային միջոցառումներ՝ նախատեսված 3-ի, միջպետական համագործակցության պայմանագրերի շրջանակներում նախատեսվել և իրականացվել է 2 միջոցառում, իրականացվել է «Հայ կոմպոզիտորական արվեստի 13-րդ փառատոն»-ը, օտարերկրյա պետություններում հայ մշակույթի հանրահռչակման նպատակով աջակցություն է ցուցաբերվել 5 մշակութային միջազգային միջոցառումների ու նախագծերի, միջազգային միջոցառումներին և նախագծերին մասնակցելու նպատակով աջակցություն է ցուցաբերվել 6 ստեղծագործական խմբերի՝ կանխատեսված 3-ի դիմաց: Կանխատեսվածից ցածր փաստացի արդյունքային ցուցանիշները հիմնականում պայմանավորված են որոշ միջոցառումների իրականացման ժամկետների վերանայմամբ, որի արդյունքում դրանք տեղափոխվել են հաջորդ եռամսյակ, իսկ գերազանցումը պայմանավորված է Հայաստանի և արտերկրների միջև դիվանագիտական հարաբերությունների հաստատման 30-ամյակին նվիրված տոնակատարություններով: Մշակութային միջոցառումների իրականացմանը հաշվետու ժամանակահատվածում տրամադրվել է 630.6 մլն դրամ կամ նախատեսված միջոցների 63.5%-ը: Ցածր կատարողականը հիմնականում պայմանավորված է որոշ միջոցառումների հետաձգմամբ, ինչպես նաև որոշ դրամաշնորհային մրցույթների արդյունքներն ամփոփված չլինելու հանգամանքով։

Երաժշտարվեստի և պարարվեստի համերգների միջոցառման շրջանակներում առաջին կիսամյակի ընթացքում կազմակերպվել են 39 նոր համերգային համարներ՝ նախատեսված 20-ի դիմաց, 264 համերգներ՝ նախատեսված 232–ի դիմաց, հանդիսատեսի քանակը կազմել է 81244՝ կանխատեսված 78436‑ի դիմաց։ Երաժշտարվեստի և պարարվեստի համերգների միջոցառման ծախսերը կազմել են 1.5 մլրդ դրամ կամ նախատեսվածի 99.3%-ը:

Թատերական ներկայացումների միջոցառման շրջանակներում 2022 թվականի առաջին կիսամյակի ընթացքում կայացել են 1393 ներկայացումներ՝ նախատեսված 1397-ի դիմաց, հանդիսատեսի թիվը կազմել է 215574՝ կանխատեսված 228477-ի դիմաց, իսկ նոր ներկայացումների քանակը կազմել է 31՝ նախատեսված 34-ի դիմաց: Թատերական ներկայացումների ծախսերը կազմել են ավելի քան 1.1 մլրդ դրամ, որոնք օգտագործվել են 97.3%-ով: Շեղումը պայմանավորված է «Խորեոգրաֆիայի պետական թատրոն» ՊՈԱԿ-ի հետ պայմանագիր չկնքվելու, ավելացված արժեքի հարկի վճարման համար նախատեսված հատկացումներն ամբողջությամբ չօգտագործելու, ինչպես նաև որոշ վճարումներ կնքված պայմանագրերի վճարման ժամանակացույցերին համապատասխան երրորդ եռամսյակում իրականացվելու հանգամանքներով:

Օպերային և բալետային արվեստի ներկայացումների միջոցառման շրջանակներում հաշվետու ժամանակահատվածում կայացել են 84 ներկայացումներ՝ նախատեսված 30-ի դիմաց, իսկ հանդիսատեսի թիվը կազմել է 41522՝ կանխատեսված 29425-ի դիմաց: Օպերային և բալետային արվեստի ներկայացումների ծախսերը կազմել են 705.6 մլն դրամ՝ ապահովելով 97.9% կատարողական: Շեղումը պայմանավորված է այն հանգամանքով, որ պայմանագրի ժամանակացույցով պարտավորությունների մի մասի դիմաց վճարումները նախատեսված են երրորդ եռամսյակում։

«Կարեն Դեմիրճյանի անվան մարզահամերգային համալիրի կարողությունների զարգացում» միջոցառման շրջանակներում նախատեսված ակտիվներն ամբողջությամբ ձեռք են բերվել՝ 1 մոդուլային շարժական հատակ, 1 լուսադիոդային ցուցատախտակ և 2 վերելակ: Հաշվետու ժամանակահատվածում «Կարեն Դեմիրճյանի անվան մարզահամերգային համալիրի կարողությունների զարգացում» միջոցառման շրջանակներում օգտագործվել է 252.9 մլն դրամ, որը կազմել է ծրագրված ցուցանիշի 99.8%-ը:

Նախորդ տարվա նույն ժամանակահատվածի համեմատ Արվեստների ծրագրի ծախսերն աճել են 12%-ով կամ 509.7 մլն դրամով` հիմնականում պայմանավորված մշակութային միջոցառումների իրականացման գծով ծախսերի 2.3 անգամ (359.8 մլն դրամ) աճով, ինչպես նաև Կարեն Դեմիրճյանի անվան մարզահամերգային համալիրի կարողությունների զարգացման նպատակով միջոցների հատկացմամբ:

Հաշվետու ժամանակահատվածում *«Ապահով դպրոց»* ծրագրի շրջանակներում օգտագործվել է նախատեսված միջոցների 26.2%-ը՝ շուրջ 1.5 մլրդ դրամ: Ցածր կատարողական է արձանագրվել փոքրաքանակ երեխաներով համալրված հանրակրթական դպրոցների մոդուլային շենքերի կառուցման ծախսերում, որոնք կատարվել են 20.8%-ով՝ կազմելով 728 մլն դրամ՝ հիմնականում պայմանավորված թվով 7 օբյեկտներում կատարված շինարարական աշխատանքների կատարողական ակտերը չներկայացվելու և 10 նախագծվող օբյեկտների ցանկը հաստատելու վերաբերյալ ՀՀ կառավարության որոշումը հուլիսին ընդունվելու հանգամանքներով: Հարկ է նշել, որ նախատեսված 21 ուսումնական հաստատությունների շինարարական աշխատանքները գտնվել են ընթացքում: Ցածր կատարողական է արձանագրվել նաև հանրակրթական կրթություն իրականացնող ուսումնական հաստատությունների նոր մարզադահլիճների կառուցման և վերակառուցման ծախսերում, որոնք կազմել են համապատասխանաբար 419 մլն դրամ (34.2%) և 106 մլն դրամ (35.4%): Շեղումը հիմնականում պայմանավորված է գնման գործընթացով՝ 2 օբյեկտի մասով հայտարարված մրցույթների չկայացմամբ, ինչպես նաև նախագծանախահաշվային փաստաթղթերի լրամշակմամբ և պետական համալիր փորձաքննության իրականացմամբ պայմանավորված՝ աշխատանքների ուշ մեկնարկով:

Նախորդ տարվա նույն ժամանակահատվածի համեմատ «Ապահով դպրոց» ծրագրի ծախսերն աճել են 9.6 անգամ կամ 1.3 մլրդ դրամով, որը հիմնականում պայմանավորված է 2022 թվականին փոքրաքանակ երեխաներով համալրված հանրակրթական դպրոցների մոդուլային շենքերի կառուցման ծախսերի աճով, ինչպես նաև հանրակրթական կրթություն իրականացնող ուսումնական հաստատությունների նոր մարզադահլիճների կառուցման և վերակառուցման նպատակով միջոցների հատկացմամբ, որոնց համար 2021 թվականին առաջին կիսամյակում միջոցներ չէին նախատեսվել:

Հաշվետու ժամանակահատվածում *Կրթության որակի ապահովման* ծրագրի ծախսերը կատարվել են 66%-ով և կազմել ավելի քան 1.9 մլրդ դրամ: Ցածր կատարողականը հիմնականում պայմանավորված է ծրագրի ծախսերում մեծ տեսակարար կշիռ ունեցող՝ Համաշխարհային բանկի աջակցությամբ իրականացվող «Հայաստանում ԵՄ-ն հանուն նորարարության» դրամաշնորհային փորձնական ծրագրի շրջանակներում Տավուշի մարզում ԳՏՃՄ (գիտություն, տեխնոլոգիա, ճարտարագիտություն, մաթեմատիկա) ոլորտների կրթական միջավայրի բարելավման միջոցառման կատարողականով, որը կազմել է 63.6%՝ 1.2 մլրդ դրամ: Ցածր կատարողականը պայմանավորված է դրամաշնորհային համաձայնագրի փոփոխությունը ՀՀ կառավարության կողմից հուլիսին հասատվելու հանգամանքով, որից հետո ՀԲ-ի կողմից տրամադրվել է մնացած գումարը: Միջոցառման շրջանակներում Տավուշի մարզի 80 հանրակրթական դպրոցներ ապահովվել են ԳՏՃՄ ոլորտի մասով անհրաժեշտ համակարգչային տեխնիկայով, լաբորատոր սարքավորումներով և գույքով:

Նշված դրամաշնորհային ծրագրի շրջանակներում «Կրթության զարգացման և նորարարության ազգային կենտրոնի» զարգացման նպատակով օգտագործվել է նախատեսված միջոցների 41.4%-ը՝ 56 մլն դրամ, որը պայմանավորված է այն հանգամանքով, որ ԿԶՆԱԿ-ի կարողությունների հզորացման համար կազմակերպված մրցույթի արդյունքները ՀԲ-ի կողմից չեն հաստատվել, եվրոյի արժեզրկման պատճառով ֆինանսական միջոցների անբավարարությամբ պայմանավորված՝ հետաձգվել է ուսուցիչների ատեստավորման և տարակարգերի շնորհման գործընթացի թվայնացումը:

Համաշխարհային բանկի աջակցությամբ իրականացվող կրթության բարելավման ծրագրի շրջանակներում ավագ, միջնակարգ և հիմնական դպրոցներում և կրթության ոլորտի կազմակերպություններում կապիտալ ներդրումների ծախսերը կատարվել են 62.3%-ով՝ կազմելով 219.1 մլն դրամ: Ծախսերի ծրագրված ցուցանիշից շեղումը պայմանավորված է նրանով, որ հիմնանորոգվող 2 ավագ դպրոցներից մեկի մասով աշխատանքներն ավարտվել և վճարումը կատարվել է 2021 թվականին, իսկ մյուսի մասով աշխատանքներն ավարտվել են, և նախահաշվում կատարված փոփոխությունների արդյունքում առաջացել են տնտեսումներ: Նշված ծրագրի շրջանակներում ծառայությունների ձեռքբերման ծախսերը կատարվել են 81.1%-ով՝ կազմելով 50.3 մլն դրամ: Շեղումը պայմանավորված է գնումների գործընթացի արդյունքում առաջացած, ինչպես նաև «Կրթական ծրագրերի կենտրոն» ԾԻԳ ՊՀ-ի աշխատավարձի ֆոնդի տնտեսումներով:

Նախորդ տարվա առաջին կիսամյակի համեմատ Կրթության որակի ապահովման ծրագրի ծախսերն աճել են 15.6%-ով կամ 262.7 մլն դրամով, որը հիմնականում պայմանավորված է Համաշխարհային բանկի աջակցությամբ իրականացվող «Հայաստանում ԵՄ-ն հանուն նորարարության» դրամաշնորհային փորձնական ծրագրի շրջանակներում Տավուշի մարզում ԳՏՃՄ ոլորտների կրթական միջավայրի բարելավման ծախսերով, որոնք նախորդ տարի նախատեսված չեն եղել:

ՀՀ ԿԳՄՍ նախարարության պատասխանատվությամբ իրականացվող այլ ծրագրերից շուրջ 1.3 մլրդ դրամն օգտագործվել է *Մշակութային ժառանգության* ծրագրի շրջանակներում՝ ապահովելով 92.8% կատարողական: Շեղումը հիմնականում պայմանավորված է «Թանգարանային ծառայություններ և ցուցահանդեսներ» և «Հուշարձանների ամրակայում, նորոգում և վերականգնում» միջոցառումների կատարողականով, ինչպես նաև թանգարանների և պատկերասրահների հիմնանորոգման ծախսերի համար նախատեսված 36.2 մլն դրամ միջոցները չօգտագործելու հանգամանքով: Վերջինս պայմանավորված է համաձայնագրերի՝ նախատեսված ժամկետից ուշ կնքմամբ, որի արդյունքում կատարված աշխատանքների դիմաց հաշվետու ժամանակահատվածում կատարողական ակտեր չեն ներկայացվել:

Մշակութային ժառանգության ծրագրի գծով հատկացումների գերակշիռ մասը բաժին է ընկել թանգարանային ծառայությունների և ցուցահանդեսների միջոցառմանը, որի շրջանակներում կազմակերպվել է 196 ցուցահանդես՝ նախատեսված 114-ի դիմաց, թանգարանների այցելուների թիվը կազմել է 677985՝ կանխատեսված 187890-ի դիմաց, իսկ սպասարկվող ընթերցողների թիվը կազմել է 313՝ կանխատեսված 640-ի դիմաց։ Թանգարանային համալրման առարկաների թիվը կազմել է 3866` նախատեսված 1945-ի դիմաց, որը պայմանավորված է նվիրատվություններով և հնագիտական պեղումներով: Թանգարանային ծառայությունների և ցուցահանդեսների միջոցառման շրջանակներում օգտագործվել է 1.2 մլրդ դրամ՝ ապահովելով 97.8% կատարողական: Շեղումը պայմանավորված է ավելացված արժեքի հարկի վճարման համար նախատեսված միջոցներն ամբողջությամբ չօգտագործելու, որոշ դրամաշնորհային մրցութային ծրագրերի պայմանագրերը կնքման փուլում գտնվելու, ինչպես նաև վճարումները կնքված պայմանագրերի վճարման ժամանակացույցերին համապատասխան իրականացվելու հանգամանքներով:

Ոչ նյութական մշակութային ժառանգության պահպանման միջոցառման շրջանակներում առաջին կիսամյակում 12 համայնքներում նախատեսվել և իրականացվել է ոչ նյութական մշակութային ժառանգության պահպանման, զարգացման և հանրահռչակման 6 միջոցառում, որոնց մասնակցել է 700 մասնակից, իրականացվել է ոչ նյութական մշակութային ժառանգության միջազգային հանրահռչակմանն ուղղված 1 նախագիծ և ոչ նյութական մշակութային ժառանգության պահպանությանն ուղղված 4 ծրագրեր։ Ոչ նյութական մշակութային ժառանգության պահպանման նպատակով օգտագործվել է 20.5 մլն դրամ, որը կազմել է ծրագրված միջոցների 68.7%-ը: Շեղումը պայմանավորված է որոշ դրամաշնորհային մրցույթներ ամփոփման փուլում գտնվելու հանգամանքով:

Հուշարձանների ամրակայման, նորոգման և վերականգնման միջոցառման շրջանակներում իրականացվել են 3 հուշարձանների ուսումնասիրման, նախագծման և փորձաքննության աշխատանքներ, որոնցից 1-ի գծով կատարողական ակտը ստորագրվել է հուլիսին: Առաջին կիսամյակում նախատեսված էր նաև իրականացնել 5 հուշարձանի ամրակայման, նորոգման և վերականգնման աշխատանքներ, որոնցից 4-ի գծով կատարողական ակտերը ներկայացվել են կիսամյակի վերջին և ստորագրվել են հուլիսին, իսկ 1-ի գծով պայմանագրերը կնքվել են հունիսին: Հաշվետու ժամանակահատվածում հուշարձանների ամրակայման, նորոգման և վերականգնման աշխատանքների իրականացմանը տրամադրվել է 2.3 մլն դրամ` կազմելով ծրագրային ցուցանիշի 7.6%-ը: Ցածր ցուցանիշը պայմանավորված է նրանով, որ վճարումների հիմնական մասն իրականացվել է հուլիս ամսին:

2022 թվականի առաջին կիսամյակում նախորդ տարվա նույն ժամանակահատվածի համեմատ Մշակութային ժառանգության ծրագրի ծախսերը գրեթե չեն փոփոխվել:

*ՀՀ պաշտպանության նախարարության* պատասխանատվությամբ 2022 թվականի առաջին կիսամյակում կատարվել է պետական բյուջեի 5 ծրագիր: Ծախսերը կազմել են ավելի քան 156.7 մլրդ դրամ կամ նախատեսված միջոցների 87.5%‑ը: Շեղումը հիմնականում պայմանավորված է ՀՀ պաշտպանության ապահովման ծրագրի կատարողականով: Վերջինով է հիմնականում պայմանավորված նաև նախորդ տարվա առաջին կիսամյակի համեմատ ՀՀ պաշտպանության նախարարության պատասխանատվությամբ իրականացվող ծրագրերի գծով ծախսերի 8% (11.6 մլրդ դրամ) աճը:

1. *ՀՀ պաշտպանության նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. առաջին կիսամ-յակի փաստ** | **2022թ. առաջին կիսամ-յակի ճշտված պլան** | **2022թ. առաջին կիսամ-յակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2022թ. առաջին կիսամյակը 2021թ. առաջին կիսամյակի նկատմամբ (%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **145,130.0** | **179,125.1** | **156,746.6** | **87.5** | **108.0** | **11,616.6** |
| ՀՀ պաշտպանության ապահովում | 144,133.1 | 177,203.8 | 155,643.3 | 87.8 | 108.0 | 11,510.2 |
| Այլ ծրագրեր | 996.9 | 1,921.2 | 1,103.3 | 57.4 | 110.7 | 106.4 |

Հաշվետու ժամանակահատվածում *ՀՀ պաշտպանության ապահովման* ծրագրի շրջանակներում օգտագործվել է ավելի քան 155.6 մլրդ դրամ կամ նախատեսված միջոցների 87.8%‑ը: Հատկացված միջոցներն ուղղվել են հինգ միջոցառումների իրականացմանը, որոնցից երեքի համար նախատեսված 125.7 մլն դրամ միջոցներն օգտագործվել են ամբողջությամբ: Շեղումը հիմնականում պայմանավորված է «Ռազմական կարիքների բավարարում» միջոցառման կատարողականով, որը կազմել է 87.3% կամ 94 մլրդ դրամ: 61.5 մլրդ դրամ է օգտագործվել ՀՀ պաշտպանության նախարարության շենքային պայմանների բարելավման նպատակով՝ կազմելով ծրագրված ցուցանիշի 88.7%-ը: Կատարողականի նշված ցուցանիշները պայմանավորված են գնման գործընթացի արդյունքում պայմանագրերի՝ նախատեսվածից ցածր գներով, ինչպես նաև սահմանված հիմքերով և ընթացակարգերով հաշվառման մեջ պարտավորությունների ձևակերպումների բացակայությամբ: Նախորդ տարվա առաջին կիսամյակի համեմատ ՀՀ պաշտպանության ապահովման ծրագրի ծախսերն աճել են 8%-ով կամ 11.5 մլրդ դրամով՝ հիմնականում պայմանավորված ՀՀ պաշտպանության նախարարության շենքային պայմանների բարելավման ծախսերի 12.6% (6.9 մլրդ դրամ) և ռազմական կարիքների բավարարման ծախսերի 5.1% (4.6 մլրդ դրամ) աճով:

Այլ ծրագրերում ընդգրկված՝ *Միջազգային ռազմական համագործակցության* ծրագրի ծախսերը կազմել են շուրջ 381.2 մլն դրամ՝ ապահովելով 80.7% կատարողական: Միջոցներն օգտագործվել են 13 երկրներում 11 ՀՀ ռազմական կցորդների և միջազգային կազմակերպություններում ռազմական և ռազմաքաղաքական 5 ներկայացուցիչների պահպանման նպատակով: Նախորդ տարվա առաջին կիսամյակի համեմատ նշված ծախսերը նվազել են 11.8%-ով կամ 50.8 մլն դրամով:

2022 թվականին առաջին կիսամյակում *Ռազմաբժշկական սպասարկման և առողջապահական ծառայությունների* ծրագրի ծախսերը կազմել են 299.4 մլն դրամ կամ ծրագրված ցուցանիշի 38.5%-ը: Չեն օգտագործվել ծրագրում ընդգրկված երկու միջոցառումների համար նախատեսված 467.5 մլն դրամ միջոցները՝ պայմանավորված սահմանված հիմքերով և ընթացակարգերով հաշվառման մեջ պարտավորությունների ձևակերպումների բացակայությամբ: Ծրագրի շրջանակներում հատկացված միջոցներից շուրջ 295 մլն դրամն ուղղվել է 4 զինծառայողի առողջական վիճակի բարելավման նպատակով Հայաստանի Հանրապետությունից դուրս բժշկական օգնության ծառայությունների ձեռքբերմանը: 2021 թվականի առաջին կիսամյակի համեմատ Ռազմաբժշկական սպասարկման և առողջապահական ծառայությունների ծրագրի ծախսերն աճել են 45%-ով կամ 92.9 մլն դրամով՝ հիմնականում պայմանավորված Հայաստանի Հանրապետությունից դուրս զինծառայողի բժշկական օգնության ծառայությունների ձեռքբերման ծախսերի 42.8% (88.4 մլն դրամ) աճով:

*ՀՀ աշխատանքի և սոցիալական հարցերի նախարարության* պատասխանատվությամբ 2022 թվականի առաջին կիսամյակի ընթացքում կատարվել են 16 ծրագրեր, որոնց ուղղվել է շուրջ 287.6 մլրդ դրամ՝ ապահովելով կիսամյակի ծրագրված ցուցանիշի 93.4%-ը, ընդ որում բոլոր ծրագրերում արձանագրվել են շեղումներ: Առավել խոշոր շեղումն արձանագրվել է Կենսաթոշակային ապահովության ծրագրում: 2021 թվականի նույն ժամանակահատվածի համեմատ աշխատանքի և սոցիալական հարցերի նախարարության ծախսերը նվազել են 2.3%‑ով կամ 6.7 մլրդ դրամով՝ հիմնականում պայմանավորված Սոցիալական ապահովության ծրագրի շրջանակներում կատարված ծախսերի նվազմամբ:

1. *ՀՀ աշխատանքի և սոցիալական հարցերի նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. առաջին կիսամ-յակի փաստ** | **2022թ.**  **առաջին կիսամ-յակի ճշտված պլան** | **2022թ. առաջին կիսամ-յակի փաստ** | **Կատարո-ղականը առաջին կիսամյակի ճշտված պլանի նկատմամբ**  **(%)** | **2022թ առաջին կիսամյակը 2021թ. առաջին կիսամյակի նկատմամբ**  **(%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **294,241.2** | **307,933.1** | **287,560.6** | **93.4** | **97.7** | **(6,680.6)** |
| Անապահով սոցիալական խմբերին աջակցություն | 15,637.5 | 14,654.4 | 14,066.8 | 96.0 | 90.0 | (1,570.7) |
| Ժողովրդագրական վիճակի բարելավում | 12,578.7 | 19,106.9 | 17,514.3 | 91.7 | 139.2 | 4,935.5 |
| Սոցիալական աջակցություն անաշխատունակության դեպքում | 7,310.0 | 9,398.8 | 9,396.4 | 100.0 | 128.5 | 2,086.5 |
| Կենսաթոշակային ապահովություն | 173,116.7 | 206,866.8 | 195,096.8 | 94.3 | 112.7 | 21,980.1 |
| Սոցիալական ապահովություն | 69,501.6 | 36,462.9 | 34,004.8 | 93.3 | 48.9 | (35,496.8) |
| Այլ ծրագրեր | 16,096.7 | 21,443.3 | 17,481.5 | 81.5 | 108.6 | 1,384.8 |

2022 թվականի առաջին կիսամյակի ընթացքում շուրջ 14.1 մլրդ դրամ է տրամադրվել *Անապահով սոցիալական խմբերին աջակցության* ծրագրին՝ ապահովելով 96% կատարողական և 10%‑ով կամ 1.6 մլրդ դրամով զիջելով նախորդ տարվա նույն ժամանակահատվածի ցուցանիշը: Ծրագրի նկատմամբ շեղումը և նախորդ տարվա համեմատ նվազումը հիմնականում պայմանավորված է ընտանիքի կենսամակարդակի բարձրացմանն ուղղված նպաստների գծով ծախսերի կատարողականով, որը կազմել է 96.5% կամ 13.9 մլրդ դրամ: Ընտանիքի կենսամակարդակի բարձրացմանն ուղղված նպաստների միջոցառման շրջանակներում հաշվետու ժամանակահատվածում նպաստ է ստացել 81300 ընտանիք՝ ծրագրված 84462-ի դիմաց: Ծախսերի՝ ծրագրից շեղումը, ինչպես նաև փաստացի ցածր արդյունքային ցուցանիշները պայմանավորված են ՀՀ կառավարության որոշումներով կատարված փոփոխությունների (ծերերի նվազագույն նպաստի չափի 26.5 հազար դրամից 28.6 հազար դրամ բարձրացման ու 3-րդ և հաջորդ երեխայի ծննդյան դեպքում 50 հազար դրամ դրամական աջակցության սահմանման) հետևանքով ընտանիքի եկամուտների ավելացման, ինչպես նաև վարչարարության արդյունքում նպաստառու ընտանիքների թվի կրճատմամբ:

*Ժողովրդագրական վիճակի բարելավման* ծրագրին 2022 թվականի առաջին կիսամյակի ընթացքում տրամադրվել է 17.5 մլրդ դրամ՝ ապահովելով ծրագրային ցուցանիշի 91.7%-ը: Ծրագրում ընդգրկված են 6 միջոցառումներ, որոնցից 5-ում արձանագրվել են շեղումներ: Ժողովրդագրական վիճակի բարելավման ծրագրի ծախսերում բարձր տեսակարար կշիռ ունեցող՝ «Երեխայի ծննդյան միանվագ նպաստ» միջոցառման շրջանակներում հաշվետու ժամանակահատվածում շահառու նորածինների թիվը կազմել է 16330՝ կանխատեսված 21262-ի դիմաց: Նշված միջոցառման գծով ծախսերը կազմել են ավելի քան 8.8 մլրդ դրամ՝ ապահովելով կիսամյա ծրագրի 87% կատարողական: Շեղումը պայմանավորված է նորածինների թվով, ինչպես նաև ծնվածների համապատասխան կարգաթվերի՝ կանխատեսվածի համեմատ որոշ տարբերություններով:

Հաշվետու ժամանակահատվածում մինչև 2 տարեկան երեխայի խնամքի նպաստ է ստացել 39698 քաղաքացի՝ կանխատեսված 40463-ի փոխարեն: Ծախսերը կազմել են 7.3 մլրդ դրամ՝ ապահովելով 98.5% կատարողական: Ծախսերի՝ ծրագրից շեղումը, ինչպես նաև փաստացի ցածր արդյունքային ցուցանիշը պայմանավորված է նպաստի իրավունք ձեռք բերած և փաստացի նպաստառուների թվի տարբերությամբ:

2022 թվականի առաջին կիսամյակի ընթացքում «Երեխա ունեցող ընտանիքների բնակարանային ապահովման աջակցություն» միջոցառման շահառուների փաստացի թիվը կազմել է 1165՝ նախատեսված 645-ի դիմաց: Փաստացի արդյունքային ցուցանիշի գերազանցումը կանխատեսվածի նկատմամբ պայմանավորված է դիմումների թվի աճով՝ ծրագրի վերաբերյալ հանրային իրազեկման աշխատանքների ակտիվացման շնորհիվ: Երեխա ունեցող ընտանիքների բնակարանային ապահովման աջակցության նպատակով հատկացվել է 800 մլն դրամ, որն ամբողջությամբ օգտագործվել է:

Նախորդ տարվա համեմատ Ժողովրդագրական վիճակի բարելավման ծրագրի ծախսերն աճել են 39.2%-ով կամ 4.9 մլրդ դրամով՝ հիմնականում պայմանավորված մինչև 2 տարեկան երեխայի խնամքի նպաստի գծով ծախսերի 96.6% (3.6 մլրդ դրամ) աճով, ինչպես նաև «Դրամական աջակցություն ընտանիքում 3 և ավելի երեխա ունեցող ընտանիքներին» միջոցառման ծախսերով, որին 2021 թվականի առաջին կիսամյակում միջոցներ չէին հատկացվել:

*Անաշխատունակության դեպքում սոցիալական աջակցության* ծրագրին հաշվետու ժամանակահատվածում տրամադրվել է շուրջ 9.4 մլրդ դրամ՝ ամբողջությամբ ապահովելով ծրագրված ցուցանիշը:

Մայրության նպաստ ստացող աշխատող անձանց թիվը հաշվետու ժամանակահատվածում կազմել է 6666՝ կանխատեսված 6573-ի դիմաց, իսկ չաշխատող անձանց թիվը՝ 8921՝ կանխատեսված 12121-ի դիմաց: Փաստացի արդյունքային ցուցանիշների շեղումը կանխատեսվածի նկատմամբ պայմանավորված է մայրության նպաստ ստացողների և, համապատասխանաբար, կանխատեսվածի համեմատ պակաս փաստացի օրերի թվով: Մայրության նպաստի գծով ծախսերը կազմել են 6.6 մլրդ դրամ:

Ամբողջությամբ օգտագործվել է նաև Ժամանակավոր անաշխատունակության դեպքում նպաստի համար հատկացված շուրջ 2.8 մլրդ դրամը:

2021 թվականի հաշվետու ժամանակահատվածի համեմատ Անաշխատունակության դեպքում սոցիալական աջակցության ծրագրի ծախսերն աճել են 28.5%-ով կամ 2.1 մլրդ դրամով՝ հիմնականում պայմանավորված մայրության նպաստի և ժամանակավոր անաշխատունակության դեպքում տրամադրվող նպաստի գծով ծախսերի համապատասխանաբար 20.8% (1.1 մլրդ դրամ) և 52.8% (954 մլն դրամ) աճով:

2022 թվականի առաջին կիսամյակի ընթացքում ՀՀ ԱՍՀՆ-ին հատկացված միջոցների գերակշիռ մասը՝ 195.1 մլրդ դրամ, տրամադրվել է *Կենսաթոշակային ապահովության* ծրագրի ֆինանսավորմանը՝ կազմելով ծրագրված ցուցանիշի 94.3%-ը: Շեղումը հիմնականում պայմանավորված է «Կուտակային հատկացումներ մասնակցի կենսաթոշակային հաշվին» և «Աշխատանքային կենսաթոշակներ» միջոցառումների գծով ծախսերի կատարողականներով:

Կենսաթոշակային ապահովության ծրագրի միջոցների գերակշիռ մասը հատկացվել է աշխատանքային կենսաթոշակներին: Հաշվետու ժամանակահատվածում կենսաթոշակառուների թիվը կազմել է 443299՝ կանխատեսված 448456-ի դիմաց: Աշխատանքային կենսաթոշակների գծով ծախսերը կազմել են 118.2 մլրդ դրամ՝ ապահովելով ծրագրված ցուցանիշի 95.8%-ը: Ծախսերի՝ ծրագրից շեղումը, ինչպես նաև փաստացի ցածր արդյունքային ցուցանիշները պայմանավորված են կենսաթոշակի իրավունք ձեռք բերած կենսաթոշակառուների թվի և փաստացի կենսաթոշակ ստացած կենսաթոշակառուների թվի տարբերությամբ, ինչպես նաև հանրապետությունից նրանց բացակայելու հանգամանքով:

Հաշվետու ժամանակահատվածում կուտակային կենսաթոշակային համակարգի մասնակիցների թիվը կազմել է 428134՝ կանխատեսված 377282-ի դիմաց: Կուտակային հատկացումները մասնակցի կենսաթոշակային հաշվին կազմել են շուրջ 57.7 մլրդ դրամ՝ ծրագրված ցուցանիշի 90.5%-ը, որը պայմանավորված է հունիս ամսվա մասհանումները հուլիսին կատարելու հանգամանքով:

Հաշվետու ժամանակահատվածում սպայական անձնակազմի և նրանց ընտանիքների անդամների կենսաթոշակների միջոցառման շրջանակներում կենսաթոշակ է ստացել 33648 անձ՝ կանխատեսված 34583-ի դիմաց: Ծախսերը կազմել են 16.9 մլրդ դրամ կամ ծրագրված ցուցանիշի 98.2%-ը: Ծախսերի՝ ծրագրից շեղումը, ինչպես նաև փաստացի ցածր արդյունքային ցուցանիշները պայմանավորված են կենսաթոշակի իրավունք ձեռք բերած և փաստացի կենսաթոշակ ստացած կենսաթոշակառուների թվի տարբերությամբ, ինչպես նաև հանրապետությունից նրանց բացակայելու հանգամանքով:

2021 թվականի առաջին կիսամյակի համեմատ Կենսաթոշակային ապահովության ծրագրի ծախսերն աճել են 12.7%‑ով կամ 22 մլրդ դրամով, որը հիմնականում պայմանավորված է կուտակային կենսաթոշակային համակարգի մասնակիցների կենսաթոշակային հաշիվներին հատկացումների 54.1% (20.2 մլրդ դրամ) աճով:

*Սոցիալական ապահովության* ծրագրի շրջանակներում 2022 թվականի առաջին կիսամյակում օգտագործվել է նախատեսված միջոցների 93.3%-ը՝ ավելի քան 34 մլրդ դրամ: Շեղումը հիմնականում արձանագրվել է «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցում» միջոցառման ծախսերում, որոնք կազմել են 15.6 մլրդ դրամ կամ ծրագրված ցուցանիշի 89.5%-ը՝ պայմանավորված հունիս ամսվա վճարումները հուլիսին կատարելու հանգամանքով և փաստացի պահանջով:

Հաշվետու ժամանակահատվածում ծերության, հաշմանդամության, կերակրողին կորցնելու դեպքում նպաստներ են տրամադրվել 82039 նպաստառուների՝ կանխատեսված 84069-ի դիմաց, որը պայմանավորված է փաստացի պահանջով: Միջոցառման շրջանակներում օգտագործվել է նախատեսված միջոցների 99.5%-ը՝ ավելի քան 15.4 մլրդ դրամ:

Հաշվետու ժամանակահատվածում կենսաթոշակ, ծերության նպաստ, կերակրողին կորցնելու դեպքում նպաստ կամ հաշմանդամության նպաստ ստանալու իրավունք ունեցող անձանց մահվան դեպքում տրվող թաղման նպաստ է տրամադրվել 12900 անձի՝ կանխատեսված 14583-ի դիմաց: Նշված հատուցման նպատակով օգտագործվել է շուրջ 2.6 մլրդ դրամ կամ նախատեսված միջոցների 88.5%-ը՝ պայմանավորված շահառուների փաստացի թվով:

Նախորդ տարվա առաջին կիսամյակի համեմատ Սոցիալական ապահովության ծրագրի ծախսերը նվազել են 51.1%-ով կամ 35.5 մլրդ դրամով՝ հիմնականում պայմանավորված Ադրբեջանի կողմից Արցախի դեմ սանձազերծված պատերազմի հետևանքների մեղմման նպատակով 2021 թվականի առաջին կիսամյակում կատարված շուրջ 39 մլրդ դրամի հատկացմամբ:

ՀՀ ԱՍՀՆ-ի կողմից իրականացվող այլ ծրագրերից հաշվետու ժամանակահատվածում ավելի քան 5.5 մլրդ դրամ տրամադրվել է *Պարգևավճարների և պատվովճարների* ծրագրին՝ ապահովելով 96.4% կատարողական և 1.7%-ով (93.9 մլն դրամով) գերազանցելով նախորդ տարվա նույն ժամանակահատվածի ցուցանիշը: Ծրագրի նկատմամբ շեղումը և նախորդ տարվա համեմատ աճը հիմնականում պայմանավորված են Զինծառայողներին, ՀՄՊ մասնակիցներին, այլ պետություններում մարտական գործողությունների մասնակիցներին, զոհված (մահացած) զինծառայողի ընտանիքի անդամներին, ընտանիքներին տրվող պարգևավճարների ծախսերով, որոնք կազմել են ավելի քան 5.3 մլրդ դրամ կամ ծրագրված ցուցանիշի 96.6%-ը և 1.9%-ով (98.7 մլն դրամով) գերազանցել նախորդ տարվա նույն ժամանակահատվածի ցուցանիշը: Կատարողականը հիմնականում պայմանավորված է պարգևավճար ստացող շահառուների փաստացի թվով, որը կանխատեսված 35015-ի դիմաց կազմել է 34550:

*18 տարեկանից բարձր տարիքի անձանց խնամքի ծառայությունների* ծրագրի ծախսերը հաշվետու ժամանակահատվածում կազմել են շուրջ 1.3 մլրդ դրամ կամ ծրագրված ցուցանիշի 83.1%‑ը: Շեղումը հիմնականում պայմանավորված է ծրագրի ծախսերում մեծ տեսակարար կշիռ ունեցող տարեցների և հաշմանդամություն ունեցող 18 տարին լրացած անձանց շուրջօրյա խնամքի ծառայությունների ծախսերով, որոնք կազմել են 1.1 մլրդ դրամ կամ նախատեսվածի 88%-ը՝ պայմանավորված շահառուների՝ կանխատեսվածից պակաս թվով: Միջոցառման շրջանակներում շուրջօրյա խնամքի բնակչության սոցիալական պաշտպանության հաստատություններում խնամվող տարեցների և հաշմանդամություն ունեցող 18 տարին լրացած անձանց թիվը կազմել է 1113` կանխատեսված 1160-ի դիմաց: Շահառուների՝ կանխատեսվածից փոքր թիվը հիմնականում պայմանավորված է ցածր դիմելիությամբ և ընդունելության չափորոշիչներին չհամապատասխանելու հանգամանքով:

Հաշվետու ժամանակահատվածում «Տարեցներին և հաշմանդամություն ունեցող անձանց տնային պայմաններում խնամքի ծառայություններ» միջոցառման շրջանակներում տնային պայմաններում սպասարկվող անձանց (խնամվողների) թիվը կազմել է 1820՝ կանխատեսված 1880-ի դիմաց: Տվյալ միջոցառման շահառուների՝ կանխատեսվածից փոքր թիվը նույնպես հիմնականում պայմանավորված է ցածր դիմելիությամբ և ընդունելության չափորոշիչներին չհամապատասխանելու հանգամանքով: Հաշվետու ժամանակահատվածում միջոցառման գծով ծախսերը կազմել են 80.8 մլն դրամ՝ ապահովելով ծրագրի 84.6% կատարողական: Շեղումը հիմնականում պայմանավորված է հունիս ամսվա կատարողական հաշվետվությունները հուլիսին ներկայացվելու հանգամանքով, ինչպես նաև շահառուների՝ կանխատեսվածից պակաս թվով:

«Տարեցներին, հաշմանդամություն ունեցող անձանց ցերեկային խնամքի ծառայություններ (սննդի տրամադրման գծով)» միջոցառման շրջանակներում խնամվողների թիվը կանխատեսված 1600-ի դիմաց կազմել է 1278: Շահառուների՝ կանխատեսվածից փոքր թիվը հիմնականում պայմանավորված է ցածր դիմելիությամբ և ընդունելության չափորոշիչներին չհամապատասխանելու հանգամանքով: Միջոցառման ծախսերը կազմել են 62 մլն դրամ կամ ծրագրված ցուցանիշի 81.5%-ը: Շեղումը հիմնականում պայմանավորված է հունիս ամսվա կատարողական հաշվետվությունները հուլիսին ներկայացվելու հանգամանքով, ինչպես նաև շահառուների՝ կանխատեսվածից պակաս թվով:

Նախորդ տարվա նույն ժամանակահատվածի համեմատ 18 տարեկանից բարձր տարիքի անձանց խնամքի ծառայությունների ծրագրի ծախսերն աճել են 1.3%-ով կամ 17 մլն դրամով՝ հիմնականում պայմանավորված տարեցների և հաշմանդամություն ունեցող 18 տարին լրացած անձանց շուրջօրյա խնամքի ծախսերի 0.9% (9.3 մլն դրամ) և տարեցների ու հաշմանդամություն ունեցող անձանց տնային պայմաններում խնամքի ծառայությունների գծով ծախսերի 12.8% (9.2 մլն դրամ) աճով:

2022 թվականի առաջին կիսամյակի ընթացքում *Ընտանիքներին, կանանց և երեխաներին աջակցության* ծրագրի շրջանակներում օգտագործվել է ավելի քան 1.4 մլրդ դրամ՝ կազմելով ծրագրված ցուցանիշի 86.6%-ը: Ծրագրում ընդգրկված են տասնվեց միջոցառումներ, որոնցից երեքի համար նախատեսված 7.3 մլն դրամ միջոցները չեն օգտագործվել, իսկ մյուսների գծով արձանագրվել են շեղումներ:

Երեխաների շուրջօրյա խնամքի ծառայությունների միջոցառման շրջանակներում հաշվետու ժամանակահատվածում բնակչության սոցիալական պաշտպանության ընդհանուր տիպի և հատուկ/մասնագիտացված 5 հաստատություններում խնամվել է 577 երեխա՝ կանխատեսված 585-ի դիմաց: Կանխատեսվածի համեմատ երեխաների փոքր թիվը պայմանավորված է առանց ծնողական խնամքի մնացած երեխաներին այլընտրանքային խնամքի տրամադրման իրականացմամբ, երեխաներին կենսաբանական ընտանիքներ վերադարձնելով: Հաշվետու ժամանակահատվածում միջոցառման շրջանակներում օգտագործվել է ծրագրված միջոցների 96.7%-ը՝ 926.2 մլն դրամ, որը պայմանավորված է շահառուների՝ կանխատեսվածից պակաս թվով և դրանով պայմանավորված՝ սննդի ու այլ ծառայությունների գծով ծախսերի տնտեսմամբ:

Երեխաների և ընտանիքների աջակցության տրամադրման ծառայությունների շրջանակներում 2022 թվականի առաջին կիսամյակի ընթացքում 6 աջակցության կենտրոնում ցերեկային խնամք է ստացել 558 երեխա՝ կանխատեսված 600-ի դիմաց: Երեխաների փաստացի թիվը կախված է անհատական սոցիալական ծրագրերում նշված նպատակադրումների իրականացումից: Երեխաների և ընտանիքների աջակցության տրամադրման ծառայությունների շրջանակներում ծախսվել է 229 մլն դրամ կամ նախատեսվածի 84%-ը: Ծրագրային ցուցանիշից շեղումը պայմանավորված է շահառուների՝ նախատեսվածից պակաս թվով:

«Կյանքի դժվարին իրավիճակում հայտնված երեխաներին ժամանակավոր խնամքի տրամադրման ծառայություններ» միջոցառման շրջանակներում 3 ժամանակավոր խնամքի հաստատությունում խնամվել է 102 երեխա՝ կանխատեսված 125-ի դիմաց՝ պայմանավորված շահառուների դիմելիությամբ: Միջոցառման շրջանակներում օգտագործվել է 112.2 մլն դրամ կամ նախատեսվածի 80.4%-ը, որը պայմանավորված է շահառուների՝ նախատեսվածից պակաս թվով:

Նախորդ տարվա նույն ժամանակահատվածի համեմատ Ընտանիքներին, կանանց և երեխաներին աջակցության ծրագրի ծախսերն աճել են 3.9%-ով կամ 53.7 մլն դրամով` հիմնականում պայմանավորված կյանքի դժվարին իրավիճակում հայտնված երեխաներին ժամանակավոր խնամքի տրամադրման ծառայությունների գծով ծախսերի 72.1% (47 մլն դրամ) աճով:

*ՀՀ բարձր տեխնոլոգիական արդյունաբերության նախարարության* պատասխանատվությամբ 2022 թվականի առաջին կիսամյակում կատարվել է պետական բյուջեի 4 ծրագիր: Ծախսերը կազմել են շուրջ 3.9 մլրդ դրամ կամ նախատեսված միջոցների 60.6%‑ը: Ծրագրված ցուցանիշներից շեղումը հիմնականում պայմանավորված է Բարձր տեխնոլոգիական արդյունաբերության էկոհամակարգի, թվայնացման և շուկայի զարգացման ու Պաշտպանության բնագավառում գիտական և գիտատեխնիկական նպատակային հետազոտությունների ծրագրերի կատարողականով: 2021 թվականի առաջին կիսամյակի համեմատ ՀՀ ԲՏԱՆ պատասխանատվությամբ իրականացվող ծրագրերի գծով ծախսերն աճել են 62.3%‑ով կամ շուրջ 1.5 մլրդ դրամով: 2022 թվականից Համաշխարհային բանկի աջակցությամբ իրականացվող առևտրի և ենթակառուցվածքների զարգացման վարկային ծրագիրը ՀՀ Վարչապետի աշխատակազմի պատասխանատվությամբ իրականացվող ՀՀ Վարչապետի լիազորությունների իրականացման ապահովման ծրագրից փոխանցվել է ՀՀ ԲՏԱՆ պատասխանատվությամբ իրականացվող Բարձր տեխնոլոգիական արդյունաբերության էկոհամակարգի, թվայնացման և շուկայի զարգացման ծրագիր, ուստի 2021 թվականի առաջին կիսամյակի համադրելի ցուցանիշի համեմատ ՀՀ ԲՏԱՆ պատասխանատվությամբ իրականացվող ծախսերը նվազել են 22.8%‑ով կամ 1.1 մլրդ դրամով, որը պայմանավորված է Բարձր տեխնոլոգիական արդյունաբերության էկոհամակարգի, թվայնացման և շուկայի զարգացման ծրագրի շրջանակներում կատարված ծախսերի 57.7% նվազմամբ:

1. *ՀՀ բարձր տեխնոլոգիական արդյունաբերության նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. առաջին կիսամյակի փաստ**  **(2022թ. առաջին կիսամյակի հետ համադրելի)** | **2022թ. առաջին կիսամյակի ճշտված պլան** | **2022թ. առաջին կիսամյակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2022թ. առաջին կիսամյակը 2021թ. առաջին կիսամյակի նկատմամբ (%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **5,016.6** | **6,386.2** | **3,872.8** | **60.6** | **77.2** | **(1,143.8)** |
| Բարձր տեխնոլոգիական արդյունաբերության էկոհամակարգի, թվայնացման և շուկայի զարգացման ծրագիր | 3,791.8 | 3,404.5 | 1,605.5 | 47.2 | 42.3 | (2,186.2) |
| Պաշտպանության բնագավառում գիտական և գիտատեխնիկական նպատակային հետազոտություններ | 605.8 | 2,049.1 | 1,517.8 | 74.1 | 250.6 | 912.0 |
| Այլ ծրագրեր | 619.0 | 932.6 | 749.4 | 80.4 | 121.1 | 130.4 |

Հաշվետու ժամանակահատվածում *Բարձր տեխնոլոգիական արդյունաբերության էկոհամակարգի, թվայնացման և շուկայի զարգացման* ծրագրի շրջանակներում օգտագործվել է 1.6 մլրդ դրամ կամ ծրագրված ցուցանիշի 47.2%-ը: Շեղումը հիմնականում պայմանավորված է Համաշխարհային բանկի աջակցությամբ իրականացվող առևտրի և ենթակառուցվածքների զարգացման վարկային ծրագրի կատարողականով, որի շրջանակներում օգտագործվել է ավելի քան 1.2 մլրդ դրամ կամ նախատեսված միջոցների 49.2%-ը: Ծրագրի՝ ծառայությունների մատուցման բաղադրիչի ծախսերը կատարվել են 59%-ով՝ կազմելով 855.2 մլն դրամ, որը պայմանավորված է ռուս-ուկրաինական հակամարտության հետևանքով պայմանագրի դադարեցմամբ՝ նախատեսված գործարար այցելությունները և համաժողովները չեն կայացել, բացի այդ, երկարաձգվել են արտահանողների զարգացման դրամաշնորհների 4 պայմանագրերի ժամկետները: Վարկային ծրագրի շրջանակներում շենքերի և շինությունների շինարարության և հիմնանորոգման նպատակով Ստանդարտացման և չափագիտության ազգային մարմնի (ՍՉԱՄ) լաբորատորիաների և այլ տարածքների վերանորոգման աշխատանքները նախատեսված 100%-ի փոխարեն կատարվել են 83%-ով՝ պայմանավորված պայմանագրի ժամկետի երկարաձգմամբ (մինչև հուլիսի 15-ը)՝ ելնելով լրացուցիչ աշխատանքների իրականացման և ծավալների փոփոխության անհրաժեշտությունից: Ինժեներական քաղաքի տարածքի բարեկարգման և ենթակառուցվածքների կառուցման աշխատանքները նախատեսված 40%-ի փոխարեն փաստացի կատարվել են 6%-ով՝ պայմանավորված նրանով, որ էլեկտրամատակարարման մալուխների ներմուծումը նախատեսվել էր իրականացնել Ուկրաինայից, սակայն պատերազմի հետևանքով պայմանագիրը կնքվել է Բելառուսի հետ: Այնուհետև Լարսի անցակետի փակ լինելու պատճառով դրանք Հայաստան են հասել նախատեսված ժամկետից ուշ: Նշված միջոցառման շրջանակներում օգտագործվել է 368.2 մլն դրամ կամ նախատեսված միջոցների 55%‑ը: Վերջինս հիմնականում պայմանավորված է ռուս-ուկրաինական հակամարտության պատճառով ստեղծված տեղափոխման խնդիրներով: Ծրագրի շրջանակներում սարքավորումների ձեռքբերման բաղադրիչի շրջանակներում կիբերանվտանգության ինկուբատորի կրթական լաբորատորիաների համար համակարգչային սարքավորումների ձեռքբերումն ամբողջությամբ իրականացվել է, իսկ կիբերանվտանգության ինկուբատորի լաբորատորիաների համար IBM լիցենզիաների ձեռքբերման, տեղադրման, ուսուցման և երաշխիքային սպասարկման աշխատանքները, որոնց 40%‑ն էր նախատեսված առաջին կիսամյակում, չեն իրականացվել՝ պայմանավորված այն հանգամանքով, որ նախնական բանակցությունները տարվել էին Ռուսաստանի IBM ներկայացուցչության հետ, սակայն պատժամիջոցների հետևանքով նոր պայմանավորվածություն է ձեռք բերվել IBM Խորվաթիայի հետ: Բացի այդ, չեն իրականացվել նաև Հայաստանի գերհամակարգչային համակարգի արդիականացման և տեղադրման աշխատանքները՝ պայմանավորված ինժեներական քաղաքում գերհամակարգչի համար նախատեսված շենքի կառուցման ժամկետի հետաձգմամբ: Արդյունքում նշված միջոցառման շրջանակներում օգտագործվել է նախատեսված միջոցների 5.6%-ը՝ 23 մլն դրամ:

2021 թվականի առաջին կիսամյակի համադրելի ցուցանիշի համեմատ Բարձր տեխնոլոգիական արդյունաբերության էկոհամակարգի, թվայնացման և շուկայի զարգացման ծրագրի շրջանակներում կատարված ծախսերը նվազել են 57.7%-ով կամ 2.2 մլրդ դրամով՝ հիմնականում պայմանավորված Համաշխարհային բանկի աջակցությամբ իրականացվող առևտրի և ենթակառուցվածքների զարգացման վարկային ծրագրի շրջանակներում կատարված ծախսերի 52.6% (1.4 մլրդ դրամ) նվազմամբ: Բացի այդ, 2021 թվականի առաջին կիսամյակում 725.9 մլն դրամ միջոցներ էին հատկացվել Կորոնավիրուսի (COVID-19) տնտեսական հետևանքների չեզոքացման 17‑րդ միջոցառման շրջանակներում:

*Պաշտպանության բնագավառում գիտական և գիտատեխնիկական նպատակային հետազոտությունների* ծրագրի շրջանակներում միջոցներն ուղղվել են հատուկ գիտահետազոտական և փորձակոնստրուկտորական աշխատանքների ֆինանսավորմանը: Ծրագրի շրջանակներում օգտագործվել է 1.5 մլրդ դրամ՝ ապահովելով 74.1% կատարողական, ինչը պայմանավորված է նոր ընկերության տնօրենի՝ գաղտնի փաստաթղթերը ստորագրելու թույլտվության ստացման հետաձգմամբ, որի հետևանքով չի կնքվել գիտահետազոտական և փորձակոնստրուկտորական աշխատանքների 1 պայմանագիր: 2021 թվականի առաջին կիսամյակի համեմատ Պաշտպանության բնագավառում գիտական և գիտատեխնիկական նպատակային հետազոտությունների ծրագրի շրջանակներում կատարված ծախսերն աճել են 2.5 անգամ կամ 912 մլն դրամով:

ՀՀ ԲՏԱՆ պատասխանատվությամբ իրականացվող այլ ծրագրերից *Բարձր տեխնոլոգիական արդյունաբերության բնագավառում պետական քաղաքականության մշակման, ծրագրերի համակարգման և մոնիտորինգի* ծրագրի շրջանակներում ծախսերը կազմել են շուրջ 504.5 մլն դրամ կամ ծրագրային ցուցանիշի 91.4%‑ը: Շեղումը առաջացել է Ռազմարդյունաբերության բնագավառում պետական քաղաքականության մշակման խորհրդատվական, մոնիտորինգի և աջակցության ծառայությունների, ծրագրերի համակարգման ծախսերում, որոնք կազմել են 77.5 մլն դրամ՝ ապահովելով 74.3% կատարողականով՝ հիմնականում պայմանավորված գործուղումների ծախսերի գծով առաջացած տնտեսումներով: Բացի այդ, 94.4% կատարողական (347 մլն դրամ) կատարողական է արձանագրվել բարձր տեխնոլոգիաների, ռազմարդյունաբերության, թվայնացման, կիբեռանվտանգության, ինովացիոն տեխնոլոգիաների, կապի, փոստի, համացանցի և տիեզերական բնագավառներում պետական քաղաքականության մշակման, ծրագրերի համակարգման և մոնիտորինգի միջոցառման ծախսերում՝ հիմնականում պայմանավորված թափուր հաստիքների առկայության հետևանքով աշխատանքի վարձատրության ծախսերի տնտեսումներով, ծառայությունների և ապրանքների ձեռքբերման որոշ մրցույթների հետաձգմամբ:

Նախորդ տարվա առաջին կիսամյակի համեմատ Բարձր տեխնոլոգիական արդյունաբերության բնագավառում պետական քաղաքականության մշակման, ծրագրերի համակարգման և մոնիտորինգի ծրագրի ծախսերն աճել են 14.2%-ով կամ 62.7 մլն դրամով, ինչը հիմնականում պայմանավորված նրանով, որ հաշվետու ժամանակահատվածում 62.1 մլն դրամ միջոցներ են հատկացվել արտասահմանյան պատվիրակությունների ընդունելություններին, որոնք նախորդ տարվա առաջին կիսամյակում չէին նախատեսվել:

*ՀՀ ֆինանսների նախարարության* պատասխանատվության ներքո իրականացվել են 4 ծրագրեր, որոնց շրջանակներում 2022 թվականի առաջին կիսամյակում ՀՀ պետական բյուջեից տրամադրվել է շուրջ 98.3 մլրդ դրամ՝ ապահովելով ծրագրի 93.9% կատարողական: 2021 թվականի առաջին կիսամյակի համեմատ նախարարության ծախսերն աճել են 10.4%-ով (9.3 մլրդ դրամով)՝ հիմնականում պայմանավորված Պետական պարտքի կառավարման ծրագրի շրջանակներում կատարված ծախսերի աճով:

1. *ՀՀ ֆինանսների նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. առաջին կիսամ-յակի փաստ** | **2022թ. առաջին կիսամ-յակի ճշտված պլան** | **2022թ. առաջին կիսամ-յակի փաստ** | **Կատարո-ղականն առաջին կիսամ-յակի ճշտված պլանի նկատմամբ (%)** | **2022թ. առաջին կիսամյակը 2021թ. առաջին կիսամյակի նկատմամբ (%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **89,010.0** | **104,715.2** | **98,279.6** | **93.9** | **110.4** | **9,269.6** |
| Պետական պարտքի կառավարում | 87,731.2 | 103,060.4 | 96,888.1 | 94.0 | 110.4 | 9,156.9 |
| Հանրային ֆինանսների կառավարման բնագավառում պետական քաղաքակա-նության մշակում, ծրագրերի համակար-գում և մոնիտորինգ | 1,222.9 | 1,581.6 | 1,340.2 | 84.7 | 109.6 | 117.3 |
| Այլ ծրագրեր | 55.9 | 73.3 | 51.3 | 70.1 | 91.9 | (4.6) |

Հատկացված միջոցների գերակշիռ մասը բաժին է ընկել *Պետական պարտքի կառավարման* ծրագրին, որի շրջանակներում օգտագործվել է նախատեսված միջոցների 94%-ը՝ 96.9 մլրդ դրամ: Նշված գումարը մեծ մասամբ ուղղվել է կառավարության պարտքի սպասարկման միջոցառմանը, որը կատարվել է 94%-ով[[37]](#footnote-37): Նախորդ տարվա առաջին կիսամյակի համեմատ Պետական պարտքի կառավարման ծրագրի ծախսերն աճել են 10.4%-ով կամ 9.2 մլրդ դրամով՝ հիմնականում պայմանավորված Կառավարության պարտքի սպասարկման միջոցառման ծախսերի 11.2% (9.7 մլրդ դրամ) աճով:

*Հանրային ֆինանսների կառավարման բնագավառում պետական քաղաքականության մշակման, ծրագրերի համակարգման և մոնիտորինգի* ծախսերը կազմել են 1.3 մլրդ դրամ՝ ապահովելով կիսամյակային ծրագրի 84.7%-ը: Շեղումը հիմնականում առաջացել է «Դատական ակտերի հիման վրա ՀՀ պետական բյուջեից բռնագանձման ենթակա գումարների վճարում», «Պլանավորում, բյուջետավորում, գանձապետական ծառայություններ, պետական պարտքի կառավարում, տնտեսական և հարկաբյուջետային քաղաքականության մշակում և մոնիտորինգ» և «Ֆինանսական կառավարման համակարգի վճարահաշվարկային ծառայություններ» միջոցառումների գծով ծախսերում:

Ծրագրի շրջանակներում հատկացված միջոցների մեծ մասը բաժին է ընկել պլանավորման, բյուջետավորման, գանձապետական ծառայությունների, պետական պարտքի կառավարման, տնտեսական և հարկաբյուջետային քաղաքականության մշակման և մոնիտորինգի միջոցառման ծախսերին, որոնք կատարվել են 94.2%-ով և կազմել ավելի քան 1.0 մլրդ դրամ: Շեղումը պայմանավորված է նրանով, որ հունիս ամսին մատուցված ծառայությունների դիմաց վճարումների մի մասը կատարվել է հուլիսին:

ՀՀ միջազգային վարկանիշի տրամադրման ծախսերը կազմել են 78.9 մլն դրամ կամ ծրագրված ցուցանիշի 67.8%-ը: Միջոցները հատկացվել են Fitch և Moodys վարկանիշային գործակալություններին, որոնց կողմից իրականացվել են վարկային դեֆոլտի (երկարաժամկետ և կարճաժամկետ, դրամային և արտարժութային) վարկանիշների 2-ական վերանայումներ, իսկ Standard&Poor's վարկանիշային գործակալության կողմից վճարման պահանջ չի ներկայացվել:

Նախորդ տարվա առաջին կիսամյակի համեմատ Հանրային ֆինանսների կառավարման բնագավառում պետական քաղաքականության մշակման, ծրագրերի համակարգման և մոնիտորինգի ծրագրի ծախսերն աճել են 9.6%-ով (117.3 մլն դրամով)՝ հիմնականում պայմանավորված Դատական ակտերի հիման վրա ՀՀ պետական բյուջեից բռնագանձման ենթակա գումարների վճարման միջոցառման ծախսերով, որոնք կազմել են 72.8 մլն դրամ և որոնք նախորդ տարվա առաջին կիսամյակում չէին նախատեսվել, ինչպես նաև ՀՀ ֆինանսների նախարարության տեխնիկական հագեցվածության բարելավման ծախսերի 14.4 մլն դրամ աճով:

*ՀՀ արտակարգ իրավիճակների նախարարության* պատասխանատվությամբ 2022 թվականի առաջին կիսամյակում կատարվել է պետական բյուջեի 5 ծրագիր՝ նախատեսված 6-ի փոխարեն: Ծախսերը կազմել են շուրջ 5.5 մլրդ դրամ կամ ծրագրված ցուցանիշի 78.7%‑ը: Շեղումը հիմնականում պայմանավորված է ՀՀ արտակարգ իրավիճակների նախարարության կողմից կատարված ծախսերի գերակշիռ մասը կազմող «Փրկարարական ծառայություններ» ծրագրի կատարողականով: Նախորդ տարվա առաջին կիսամյակի համեմատ ՀՀ արտակարգ իրավիճակների նախարարության պատասխանատվությամբ իրականացվող ծախսերը նվազել են 3.5%‑ով կամ 196.2 մլն դրամով: Վերջինս հիմնականում պայմանավորված է 2021 թվականի առաջին կիսամյակում Ռազմավարական նշանակության պաշարների կառավարման ծրագրին շուրջ 227 մլն դրամի հատկացմամբ, որի գծով 2022 թվականի հատկացումները զգալիորեն կրճատվել են՝ պայմանավորված «Լազուր» և «Պահուստ» ՊՈԱԿ-ների լուծարմամբ, և հաշվետու ժամանակահատվածում հատկացված միջոցները չեն օգտագործվել:

1. *ՀՀ արտակարգ իրավիճակների նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. առաջին կիսամ-յակի փաստ** | **2022թ. առաջին կիսամ-յակի ճշտված պլան** | **2022թ. առաջին կիսամ-յակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2022թ. առաջին կիսամյակը 2021թ. առաջին կիսամյակի նկատմամբ (%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **5,672.8** | **6,955.0** | **5,476.5** | **78.7** | **96.5** | **(196.2)** |
| Փրկարարական ծառայություններ | 4,364.9 | 5,733.5 | 4,354.0 | 75.9 | 99.8 | (10.9) |
| Արտակարգ իրավիճակների բնագավառի պետական քաղաքականության մշակում, ծրագրերի համակարգում և մոնիտորինգ | 453.8 | 630.2 | 537.3 | 85.3 | 118.4 | 83.5 |
| Այլ ծրագրեր | 854.1 | 591.2 | 585.2 | 99.0 | 68.5 | (268.9) |

Հաշվետու ժամանակահատվածում *«Փրկարարական ծառայություններ»* ծրագրի շրջանակներում օգտագործվել է շուրջ 4.4 մլրդ դրամ կամ նախատեսվածի 75.9%-ը: Շեղումը հիմնականում պայմանավորված է նրանով, որ «Փրկարարական ծառայություններ» միջոցառման շրջանակներում նախատեսված հունիս ամսվա աշխատավարձի ծախսերը վճարվել են հուլիս ամսին: Նշված միջոցառման շրջանակներում մարտունակության բարձրացման նպատակով նախատեսված 120 ուսումնավարժանքները ողջ ծավալով իրականացվել են: Չեն օգտագործվել ԵՄ-ի կողմից Հարավային Կովկասի խոցելի տարածքներում երկրաշարժի համակողմանի կառավարման աջակցության դրամաշնորհային ծրագրի շրջանակներում նախատեսված 170.1 մլն դրամ միջոցները: Վերջինս պայմանավորված է նրանով, որ ծրագրի ղեկավարության խնդրանքով առաջին կիսամյակում նախատեսված կոնֆերանսը, որը պետք է տեղի ունենար մայիսին, ԵՄ-ի կողմից տեղափոխվել է սեպտեմբեր:

2022 թվականի առաջին կիսամյակում Արտակարգ իրավիճակներում մարդասիրական աջակցության կազմակերպման միջոցառմանը կատարված հատկացումներն ուղղվել են Ռուս-հայկական մարդասիրական արձագանքման կենտրոնի պահպանմանը: Նշված միջոցառման ծախսերը կատարվել են նախատեսված ծավալով՝ կազմելով 18.2 մլն դրամ:

Նախորդ տարվա առաջին կիսամյակի համեմատ «Փրկարարական ծառայություններ» ծրագրի ծախսերը նվազել են 0.2%-ով կամ 10.9 մլն դրամով:

Հաշվետու ժամանակահատվածում *Արտակարգ իրավիճակների բնագավառի պետական քաղաքականության մշակման, ծրագրերի համակարգման և մոնիտորինգի* ծրագրի շրջանակներում օգտագործվել է 537.3 մլն դրամ՝ ապահովելով 85.3% կատարողական: Միջոցներն ուղղվել են արտակարգ իրավիճակների բնագավառում քաղաքականության մշակման, խորհրդատվական ծառայությունների տրամադրման և մոնիտորինգի իրականացմանը: Շեղումը հիմնականում պայմանավորված է միջոցառման շրջանակներում նախատեսված հունիս ամսվա աշխատավարձի ծախսերը հուլիսին վճարելու հանգամանքով: Նախորդ տարվա առաջին կիսամյակի համեմատ տվյալ ծրագրի շրջանակներում կատարված ծախսերն աճել են 18.4%‑ով կամ 83.5 մլն դրամով:

Հաշվետու ժամանակահատվածում ՀՀ ԱԻՆ պատասխանատվությամբ իրականացվող այլ ծրագրերից *Սեյսմիկ պաշտպանության* ծրագրի շրջանակներում հատկացված միջոցներն ուղղվել են սեյսմիկ պաշտպանության ոլորտում ծառայությունների տրամադրմանը: Միջոցառման շրջանակներում «Սեյսմիկ պաշտպանության տարածքային ծառայություն» ՊՈԱԿ-ի կողմից իրականացվել են սեյսմիկ վտանգի մոնիտորինգի ապահովման, դրա հետ կապված այլ երկրորդային վտանգների գնահատման, ՀՀ տարածքում և տարածաշրջանում տեղի ունեցող երկրաշարժերի գրանցման, մշակման և դրանց մասին հաղորդագրությունների տրամադրման աշխատանքներ: Միջոցառման շրջանակներում առաջին կիսամյակում երկրաֆիզիկական, երկրադինամիկական և այլ դաշտերի մոնիտորինգի, սեյսմիկ վտանգի, այդ թվում՝ ընթացիկ սեյսմիկ վտանգի գնահատման նպատակով իրականացվել են 252054 դիտարկումներ՝ կանխատեսված 250000-ի փոխարեն, սեյսմիկ պաշտպանության տարրերի և վարքականնոնների ուսուցման, ՏԻՄ-երի աշխատողների նախապատրաստման նպատակով կազմակերպվել է 236 միջոցառում՝ նախատեսված 210-ի փոխարեն: Հատկացված միջոցներն օգտագործվել են ամբողջությամբ՝ կազմելով 316.2 մլն դրամ: Նախորդ տարվա առաջին կիսամյակի համեմատ Սեյսմիկ պաշտպանության ծրագրի շրջանակներում կատարված ծախսերը նվազել են 2.3%-ով կամ 7.6 մլն դրամով:

*ՀՀ վիճակագրական կոմիտեի* պատասխանատվությամբ 2022 թվականի առաջին կիսամյակի ընթացքում կատարվել է պետական բյուջեի 2 ծրագիր, որոնց գծով ծախսերը կազմել են 918.8 մլն դրամ կամ ծրագրված ցուցանիշի 61.3%‑ը, որոնք նախորդ տարվա նույն ժամանակահատվածի համեմատ նվազել են 9.7%‑ով (98.2 մլն դրամով): Ինչպես ծրագրված ցուցանիշից շեղումը, այնպես էլ նախորդ տարվա համեմատ ծախսերի նվազումը հիմնականում պայմանավորված են *Վիճակագրական համակարգի ամրապնդման ազգային ռազմավարական ծրագրի* ծախսերով: Ծրագիրն իրականացվում է Համաշխարհային բանկի աջակցությամբ, որի շրջանակներում օգտագործվել է առաջին կիսամյակի համար նախատեսված միջոցների 21.2%-ը՝ 127.1 մլն դրամ: Գումարն օգտագործվել է ծառայությունների մատուցման բաղադրիչի շրջանակներում՝ կազմելով ծրագրված ցուցանիշների 40.3%-ը՝ պայմանավորված նրանով, որ ԱՐՄՍՏԱՏ-ի էլեկտրոնային տվյալների հավաքման, մշակման և պահպանման վեբ-հարթակի ներդրման համար կնքված պայմանագրի շրջանակում կնքվել է լրացուցիչ համաձայնագիր, որի համաձայն հաշվետվության ներկայացումը և վճարումը նախատեսված են երկրորդ եռամսյակում: Չի օգտագործվել ծրագրի շրջանակներում Վիճակագրական կոմիտեի տեխնիկական հագեցվածության բարելավման բաղադրիչի շրջանակներում նախատեսված 283.1 մլն դրամը, քանի որ 2 սարքավորումները մատակարարվել են հունիսին, իսկ ձեռքբերման դիմաց վճարումը տեղափոխվել է հաջորդ եռամսյակ: Նախորդ տարվա նույն ժամանակահատվածի համեմատ Վիճակագրական համակարգի ամրապնդման ազգային ռազմավարական ծրագրի ծախսերը նվազել են 48.4%-ով (119.3 մլն դրամով):

*Ազգային պաշտոնական վիճակագրության արտադրության և տարածման* ծրագրի շրջանակներում օգտագործվել է հատկացված միջոցների 88%-ը՝ 791.7 մլն դրամ: Մասնավորապես՝ 507.5 մլն դրամ է տրամադրվել «Վիճակագրության քաղաքականության մշակում և իրականացում, պաշտոնական վիճակագրական տեղեկատվության մշակում, արտադրում և տարածում» միջոցառմանը, 242.4 մլն դրամ՝ «Վիճակագրական տեղեկատվության հավաքում» միջոցառմանը, 40 մլն դրամ՝ «Հերթական մարդահամարի նախապատրաստման և անցկացման միջոցառումների իրականացում» միջոցառմանը, որոնք կատարվել են համապատասխանաբար 89.7%-ով, 98.4%-ով և 49%-ով: Ծրագրված ցուցանիշներից շեղումները պայմանավորված են այն հանգամանքով, որ հաշվետու ժամանակահատվածում մատուցված որոշ ծառայությունների դիմաց ֆինանսավորումն իրականացվել է հուլիս ամսին: Միջոցառումների շրջանակներում հիմնականում ապահովվել են նախատեսված արդյունքային ցուցանիշները: Նախորդ տարվա նույն ժամանակահատվածի համեմատ Ազգային պաշտոնական վիճակագրության արտադրության և տարածման ծրագրի գծով ծախսերն աճել են 2.7%‑ով (21.1 մլն դրամով)՝ հիմնականում պայմանավորված աշխատանքի վարձատրության ծախսերի աճով:

*ՀՀ հանրային ծառայությունները կարգավորող հանձնաժողովին* *Հանրային ծառայությունների ոլորտի կարգավորման* ծրագրի շրջանակներում առաջին կիսամյակում տրամադրվել է 325.2 մլն դրամ, որը կազմել է ծրագրված ցուցանիշի 80.4%‑ը՝ հիմնականում պայմանավորված տնտեսումներով, ինչպես նաև հանձնաժողովի աշխատակիցների երկրորդ եռամսյակի համար նախատեսված պարգևատրումը հուլիս ամսին վճարելու հանգամանքով: Նախորդ տարվա առաջին կիսամյակի համեմատ ՀՀ հանրային ծառայությունները կարգավորող հանձնաժողովի ծախսերն աճել են 9.6%‑ով կամ 28.5 մլն դրամով: Ծրագրի՝ Հանրային ծառայությունների ոլորտում կարգավորման միջոցառման շրջանակներում 2022 թվականի առաջին կիսամյակի ընթացքում տրամադրվել է թվով 29 լիցենզիա՝ կանխատեսված 10-ի փոխարեն, իրականացվել է հանրային ծառայությունների կարգավորվող ոլորտում թվով 192 սակագների սահմանում և վերանայում՝ կանխատեսված 282-ի փոխարեն:

*ՀՀ կենտրոնական ընտրական հանձնաժողովի* կողմից 2022 թվականի առաջին կիսամյակում *Ընտրական գործընթացների համակարգման, կանոնակարգման և տեղեկատվության տրամադրման* ծրագրի շրջանակներում օգտագործվել է նախատեսված միջոցների 23%-ը՝ 190.3 մլն դրամ: Շեղումը հիմնականում պայմանավորված է Տեղական ինքնակառավարման մարմինների ընտրությունների կազմակերպման միջոցառման ծախսերի կատարողականով, որը կազմել է 7.5%՝ 45.9 մլն դրամ: Միջոցներն ուղղվել են 2022 թվականի մարտի 23-ին կայացած ՏԻՄ ընտրությունների ծախսերի ֆինանսավորմանը, իսկ երկրորդ եռամսյակում այլ ՏԻՄ ընտություններ չեն կայացել: Նախորդ տարվա առաջին կիսամյակի համեմատ ՀՀ կենտրոնական ընտրական հանձնաժողովի ծախսերը նվազել են 87.1%-ով (1.3 մլրդ դրամով)՝ հիմնականում պայմանավորված 2021 թվականի հունիսին ՀՀ Ազգային ժողովի արտահերթ ընտրությունների անցկացմամբ, ինչպես նաև 2021 թվականին ՀՀ Սահմանադրության փոփոխությունների հանրաքվեի կազմակերպման և անցկացման հետ կապված ծախսերի իրականացմամբ:

*Մրցակցության պաշտպանության հանձնաժողովին* 2022 թվականի առաջին կիսամյակում *«Տնտեսական մրցակցության պաշտպանություն»* ծրագրի իրականացման համար տրամադրվել է 215.9 մլն դրամ, որը կազմել է ծրագրված ցուցանիշի 94.7%‑ը: Շեղումը հիմնականում պայմանավորված է նրանով, որ գնման գործընթացը տեխնիկական պատճառներով հետաձգվել է և տեղափոխվել հաջորդ եռամսյակ, բացի այդ, առկա են աշխատանքի վարձատրության ծախսերի գծով տնտեսումներ: Հաշվետու ժամանակահատվածում տնտեսական մրցակցության իրավիճակի գնահատման նպատակով կատարվել են 57 ուսումնասիրություններ՝ նախատեսված 40‑ի փոխարեն, որը պայմանավորված է պարենային ապրանքային շուկաներում առկա իրավիճակով: Նախորդ տարվա առաջին կիսամյակի համեմատ Մրցակցության պաշտպանության հանձնաժողովի ծախսերն աճել են 8.7%‑ով կամ 17.4 մլն դրամով:

*ՀՀ կադաստրի կոմիտեի* պատասխանատվությամբ 2022 թվականի առաջին կիսամյակում կատարվել է *Անշարժ գույքի կադաստրի վարման բնագավառում պետական քաղաքականության իրականացման* ծրագիրը, որի գծով ծախսերը կազմել են 1.8 մլրդ դրամ կամ նախատեսվածի 78.9%‑ը: Շեղումը հիմնականում պայմանավորված է Գույքի նկատմամբ իրավունքների պետական գրանցման, գույքի և դրա նկատմամբ գրանցված իրավունքների և սահմանափակումների վերաբերյալ տեղեկատվության տրամադրման, ինչպես նաև ՀՀ կադաստրի կոմիտեի շենքային ապահովվածության բարելավման ծախսերի կատարողականով: Նշված առաջին միջոցառման շրջանակներում սահմանված որոշ արդյունքային չափորոշիչների գծով արձանագրվել են գերակատարումներ՝ պայմանավորված ինչպես քաղաքացիների դիմելիությամբ, այնպես էլ գույքի նկատմամբ իրավունքների պետական գրանցման գործարքների թվի աճով: Մասնավորապես՝ հաշվետու ժամանակահատվածում իրականացվել է գույքի նկատմամբ իրավունքների 96515 պետական գրանցում՝ կանխատեսված 94581-ի դիմաց: Միջոցառման շրջանակներում օգտագործվել է շուրջ 1.5 մլրդ դրամ կամ նախատեսված միջոցների 79.5%-ը: Վերջինս պայմանավորված է թափուր հաստիքների առկայության արդյունքում աշխատավարձի, ինչպես նաև մասնագիտական ծառայությունների ձեռքբերման գծով նախատեսված միջոցների տնտեսմամբ:

ՀՀ կադաստրի կոմիտեի միասնական արխիվի ստեղծման, ամբողջականացման և շահագործման պայմանների բարելավման համար նոր շենքի շինարարության, ՀՀ կադաստրի կոմիտեի տարածքային ստորաբաժանումների (շենքերի) նորոգման նպատակով ՀՀ կադաստրի կոմիտեի շենքային ապահովվածության բարելավման միջոցառման շրջանակներում օգտագործվել է 6.8 մլն դրամ կամ նախատեսված միջոցների 9.1%-ը: Ցածր կատարողականը պայմանավորված է կնքված պայմանագրին կից համաձայնագիրն ուշ կնքվելու հետևանքով աշխատանքների ուշ մեկնարկով:

Հաշվետու ժամանակահատվածում ՀՀ տարածքի օդալուսանկարահանման, օրթոֆոտոհատակագծերի և թվային բարձունքային մոդելի ստեղծման աշխատանքների համար նախատեսված 215.2 մլն դրամ միջոցներն ամբողջությամբ օգտագործվել են: Միջոցառման շրջանակներում նախատեսված աշխատանքներն ամբողջությամբ կատարվել են, և ապահովվել են սահմանված բոլոր արդյունքային չափորոշիչները:

Նախորդ տարվա առաջին կիսամյակի համեմատ ՀՀ կադաստրի կոմիտեի պատասխանատվությամբ իրականացվող ծախսերն աճել են 25.5%‑ով կամ 371.5 մլն դրամով` հիմնականում պայմանավորված ՀՀ տարածքի օդալուսանկարահանման, օրթոֆոտոհատակագծերի և թվային բարձունքային մոդելի ստեղծման աշխատանքների համար հաշվետու ժամանակահատվածում միջոցների հատկացմամբ, որոնք 2021 թվականի առաջին կիսամյակում նախատեսվել, սակայն չէին օգտագործվել, ինչպես նաև գույքի նկատմամբ իրավունքների պետական գրանցման, գույքի և դրա նկատմամբ գրանցված իրավունքների և սահմանափակումների վերաբերյալ տեղեկատվության տրամադրման ծախսերի 7.6% (103.3 մլն դրամ) աճով:

*Հեռուստատեսության և ռադիոյի հանձնաժողովի* պատասխանատվությամբ 2022 թվականի առաջին կիսամյակի ընթացքում *Տեսալսողական մեդիայի ոլորտի կանոնակարգման* ծրագրի շրջանակներում պետական բյուջեից տրամադրվել է 132.7 մլն դրամ՝ ապահովելով ծրագրված ցուցանիշի 94.1% կատարողական: Շեղումը պայմանավորված է հիմնականում աշխաատողների արձակուրդների տեղափոխմամբ, մրցույթների արդյունքում ապրանքների և ծառայությունների ձեռքբերման ծախսերի տնտեսմամբ, ինչպես նաև հունիս ամսվա հարկային հաշիվները հուլիս ամսին ներկայացնելու հանգամանքով: Նախորդ տարվա առաջին կիսամյակի համեմատ հանձնաժողովի ծախսերը նվազել են 3.6%-ով կամ 4.9 մլն դրամով:

Տեսալսողական մեդիայի ոլորտի կանոնակարգման ծառայությունների միջոցառման շրջանակներում իրականացվել է տեսալսողական հաղորդումների պատրաստման և հեռարձակման՝ օրենսդրության պահանջների և լիցենզիայի պայմանների պահպանման նկատմամբ մշտադիտարկում և վերահսկողություն (1980 եթերային օր), անցկացվել է սլոթի օգտագործման, լսողական ծրագրի հաճախականության օգտագործման և մասնավոր մուլտիպլեքս օպերատորի գործունեության լիցենզավորման 10 մրցույթ, որոնք նախատեսված չէին, տրամադրվել են ցանցային օպերատորի գործունեության 7 լիցենզիա, տեսալսողական մեդիածառայություն մատուցողի կարգավիճակի 7 հեղինակազորման վկայագրեր, իրականացվել է տեսալսողական 42 ծրագրերի դիստրիբյուտորների ծանուցումների հաստատում: Իրականացվել է նաև տեսալսողական մեդիայի ոլորտը կանոնակարգող 1 իրավական ակտի մշակում և տեսալսողական մեդիածառայություն մատուցողների, ցանցային ու մասնավոր մուլտիպլեքս օպերատորների, տեսալսողական ծրագրերի դիստրիբյուտորների գործունեության հետ կապված 85 դիմումների քննարկում՝ կանխատեսված 64‑ի դիմաց:

*ՀՀ պետական եկամուտների կոմիտեի* պատասխանատվությամբ 2022 թվականի առաջին կիսամյակում իրականացվել է «Հարկային և մաքսային ծառայություններ» ծրագիրը, որի շրջանակներում օգտագործվել է շուրջ 12.7 մլրդ դրամ կամ նախատեսված միջոցների 87%‑ը: Ծրագրված ցուցանիշից շեղումը հիմնականում պայմանավորված է «Հարկային և մաքսային ծառայություններ» և «ՀՀ պետական եկամուտների կոմիտեի տեխնիկական հագեցվածության բարելավում» միջոցառումների կատարողականով: Բացի այդ, չեն օգտագործվել Վերակառուցման և զարգացման եվրոպական բանկի աջակցությամբ իրականացվող Մեղրիի սահմանային անցակետի ծրագրի շրջանակներում ՀՀ պետական եկամուտների կոմիտեի նոր շենքային պայմանների ապահովման նպաատակով նախատեսված 567.4 մլն դրամ միջոցները՝ պայմանավորված այն հանգամանքով, որ ՎԶԵԲ-ի կողմից մարտ ամսին հայտարարված միջազգային մրցույթը տեղի է ունեցել մայիս ամսին, որին մասնակցելու համար հայտ է ներկայացրել 11 կազմակերպություն, և մասնակիցների ընտրությունը հաշվետու ժամանակահատվածում չի ավարտվել:

Հաշվետու ժամանակահատվածում 8.5 մլրդ դրամ օգտագործվել է «Հարկային և մաքսային ծառայություններ» միջոցառման շրջանակներում՝ կազմելով ծրագրված ցուցանիշի 92.6%‑ը: Շեղումը հիմնականում պայմանավորված է ապրանքների և ծառայությունների ձեռքբերման դիմաց հունիս ամսվա վճարումները հուլիսին կատարելու հանգամանքով:

ՀՀ պետական եկամուտների կոմիտեի տեխնիկական հագեցվածության բարելավման միջոցառման շրջանակներում սահմանված արդյունքային չափորոշիչների մի մասն ամբողջությամբ ապահովվել է, որոշ ցուցանիշների գծով արձանագրվել է թերակատարում՝ պայմանավորված նրանով, որ պահեստում առկա ապրանքների մնացորդը բավարարել է պահանջները: Միջոցառման շրջանակներում օգտագործվել է նախատեսված միջոցների 27.1%‑ը՝ 189.5 մլն դրամ՝ հիմնականում պայմանավորված այն հանգամանքով, որ ելնելով անհրաժեշտությունից՝ համակարգչային տեխնիկայի և գրասենյակային գույքի մատակարարումը տեղափոխվել է երրորդ և չորրորդ եռամսյակներ:

Հաշվետու ժամանակահատվածում ձեռք են բերվել 980000 դրոշմապիտակներ, որի համար նախատեսված միջոցներն օգտագործվել են ամբողջությամբ՝ կազմելով 3.7 մլրդ դրամ:

Նախորդ տարվա առաջին կիսամյակի համեմատ ՀՀ պետական եկամուտների կոմիտեի պատասխանատվությամբ իրականացվող ծախսերն աճել են 16.8%‑ով կամ 1.8 մլրդ դրամով, որը հիմնականում պայմանավորված է դրոշմապիտակների ձեռքբերման միջոցառման ծախսերի 174% (2.4 մլրդ դրամ) աճով:

*ՀՀ ազգային անվտանգության ծառայության* պատասխանատվությամբ 2022 թվականի առաջին կիսամյակում կատարվել են շուրջ 20.3 մլրդ դրամի ծախսեր՝ ապահովելով ծրագրված ցուցանիշի 86.2%-ը: Հատկացված միջոցներով իրականացվել են երկու ծրագրեր։ Շեղումը հիմնականում պայմանավորված է Ազգային անվտանգության ծրագրի ծախսերի 85.4% կատարողականով։ Նախորդ տարվա նույն ժամանակահատվածի համեմատ ՀՀ ազգային անվտանգության ծառայության ծախսերն աճել են 26.7%-ով կամ շուրջ 4.3 մլրդ դրամով` հիմնականում պայմանավորված Ազգային անվտանգության ծրագրի շրջանակներում կատարված ծախսերի աճով:

Հաշվետու ժամանակահատվածում շուրջ 2 մլրդ դրամ է տրամադրվել *Պետական պահպանության ապահովման* ծրագրին՝ կազմելով ծրագրված ցուցանիշի 94.6%-ը: Շեղումը հիմնականում պայմանավորված է «Պետական պահպանության ծառայություններ» և «ՊՊԾ տրանսպորտային միջոցներով ապահովվածության բարելավում» միջոցառումների կատարողականով: Նշված առաջին միջոցառման շրջանակներում ապահովվել է մշտապես պահպանվող 10 օբյեկտների 24-ժամյա անվտանգությունը: Միջոցառման ծախսերը կազմել են շուրջ 2 մլրդ դրամ կամ ծրագրված ցուցանիշի 97.4%-ը: Շեղումը հիմնականում պայմանավորված է ապրանքների մատակարարման ժամանակացույցերի փոփոխությամբ:

Պահպանության ծառայության կարիքների համար ավտոմեքենաների ձեռքբերման նպատակով ՊՊԾ տրանսպորտային միջոցներով ապահովվածության բարելավման միջոցառման շրջանակներում օգտագործվել է նախատեսված միջոցների 39.6%-ը՝ 29.5 մլն դրամ, որը պայմանավորված է մրցույթի չկայացման հանգամանքով:

Նախորդ տարվա նույն ժամանակահատվածի համեմատ Պետական պահպանության ապահովման ծրագրի ծախսերն աճել են 13%-ով կամ 230.6 մլն դրամով՝ հիմնականում պայմանավորված ծրագրի ծախսերում մեծ տեսակարար կշիռ ունեցող «Պետական պահպանության ծառայություններ» միջոցառման ծախսերի 10.3% կամ 182.1 մլն դրամ աճով:

2022 թվականի առաջին կիսամյակում *Ազգային անվտանգության* ծրագրին պետական բյուջեից տրամադրվել է 18.3 մլրդ դրամ` կազմելով ծրագրված ցուցանիշի 85.4%‑ը: Ծրագրված ցուցանիշից ծախսերի շեղումը հիմնականում պայմանավորված է հետախուզական, հակահետախուզական, ռազմական հակահետախուզության, հանցագործությունների դեմ պայքարի և պետական սահմանի պահպանության գործունեության կազմակերպման միջոցառման ծախսերի 86.3% կատարողականով, որի շրջանակներում օգտագործվել է 11.9 մլրդ դրամ: Շեղումը պայմանավորված է մրցույթների վերահայտարարման պատճառով պայմանագրերի՝ կանախատեսված ժամկետից ուշ կնքմամբ, գնումների արդյունքում առաջացած տնտեսումներով, պայմանագրային պարտավորությունները չկատարելու պատճառով մատակարարի հետ կնքված պայմանագրի լուծմամբ, ինչպես նաև թափուր հաստիքների առկայության արդյունքում աշխատանքի վարձատրության համար նախատեսված միջոցների տնտեսմամբ։ Ազգային անվտանգության ծրագրի կատարողականը մասամբ պայմանավորված է պաշտպանության բնագավառի այլ ծախսերի 89.6% կատարողականով, որի շրջանակներում օգտագործվել է 5.4 մլրդ դրամ: Ծրագրված ցուցանիշի նկատմամբ շեղումը պայմանավորված է նրանով, որ ՀՀ կառավարության թիվ 773-Ն որոշմամբ (ուժի մեջ է մտել 2022 թվականի մայիսի 28-ին) հատկացված լրացուցիչ 1 մլրդ դրամ ծախսերի ընդունման-հանձման արձանագրություններն ամբողջությամբ չեն ներկայացվել, վճարումները կկատարվեն դրանք ներկայացվելուց հետո:

Հաշվետու ժամանակահատվածում Ազգային անվտանգության համակարգի շենքային ապահովվածության բարելավման միջոցառման շրջանակներում օգտագործվել է 813.8 մլն դրամ կամ նախատեսված միջողների 58.2%-ը: Շեղումը հիմնականում պայմանավորված է բանկերի կողմից ապրանքների որոշ մատակարարների տրվող պայմանագրային երաշխիքների ուշացման պատճառով պայմանագրերը նախատեսված ժամկետից ուշ կնքվելու հանգամանքով: Արդյունքում երկարաձգվել են ծառայությունների մատուցման ժամկետները, նախագծային աշխատանքները գտնվել են փորձաքննության փուլում:

Նախորդ տարվա առաջին կիսամյակի համեմատ Ազգային անվտանգության ծրագրի ծախսերն աճել են 28.4%-ով կամ ավելի քան 4 մլրդ դրամով՝ հիմնականում պայմանավորված հետախուզական, հակահետախուզական, ռազմական հակահետախուզության, հանցագործությունների դեմ պայքարի և պետական սահմանի պահպանության գործունեության կազմակերպման միջոցառման ծախսերի 19.9% (շուրջ 2 մլրդ դրամ), ինչպես նաև պաշտպանության բնագավառի այլ ծախսերի 26.5% (1.1 մլրդ դրամ) աճով:

*ՀՀ ոստիկանության* պատասխանատվությամբ հաշվետու ժամանակահատվածում իրականացվել են 2 ծրագրեր, որոնց տրամադրվել է 35.8 մլրդ դրամ՝ կազմելով ծրագրված ցուցանիշի 92.9%-ը: Շեղումը հիմնականում պայմանավորված է Ոստիկանության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի ու վերահսկողության ծրագրի կատարողականով: Նշված ծրագրի շրջանակներում կատարված ծախսերի աճով է պայմանավորված նախորդ տարվա առաջին կիսամյակի համեմատ ՀՀ ոստիկանության պատասխանատվությամբ իրականացվող ծրագրերի գծով ծախսերի 32.6% (8.8 մլրդ դրամ) աճը:

2022 թվականի առաջին կիսամյակում *Ոստիկանության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի ու վերահսկողության* ծրագրի շրջանակներում օգտագործվել է շուրջ 35.2 մլրդ դրամ կամ նախատեսված միջոցների 93.1%-ը: Շեղումը հիմնականում պայմանավորված է «ՀՀ ոստիկանության կարիքի բավարարում» ու «Ոստիկանության ոլորտի քաղաքականության մշակում, կառավարում, կենտրոնացված միջոցառումների, մոնիտորինգի և վերահսկողության իրականացում» միջոցառումների կատարողականով:

Հաշվետու ժամանակահատվածում 8.2 մլրդ դրամ ուղղվել է Ոստիկանության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի և վերահսկողության միջոցառմանը, որը կատարվել է 94.4%-ով՝ հիմնականում պայմանավորված առանձին վճարումներ հուլիս ամսին կատարվելու հանգամանքով:

Պետական պահպանության ծառայություններ մատուցող ՀՀ ոստիկանության ստորաբաժանումների կարիքի բավարարման միջոցառմանը տրամադրվել է շուրջ 9.4 մլրդ դրամ, որը կազմել է ծրագրված ցուցանիշի 99.6%-ը:

Ճանապարհային երթևեկության անվտանգության ապահովման և ճանապարհա-տրանսպորտային պատահարների կանխարգելման միջոցառման շրջանակներում ծախսերը կատարվել են 96.6%-ով՝ կազմելով շուրջ 4.7 մլրդ դրամ: Շեղումը հիմնականում պայմանավորված է առանձին վճարման փաստաթղթեր հուլիս ամսին ներկայացվելու հանգամանքով:

ՀՀ ոստիկանության կարիքի բավարարման համար միջոցներն ուղղվել են ՀՀ ոստիկանության նյութատեխնիկական բազայով ապահովմանը, ձեռք են բերվել 140 հատ ավտոմեքենաներ, 756 միավոր գրասենյակային գույք, 1 հատ տեսաձայնագրող համակարգ, 466 հատ այլ սարքավորումներ և 744 հատ համակարգչային սարքավորումներ: Միջոցառմանը տրամադրվել է 4 մլրդ դրամ, որը կազմել է ծրագրված ցուցանիշի 71.7%-ը: Վերջինս պայմանավորված է նրանով, որ շինարարական աշխատանքների գծով պայմանագրերը հաստատվել են հունիս ամսին, և հաշվետու ժամանակահատվածում կատարողականները դեռևս չեն ներկայացվել:

Պետական պահպանության ծառայությունների կազմակերպման և իրականացման միջոցառման շրջանակներում պետական պահպանության ծառայությունների կողմից պահպանվող օբյեկտների թիվը կազմել է 3460՝ նախատեսված 3563-ի դիմաց, որը պայմանավորված է պետական պահպանության գլխավոր վարչության բարեփոխումների հետևանքով պահպանվող մասնավոր օբյեկտների թվի նվազմամբ: Միջոցառման ծախսերը կազմել են 3.9 մլրդ դրամ կամ ծրագրված ցուցանիշի 98.4%-ը, որը հիմնականում պայմանավորված է առանձին վճարումներ հուլիս ամսին իրականացվելու հանգամանքով:

Հասարակական կարգի պահպանության, անվտանգության ապահովման և հանցագործությունների դեմ պայքարի միջոցառման ծախսերը կատարվել են 94%-ով՝ կազմելով ավելի քան 3 մլրդ դրամ: Շեղումը հիմնականում պայմանավորված է առանձին վճարումներ հուլիս ամսին իրականացվելու հանգամանքով:

Անձի անհատական տվյալների, քաղաքացիության և հաշվառման վերաբերյալ տեղեկությունների ստացման, տրամադրման և փոխանակման ծառայությունների մատուցման, ճամփորդական փաստաթղթերում կենսաչափական տեխնոլոգիաների ներդրման միջոցառման շրջանակներում սահմանված արդյունքային չափորոշիչների գծով արձանագրվել են ինչպես գերակատարումներ, այնպես էլ թերակատարումներ՝ պայմանավորված քաղաքացիների դիմելիությամբ: Միջոցառման շրջանակներում օգտագործվել է 1.6 մլրդ դրամ, որը կազմել է ծրագրված ցուցանիշի 96%-ը: Շեղումը հիմնականում պայմանավորված է առանձին վճարումներ հուլիս ամսին իրականացվելու հանգամանքով:

Նախորդ տարվա առաջին կիսամյակի համեմատ Ոստիկանության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի ու վերահսկողության ծրագրի ծախսերն աճել են 33.4%-ով կամ 8.8 մլրդ դրամով, որը հիմնականում պայմանավորված է ՀՀ ոստիկանության կարիքի բավարարման համար 4 մլրդ դրամ միջոցների հատկացմամբ, ինչպես նաև աշխատանքի վարձատրության ծախսերի աճով:

2022 թվականի առաջին կիսամյակում *Ոստիկանության կրթական ծառայությունների* ծրագրին հատկացված միջոցներն ուղղվել են Ոստիկանության ծառայողներին նախնական, միջին և բարձրագույն կրթական ծառայությունների մատուցմանը: Ծրագրի շրջանակներում բակալավրիատի կրթական ծրագրով առկա ուսուցում է ստացել ՀՀ ոստիկանության 119 ծառայող՝ նախատեսված 124-ի դիմաց, մագիստրատուրայի կրթական ծրագրով առկա ուսուցում է ստացել նախատեսված քանակի՝ 3 ծառայող, միջին մասնագիտական կրթական ծրագրով ուսուցում է ստացել ՀՀ ոստիկանության 52 ծառայող՝ նախատեսված 56-ի դիմաց, նախնական մասնագիտական կրթական ծրագրով ուսուցում է ստացել ՀՀ ոստիկանության 22 ծառայող՝ նախատեսված 60-ի դիմաց: Ծրագրի շրջանակներում օգտագործվել է շուրջ 652.5 մլն դրամ, որը կազմել է նախատեսված միջոցների 83.3%‑ը: Նշված գումարից 383.6 մլն դրամն օգտագործվել է բարձրագույն մասնագիտական կրթության, 161.4 մլն դրամը՝ միջին մասնագիտական կրթության, 107.4 մլն դրամը՝ նախնական մասնագիտական կրթության ծառայությունների ֆինանսավորման նպատակով, որոնք երեքն էլ կատարվել են 83.3%‑ով: Շեղումը պայմանավորված է հունիս ամսվա ընթացքում մատուցված կրթական ծառայությունների դիմաց վճարումները հուլիսին կատարելու հանգամանքով: Նախորդ տարվա նույն ժամանակահատվածի համեմատ ծրագրի ծախսերը չեն փոփոխվել:

*Հանրային հեռարձակողի խորհրդին Ռադիո և հեռուստահաղորդումների հեռարձակման* ծրագրի շրջանակներում 2022 թվականի առաջին կիսամյակում ՀՀ պետական բյուջեից հատկացվել է 3.5 մլրդ դրամ, որը կազմել է ծրագրային ցուցանիշի 91.0%-ը: Շեղումը հիմնականում պայմանավորված է հեռուստատեսային ծառայությունների դիմաց վճարումների մի մասը, ինչպես նաև որոշ ծախսեր, անհրաժեշտությունից ելնելով, երրորդ եռամսյակում իրականացնելու հանգամանքով: Նախորդ տարվա առաջին կիսամյակի համեմատ Հանրային հեռարձակողի խորհրդի ծախսերն աճել են 10.4%-ով կամ 325.0 մլն դրամով՝ հիմնականում պայմանավորված հեռուստատեսային ծառայությունների գծով ծախսերի աճով:

Հեռուստատեսային ծառայությունների շրջանակներում իրականացվել է «Տեսալսողական մեդիայի մասին» ՀՀ օրենքի պահանջներին համապատասխան տարբեր թեմատիկ ուղղվածության հեռուստահաղորդումների պատրաստում և հեռարձակում Հանրային հեռուստաընկերության Առաջին ալիքի և Միջազգային ալիքի եթերներում՝ յուրաքանչյուրում 4338 ժամ տևողությամբ, և Լրատվական ալիքի եթերում՝ յուրաքանչյուրում 4332 ժամ տևողությամբ՝ նախատեսված 4344-ի փոխարեն: Ծրագրային ցուցանիշներից շեղումները պայմանավորված են պրոֆիլակտիկ աշխատանքների իրականացմամբ: Միջոցառման ծախսերը կազմել են 2.9 մլրդ դրամ (նախատեսվածի 91%-ը)՝ 11.1%-ով (286.4 մլն դրամով) գերազանցելով նախորդ տարվա նույն ժամանակահատվածի ցուցանիշը:

Ռադիո ծառայությունների միջոցառման շրջանակներում իրականացվել են «Տեսալսողական մեդիայի մասին» ՀՀ օրենքի պահանջներին համապատասխան ռադիոհաղորդումների պատրաստում և հեռարձակում Հանրային ռադիոընկերության «Առաջին ծրագրի», «Երկրորդ ծրագրի» և «Հոգևոր-մշակութային» ռադիոալիքի ու Մայրաքաղաքային սփռման «Արևիկ», Համացանցային սփռման «Մշակույթ» ռադիոալիքների եթերներում՝ յուրաքանչյուրում 4344 ժամ տևողությամբ, ինչպես նաև ՀՀ տարածքում, Մերձավոր Արևելքի ու հարևան երկրներում հաղորդումների հեռարձակում՝ 678.8 ժամ տևողությամբ: Միջոցառման ծախսերը հաշվետու տարում կազմել են 420.7 մլն դրամ կամ նախատեսվածի 91%-ը՝ պայմանավորված ռադիո ծառայությունների դիմաց վճարումների մի մասը երրորդ եռամսյակում իրականացնելու հանգամանքով, և 7.7%-ով (29.9 մլն դրամով) գերազանցել նախորդ տարվա նույն ժամանակահատվածի ցուցանիշը:

*ՀՀ հաշվեքննիչ պալատին* *Հանրային ֆինանսների և սեփականության ոլորտում հաշվեքննության* ծրագրի շրջանակներում հաշվետու ժամանակահատվածում ՀՀ պետական բյուջեից տրամադրվել է 416.9 մլն դրամ, որը կազմել է ծրագրված ցուցանիշի 95.2%-ը: Շեղումը հիմնականում պայմանավորված է որոշ ներքին գործուղումների հետաձգմամբ: Նախորդ տարվա առաջին կիսամյակի համեմատ ՀՀ հաշվեքննիչ պալատի ծախսերն աճել են 3.4%-ով կամ 13.6 մլն դրամով՝ հիմնականում պայմանավորված աշխատանքի վարձատրության ծախսերի աճով: Հաշվետու կիսամյակում Հաշվեքննիչ պալատի կողմից իրականացվել են թվով 51 հաշվեքննություններ՝ նախատեսված 38-ի փոխարեն:

*Մարդու իրավունքների պաշտպանի աշխատակազմի* պատասխանատվությամբ *Մարդու իրավունքների պաշտպանության* ծրագրի շրջանակներում 2022 թվականի առաջին կիսամյակում ՀՀ պետական բյուջեի միջոցներով կատարվել են ավելի քան 209.1 մլն դրամ ծախսեր՝ ապահովելով ծրագրված ցուցանիշի 88.6%-ը:

Մարդու իրավունքների և հիմնարար ազատությունների պաշտպանության ծառայությունների տրամադրման միջոցառման շրջանակներում նախատեսված արդյունքային չափորոշիչների զգալի մասի գծով արձանագրվել է գերակատարում: Միջոցառման ծախսերը կազմել են 207.4 մլն դրամ՝ ապահովելով 88.5% կատարողական, որը հիմնականում պայմանավորված է գնման ընթացակարգերով սահմանված պայմանագրերի կնքման և ապրանքների մատակարարման ժամկետներով, ինչպես նաև թափուր հաստիքների առկայության արդյունքում աշխատանքի վարձատրության ծախսերի տնտեսմամբ:

Ամբողջությամբ օգտագործվել է ՀՀ մարդու իրավունքների պաշտպանի աշխատակազմի տեխնիկական հագեցվածության բարելավման նպատակով նախատեսված 1.7 մլն դրամը:

Նախորդ տարվա առաջին կիսամյակի համեմատ Մարդու իրավունքների պաշտպանի աշխատակազմի պատասխանատվությամբ իրականացվող ծախսերն աճել են 8.1%-ով կամ ավելի քան 15.7 մլն դրամով, որը հիմնականում պայմանավորված է աշխատանքի վարձատրության ծախսերի աճով:

*ՀՀ միջուկային անվտանգության կարգավորման կոմիտեին* հատկացված միջոցներով իրականացվել է *Միջուկային և ճառագայթային անվտանգության կարգավորման* ծրագիրը, որի կատարողականը 2022 թվականի առաջին կիսամյակում կազմել է 97.6% կամ 136.4 մլն դրամ՝ պայմանավորված աշխատակիցների արձակուրդային վճարների տեղափոխմամբ և ձեռք բերված ծառայությունների ու ապրանքների փաստացի ծավալներով: Նախորդ տարվա համեմատ կոմիտեի ծախսերն աճել են 20.7%-ով (23.4 մլն դրամով)՝ հիմնականում պայմանավորված պայմանագրային այլ ծառայությունների ձեռքբերման ծախսերի աճով: Ծրագրի շրջանակներում հաշվետու ժամանակահատվածում ՀՀ միջուկային անվտանգության կարգավորման կոմիտեի կողմից իրականացվել են միջուկային և ճառագայթային անվտանգության նորմերի ու կանոնների, լիցենզիայի պայմանների և պահանջների համապատասխանության 32 տեսչական ստուգումներ՝ նախատեսված 20-ի դիմաց, տրամադրվել է ատոմային էներգիայի օգտագործման բնագավառում գործունեության իրականացման 395 լիցենզիա՝ կանխատեսված 462-ի փոխարեն:

*ՀՀ քննչական կոմիտեի* կողմից իրականացված *«ՀՀ քննչական ծառայություններ»* ծրագրի շրջանակներում 2022 թվականի առաջին կիսամյակի ընթացքում կատարվել են շուրջ 3.4 մլրդ դրամ ծախսեր՝ կազմելով ծրագրային ցուցանիշի 92.3%-ը: Շեղումը հիմնականում պայմանավորված է հունիսի վերջին մատակարարված ապրանքների և ծառայությունների դիմաց վճարումները երրորդ եռամսյակում իրականացնելու հանգամանքով: Նախորդ տարվա առաջին կիսամյակի համեմատ կոմիտեի ծախսերն աճել են 11.8%-ով կամ 357.4 մլն դրամով՝ հիմնականում պայմանավորված քրեական գործերով վարույթի իրականացման միջոցառման գծով ծախսերի աճով, որոնք կազմել են 3.3 մլրդ դրամ կամ ծրագրված ցուցանիշի 93%-ը և 10.7%-ով (323 մլն դրամով) գերազանցել նախորդ տարվա ցուցանիշը: Միջոցառման շրջանակներում վարույթում գտնվող քրեական գործերի թիվը կազմել է 27477՝ կանխատեսված 21000-ի դիմաց, ստացված դիմումների և բողոքների թիվը՝ 12484՝ կանխատեսված 12000-ի դիմաց:

*ՀՀ քաղաքաշինության կոմիտեի* պատասխանատվությամբ հաշվետու ժամանակահատվածում պետական բյուջեի միջոցներով կատարվել են շուրջ 652.3 մլն դրամ ծախսեր՝ կազմելով ծրագրված ցուցանիշի 56.4%-ը: Հատկացված միջոցներն ուղղվել են *Քաղաքաշինության և ճարտարապետության բնագավառում պետական քաղաքականության իրականացման և կանոնակարգման* *ծրագրին*: Շեղումը հիմնականում պայմանավորված է քաղաքաշինության բնագավառում պետական ծրագրերի իրականացման ապահովման և նորմատիվատեխնիկական փաստաթղթերի մշակման և տեղայնացման միջոցառումների ցածր կատարողականներով, որոնք կազմել են համապատասխանաբար 16.1% կամ 83.2 մլն դրամ և 60.3% կամ 64.9 մլն դրամ: Նշված երկու միջոցառումների շրջանակներում վճարումները նախատեսվում է իրականացնել գնման պայմանագրերի ժամանակացույցերին համապատասխան:

Քաղաքաշինության և ճարտարապետության բնագավառում պետական քաղաքականության մշակման, իրականացման, համակարգման, պլանավորման, մոնիտորինգի, կապիտալ ծրագրերի կատարման, պետական գնումների իրականացման ծառայության միջոցառման ծախսերը կազմել են 219.7 մլն դրամ կամ ծրագրված ցուցանիշի 88.9%-ը՝ հիմնականում պայմանավորված Քաղաքաշինության կոմիտեի աշխատակիցների ամենամյա արձակուրդի ժամանակացույցով արձակուրդային վճարների մեծ մասը երրորդ եռամսյակում նախատեսելու հանգամանքով: Նախորդ տարվա առաջին կիսամյակի համեմատ ՀՀ քաղաքաշինության կոմիտեի ծախսերն աճել են 113%-ով (346 մլն դրամով)՝ հիմնականում պայմանավորված միկրոռեգիոնալ մակարդակի համակցված տարածական պլանավորման փաստաթղթերի մշակման միջոցառման ծախսերով (շուրջ 277 մլն դրամ), որի գծով 2021 թվականի առաջին կիսամյակում հատկացված միջոցները չէին օգտագործվել:

*Կոռուպցիայի կանխարգելման հանձնաժողովի* պատասխանատվությամբ 2022 թվականի առաջին կիսամյակի ընթացքում ՀՀ պետական բյուջեի միջոցներով կատարվել են 123.9 մլն դրամ ծախսեր՝ կազմելով ծրագրված ցուցանիշի 84.2%-ը: Տրամադրված միջոցներից 121.7 մլն դրամն ուղղվել է *Կոռուպցիայի կանխարգելման համակարգի զարգացման ապահովման* ծրագրի շրջանակներում «Կոռուպցիայի կանխարգելում և բարեվարքության համակարգի զարգացում» միջոցառմանը, որը կատարվել է 87.3%-ով: Ցածր կատարողականը հիմնականում պայմանավորված է հանձնաժողովի աշխատակազմն ամբողջությամբ չհամալրվելու հանգամանքով։ Կոռուպցիայի կանխարգելման հանձնաժողովի կարողությունների զարգացման և տեխնիկական հագեցվածության ապահովման համար նախատեսված շուրջ 7.7 մլն դրամի դիմաց օգտագործվել է 2.2 մլն դրամը, քանի որ հանձնաժողովի կարողությունների զարգացումը կատարվում է արտաքին աղբյուրներից. ծախսերի չբավարարված մասը կիրականացվի արտաքին աղբյուրների հնարավորությունները սպառելուց հետո՝ հաջորդ եռամսյակներում: Նախորդ տարվա նույն ժամանակահատվածի համեմատ Կոռուպցիայի կանխարգելման հանձնաժողովի ծախսերն աճել են 102.9%-ով կամ 62.8 մլն դրամով:

*ՀՀ պետական վերահսկողական ծառայությանը* *Պետական վերահսկողական ծառայությունների* ծրագրի շրջանակներում 2022 թվականի առաջին կիսամյակում տրամադրվել է շուրջ 313.4 մլն դրամ, որը կազմել է ծրագրված ցուցանիշի 93.2%-ը: Շեղումը հիմնականում արձանագրվել է ՀՀ վարչապետին ՀՀ Սահմանադրությամբ և օրենքներով վերապահված վերահսկողական լիազորությունների իրականացման միջոցառման ծախսերում: Միջոցառման շրջանակներում արդյունքային չափորոշիչների գծով արձանագրված շեղումները պայմանավորված են փաստացի ստացված հանձնարարականներով և ըստ անհրաժեշտության կատարված աշխատանքներով: Միջոցառման ծախսերը կազմել են շուրջ շուրջ 303.5 մլն դրամ՝ 94.4%-ով ապահովելով ծրագրային ցուցանիշը: Շեղումը հիմնականում պայմանավորված է որոշ ծախսային հոդվածների գծով գնման կարիքի բացակայությամբ, ինչպես նաև որոշ վճարումների ժամկետների երկարաձգմամբ:

Հաշվետու ժամանակահատվածում ՀՀ պետական վերահսկողական ծառայության տեխնիկական հագեցվածության բարելավման նպատակով ձեռք են բերվել 5 հատ համակարգիչներ, 2 հատ համակարգչային այլ սարքավորումներ, 1 հատ հակահրդեհային անվտանգության համակարգ և 1 հատ այլ սարքավորում: Միջոցառման շրջանակներում օգտագործվել է շուրջ 9.9 մլն դրամ, որը կազմել է ծրագրված ցուցանիշի 66.8%-ը՝ հիմնականում պայմանավորված վճարումների մի մասը երրորդ եռամսյակ տեղափոխելու հանգամանքով:

Նախորդ տարվա առաջին կիսամյակի համեմատ ՀՀ պետական վերահսկողական ծառայության ծախսերն աճել են 5%-ով (շուրջ 15 մլն դրամով), որը հիմնականում պայմանավորված է ՀՀ պետական վերահսկողական ծառայության տեխնիկական հագեցվածության բարելավման ծախսերի 12.9 անգամ (9.1 մլն դրամ) աճով:

*Հակակոռուպցիոն կոմիտեին* 2022 թվականի առաջին կիսամյակում տրամադրվել է 449.4 մլն դրամ՝ ապահովելով ծրագրային ցուցանիշի 59.3% կատարողական, որը պայմանավորված է այն հանգամանքով, որ կատարված ծախսերի դիմաց վճարումների մի մասն իրականացվել է երրորդ եռամսյակում: Միջոցներն ուղղվել են *Կոռուպցիոն հանցագործությունների բացահայտման և քննության ապահովման* ծրագրին: Հաշվետու ժամանակահատվածում վարույթում քննված քրեական գործերի ընդհանուր թիվը կազմել է 627, այդ թվում՝ ՀՀ քրեական դատավարության օրենսգրքով ՀՀ հակակոռուպցիոն կոմիտեի ենթակայությանը վերապահված` հարուցված քրեական գործերի թիվը՝ 518, բացահայտված կոռուպցիոն հանցագործությունների թիվը՝ 497: Հակակոռուպցիոն կոմիտեն իր գործունեությունը սկսել է իրականացնել 2021 թվականի հոկտեմբերի 23-ից:

*Հայաստանի Հանրապետության մարզպետարաններին* մարզերում տարածքային պետական կառավարման ծրագրերի շրջանակներում 2021 թվականի առաջին կիսամյակի ընթացքում ՀՀ պետական բյուջեից ընդհանուր առմամբ տրամադրվել է 2.19 մլրդ դրամ, որը կազմել է ծրագրված ցուցանիշի 94.3%-ը։

Միջոցները հիմնականում օգտագործվել են մարզերի կողմից տարածքային պետական կառավարման ապահովման միջոցառումների շրջանակներում, որոնց ուղղվել է 2.18 մլրդ դրամ՝ կազմեով ծրագրված ցուցանիշի 94.5%-ը:

Հատկացումներն ըստ մարզերի ներկայացված են Աղյուսակ 17-ում:

Նախորդ տարվա առաջին կիսամյակի համեմատ մարզպետարանների ծախսերը նվազել են 7.9%-ով կամ 187.4 մլն դրամով՝ հիմնականում պայմանավորված ՀՀ կառավարության որոշմամբ 2021 թվականի ապրիլի 1-ից Միասնական սոցիալական ծառայության ստեղծման հետ կապված՝ ՀՀ մարզպետարանների աշխատակազմերի առանձնացված ստորաբաժանումներ հանդիսացող սոցիալական աջակցության տարածքային գործակալությունների գործունեության դադարեցմամբ:

1. *ՀՀ պետական բյուջեից հատկացումներն ըստ մարզերի (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. առաջին կիսամ-յակի փաստ** | **2022թ. առաջին կիսամ-յակի ճշտված պլան** | **2022թ. առաջին կիսամ-յակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2022թ. առաջին կիսամյակը 2021թ. առաջին կիսամյակի նկատմամբ (%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **2,374.3** | **2,319.1** | **2,186.8** | **94.3** | **92.1** | **(187.4)** |
| Արագածոտնի մարզպետարան | 199.1 | 196.7 | 184.4 | 93.7 | 92.6 | (14.7) |
| Արարատի մարզպետարան | 204.8 | 215.3 | 196.4 | 91.3 | 95.9 | (8.3) |
| Արմավիրի մարզպետարան | 232.4 | 229.3 | 209.3 | 91.2 | 90.0 | (23.2) |
| Գեղարքունիքի մարզպետարան | 296.6 | 294.2 | 283.1 | 96.2 | 95.4 | (13.5) |
| Լոռու մարզպետարան | 269.3 | 255.9 | 248.4 | 97.1 | 92.2 | (20.9) |
| Կոտայքի մարզպետարան | 244.9 | 225.2 | 223.4 | 99.2 | 91.2 | (21.5) |
| Շիրակի մարզպետարան | 274.0 | 260.2 | 242.3 | 93.1 | 88.4 | (31.7) |
| Սյունիքի մարզպետարան | 241.8 | 241.5 | 224.0 | 92.8 | 92.6 | (17.9) |
| Վայոց ձորի մարզպետարան | 177.8 | 178.4 | 169.4 | 94.9 | 95.3 | (8.4) |
| Տավուշի մարզպետարան | 233.5 | 222.3 | 206.2 | 92.7 | 88.3 | (27.3) |

*ՀՀ կառավարության* պատասխանատվությամբ նախատեսված «ՀՀ կառա­վա­րության պահուստային ֆոնդ», «Արտասահ­մանյան պատվիրա­կու­թյունների ընդունելությունների և պաշտոնական գործուղումների կազմակերպում» և «Հա­սարակության և պե­տության հանդեպ հատուկ ծառա­յություններ ունեցած քա­ղա­քա­ցի­նե­րի մահվան դեպքում արարողակարգային միջոցառումների կազմակերպում» ծրագրերի գծով «Հայաստանի Հանրապետության 2022 թվականի պետական բյուջեի կատարումն ապահովող միջոցառումների մասին» ՀՀ կառավարության 2021 թվականի դեկտեմբերի 23-ի N 2121-Ն որոշմամբ առաջին կիսամյակի համար նախատեսվել էին ընդհանուր առմամբ 20.3 մլրդ դրամի միջոցներ: ՀՀ կառավարության լիազորությունների շրջանակներում կատարված փոփոխությունների և վերաբաշխումների արդյունքում նշված ծրագրերին հատկացված միջոցները սահմանված կարգով ուղղվել են ՀՀ 2022 թվականի պետական բյուջեով նախատեսված ելքերի լրացուցիչ ֆինանսավորմանը՝ հատկացումների չափով ավելացնելով համապատասխան ծրագրերի և միջոցառումների գծով նախատեսված գումարները, ինչպես նաև բյուջեով չնախատեսված ելքերի ֆինանսավորմանը՝ բյուջետային ծախսերի ծրագրային դասակարգման մեջ ավելացնելով նոր ծրագրեր և/կամ միջոցառումներ՝ ելնելով այդ ելքերի ուղղություններից, նպատակներից, ակնկալվող արդյունքներից և դրանց համար պատասխանատու պետական մարմիններից: ՀՀ կառավարության լիազորությունների շրջանակներում կատարված փոփոխությունների և վերոհիշյալ սկզբունքով կատարված վերաբաշխումների արդյունքում ՀՀ կառավարության պատասխանատվության ներքո գտնվող վերոհիշյալ ծրագրերի շրջանակներում չօգտագործված միջոցները կազմել են 7.32 մլրդ դրամ: Մասնավորապես՝ «ՀՀ կառա­վա­րության պահուստային ֆոնդ» ծրագրին հատկացված միջոցներից չի օգտագործվել 7.3 մլրդ դրամը, «Արտասահ­մանյան պատվիրակությունների ընդունելությունների և պաշտոնական գործուղումների կազմակերպում» ծրագրին հատկացված միջոցներից՝ 4 մլն դրամը, «Հա­սարակության և պե­տության հանդեպ հատուկ ծառա­յություններ ունեցած քա­ղա­քա­ցի­նե­րի մահվան դեպքում արարողակարգային միջոցառումների կազմակերպում» ծրագրին հատկացված միջոցներից՝ 12.1 մլն դրամը:

# ՀՀ ՊԵՏԱԿԱՆ ԲՅՈՒՋԵԻ ՊԱԿԱՍՈՒՐԴԸ 2022 ԹՎԱԿԱՆԻ ԱՌԱՋԻՆ ԿԻՍԱՄՅԱԿՈՒՄ

# (ՀԱՎԵԼՈՒՐԴԸ)

2022 թվականի առաջին կիսամյակում ՀՀ պետական բյուջեն կատարվել է 72.4 մլրդ դրամ հավելուրդով՝ ծրագրված 132.6 մլրդ դրամ և նախորդ տարվա նույն ժամանակահատվածի 75.5 մլրդ դրամ պակասուրդի դիմաց: Բյուջեի հավելուրդը հիմնականում պայմանավորված է ծախսերի համեմատ եկամուտների առավել բարձր կատարողականով, որի արդյունքում ֆինանսավորման ներքին աղբյուրներում նախատեսված` բյուջեի ազատ միջոցներն աճել են 110.1 մլրդ դրամով: Արտաքին աջակցությամբ իրականացվող ծրագրերի շրջանակներում ստացվել է առաջին կիսամյակի համար նախատեսված վարկային միջոցների 53.6%-ը՝ 51.1 մլրդ դրամ:

1. *ՀՀ պետական բյուջեի պակասուրդի ֆինանսավորման աղբյուրները (մլրդ դրամ)[[38]](#footnote-38)*

|  |  |  |  |  |  |
| --- | --- | --- | --- | --- | --- |
|  | **2021թ. առաջին կիսամ-յակի**  **փաստ** | **2022թ. առաջին կիսամ-յակի ճշտված պլան** | **2022թ. առաջին կիսամ-յակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2022թ. առաջին կիսամյակը 2021թ. առաջին կիսամյակի նկատմամբ (%)** |
| **Պակասուրդ (հավելուրդ)** | **75.5** | **132.6** | **(72.4)** | **(54.6)** | **(95.9)** |
| Ներքին աղբյուրներ, այդ թվում` | (202.1) | 189.7 | 19.3 | 10.2 | (9.6) |
| * Փոխառու միջոցներ | 83.9 | 70.3 | 116.8 | 166.1 | 139.2 |
| * Ֆինանսական զուտ ակտիվներ | (286.1) | 119.4 | (97.5) | (81.6) | 34.1 |
| Արտաքին աղբյուրներ, այդ թվում` | 277.6 | (57.1) | (91.7) | 160.6 | (33.0) |
| * Փոխառու միջոցներ | 345.1 | 36.9 | (1.7) | (4.6) | (0.5) |
| * Ֆինանսական զուտ ակտիվներ | (67.5) | (94.0) | (90.0) | 95.8 | 133.4 |

Հաշվետու ժամանակահատվածում ներքին փոխառու միջոցներից պետական բյուջեն ֆինանսավորվել է գանձապետական պարտատոմսերի տեղաբաշխումից զուտ մուտքերի հաշվին, որոնք կազմել են 116.8 մլրդ դրամ՝ նախատեսված 70.3 մլրդ դրամի դիմաց: Ծրագրային ցուցանիշի գերակատարումը կապված է, շուկայական անորոշություններով պայմանավորված, կանխատեսածի համեմատ իրականացված ավելի մեծ ծավալով տեղաբաշխումներով: 2022 թվականի առաջին կիսամյակի ընթացքում ընդհանուր առմամբ տեղաբաշխվել են 246,475.52 մլն դրամի պարտատոմսեր, և տեղաբաշխումից ստացված մուտքը կազմել է 222,917.71 մլն դրամ, իսկ պարտատոմսերի մարմանը/հետգնմանն ուղղվել է 106,124.16 մլն դրամ: Հաշվետու ժամանակահատվածի ընթացքում տեղաբաշխվել են 1,300.85 մլն դրամի խնայողական արժեկտրոնային պարտատոմսեր, որոնցից մուտքը կազմել է 1,310.85 մլն դրամ:

Կատարված գործառնությունների արդյունքում 2022 թվականի հունիսի 30-ի դրությամբ պետական գանձապետական պարտատոմսերը բնութագրող ցուցանիշները եղել են հետևյալը.

* միջին կշռված եկամտաբերությունը կազմել է 10.37% (2021թ. նույն ժամանակահատվածում` 10.06%):
* մինչև մարումը մնացած միջին ժամկետայնությունը` 3,592 օր (2021թ. նույն ժամանակահատվածում ՝ 4,100 օր).
* մարման բեռի բաշխվածությունը մինչև 2050 թվականն է.
* շրջանառության մեջ գտնվող պարտատոմսերի ծավալն անվանական արժեքով կազմել է 1,347.7 մլրդ դրամ (2021թ. նույն ժամանակահատվածում ՝ 1,037.1 մլրդ դրամ), որի 4.1%-ը (55.26 մլրդ դրամը) կազմել են կարճաժամկետ պարտատոմսերը, 32.25%-ը (434.57 մլրդ դրամը)՝ միջնաժամկետ պարտատոմսերը, 63.22%-ը (851.97 մլրդ դրամը)՝ երկարաժամկետ պարտատոմսերը և 0.44%-ը (5.88 մլրդ դրամը)՝ խնայողական պարտատոմսերը:

2022 թվականի հունիսի 30-ի դրությամբ շրջանառության մեջ գտնվող գանձապետական պարտատոմսերի 95.7%-ը (1,289.81 մլրդ դրամ) ձեռք է բերվել ռեզիդենտների կողմից, իսկ մնացած ծավալը 4.3%-ը (57.87 մլրդ դրամ)` ոչ ռեզիդենտների կողմից:

0.7 մլն դրամ տրամադրվել է մուրհակների մարմանը` կիսամյակային ծրագրով նախատեսված 4.1 մլն դրամի դիմաց։ Ցածր ցուցանիշը պայմանավորված է մարման ներկայացված մուրհակների ծավալով:

2022 թվականի առաջին կիսամյակի ընթացքում ներքին ֆինանսական ակտիվներն ավելացել են 97.5 մլրդ դրամով` ծրագրված 119.4 մլրդ դրամ օգտագործման դիմաց, որը հիմնականում պայմանավորված է ֆինանսավորման ներքին աղբյուրներում բյուջեի ազատ միջոցների՝ առաջին կիսամյակում ծրագրված 138.9 մլրդ դրամ օգտագործման փոխարեն 110.1 մլրդ դրամ աճով:

1. *Ներքին ֆինանսական ակտիվների հաշվին դեֆիցիտի ֆինանսավորումը (մլրդ դրամ)*

|  |  |  |  |  |
| --- | --- | --- | --- | --- |
|  | **2021թ. առաջին կիսամյակի**  **փաստ** | **2022թ. առաջին կիսամյակի ճշտված պլան** | **2022թ. առաջին կիսամյակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** |
| **Ֆինանսական զուտ ակտիվներ** | **(286.1)** | **119.4** | **(97.5)** | **(81.6)** |
| Բաժնետոմսերի իրացումից մուտքեր | 2.0 |  |  |  |
| Բաժնետոմսերի և կապիտալում այլ մասնակցության ձեռքբերում | (7.0) | (3.4) | (3.4) | 100.0 |
| Վարկերի և փոխատվությունների տրամադրում (արտաքին աջակցությամբ իրականացվող նպատակային ծրագրերի շրջանակներում) | (33.3) | (30.5) | (0.9) | 3.0 |
| Տրամադրված վարկերի և փոխատվությունների վերադարձից մուտքեր | 14.2 | 14.5 | 16.9 | 117.0 |
| Այլ ֆինանսական ակտիվներ | (261.9) | 138.9 | (110.1) | (79.3) |

Հաշվետու ժամանակահատվածում նախատեսվել է 30.5 մլրդ դրամ վարկերի տրամադրում ՀՀ ռեզիդենտներին: Նշված գումարից 11 մլրդ դրամի տրամադրումը նախատեսվել է արտաքին աջակցությամբ իրականացվող նպատակային ծրագրերի շրջանակներում, որի դիմաց փաստացի տրամադրվել է 922.8 մլն դրամ: «Հայկական ատոմային էլեկտրակայան» ՓԲԸ-ին նախատեսված 19.5 մլրդ դրամ բյուջետային վարկը չի տրամադրվել՝ պայմանավորված նրանով, որ «Հայկական ատոմային էլեկտրակայան» ՓԲԸ-ի կողմից ֆինանսավորման հայտ չի ներկայացվել:

Վարկերի զգալի մասը՝ 610.2 մլն դրամը, տրամադրվել է Էլեկտրաէներգետիկ համակարգի զարգացման ծրագրի շրջանակներում՝ կազմելով ծրագրված ցուցանիշի 30.2%-ը: Մասնավորապես՝ Վերակառուցման և զարգացման միջազգային բանկի աջակցությամբ իրականացվող էլեկտրամատակարարման հուսալիության ծրագրի լրացուցիչ ֆինանսավորման ծրագրի շրջանակներում «Բարձրավոլտ էլեկտրացանցեր» ՓԲԸ-ին տրամադրվել է նախատեսված վարկային միջոցների 13.7%-ը՝ 113.5 մլն դրամ, քանի որ ենթակապալառուի հետ պայմանագրի կնքումը գտնվել է քննարկման փուլում: Վերակառուցման և զարգացման միջազգային բանկի աջակցությամբ իրականացվող «Աշնակ» և «Արարատ» ենթակայանների վերակառուցման ծրագրի շրջանակներում «Բարձրավոլտ էլեկտրացանցեր» ՓԲԸ-ին տրամադրվել է 8.3 մլն դրամ ենթավարկ, որը կազմել է ծրագրված ցուցանիշի 1.7%-ը: Ցածր ցուցանիշը պայմանավորված է նրանով, որ «Աշնակ» ենթակայանի վերակառուցման շրջանակներում կապալառուի կողմից ավարտման և շահագործման հանձնման վկայականներ չեն թողարկվել, և վերջնավճարների վճարում չի իրականացվել, իսկ «Արարատ-2» ենթակայանի նախագծային աշխատանքները մեկնարկել են հունիսին, ուստի հաշվետու ժամանակահատվածում վճարումներ չեն կատարվել: Ասիական զարգացման բանկի աջակցությամբ իրականացվող Կարգավարման կառավարման ավտոմատացված համակարգի (SCADA) ընդլայնման ծրագրի շրջանակներում «Էլեկտրաէներգետիկական համակարգի օպերատոր» ՓԲԸ-ին տրամադրվել է 488.5 մլն դրամ ենթավարկ կամ նախատեսվածի 69.3%-ը, որը պայմանավորված է SCADA համակարգի ծրագրային ապահովման կարգաբերման նպատակով օտարերկրյա մասնագետների Երևան ժամանելու անհնարինությամբ (համավարակի սահմանափակումներով պայմանավորված) և արտարժույթի կանխատեսված փոխարժեքի համեմատ ցածր փաստացի փոխարժեքով:

Վերակառուցման և զարգացման եվրոպական բանկի աջակցությամբ իրականացվող Կոտայքի և Գեղարքունիքի մարզերի կոշտ թափոնների կառավարման ծրագրի շրջանակներում հաշվետու ժամանակահատվածում տրամադրվել է նախատեսված միջոցների 10.1%-ը՝ 94.2 մլն դրամ՝ պայմանավորված կատարողական ակտերը հունիսին ներկայացնելու և վերջիններիս ստուգման ու հաստատման փուլում գտնվելու հանգամանքով:

Վերակառուցման և զարգացման եվրոպական բանկի և Եվրոպական ներդրումային բանկի աջակցությամբ իրականացվող Երևանի կոշտ թափոնների կառավարման ծրագրի շրջանակներում նախատեսված 798.8-ական մլն դրամ ենթավարկերը «Երևանի քաղաքային նոր աղբավայր» ՓԲԸ‑ին չեն տրամադրվել՝ մրցույթի գնահատման գործընթացի երկարաձգմամբ պայմանավորված:

Երևանի մետրոպոլիտենի վերակառուցման երկրորդ ծրագրի շրջանակներում նախատեսված 1.1 մլրդ դրամից Վերակառուցման և զարգացման եվրոպական բանկի մասնաբաժնից տրամադրվել է 159.9 մլն դրամ՝ նախատեսված 356.3 մլն դրամի դիմաց, իսկ Եվրոպական ներդրումային բանկի աջակցությամբ իրականացվող մասնաբաժնի նախատեսված 749.2 մլն դրամը չի տրամադրվել՝ պայմանավորված կապալառուի կողմից աշխատանքների իրականացման դանդաղ տեմպերով:

Հաշվետու տարվա առաջին կիսամյակի ընթացքում Վերակառուցման և զարգացման եվրոպական բանկի աջակցությամբ իրականացվող Երևանի քաղաքային լուսավորության ծրագրի շրջանակներում նախատեսվել էր բարելավել Երևանի 28 փողոցների լուսավորության ցանցերը, որի համար նախատեսված էր «Երքաղլույս» ՓԲԸ-ին 717.7 մլն դրամ վարկի տրամադրում, որը չի իրականացվել՝ պայմանավորված աշխատանքների կատարման ընթացքում առաջացած որոշ խոչընդոտների հետևանքով նախագծերում փոփոխությունների անհրաժեշտությամբ:

Վերակառուցման և զարգացման եվրոպական բանկի աջակցությամբ իրականացվող Երևան քաղաքի հանրային տրանսպորտի նոր երթուղային ցանցի շարժակազմերի ներդրման ֆինանսական աջակցության ծրագրի շրջանակներում նախատեսված 2.3 մլրդ ենթավարկը չի տրամադրվել, քանի որ հաշվետու ժամանակահատվածում համաձայնագրերն ուժի մեջ չեն մտել:

Նախկինում պետական բյուջեից ռեզիդենտներին տրամադրված վարկերից հաշվետու տարվա ընթացքում վերադարձվել է 16.9 մլրդ դրամ՝ 17%-ով գերազանցելով ծրագրված ցուցանիշը, որը հիմնականում պայմանավորված է Կորոնավիրուսի (COVID-19) տնտեսական հետևանքների չեզոքացման 3-րդ միջոցառման շրջանակներում տրամադրված վարկերից 3 մլրդ դրամի վաղաժամկետ մարմամբ: Վերադարձված միջոցներից շուրջ 5.5 մլրդ դրամը վճարվել է «Հայկական ատոմակայան» ՓԲԸ-ի կողմից՝ ապահովելով ծրագրի 100.5% կատարողական, 1.8 մլրդ դրամը՝ «Երևանի Ջերմաէլեկտրակենտրոն» ՓԲԸ-ի կողմից, որը կազմել է ծրագրի 98.9%-ը: Ծրագրված ցուցանիշներից շեղումները պայմանավորված են կանխատեսվածի համեմատ փաստացի փոխարժեքի տարբերությամբ:

3.3 մլրդ դրամ է տրամադրվել ՀՀ բարձր տեխնոլոգիական արդյունաբերության նախարարությանը՝ «Գեոկոսմոս» փակ բաժնետիրական ընկերության և 50 մլն դրամ՝ ՀՀ էկոնոմիկայի նախարարությանը՝ «Հայ-Ալմաստ» փակ բաժնետիրական ընկերության բաժնեմասերի ձեռքբերման նպատակով՝ ամբողջությամբ ապահովելով առաջին կիսամյակի ծրագրված ցուցանիշը:

Ծախսերի համեմատ եկամուտների բարձր կատարողականի արդյունքում ֆինանսավորման ներքին աղբյուրներում գրանցվել է բյուջեի ազատ միջոցների 110.1 մլրդ դրամ աճ ծրագրված 138.9 մլրդ դրամ օգտագործման փոխարեն:

2022 թվականի առաջին կիսամյակում ՀՀ պետական բյուջեի պակասուրդի արտաքին ֆինանսավորման աղբյուրներում -1.7 մլրդ դրամ են կազմել փոխառու զուտ միջոցները:

1. *Արտաքին փոխառու միջոցների հաշվին դեֆիցիտի ֆինանսավորումը (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2021թ. առաջին կիսամ-յակի փաստ** | **2022թ. առաջին կիսամ-յակի ճշտված պլան** | **2022թ. առաջին կիսամ-յակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2022թ. առաջին կիսամյակը 2021թ. առաջին կիսամյակի նկատմամբ (%)** |
| **Փոխառու զուտ միջոցներ** | **345.1** | **36.9** | **(1.7)** | **(4.6)** | **(0.5)** |
| Վարկերի և փոխատվությունների ստացում | 25.2 | 95.2 | 51.1 | 53.6 | 202.4 |
| Ստացված վարկերի և փոխատվությունների մարում | (58.8) | (58.3) | (52.8) | 90.5 | 89.7 |
| Արժեթղթերի (բացառությամբ բաժնետոմսերի և կապիտալում այլ մասնակցության) թողարկումից և տեղաբաշխումից զուտ մուտքեր | 378.7 | 0.0 | 0.0 | 0.0 | 0.0 |

2022 թվականի առաջին կիսամյակի ընթացքում արտաքին աղբյուրներից փոխառու միջոցների հաշվին ՀՀ պետական բյուջեի պակասուրդը ֆինանսավորվել է արտաքին վարկատուների աջակցությամբ: Արտաքին աղբյուրներից ստացված 51.1 մլրդ դրամ վարկային միջոցներից 34.7 մլրդ դրամը բյուջետային աջակցության շրջանակներում ներգրավվել է Արժույթի Միջազգային Հիմնադրամից, որը ստացվել է նախատեսված ծավալով, 16.4 մլրդ դրամը՝ նպատակային վարկային ծրագրերի շրջանակներում՝ կազմելով ծրագրված ցուցանիշի 27.1%-ը:

1. Արտաքին աղբյուրներից նպատակային վարկերի ստացումն ըստ վարկատուների (մլրդ դրամ)
2. *ՀՀ պետական բյուջեից արտաքին վարկերի մարմանն ուղղված միջոցները (մլրդ դրամ)*

|  |  |  |  |  |
| --- | --- | --- | --- | --- |
|  | **2021թ. առաջին կիսամյակի փաստ** | **Կշիռն ընդամենը մարումներում (%)** | **2022թ. առաջին կիսամյակի փաստ** | **Կշիռն ընդամենը մարումներում (%)** |
| **Արտաքին վարկերի մարում** | **58.8** | **100.0** | **52.8** | **100.0** |
| Միջազգային կազմակերպություններ | 40.8 | 69.4 | 35.7 | 67.6 |
| Օտարերկրյա պետություններ | 17.4 | 29.6 | 16.6 | 31.4 |
| Առևտրային բանկեր | 0.6 | 1.0 | 0.5 | 1.0 |

2022 թվականի առաջին կիսամյակի ընթացքում վարկերի մարմանն ուղղվել է 52.8 մլրդ դրամ՝ կազմելով ծրագրի 90.5%-ը: Շեղումը պայմանավորված է հետևյալ գործոններով.

* 2021 թվականին ու 2022 թվականի առաջին կիսամյակի ընթացքում արտաքին վարկերի գծով ստացումների պլանի թերակատարումն ըստ առանձին վարկային ծրագրերի: Մասնավորապես մեծ ազդեցություն է թողել Գերմանիայի KfW «Ախուրյան գետի ջրային ռեսուրսների ինտեգրված կառավարման ծրագիր, I փուլ» վարկի գծով մասհանման պլանի թերակատարումը, ինչով պայմանավորված՝ պլանավորված 996.4 մլն դրամ մարման փոխարեն փաստացի մարվել է վարկի գծով պարտքի մնացորդը՝ 37,626.0 եվրո (20,379.0 հազար դրամ),
* ԱՄՆ դոլարի նկատմամբ SDR-ի կանխատեսումային և փաստացի ձևավորված փոխարժեքների տարբերությունը,
* արտարժույթների նկատմամբ ՀՀ դրամի կանխատեսումային և փաստացի վճարումների համար կիրառված փոխարժեքների տարբերությունը: Այսպես՝ կառավարության արտարժութային պարտքի մարման գծով վճարումների համար 2022 թվականի առաջին կիսամյակի ընթացքում կիրառված ԱՄՆ դոլար / ՀՀ դրամ միջին կշռված փաստացի փոխարժեքը կազմել է 467.71, մինչդեռ պետական բյուջեի ծրագրավորման ընթացքում արտարժութային մուտքերի և ելքերի փոխարկման համար կիրառվել է 477.45 փոխարժեքը (01.11.2021թ. դրությամբ ՀՀ կենտրոնական բանկի կողմից հրապարակված միջին փոխարժեք):

Նախորդ տարվա առաջին կիսամյակի համեմատ ստացված արտաքին վարկերի և փոխատվությունների մարմանն ուղղված փաստացի վճարումները նվազել են 10.3%-ով կամ 6 մլրդ դրամով, իսկ դոլարային արտահայտությամբ աճել են 0.539 մլն ԱՄՆ դոլարով, որը հիմնականում պայմանավորված է եղել ԱՄՀ-ի Extended Credit Facility վարկի առաջին եռամսյակում մարվող մասնաբաժնի ամբողջական մարմամբ 2021 թվականին, ինչպես նաև արտարժույթների նկատմամբ ՀՀ դրամի փոխարժեքների փոփոխությամբ: 2021 թվականի առաջին կիսամյակի ընթացքում կիրառված ԱՄՆ դոլար / ՀՀ դրամ միջին կշռված փաստացի փոխարժեքը կազմել էր 523.81՝ 2022 թվականի առաջին կիսամյակի 467.71 փոխարժեքի դիմաց:

Կատարված մարումների շուրջ 79.2%-ը բաժին է ընկնում թվով 5 վարկատուների՝ Զարգացման Միջազգային Ընկերակցություն (29.8%), Ասիական Զարգացման Բանկը (20.7%), Ռուսաստանի Դաշնություն (16.7%), Վերակառուցման և Զարգացման Միջազգային Բանկ (6.5%) և Գերմանիա (5.5%):

Կատարված մարումների կառուցվածքում լողացող տոկոսադրույքով վարկերի գծով վճարումների տեսակարար կշիռը կազմել է 22%, ֆիքսված տոկոսադրույքով վարկերի գծով վճարումների տեսակարար կշիռը՝ 78%:

Արտաքին ֆինանսական զուտ ակտիվների հաշվին պետական բյուջեի ֆինանսավորումը հաշվետու ժամանակահատվածում կազմել է ‑90 մլրդ դրամ` 95.8%-ով ապահովելով կանխատեսված ցուցանիշը: Շեղումը հիմնականում պայմանավորված է արտաքին աղբյուրներից ստացված վարկային և դրամաշնորհային միջոցների մնացորդից 3.8 մլրդ դրամի օգտագործմամբ, որը հաշվետու ժամանակահատվածում նախատեսված չէր: Վրաստանի կողմից ՀՀ նկատմամբ ունեցած վարկային պարտավորությունների մարումը կազմել է 196.9 մլն դրամ կամ ծրագրային ցուցանիշի 100.5%-ը՝ պայմանավորված ԱՄՆ դոլարի նկատմամբ ՀՀ դրամի կանխատեսումային և փաստացի ձևավորված փոխարժեքների տարբերությամբ: Բաժնետոմսերի և կապիտալում այլ մասնակցության ձեռքբերման համար՝ Միջազգային ֆինանսական կազմակերպությունների (ՎԶՄԲ) կապիտալում մասնակցության գծով ստանձնած պարտավորությունների կատարման նպատակով օգտագործվել է 854.4 մլն դրամ կամ առաջին կիսամյակի համար նախատեսված ցուցանիշի 95.4%-ը, ինչը պայմանավորված է ԱՄՆ դոլարի նկատմամբ ՀՀ դրամի կանխատեսումային և փաստացի ձևավորված փոխարժեքների տարբերությամբ: Տնտեսական երկարաժամկետ զարգացմանն ուղղված երկրորդ միջոցառման շրջանակներում 98.9 մլն դրամ է տրամադրվել ԵՄ-Հայաստան ՓՄՁ ֆոնդի բաժնեմասերի ձեռքբերմանը՝ նախատեսված 242.5 մլն դրամի դիմաց: Շեղումը պայմանավորված է նրանով, որ ֆինանսավորված երկու ներդրումային ծրագրերն իրականացվել են նախատեսվածից փոքր գումարներով:

1. *ՀՀ պետական բյուջեի պակասուրդի արտաքին ֆինանսական զուտ ակտիվները (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2021թ. առաջին կիսամ-յակի փաստ** | **2022թ. առաջին կիսամ-յակի ճշտված պլան** | **2022թ. առաջին կիսամ-յակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2022թ. առաջին կիսամյակը 2021թ. առաջին կիսամյակի նկատմամբ (%)** |
| **Ֆինանսական զուտ ակտիվներ,** այդ թվում` | **(67.5)** | **(94.0)** | **(90.0)** | **95.8** | **133.4** |
| Վարկերի և փոխատվությունների տրամադրում (Արցախի Հանրապետությանը) | (63.0) | (93.1) | (93.1) | 100.0 | 147.8 |
| Տրամադրված վարկերի և փոխատվություն-ների վերադարձից մուտքեր (Վրաստանից) | 0.4 | 0.2 | 0.2 | 100.5 | 44.2 |
| Բաժնետոմսերի և կապիտալում այլ մասնակցության ձեռքբերում | (1.4) | (1.1) | (1.0) | 83.8 | 66.4 |
| Այլ | (3.5) | 0.0 | 3.8 | - | (108.6) |

# ՀՀ ՊԵՏԱԿԱՆ ՊԱՐՏՔԸ

2022 թվականի հունիսի 30-ի դրությամբ ՀՀ պետական պարտքը կազմել է 4,005.3 մլրդ դրամ (9,931.8 մլն ԱՄՆ դոլար): ՀՀ պետական պարտքում 2,652.3 մլրդ դրամը (6,495.9 մլն ԱՄՆ դոլարը) կազմել է արտաքին պարտքը, 1,402.9 մլրդ դրամը (3,435.9 մլն ԱՄՆ դոլարը)՝ ներքին պարտքը: ՀՀ դրամով և ԱՄՆ դոլարով արտահայտված` նախորդ տարեվերջի համեմատ ՀՀ պետական պարտքի ցուցանիշները փոփոխվել են անհամաչափորեն` համապատասխանաբար նվազել 8.5%-ով և աճել 7.7%-ով: Դա պայմանավորված է եղել 2021 թվականի վերջի և 2022 թվականի հունիս ամսվա վերջի դրությամբ ձևավորված ԱՄՆ դոլար / ՀՀ դրամ փոխարժեքների տարբերությամբ, որը փոփոխվել է 15%-ով՝ 480.14-ից նվազելով մինչև 408.31:

1. *ՀՀ պետական պարտքը*

|  |  |  |  |  |
| --- | --- | --- | --- | --- |
|  | **Առ 31.12.2021թ.** | **Առ 30.06.2022թ.** | **Փոփոխություն, գումար** | **Փոփոխություն (%)** |
| ***(մլրդ դրամ)*** |  |  |  |  |
| **ՀՀ պետական պարտք** | **4,429.6** | **4,055.3** | **(374.3)** | **(8.5)** |
| ՀՀ կառավարության պարտք, այդ թվում՝ | 4,209.8 | 3,834.0 | (375.8) | (8.9) |
| * ՀՀ կառավարության արտաքին պարտք | 2,972.4 | 2,431.1 | (541.3) | (18.2) |
| * ՀՀ կառավարության ներքին պարտք | 1,237.4 | 1,402.9 | 165.5 | 13.4 |
| ՀՀ կենտրոնական բանկի պարտք (արտաքին) | 219.8 | 221.3 | 1.5 | 0.7 |
| ***(մլն ԱՄՆ դոլար)*** |  |  |  |  |
| **ՀՀ պետական պարտք** | **9,225.6** | **9,931.8** | **706.2** | **7.7** |
| ՀՀ կառավարության պարտք, այդ թվում՝ | 8,767.9 | 9,389.9 | 622.0 | 7.1 |
| * ՀՀ կառավարության արտաքին պարտք | 6,190.7 | 5,954.0 | (236.7) | (3.8) |
| * ՀՀ կառավարության ներքին պարտք | 2,577.2 | 3,435.9 | 858.7 | 33.3 |
| ՀՀ կենտրոնական բանկի պարտք (արտաքին) | 457.7 | 541.9 | 84.2 | 18.4 |

2022 թվականի հունիսի 30-ի դրությամբ ՀՀ պետական պարտքը նախորդ տարեվերջի համեմատությամբ նվազել է 374.3 մլրդ դրամով (աճել 706.2 մլն ԱՄՆ դոլարով): Դոլարային արտահայտությամբ աճը պայմանավորված է եղել կառավարության պարտքի աճով, որն աճել է 7.1%-ով, և որի տեսակարար կշիռը պարտքի ծավալում կազմել է 94.5%: Իսկ ՀՀ կենտրոնական բանկի արտաքին պարտքի աճը կազմել է 18.4%:

2022 թվականի հունիսի 30-ի դրությամբ ՀՀ արտաքին պետական պարտքը կազմել է 2,652.3 մլրդ դրամ (6,495.9 մլն ԱՄՆ դոլար)՝ նախորդ տարեվերջի համեմատ նվազելով 539.8 մլրդ դրամով (152.5 մլն ԱՄՆ դոլարով), իսկ դրա տեսակարար կշիռը ՀՀ պետական պարտքի կառուցվածքում նվազել է՝ 72.1%-ից հասնելով 65.4%-ի:

Արտաքին պետական պարտքի հիմնական մասը ՀՀ կառավարության պարտավորություններն են: Կառավարության արտաքին պարտքի բաղադրիչներն են՝

* արտաքին վարկերը և փոխառությունները, որոնց ծավալը կազմել է 1,763.4 մլրդ դրամ,
* ոչ ռեզիդենտների կողմից ձեռքբերված պետական գանձապետական պարտատոմսերը, որոնց ծավալը կազմել է 57.9 մլրդ դրամ,
* ոչ ռեզիդենտների կողմից ձեռքբերված արտարժութային պետական պարտատոմսերը, որոնց ծավալը կազմել է 606.8 մլրդ դրամ,
* ՀՀ կառավարության կողմից տրամադրված արտաքին երաշխիքները, որոնց ծավալը կազմել է 3 մլրդ դրամ:

2022 թվականի հունիսի 30-ի դրությամբ ՀՀ ներքին պետական պարտքը նախորդ տարեվերջի համեմատ աճել է 165.5 մլրդ դրամով (13.4%-ով), և դրա տեսակարար կշիռը ՀՀ պետական պարտքի կառուցվածքում աճել է՝ 27.9%-ից հասնելով 34.6%-ի: Կառավարության ներքին պարտքի բաղադրիչներն են՝

* ռեզիդենտների կողմից ձեռքբերված պետական գանձապետական պարտատոմսերը, որոնց ծավալը կազմել է 1,289.8 մլրդ դրամ,
* ռեզիդենտների կողմից ձեռքբերված արտարժութային պետական պարտատոմսերը, որոնց ծավալը կազմել է 107.8 մլրդ դրամ,
* ներքին երաշխիքներ, որոնց ծավալը կազմել է 5.3 մլրդ դրամ:

1. Աղբյուրը՝ Եվրոստատի՝ հոկտեմբերի 29-ի նախնական [գնահատում](https://ec.europa.eu/eurostat/documents/2995521/11563347/2-29102021-BP-EN.pdf/e8d47562-a783-9b7c-c1f6-0241602abbd9#:~:text=In%20the%20third%20quarter%202021,office%20of%20the%20European%20Union) (<https://ec.europa.eu/eurostat/documents/2995521/14497760/2-29042022-BP-EN.pdf>), էջ 2: [↑](#footnote-ref-1)
2. Աղբյուրը՝ Չինաստանի վիճակագրության ազգային [բյուրո](http://www.stats.gov.cn/english/PressRelease/202110/t20211019_1823616.html) (<http://www.stats.gov.cn/english/PressRelease/202204/t20220418_1829688.html>) : [↑](#footnote-ref-2)
3. Աղբյուրը՝ ՌԴ տնտեսական զարգացման նախարարության <գնահատ>ական (https://economy.gov.ru/material/file/bffc6cc5eadc71d91c685e2fe5908112/29102021.pdf): [↑](#footnote-ref-3)
4. Աղբյուրը՝ Համաշխարհային բանկ ( <https://www.worldbank.org/en/research/commodity-markets>): [↑](#footnote-ref-4)
5. Աղբյուրը՝ ՄԱԿ – ի պարենի և գյուղատնտեսության կազմակերպություն <https://www.fao.org/worldfoodsituation/foodpricesindex/en/> [↑](#footnote-ref-5)
6. Կորոնավիրուսի համավարակի տարածումը շարունակվում է նաև 2022 թվականին: Հիվանդության հաստատված դեպքերի ընդհանուր թիվը հուլիսի 31-ի դրությամբ կազմել է 426,799 մարդ։ 2022 հուլիսի 31-ի դրությամբ կատարվել է 2,229,502 պատվաստում, որից` առաջին դեղաչափ` 1,142,105, (ՀՀ մշտական բնակչության 38.6%-ը), ամբողջական պատվաստված` 1,018,858, (ՀՀ մշտական բնակչության 34.4%-ը), բուստեր՝ 63,677 (ՀՀ մշտական բնակչության 2.1%-ը): Հաշվարկներում կիրառվել է 2021թ. ՀՀ մշտական բնակչության միջին թիվը: [↑](#footnote-ref-6)
7. Ճյուղերի մանրամասն ցուցանիշները ներկայացված են Հավելվածում: [↑](#footnote-ref-7)
8. ՏԱՑ-ի աճին ճյուղերի նպաստումները ՀՀ ֆինանսների նախարարության գնահատականներն են: Գյուղատնտեսության ցուցանիշը ոչ բոլոր հաշվարկներում է ներկայացված, քանի որ այն հրապարակվում է եռամսյակային պարբերականությամբ՝ պայմանավորված գյուղատնտեսության սեզոնայնությամբ և բնակլիմայական ոչ կայուն պայմաններից կախված՝ ամսական արտադրության տատանողականության հարթեցման անհրաժեշտությամբ: [↑](#footnote-ref-8)
9. Համախառն պահանջարկի ցուցանիշները ՀՀ ֆինանսների նախարարության գնահատականներն են: [↑](#footnote-ref-9)
10. Այստեղ ներկայացված են հիմնական միջոցներում ներդրումները՝ հաշվի առնելով, որ 2019 թվականից ՀՀ ՎԿ-ի կողմից համախառն կուտակման մեջ հաշվառվող պաշարների փոփոխության մեջ ներառում են նաև վիճակագրական շեղումները: [↑](#footnote-ref-10)
11. Ներդրումների ճյուղային կառուցվածքի ցուցանիշները վերաբերում են ներդրումների՝ կապիտալ շինարարությանն ուղղվող մասին: Ավելի մանրամասն տե՛ս Շինարարություն հատվածում: [↑](#footnote-ref-11)
12. Աղբյուրը՝ ՀՀ ՎԿ և ՀՀ ՖՆ հաշվարկներ։ [↑](#footnote-ref-12)
13. Աղբյուրը՝ ՀՀ ԿԲ: [↑](#footnote-ref-13)
14. Ներմուծման տվյալները ներկայացված են ՍԻՖ գներով: [↑](#footnote-ref-14)
15. Աղբյուրը` ՀՀ վիճակագրական կոմիտե, «Հայաստանի Հանրապետության սոցիալ-տնտեսական վիճակը» ամսական զեկույցներ: [↑](#footnote-ref-15)
16. Աղբյուրը՝ ՀՀ վիճակագրական կոմիտե, «Հայաստանի Հանրապետության սոցիալ-տնտեսական վիճակը» ամսական զեկույցներ և ՀՀ ՖՆ հաշվարկներ: [↑](#footnote-ref-16)
17. Մանրամասն ցուցանիշները ներկայացված են Հավելվածում: [↑](#footnote-ref-17)
18. Աղբյուրը՝ ՀՀ վիճակագրական կոմիտե, «Հայաստանի Հանրապետության սոցիալ-տնտեսական վիճակը» ամսական զեկույցներ և ՀՀ ՖՆ հաշվարկներ: [↑](#footnote-ref-18)
19. Մանրամասն ցուցանիշները ներկայացված են Հավելվածում: [↑](#footnote-ref-19)
20. Ապրանքների լայն տնտեսական դասակարգմամբ (BEC) պաշտոնական տվյալները հրապարակվում են տարեկան կրտվածքով և կհրապարակվեն հաջորդ տարվա՝ 2023 թվականի վերջին, ուստի այս հատվածում ներկայացված են ՀՀ ՖՆ գնահատականները (կիրառվել են արտաքին առևտրի 4-անիշ վիճակագրությունից BEC-ին անցման միջազգային փորձում ընդունված անցումային բանալիներ): [↑](#footnote-ref-20)
21. Մանրամասն ցուցանիշները ներկայացված են Հավելվածում: [↑](#footnote-ref-21)
22. Ընթացիկ առաջին վեց ամիսների ծառայությունների մասին տեղեկատվության բացակայության պատճառով ողջ շարքը ներկայացված է ապրանքների արտահանման և ներմուծման հարաբերակցությամբ (ՖՕԲ գներով, «Ապրանքների առևտուրն ըստ վճարային հաշվեկշռի հիմքի» հոդված): 2022 թվականի առաջին կիսամյակի ցուցանիշը նախնական գնահատական է:

    Աղբյուրը` ՀՀ վիճակագրական կոմիտե, «ՀՀ վճարային հաշվեկշիռ-6» տվյալների բազա և ՀՀ ՖՆ գնահատականներ: [↑](#footnote-ref-22)
23. Աղբյուրը՝ ՀՀ ԿԲ, «ՀՀ բանկերի միջոցով ֆիզիկական անձանց անունով արտերկրից ստացված և ՀՀ-ից ֆիզիկական անձանց կողմից արտերկիր իրականացված փոխանցումներ», զուտ ներհոսք

    (https://www.cba.am/am/SitePages/statexternalsector.aspx)։ [↑](#footnote-ref-23)
24. Աղբյուրը՝ ՀՀ ԿԲ։ [↑](#footnote-ref-24)
25. Աղբյուր՝ ՀՀ ԿԲ: [↑](#footnote-ref-25)
26. Ընդգրկված չեն կուտակված տոկոսները: Վարկերի մեջ ներառված են նաև ֆակտորինգային, լիզինգային գործառնությունները և ռեպո համաձայնագրերը: [↑](#footnote-ref-26)
27. Աղբյուրը՝ ՀՀ ԿԲ և ՀՀ ՖՆ հաշվարկներ: 2022թ. համար առանց դրամի արժևորման վարկերի և ավանդների աճի տեմպերը ՀՀ ՖՆ գնահատականն են՝ արտարժութային վարկերի և ավանդների հաշվարկի համար հիմք ընդունելով 2022թ. փետրվարի վերջի ԱՄՆ դոլար/ՀՀ դրամ փոխարժեքը։ [↑](#footnote-ref-27)
28. Ըստ ՀՀ ՖՆ գնահատականների։ [↑](#footnote-ref-28)
29. Աղբյուրը՝ ՀՀ ՖՆ գնահատական

    Հարկաբյուջետային ազդակի հաշվարկներում օգտագործված հարկային եկամուտների ցուցանիշները ճշգրտվել են միասնական գանձապետական հաշվի՝ համապատասխան ժամանակահատվածի շարժի ցուցանիշով: Ծախսերում ներառվել են Covid-19-ին ուղղված վարկավորման գումարները: [↑](#footnote-ref-29)
30. Աղյուսակներում նպաստումները հաշվարկվել են նախորդ տարվա կշիռների հիման վրա: [↑](#footnote-ref-30)
31. Հաշվետվության մեջ ներկայացված ցուցանիշների հանրագումարների և դրանց բաղադրիչների միջև շեղումները պայմանավորված են կլորացումներով: [↑](#footnote-ref-31)
32. [5.Տեղեկանքներ\3.Հարկային օրենսդրության փոփոխություններ.docx](5.Տեղեկանքներ/3.Հարկային%20օրենսդրության%20փոփոխություններ.docx) [↑](#footnote-ref-32)
33. Ներառված են Հայաստանի Հանրապետությունում ամուսնության բացակայության մասին տեղեկանք տալու (34.1 մլն դրամ), ՀՀ քաղաքացիություն ստանալու և ՀՀ քաղաքացիությունը փոխելու (47.2 մլն դրամ), Մշակութային արժեքները արտահանելու կամ ժամանակավոր արտահանելու իրավունքի եզրակացություն (թույլատրող փաստաթուղթ) տալու (371 հազար դրամ) և Գյուտերի, արդյունաբերական դիզայնների, բույսերի սորտերի, ապրանքային նշանների, աշխարհագրական նշումների, ծագման տեղանունների, երաշխավորված ավանդական արտադրանքի, ֆիրմային անվանումների, ինտեգրալ միկրոսխեմաների տոպոլոգիաների իրավական պահպանության հետ կապված իրավաբանական նշանակություն ունեցող գործողությունների (155.8 մլն դրամ) համար ՀՀ պետական բյուջե վճարվող պետական տուրքերը: [↑](#footnote-ref-33)
34. Արտաքին աջակցությամբ իրականացվող վարկային և դրամաշնորհային ծրագրերի շրջանակներում կատարված ծախսերի վերաբերյալ տեղեկատվությունը ներկայացված է հետևյալ հավելվածներում՝ [4.Հավելվածներ\3. 2022\_I կիսամյակ\_վարկ.xls](4.Հավելվածներ/3.%202022_I%20կիսամյակ_վարկ.xls), [4.Հավելվածներ\4. 2022\_I կիսամյակ\_դրամաշնորհ.xls](4.Հավելվածներ/4.%202022_I%20կիսամյակ_դրամաշնորհ.xls) [↑](#footnote-ref-34)
35. ՀՀ պետական բյուջեի ծախսերն ըստ տնտեսագիտական դասակարգման ներկայացված են հետևյալ տեղեկանքում՝ [5.Տեղեկանքներ\1.Ծախսեր\_տնտեսագիտական դաս..xls](5.Տեղեկանքներ/1.Ծախսեր_տնտեսագիտական%20դաս..xls) [↑](#footnote-ref-35)
36. Բյուջետային ծախսային ծրագրերի և միջոցառումների գծով ֆինանսական և արդյունքային (կատարողական) ցուցանիշների վերաբերյալ տեղեկատվությունը ներկայացված է հետևյալ հավելվածներում՝

    [4.Հավելվածներ\1. 2022\_I կիսամյակ\_ամփոփ ըստ ծրագրերի.xls](4.Հավելվածներ/1.%202022_I%20կիսամյակ_ամփոփ%20ըստ%20ծրագրերի.xls)

    [4.Հավելվածներ\2. 2022\_I կիսամյակ\_ պատասխանատու,ծրագիր,միջոցառում.xls](4.Հավելվածներ/2.%202022_I%20կիսամյակ_%20պատասխանատու,ծրագիր,միջոցառում.xls)

    [6. 2022\_I կիսամյակ\_արդյունքային\_ ըստ պատասխանատուների.xls](6.%202022_I%20կիսամյակ_արդյունքային_%20ըստ%20պատասխանատուների.xls)

    [7. 2022\_I կիսամյակ\_արդյունքային\_ ըստ կատարողների.xls](7.%202022_I%20կիսամյակ_արդյունքային_%20ըստ%20կատարողների.xls): [↑](#footnote-ref-36)
37. Պարտքի սպասարկման ծախսերի առավել մանրամասն վերլուծությունը ներկայացված է պետական բյուջեի ծախսերի տնտեսագիտական դասակարգման վերլուծության բաժնում: [↑](#footnote-ref-37)
38. Պակասուրդի ֆինանսավորման աղբյուրների մասին մանրամասն տեղեկատվությունը և ֆինանսական ակտիվների ձեռքբերման ու ներգրավված փոխառու միջոցների մարման գծով ելքերի արդյունքային ցուցանիշները ներկայացված են հետևյալ հավելվածում՝ [4.Հավելվածներ\5. 2022\_I կիսամյակ\_դեֆիցիտ.xls](4.Հավելվածներ/5.%202022_I%20կիսամյակ_դեֆիցիտ.xls): [↑](#footnote-ref-38)